
Prolog 
Totul s-a schimbat, 
insa nimic nu e cu adevarat diferit 


lata-ne în secolul XXI, în pragul celui de-al treilea mileniu, 
într-un univers ce pare fără limite. Tornada ştiinţei şi 
tehnologiei ne-a oferit o înţelegere a lumii fizice care nu 
are nimic în comun cu cea din secolul trecut. Insă asta nu 
e tot. Cele mai spectaculoase progrese referitoare la 
capacitatea noastră de acţiune asupra propriului mediu 
înconjurător, apropiat sau îndepărtat, nu s-ar putea realiza 
decât prin intermediul mijloacelor de transport şi de 
comunicare, al computerelor şi internetului, al medicinei şi 
chirurgiei, al electronicii, ingineriei şi geneticii, fără să 
uităm, din păcate, de industria armamentului. Toate 
aceste inovaţii au creat o nouă civilizaţie pur şi simplu de 
neimaginat în urmă cu un veac. 

Un singur lucru tulbură această eră în care toate 
speranţele sunt permise. Veriga slabă, trebuie să 
recunoaştem, suntem noi, fiinţele umane. De milenii 
întregi, conceptul de fiinţă umană nu a evoluat deloc. 
Aproape toţi continuăm să credem că omul este alcătuit 
din două esențe. Am fi singura formă de viata compusă 
dintr-o parte materială, corpul, şi dintr-o altă parte, 
imaterială, spiritul sau sufletul (mintea). Nimeni nu a reuşit 
încă să dovedească această idee, dar legenda sufletului 
continuă să existe. De ce? 

Răspunsul este destul de simplu: esenţa imaterială este 
cea mai buna idee, singura convingătoare, pe care am fi 
putut-o găsi pentru a explica percepţia pe care o avem 


despre noi insine. intr-adevar, religiile au contribuit mult la 
alimentarea acestei credinte, iar stiintele sociale si umane 
nu au rămas nici ele mai prejos. Însă, la nivel fundamental, 
este pur si simplu numai o problema de bun-simt. Simtim 
cu toţii, şi voi, şi eu, că suntem fiinţe greu de pătruns, în 
permanentă schimbare, capabile de orice, formate prin 
experienţe şi animate de mii de aspirații contradictorii, cel 
mai adesea inutile. Acest mod de funcţionare este foarte 
diferit de cel al lumii fizice care ne înconjoară, condusă de 
legi exacte care o fac previzibilă. Cum am avut nevoie şi 
de un lucru care nu e material pentru a explica ceea ce 
suntem, am inventat o nonmaterie: o esenţă imaterială, un 
suflet. 

In mod paradoxal, descoperirea funcţionării corpului şi 
creierului în secolul XX nu a zdruncinat legenda esenței 
imateriale, ci, dimpotrivă, a consolidat-o. Ştiinţa secolului 
trecut ne propune o biologie rigidă, deterministă, produsă 
de gene imuabile, moştenite de la părinţii noştri. Acest 
mod de funcţionare este absolut incompatibil cu impresia 
noastră cu privire la cine suntem şi face ideea de esenţă 
imaterială mai necesară şi mai convingătoare. Însă iată că 
sosesc secolul XXI şi noul mileniu şi, odată cu ele, 
descoperiri dintre cele mai revoluţionare ale timpurilor 
moderne: cele ale unor legi autentice ce guvernează 
biologia corpului şi creierului nostru. Aceste cunoştinţe 
descriu o biologie care, în cele din urmă, ne seamănă şi ne 
permite să descoperim ce anume suntem cu adevărat, 
fără să fie nevoie să recurgem la o esenţă imaterială. 

Bineînţeles, vă înțeleg scepticismul. Nimeni (sau 
aproape nimeni) nu a mai auzit vorbindu-se despre acest 
progres extraordinar, care schimbă înfăţişarea biologiei şi 
ne eliberează de necesitatea existenţei unui suflet. Vă aud 
cum gândiţi că „dacă era adevărat, s-ar şti”. Explicaţia 
acestei necunoaşteri e destul de simplă. Nu este vorba 


despre una, doua sau trei descoperiri majore, asa cum 
sunt materia intunecata, relativitatea sau antibioticele. Nu, 
este vorba despre sute de descoperiri care, luate separat, 
nu atrag prea mult atentia si nu ajung pe prima pagina a 
ziarelor. Semnificatia lor revolutionara se intrevede numai 
atunci cand le aducem laolalta. 

Biologia ne permite in prezent sa explicam cu usurinta 
natura noastră mereu schimbătoare, aspiraţiile noastre 
uneori inutile, excesele noastre din ce în ce mai evidente. 
Ajunge chiar să ne dezvăluie secretele a două tendinţe 
care trag în toate direcţiile şi destramă de milenii 
societatea umană: spiritualismul conservator, de o parte, 
şi progresismul materialist, de cealaltă parte. Pentru a 
înţelege cu adevărat ce suntem astăzi (iar acest lucru 
reprezintă unul dintre aspectele cele mai surprinzătoare), 
trebuie să ne întoarcem la ceea ce eram în preistorie. 
Biologia noastră este aproape la fel deoarece, în cazul său, 
15.000 de ani sunt echivalenți cu o clipire. Trăim cu un 
creier care nu a suferit modificări de milenii, iar acest lucru 
face toată diferenţa. 

Nu vă neliniştiţi însă, această carte nu este încă o 
încercare de a nega sufletul sau imaterialitatea omului 
pentru a ridica în slăvi încă o data reductionismul. Ar fi un 
exerciţiu pretentios şi steril. Nu este posibilă reducerea 
sufletului la materie. Reductionismul nu a făcut decât să 
mărească clivajul dintre corpul nostru şi ceea ce percepem 
că este imaterialitatea omului. Dimpotrivă, această carte 
demonstrează că noile cunoştinţe din domeniul biologiei 
permit întruparea sufletului, nu renunţarea la el. Ne 
îngăduie să-l facem ceva real. Prin urmare, nu sufletul, ci 
imaterialitatea lui este cea care devine inutilă şi desuetă, 
din moment ce nu mai avem nevoie să explicăm ceea ce 
resimtim. 


Am scris aceasta carte pentru a demonstra ca 
materializarea esentei imateriale a omului ar putea fi una 
dintre actiunile cele mai revolutionare si mai utile pe care 
specia noastra le-a realizat de multa vreme. 


I. MATERIA 


1. Legenda fiintei umane imateriale 


Se va spune că exagerez, că există subiecte asupra cărora 
fiinţele umane sunt de acord, cum ar fi, de exemplu, faptul 
de a interzice genocidul, tortura sau rasismul. Cu toate 
astea, la scara speciei noastre, şi nu numai la scara unei 
civilizaţii sau a unei naţiuni, această impresie este, din 
păcate, falsă; genocidul, tortura şi rasismul rămân 
permanent în actualitate. 

Numai pornind de la dovezile lumii fizice acordul este 
aproape unanim, existând un consens de 90% ce ne 
permite să spunem că „atunci când e vreme frumoasă, 
cerul este albastru” sau că „dacă sărim de pe un bloc de 
zece etaje, ne zdrobim la impactul cu solul”. In rest, şi mai 
ales în cazul ideilor abstracte, opiniile sunt nenumărate. 

Există cu toate acestea o idee abstractă care pare să 
întrunească acordul populaţiei umane: convingerea că, 
pentru a crea un om, nu e suficientă o singură materie, ci 
este nevoie de măcar două. Este umanocentrismul 
(antropocentrismul) dualist, care îl consideră pe Homo 


sapiens singura fiinţă umană constituită dintr-un corp 
biologic şi o esenţă imaterială, nonbiologică. Conform 
acestei perspective, omul e considerat nu doar superior 
altor specii vii, ci şi diferit din punct de vedere calitativ. 
Este singurul organism multidimensional alcătuit dintr-o 
parte fizică şi dintr-o parte nonfizică, în timp ce restul 
fiinţelor vii sunt monodimensionale şi formate exclusiv din 
materie. 

Există trei tipuri fundamentale de umanocentrism 
dualist. Primul este cel al credincioşilor care, îndrumați de 
cler, îşi construiesc existenţa în jurul necesităţilor unui 
suflet nemuritor pe care îl pregătesc pentru o viaţă lungă 
într-o dimensiune spirituală. Al doilea este cel al anumitor 
curente din domeniile ştiinţelor umaniste şi sociale, un 
dualism mai degrabă negationist. În acest caz, nu se 
vorbeşte despre un suflet eteric, ci mai curând despre 
existenţa unei minţi care nu e biologică. În cele din urmă, 
avem dualismul secular obişnuit, cel care ne este comun 
tuturor şi care, condus de bun-simt, consideră incredibil 
faptul că experienţele noastre cotidiene ar putea fi 
explicate numai prin intermediul biologiei. 

Adunați toate aceste umanocentrisme şi veţi constata 
că toată lumea (sau aproape toată lumea) aderă la 
această concepţie total abstractă. Chiar şi ideea de 
Dumnezeu, pe care avem tendinţa s-o considerăm 
universală, se află în urma sa, din moment ce 
necredincioşii seculari sunt cel mai adesea umanocentrişti 
dualişti. Totuşi, această concepţie dualistă referitoare la 
fiinţa umană nu este mai puţin abstractă decât cea de 
Dumnezeu, deoarece nimeni nu a putut să dovedească 
vreodată că a văzut această jumătate imaterială ce se 
presupune că există în corpul nostru. 

Reflectând la acest lucru, legenda unui om superior 
celorlalte fiinţe vii datorită alcătuirii sale din două esente, 


una materiala si alta imateriala, este un adevarat mister. 
Reprezinta singura idee fara nici un fundament obiectiv 
care a putut sa unifice specia noastra si care suscita un 
consens la fel de mare precum dovezile materiale. Cum s- 
a ajuns aici? Motivele sunt numeroase si diverse, dar, în 
esenţă, sunt în număr de trei: este o problemă de credinţă, 
de rea-credinta şi de bun-simt. 


Credinţa în suflet 


În ceea ce numim lume occidentală, originile culturale ale 
umanocentrismului dualist se regăsesc în religiile cărţii, şi 
anume (în ordinea apariţiei) iudaismul (600 de ani înainte 
de Isus Cristos), creştinismul (anul 0) şi religia musulmană 
(550 de ani după Isus Cristos). Aceste trei religii exercită o 
influenţă culturală asupra unui număr de patru miliarde de 
oameni dintre cele şapte miliarde care populează planeta 
noastră. 

Religiile cărţii nu numai că separă corpul material şi 
muritor de sufletul imaterial şi nemuritor, dar, în plus, le 
pun în opoziţie. Sufletul, prin voinţa sa, trebuie să menţină 
corpul pe drumul cel bun şi să îl determine să respecte 
regulile statornicite de Dumnezeu. Urmarea acestei căi 
predefinite este singura modalitate prin care sufletul poate 
accede, după moarte, la o altă realitate mult mai plăcută 
decât cea trăită pe pământ: raiul, acolo unde îl aşteaptă o 
bucurie fără margini alături de Dumnezeu. În schimb, dacă 
sufletul se pierde cedând tentaţiilor trupului, pedeapsa 
este suferinţa nesfârşită a infernului. 

Această separare dintre corp şi suflet, precum şi 
considerarea existenţei terestre drept o stare intermediară 
în timpul căreia comportamentul nostru va hotărî destinul 
sufletului după moarte, sunt la fel de explicit enunțate de 


religiile dharmice (pe locul trei la nivel mondial, cu un 
miliard si jumatate de credinciosi): hinduismul si budismul. 
Din perspectiva lor, dupa moarte sufletul se poate 
reîncarna într-un alt corp dacă individul nu şi-a încheiat 
parcursul inițiatic pe pământ. 


Sufletul religiilor sau Ferrari pentru toţi 


Religiile separă destul de clar corpul de suflet. Ele 
stabilesc de asemenea o ierarhie între cele două, oferind o 
poziţie dominantă esenței noastre imateriale. Corpul si 
realitatea fizică nu sunt decât o etapă, o mică paranteză 
ce precedă realitatea imaterială ce va primi sufletul pentru 
o perioadă infinită. 

Dacă aveţi două automobile, unul sport şi frumos, 
pentru propria voastră plăcere, şi unul obişnuit pentru 
fiecare zi, sufletul este primul, cu care sunteţi foarte 
atenţi, în timp ce corpul este utilitara terestră. Acest din 
urmă vehicul poate că este un pic deteriorat, dar nu e 
ceva grav. Atâta vreme cât merge, totul este în regulă. Ce 
ne-am face însă dacă nu am dispune decât de o singură 
maşină? Ar fi obiectul unor îngrijiri mai atente? Cu alte 
cuvinte, am face aceleaşi ravagii planetei noastre, florei 
sale, faunei sale şi celorlalte fiinţe umane dacă ne-am 
considera doar o materie printre atâtea altele? 

Ideea că suntem un suflet eteric nemuritor, aflat doar în 
trecere, ne privează de un sentiment veritabil de 
apartenenţă la natură şi la planeta noastră. Şi aceasta 
pentru că, în ultimă instanţă, la ce bun să respectăm şi să 
protejăm o realitate căreia nu îi apartinem? Dualismul 
umanocentrist ar putea fi unul dintre motivele care explică 
de ce mişcările ecologiste întâmpină atât de multe 
probleme în a se face auzite şi, prin urmare, de ce 
continuăm să distrugem, în mod inexorabil şi prostesc, 
lumea care ne înconjoară. 


Bineinteles, este dificil sa contrazicem in mod rational 
fundamentele dualismului umanocentrist al doctrinelor 
religioase din moment ce nu se bazează pe observaţii, ci 
pe credinţe. Acestea din urmă nu urmăresc un proces 
raţional de verificare. Ele se bazează pe sentimentul, avut 
numai de credincios, că e un lucru „adevărat”. Este vorba 
despre un tip de iluminare pe care îl numim în general „act 
de credinţă”. In consecinţă, nu are nici un efect să-i spui 
unui credincios că nimeni nu a putut să demonstreze 
vreodată că există suflet, Dumnezeu, rai sau iad. El vede 
ceea ce necredinciosul ignoră din cauza faptului că nu este 
pătruns de harul divin. Este aşadar destul de dificil de 
discutat cu un credincios despre existenţa sau despre 
nonexistenta unui suflet imaterial. Un om cu credinţă 
consideră că este normal ca ateul să nu creadă în suflet, 
din moment ce îl consideră aproape ca pe un daltonist 
lipsit de rațiune care, în ciuda cecitatii sale cromatice, 
încearcă să ne convingă că roşul nu există. 


Sufletul nerabdarii 


Actul de credinţă este, prin urmare, arma imbatabilă a 
metafizicii religioase care separă oamenii în două categorii 
bazate pe capacităţi diferite. Un prim tip de Homo sapiens 
deţine un al şaselea simţ ce îi permite să vadă şi să simtă 
lucrurile imateriale complet inaccesibile celui de-al doilea 
tip de fiinţe umane, care nu au decât cele cinci simţuri 
clasice. Problema este că acest al şaselea simţ are drept 
trăsătură specifică faptul că nu poate fi transmis celui care 
nu îl deţine. O mulţime de elemente din mediul nostru 
înconjurător nu pot fi percepute de propriile simţuri: razele 
ultraviolete, razele infraroşii, undele radio, ultrasunetele 
sau câmpurile magnetice. Insă toate aceste fenomene 
sunt detectabile prin intermediul instrumentelor care le 
pot transpune în semnale perceptibile pentru noi. Acesta 


este cazul radioului sau al ochelarilor cu infrarosu care ne 
permit sa vedem pe timp de noapte. 

Din păcate, nimeni nu a reuşit încă să construiască un 
dispozitiv care să le permită oamenilor cu cinci simţuri să 
aibă acces la această realitate metafizică a sufletului. Ne 
confruntăm cu unul dintre aceste cazuri clasice de 
realitate ce nu poate fi demonstrată şi, în consecinţă, nu 
poate fi falsificată. Fiinţele umane dotate cu şase simţuri 
pretind că percep lucruri pe care nu le pot demonstra 
celorlalţi, celor care deţin numai cinci. Aceştia din urmă 
sunt, în schimb, incapabili să demonstreze că al şaselea 
simţ şi realitatea imaterială la care se presupune că dă 
acces nu există. 

Ce se poate face? Este imposibil să rezolvăm o 
controversă de acest tip atacând-o direct şi, de altfel, nici 
o persoană nu a reuşit vreodată asta. Putem totuşi să ne 
punem întrebarea şi altfel. Eu am cinci simţuri, iar 
prietenul meu spune că are şase. Dacă cel de-al şaselea 
simţ al său nu există, atunci de ce este convins cu bună- 
credinţă că îl are? Singura explicaţie este aceea că are 
nevoie de aşa ceva. De ce? Pur şi simplu pentru a explica 
un anumit număr de lucruri altfel imposibil de înţeles. 
Văzut în acest fel, omul cu şase simţuri ar putea pur şi 
simplu să fie o persoană pe care ignoranta o sperie şi o 
nelinişteşte. În consecinţă, când nu cunoaşte ceva, 
inventează. 

Atunci nu am avea de-a face cu fiinţe umane care au 
cinci sau şase simţuri, ci mai degrabă cu oameni grăbiţi, în 
timp ce restul au răbdare. Cei care sunt grăbiţi îşi umplu 
lacunele cu roadele imaginaţiei. Cei care sunt răbdători îşi 
suportă destul de bine ignoranta şi pot păstra în sinea lor 
incertitudini, în aşteptarea unor cunoştinţe adevărate 
dovedite în mod corespunzător. 


Prin urmare, intentia mea nu este sa neg credinta sau 
pe Dumnezeu, ci să încerc să răspund la întrebările si 
incertitudinile care au dat naştere legendei sufletului. 
Fiinţele umane cu cinci simţuri, cele care sunt răbdătoare, 
vor găsi în ea, probabil, răspunsurile la întrebările lor 
rămase în aşteptare. Cei care au şase simţuri, care sunt 
grăbiţi, vor găsi răspunsuri realiste la întrebări la care au 
răspuns poate prea repede. 


Fără credinţă nu există suflet 


Umanocentrismul dualist nu e numai rezultatul credințelor 
religioase. Este de asemenea promovat de unele curente 
ale dispozitivului nostru cultural secular, anumite şcoli pe 
care le numim de ştiinţe umaniste şi sociale, care includ 
filozofia, dreptul, sociologia şi principalele ramuri ale 
psihologiei. Aceste ştiinţe studiază aspectele 
comportamentului uman care pretind că nu depind sau că 
nu sunt explicabile de câtre biologie. Diferenţa 
fundamentală dintre acest tip de dualism umanocentrist 
secular şi dualismul religios este că, în ideologia religioasă, 
partea spirituală a fiinţei umane este asumată, descrisă şi 
glorificată. În schimb, poziţia anumitor curente din ştiinţele 
sociale se rezumă mai degrabă la o negare a 
reductionismului biologic decât la o afirmare clară a 
existenţei unei esențe imateriale. Aceste discipline 
vorbesc rareori despre suflet, însă ele afirmă cu putere că 
psihologia, gândirea şi comportamentele sociale nu pot fi 
explicate de biologie. Ele fac deci apel într-un mod implicit 
la o entitate imaterială. 


De ce să credem mai degrabă 
în suflet decât în extratereştri 


Respingerea reductionismului biologic conduce la o 
structurare extrem de originala a dezbaterii ce face pozitia 
ştiinţelor umaniste dificil de atacat. În cadrul unei discuţii 
structurate normal, dacă afirm că există o esenţă 
imaterială, interlocutorul meu ar trebui să-mi ceară 
imediat să demonstrez. O solicitare pe care mi-ar fi greu s- 
o onorez. Este foarte dificil să dovedesc existenţa unui 
lucru pe care nu-l putem percepe, deoarece, prin definiţie, 
acel lucru aparţine unei dimensiuni diferite de a noastră. 
Din acest motiv, chiar şi teologiile cele mai elaborate 
sfârşesc prin a face apel la actul de credinţă, deoarece ne 
permite să credem fără să vedem. 

Bineînţeles, ştiinţele umaniste şi sociale nu pot să 
adopte expedientul reprezentat de actul de credinţă, din 
moment ce credinţa este o formă de cunoaştere diametral 
opusă celei reprezentate de demersul ştiinţific. Ea 
efectuează aşadar un mic număr de magie prin inversarea 
rolurilor. Pentru că, dacă în locul afirmării existenţei unei 
esențe imateriale, spun că gândirea fiinţei umane, 
psihologia sa şi dinamicile ei sociale nu sunt explicate de 
biologie, îmi pun interlocutorul în postura de a demonstra 
că biologia poate să explice fiinţa umană de una singură. 
Sarcina este mult mai laborioasă, deoarece ar trebui să 
descriem mecanismele biologice ale fiecărui proces psihic, 
ale fiecărei dinamici sociale. O asemenea muncă titanică 
este departe de a fi îndeplinită. Insă, mai presus de toate, 
această structurare a dezbaterii are şi un al doilea avantaj 
pentru cei care resping  reducţionismul biologic: 
maschează absurditatea poziţiei lor. Deoarece sunt pe cale 
de a dovedi veridicitatea unui lucru, esenţa imaterială, a 
cărei existenţă nu am ajuns s-o demonstrez, aducând în 
discuţie caracteristicile unui alt lucru, şi anume biologia, 
care, dimpotrivă, există bine mersi. 


Pentru a înţelege mai bine pana în ce punct este absurd 
acest tip de raţionament, e suficient să-l transpunem în 
viaţa cotidiană. Să ne imaginăm că unul dintre prietenii 
voştri vă asigură că există extratereştri care se ascund pe 
Pământ. Reacţia voastră normală este aceea de a-i cere să 
dovedească. Însă dacă aplicăm acestei discuţii aceeaşi 
dinamică precum cea utilizată de ştiinţele umaniste şi 
sociale, nu este sarcina lui să dovedească prezenţa pe 
Terra a unor „fiinţe venite din alte galaxii”, ci vouă vă 
revine sarcina de a demonstra că nu sunt aici. lar acest 
punct e problematic. Chiar dacă până acum nu a fost 
făcută publică nici o dovadă a prezenţei lor pe planeta 
noastră, nu putem fi siguri că extratereştrii nu ne-au 
vizitat niciodată. Este practic imposibil. 

Imaginati-va acum că folosim acest tip de raţionament 
pentru tot ce există, că ar trebui să dovedim sistematic 
inexistenţa lucrurilor, şi nu existenţa lor. Am fi încă la 
stadiul încercării de a demonstra că porcii nu zboară sau 
că nu există nici un monstru în Loch Ness. Am trăi într-o 
lume unde totul există, chiar şi lucrurile cele mai absurde, 
până la proba contrarie. La fel ca esenţa noastră 
imaterială. 

Nu cred că progresul social sau cultural ar fi avantajat 
de această modalitate de a proceda şi nu cred nici că am 
putea s-o impunem cu uşurinţă pentru a rezolva 
problemele societăţii noastre. Şi totuşi, exact aceasta este 
atitudinea fundamentală a dezbaterilor seculare despre 
dihotomia dintre corp şi suflet. 

Dar de ce mai acceptăm încă, în secolul XXI, acest mod 
aberant de a judeca lucrurile? 

Unul dintre motive e de natură istorică: credinţa că omul 
este alcătuit dintr-un corp material şi o esenţă imaterială 
are o vechime de 2.500 de ani şi a reprezentat singura 
modalitate de a judeca lucrurile în timpul celor 1.200 de 


ani de dominație culturală totală a creştinismului în 
Occident. Putem deci estima ca societatea noastra este 
atât de pătrunsă de aceasta credinţă, încât o considerăm o 
realitate. Este magia efectului repetarii. 

In schimb, cunoştinţele care ne permit să luăm în 
considerare o perspectivă unitară asupra omului au mai 
puţin de o jumătate de secol. Este, prin urmare, perfect 
normal ca primii sosiți să apere castelul imaterialitatii 
omului şi că nou-venitii joacă rolul barbarilor cărora li se 
cere să-şi dovedească ereziile biologice. Altfel spus, poziţia 
inversată a discuţiei pe care o regăsim numai în legătură 
cu umanocentrismul dualist se poate justifica prin faptul că 
credinţa în multidimensionalitatea omului a fost ancorată 
atât de mult timp în cultura noastră, încât am sfârşit prin a 
o considera o realitate. De unde necesitatea de a solicita 
opozanților sai să demonstreze validitatea ipotezei 
biologice prin raportare la ,adevar” sau, mai bine zis, la 
post-adevărul dualist. 

Un alt motiv al persistentei acestei controverse inverse 
este acela că anumiţi specialişti în ştiinţe umaniste doresc 
să conserve importanţa activităţii lor, ceea ce este logic, 
dar implică o poziţie protectionista care, prin definiţie, nu 
poate fi impartiala. Este adevărat că explozia de 
descoperiri ştiinţifice din ultima sută de ani a antrenat o 
diminuare a atenţiei acordate ştiinţelor umaniste de către 
societăţile şi politicile noastre. Acest declin este însoţit de 
un interes tot mai crescut pentru ştiinţele dure: fizică, 
chimie, biologie, pe care le considerăm astăzi drept 
singurul mijloc de a răspunde la marile provocări ale 
civilizaţiei noastre. 

Toată lumea este conştientă că ştiinţa şi tehnologia au 
permis creşterea speranţei de viaţă cu mai bine de 30 de 
ani într-un interval de un secol şi posibilitatea de a trata un 
număr mare de afecţiuni până atunci incurabile. Ca să nu 


mai vorbim de provocările energetice si de încălzirea 
globală care îi neliniştesc pe cei mai mulţi dintre noi şi a 
căror soluţie nu poate veni decât din partea progresului 
ştiinţific. În cele din urmă, numai cei care, la fel ca mine, 
au început să meargă la universitate înainte de apariţia 
computerelor personale şi a internetului pot cu adevărat 
să-şi dea seama de posibilităţile absolut extraordinare pe 
care le pun la dispoziţie aceste instrumente. 

Aş putea continua, lista este lungă, dar cred că aceste 
exemple sunt suficiente pentru a înţelege de ce trăim într- 
o epocă ce percepe ştiinţele lumii fizice ca pe o adevărată 
sursă de progres şi de sănătate pentru omenire. Prin 
urmare, este de înţeles că anumiţi specialişti din domeniul 
ştiinţelor umaniste se simt oarecum ameninţaţi, în special 
de biologie, care se ocupă, la fel ca ei, de secretele lumii 
vii. 


Datarea minţii umane 


Poate că acest protectionism face ca anumiţi specialişti din 
domeniul ştiinţelor umaniste să aibă deseori o modalitate 
uşor neglijenta de a aborda dezbaterea corp/suflet sau 
minte şi de a ignora complet o dificultate majoră pe care o 
presupune conceptul de esenţă imaterială, nonbiologică: 
lipsa de concordanţă cu propriile noastre cunoştinţe 
referitoare la evoluţia speciilor în general şi a omului în 
special. 

De fapt, putem data destul de exact apariţia la Homo 
sapiens a caracteristicilor comportamentale atribuite de 
ştiinţele umaniste unei esențe imateriale nonbiologice. 
Primul exemplu al genului Homo căruia îi apartinem 
datează de aproximativ trei milioane de ani. Homo 
sapiens, al cărui corp este echivalent anatomic celui al 
omului contemporan, are cel puţin 150.000 de ani. Primele 
manifestări ale minţii umane sunt observate acum 50.000 


de ani, odată cu apariţia gândirii simbolice, a artei, a 
capacităţii de planificare, a ritualurilor de înmormântare 
sau chiar a standardizării uneltelor. Cum corpul speciei 
noastre a început să aibă caracteristici definitive cu mult 
înainte, există un decalaj de cel puţin 100.000 de ani între 
evoluţia corpului şi apariţia minţii. 

Dacă admitem că mintea este produsă de creier, acest 
decalaj enorm este foarte simplu de explicat. Creierul a 
continuat să evolueze prin mutații succesive şi să capete 
forma sa modernă în urmă cu 50.000 de ani. 
Transformarea sa ne-a permis să dăm naştere unor 
comportamente complexe ce ne caracterizează specia şi 
apoi, prin intermediul gândirii simbolice, să concepem 
existenţa unei esențe imateriale. Dacă, în schimb, mintea 
nu este biologică, atunci nu este produsă de creier şi va 
trebui să admitem că această entitate imaterială a decis 
să ne colonizeze corpul în urmă cu 50.000 de ani. Este 
singura ipoteză care ne permite să menţinem într-un cadru 
ştiinţific dualismul dintre corp şi minte al ştiinţelor 
umaniste. 

Faptul că diferite organisme se asociază pentru a crea o 
entitate mai performantă nu are nimic uimitor în sine. Este 
un fenomen care se numeşte simbioză, foarte răspândit în 
natură şi, prin urmare, cunoaştem un număr foarte 
important de exemple. Simbioza poate lua forma unei 
coabitări între două specii ce rămân independente sau 
poate merge până la fuzionarea celor două organisme 
pentru a forma, în cele din urmă, unul singur. Regăsim 
cele două forme de simbioză în mai multe cazuri şi în 
special în interiorul corpului nostru. 

Un exemplu de coabitare este oferit de flora intestinală 
(numită astăzi microbiotă), alcătuită din bacterii, din 
organisme unicelulare care trăiesc în intestinele noastre şi 
ne ajută să digerăm alimentele. Un exemplu de fuziune 


simbiotica ne este furnizat de mitocondrii, care se afla si 
ele la originea bacteriilor. Acestea, care se regăsesc în 
interiorul tuturor celulelor noastre, produc energia de care 
ultimele au nevoie pentru a supravieţui. La fel ca bacteriile 
din care provin, mitocondriile au propriul ADN şi continuă 
să se înmulțească prin diviziune, independent de 
reproducerea celulei în care se găsesc. 

Simbioza dintre corp şi suflet, care a avut loc teoretic în 
urmă cu 50.000 de ani, pare să fie dificil de explicat printr- 
o fuziune, din moment ce acest lucru ar implica crearea 
unui singur organism plecând de la două entităţi. Dacă un 
astfel de proces nu pune probleme particulare pentru două 
organisme care aparţin aceleiaşi dimensiuni, este mai 
dificil de imaginat pentru două entităţi, precum corpul şi 
sufletul, care provin din dimensiuni diferite. De fapt, o 
simbioză prin fuziune între un corp şi suflet necesită ca 
una dintre cele două entităţi să renunţe la dimensiunea sa 
iniţială pentru a intra pe deplin în cea de-a doua. În cazul 
unei fuziuni prin simbioză, entitatea anterior imaterială ar 
fi trebuit să devină materială şi deci biologică cu foarte 
mult timp în urmă. 

Singura ipoteză ce permite admiterea existenţei unei 
esențe imateriale care să fi rămas nonbiologică este cea a 
simbiozei prin coabitare, deoarece, în acest caz, cele două 
entităţi rămân separate şi independente, la fel ca noi şi 
bacteriile din intestinul nostru. Este adevărat, ipoteza 
simbiozei prin coabitare admite că sufletul nostru este 
imaterial, dar ne determină să ne punem o serie de 
întrebări la care este destul de dificil de răspuns. 

Prima este aceea de a şti dacă simbiotul imaterial 
constituie o entitate unică ce s-a divizat sau duplicat în 
urmă cu 50.000 de ani, oarecum aşa cum procedează 
bacteriile, pentru a se instala în organismul tuturor fiinţelor 
umane din acea perioadă. Această ipoteză nu pare să fie 


plauzibila din moment ce presupune ca toate sufletele 
fiinţelor umane sunt identice. În prezent, pe Pământ există 
aproximativ şapte miliarde de Homo sapiens care, conform 
ştiinţelor umaniste, au toţi o esenţă imaterială 
nonbiologică. Aceste şapte miliarde de suflete au anumite 
caracteristici comune, dar şi o individualitate ce le 
diferenţiază unele de altele, la fel ca particularitatile fizice 
ale fiecărui individ din aceeaşi specie. În consecinţă, 
suntem obligaţi să admitem că, în urmă cu 50.000 de ani, 
mai multe suflete imateriale diferite au decis ori au avut 
posibilitatea să intre în simbioză cu fiinţele umane de 
atunci. Cu toate astea, specia Homo sapiens nu era atunci 
reprezentată decât de câteva mii de indivizi. De unde vin 
aceste miliarde de suflete suplimentare pe care le avem 
astăzi? 

O posibilitate ar fi aceea că sufletele se reproduc în 
acelaşi timp cu corpurile cu care se află în simbioză. Dacă 
fiinţele umane s-ar înmulţi prin diviziune ca bacteriile, 
acest lucru nu ar pune prea multe probleme. Cu toate 
acestea, modul de reproducere al lui Homo sapiens face 
ca lucrurile să fie destul de complicate. În cazul nostru, un 
nou individ nu este identic cu nici unul din părinţii săi, ci 
rezultă din fuziunea patrimoniului genetic al tatălui cu cel 
al mamei. Acest proces a condus la un nou patrimoniu 
genetic şi la un nou organism, diferit de cel al părinţilor 
săi. Ne-am putea deci imagina că, în acelaşi fel, sufletul 
tatălui şi cel al mamei transmit fiecare elemente care se 
amestecă pentru a crea un suflet nou. Această ipoteză, 
care în fond pare să fie destul de simplă, pune totuşi 
problema momentului amestecului. Această fuziune a 
sufletelor parentale ar putea avea loc în timpul actului 
sexual. Insă, la fiinţele umane, actul sexual este decalat 
faţă de fecundare, care are loc la câteva ore după 
încheierea raportului şi care nu e deloc sistematică. Pentru 


a reduce acest decalaj temporal, ne-am putea gandi ca 
sufletul tatalui este transportat de spermatozoizii sai, ceea 
ce i-ar permite să fuzioneze cu sufletul mamei conţinut în 
ovocit în momentul în care spermatozoidul îl fecundează. 
Însă această ipoteză ne determină să admitem că 
organisme lipsite de creier, precum spermatozoizii, ar 
poseda suflet. Dacă sufletul poate coabita cu un 
spermatozoid, atunci este foarte greu de susţinut că 
singurul organism viu care posedă o esenţă imaterială 
este Homo sapiens. De ce un spermatozoid poate avea 
suflet, dar nu şi o pisică? Un punct de vedere care nu e 
uşor de apărat. 

Am fi aşadar nevoiţi să considerăm că, în timpul actului 
sexual, un fragment din sufletul tatălui se detaşează şi 
aşteaptă în corpul mamei realizarea fecundării pentru a 
fuziona cu un fragment din sufletul mamei şi pentru a crea 
un nou suflet ce va intra după aceea în simbioză cu 
ovocitul fecundat. 

Din păcate, acest mecanism are la rândul său câteva 
probleme. În primul rând: ce se întâmplă cu fragmentul 
sufletului tatălui în cazul în care fecundarea nu are loc? Va 
fuziona din nou cu sufletul tatălui, sau este eliminat şi se 
dispersează? A doua problemă este reprezentată de faptul 
că un ovocit fecundat ar avea suflet încă din momentul 
conceperii sale, în timp ce, conform perspectivei seculare 
şi ştiinţifice, fetusul nu este încă o fiinţă umană şi, prin 
urmare, nu are minte. Această idee este în mare parte 
acceptată, cel puţin de o manieră implicită, de către 
ştiinţele umaniste şi sociale, din moment ce sunt, la fel ca 
toate mişcările laice, în general în favoarea avortului. 
Întreruperea sarcinii este apărată nu numai în numele unei 
dreptati sociale care oferă femeii puterea de a dispune de 
propriul corp, ci mai ales pentru că un fetus nu este încă o 


fiinţă umană si, în consecinţă, un avort nu constituie o 
crimă. 

Ideea că fetusul nu e o fiinţă umană şi că avortul nu eo 
crimă ne obligă să admitem că sufletul ia în posesie corpul 
mult după fecundare şi poate chiar după naştere, când 
capacitatea de gândire începe să se manifeste la copil. 
Indiferent care ar fi data exactă a începutului simbiozei, 
faptul că nu se produce în acelaşi timp cu fecundarea ne 
sugerează că reproducerea sufletului s-ar produce 
independent de cea a corpului. Insă unde se pot reproduce 
sufletele? Evident, nu am răspunsul. Indiferent despre ce 
loc ar fi vorba, trebuie să ne imaginăm că există o 
dimensiune imaterială în care sufletele se reproduc şi 
aşteaptă ca un corp de Homo sapiens să fi atins un nivel 
de maturitate suficient de mare pentru a putea intra în 
simbioză cu el. 

Ultima întrebare este generată de observarea faptului 
că sufletele sunt nevoite să înveţe. După ce a fost 
colonizat de suflet în urmă cu 50.000 de ani, Homo 
sapiens a avut nevoie de aproximativ 35.000 de ani pentru 
a renunţa la modul de viaţă al vânătorilor-culegători şi 
pentru a învăţa, în urmă cu circa 15.000 de ani, să devină 
crescător-cultivator. Apoi, de încă 12.000 de ani pentru a 
inventa scrisul şi de alţi aproximativ 5.000 de ani pentru a 
crea (cu suişuri şi  coborâşuri) civilizaţia de înaltă 
tehnologie în care trăim în ziua de astăzi. Nu numai că 
acest parcurs este lung şi laborios, dar fiecare suflet care 
intră în simbioză cu un corp de sapiens ar părea să fie 
nevoit să pornească practic de la zero. Suntem obligaţi să-l 
învăţăm din nou totul, trimiţându-l la scoala timp de vreo 
20 de ani, cu un cost care, între paranteze fie spus, nu 
este neglijabil. În consecinţă, suntem forţaţi să admitem 
că sufletul, odată intrat în simbioză cu un corp, nu mai 
poate comunica cu cele care se află în aşteptare în eterul 


originar, nici in timpul vietii, nici dupa moarte. Acest lucru 
ne spune ca sufletul fie moare odata cu corpul, fie 
migreaza intr-un eter nou. 

Incercand sa reconciliem evolutia speciilor cu ideea unui 
suflet nonbiologic ne regăsim, in mod paradoxal, în 
postura de a construi etapă cu etapă un sistem explicativ 
practic identic cu metafizica propusă de principalele religii. 
Nu avem nici o dovadă că toate acestea există. Din 
păcate, nici măcar nu putem recurge la un act de credinţă 
care permite persoanelor credincioase să creadă fără să 
vadă. Din acest motiv, într-un context secular, pare cu 
adevărat dificil de apărat ideea că există un suflet 
nonbiologic fără a nega teoria evoluţiei speciilor, fără a ne 
opune cu înverşunare avortului şi fără a renunţa la 
termenul „ştiinţe” ce precedă cuvintele „umaniste şi 
sociale”. 


Adevărata întrebare este dacă apa şi gheaţa 
se află în aceeaşi dimensiune 


După ce ati citit cele de mai sus, sunteţi indreptatiti să vă 
întrebaţi dacă, în afara religiei, separarea corp/suflet este 
încă dezbătută sau nu reprezintă decât un ecou îndepărtat 
al unei probleme rezolvate de multă vreme. Această 
dezbatere există dintotdeauna, dar în realitate este foarte 
diferită de cea descrisă de o mare parte dintre sociologi, 
psihologi şi filozofi. 

Toţi cei care se ocupă astăzi de relaţia corp/suflet sunt 
de acord că creierul produce gândirea şi mintea. Dovezile 
în acest sens sunt fără îndoială de necontestat, după cum 
vom vedea. Problema care se pune este mai degrabă de a 
şti dacă mintea produsă de sistemul nervos se detaşează 
de creatorul său şi devine o entitate diferită. Dezbaterea 
nu constă în stabilirea faptului dacă un creier material şi o 


minte imateriala sunt independente, ci daca sunt identice. 
Nu este nici pe departe acelaşi lucru. 

Pentru a înţelege adevărata natură a problemei 
identităţii (sau a separării) dintre corp şi minte, este 
suficient să ne referim la exemplele clasice ale manualelor 
de filozofie: „Putem spune că un pahar plin cu apă în stare 
lichidă este identic cu acelaşi pahar plin cu aceeaşi apă, 
dar în stare congelată?” Nimanui nu i-ar veni, bineînţeles, 
ideea de a pretinde că cele două pahare se găsesc în 
dimensiuni diferite. În schimb, este mult mai complicat să 
spui că cele două obiecte sunt identice, din moment ce 
există în mod vizibil diferenţe între forma congelată şi 
forma lichidă a apei. În calitate de filozof neofit şi om de 
ştiinţă, mi se pare greu de înţeles că această problemă 
filozofică rămâne nerezolvată. Pentru mine este un caz 
evident de subevaluare dimensională. De fapt, într-un 
spaţiu tridimensional, cele două pahare de apă sunt vizibil 
diferite, deşi sunt constituite din aceleaşi elemente. Însă 
este suficient să adăugăm timpul drept cea de-a patra 
dimensiune pentru a ne da seama că cele două pahare nu 
sunt nimic altceva decât două secţiuni tridimensionale ale 
aceluiaşi obiect a cărui a patra dimensiune este timpul. 

Indiferent care ar fi poziţia voastră cu privire la subiectul 
filozofic al identităţii, rămâne faptul că problema relaţiilor 
dintre corp şi minte nu este nimic altceva decât o variaţie 
a problemei identităţii dintre producător (creierul) şi 
produs (mintea). Odată ce dualismul secular este redefinit 
în aceşti termeni, faptul de a continua să credem că 
mintea este imaterială ar avea consecinţe destul de 
amuzante. 

În cazul în care creierul produce mintea, imaterialitatea 
ar trebui să fie generată de materie. Din moment ce 
creatorul este în general superior creaţiei sale, am inversa 
complet relaţia corp/suflet, promulgată de religii, acordând 


prioritate materiei in detrimentul sufletului. Chiar si prin 
acceptarea acestei inversari, ne-ar mai ramane un subiect 
destul de spinos: cel al transmutatiei. De fapt, problema 
identitatii nu implica niciodata transmutatia de la o 
dimensiune la alta. Nimeni nu crede ca paharul de apa 
lichidă se află într-o dimensiune fizică, în timp ce paharul 
cu apă îngheţată ar fi într-o altă dimensiune paralelă. Tot 
aşa, prin reducerea dezbaterii corp/minte la cea a 
identităţii dintre cele două, este greu să ne imaginăm şi să 
înţelegem cum poate o entitate din universul material (A), 
corpul, crea o entitate din universul imaterial (B), mintea. 
Cu excepţia reutilizării actului de credinţă al religiilor, care 
ne permite să credem fără să înţelegem şi fără să vedem. 
Am fi deci obligaţi să transformăm încă o dată ştiinţele 
umaniste într-o doctrină religioasă care, spre deosebire de 
creştinism, ar considera că un dumnezeu muritor, corpul, 
creează o entitate imaterială şi nemuritoare, mintea. Acest 
lucru ne-ar lăsa cu o altă problemă deloc de neglijat care 
ar trebui rezolvată: destinul creaturii nemuritoare care, de 
această dată, nu se poate alătura creatorului său deoarece 
este mort. Am putea, bineînţeles, să ne imaginăm soluţii la 
această ultimă problemă, dar nu sunt sigur că respectivul 
curent religios ar reuşi să aibă prea mult succes în faţa 
metafizicii creştine care, în ultimă instanţă, este mult mai 
bine structurată. 

In cele din urmă, o analiză atentă a dualismului secular 
demonstrează că, exceptând recursul la actul de credinţă 
şi, deci, la transformarea ştiinţelor umaniste şi sociale în 
religii, nu există nici o dovadă raţională a existenţei unei 
esențe imateriale. Aceste discipline nu par să-şi dea 
seama că faptul de a admite existenţa unei origini 
biologice a funcţiilor noastre complexe nu ia nimic din 
domeniile lor de studiu. De fapt, nimeni nu consideră că 
acceptarea faptului că omul ar fi unitar presupune că 


numai biologia permite cunoasterea sau modificarea lui. 
Orice act de cunoastere urmeaza doua cai: de la 
producator la produs si de la produs la producator. Un om 
unitar poate asadar sa fie cunoscut urcand de la biologie 
la cuvânt sau coborând de la cuvânt la biologie. Ştiinţele 
umaniste şi neurobiologia nu sunt abordări alternative, ci 
complementare. Stati linistiti, vor exista multe lucruri de 
cercetat de acum înainte. 


Sufletul bunului-simt 


Dualiştii religioşi şi unii specialişti în ştiinţe umaniste şi 
sociale susţin un umanocentrism dualist conştient, o 
atitudine militantă uneori dogmatică. Ceilalţi, 
umanocentriştii seculari obişnuiţi, nu îşi pun în general cu 
adevărat problema existenţei unei dimensiuni imateriale a 
omului. Dacă îi întrebaţi direct despre existenţa sufletului, 
vă vor răspunde foarte probabil printr-un nu. In acelaşi 
timp, prin modul lor de a judeca lucrurile, pare evident că 
biologia nu explică deloc omul şi că este necesară o parte 
nonbiologică. Imediat ce abordam afectele, procesele 
psihologice, transmiterea experienţei prin intermediul 
discursului sau al terapiei prin cuvinte, majoritatea dintre 
noi estimează că există dimensiuni ce ţin de suflet, şi nu 
de materie. 

Este vorba, aşadar, despre un dualism aproape 
inconştient, dar care îşi face simțită prezenţa imediat ce 
este zgândărit un pic. Un exemplu, iese la suprafaţă cu 
regularitate în discuţiile cu prietenii legate de specializarea 
mea profesională: dependenţa. Conversatia se axează 
după aceea aproape obligatoriu asupra celor două tipuri 
de dependenţă: cea fizică, legată în mod clar de biologie, 
şi cea psihologică, care, dimpotrivă, nu este legată de ea. 


Pentru interlocutorii mei, dependenta fizica, caracteristica 
drogurilor puternice, ar fi mai grava decat cea psihologica, 
rezervată drogurilor uşoare. Aş avea mai degrabă tendinţa 
să gândesc invers: că o afecţiune a sufletului este mai 
gravă decât o patologie a materiei. Şi totuşi, prietenii mei 
consideră, de o manieră implicită, că numai dependenţa 
fizică este o afecţiune, o stare ce scapă voinţei noastre, în 
timp ce dependenţa psihologică ar trebui să poată fi 
combătută prin puţină voinţă, una dintre facultăţile 
atribuite inevitabil sufletului. Altfel spus, persoana care nu 
ştie cum să reziste unui drog ce nu determină o 
dependenţă fizică nu este decât un om slab, lipsit de 
voinţă. 

Aceste discuţii sunt atât de frecvente, încât am înţeles 
rapid că modalitatea cea mai buna de a le aborda e de a 
pune piciorul în prag şi de a întreba direct persoana cu 
care vorbesc dacă dependenţa psihologică (care, prin 
definiţie, nu e fizică) este produsul sufletului. Conversatia 
care urmează este întotdeauna aceeaşi sau aproape 
aceeaşi: 

— Sufletul? Dar de ce spui asta? Sufletul nu are nimic 
de-a face cu acest lucru. 

— Cum adică? Dacă dependenţa psihologică nu este de 
natură fizică şi, prin urmare, nici biologică, înseamnă că 
tine de domeniul imaterial. Şi dacă nu este vorba despre 
suflet, atunci despre ce e vorba? 

Această mică frază declanşează în general panica. 
Prietenii mei nu sunt foarte credincioşi, nu au deloc 
intenţia să admită că este vorba despre suflet, este prea 
catolic, dar nu prea ştiu ce anume să răspundă. Din punct 
de vedere biologic, acest lucru ar părea reductionist, însă 
de aici şi până la o discuţie despre suflet... Abia în acel 
moment lansez colacul de salvare care aduce la mal pe 
toată lumea: ultimele descoperiri din domeniul ştiinţei. 


— Această separare a dependenţei fizice de cea 
psihologică este astăzi complet depăşită, din moment ce 
cunoaştem bazele biologice exacte ale celor două forme 
de dependenţă. 

Prietenii mei sunt atunci foarte mulţumiţi că au găsit o 
portita de scăpare de dependenţa de suflet. Această 
abordare funcţionează în cazul dependenţei de droguri, 
dar, pentru a ne bloca din nou, este suficient să se lanseze 
o afirmaţie mai generală, de genul: „Nu este nevoie să 
facem apel la o esenţă imaterială pentru a explica 
comportamentul uman, biologia este suficientă într-o 
măsură destul de mare”. 

Acest scepticism la adresa reductionismului biologic nu 
este rezultatul unei poziţii ideologice, ci numai o problemă 
de bun-simt. Căci, dacă punem cap la cap ceea ce am 
învăţat la şcoală despre biologie şi experienţele noastre 
cotidiene, ajungem rapid (şi pe bună dreptate) să refuzăm 
biologia ca unică explicaţie a fiinţei umane. Am fost 
învăţaţi că, în organismul nostru, o genă produce o 
proteină care generează în mod direct un comportament 
şi, în cele din urmă, una dintre patologiile sale. Această 
perspectivă deterministă a unei relaţii liniare între cauză 
(biologia) şi efect (comportamentul) nu este numai puţin 
credibilă, ci şi la limita ridicolului dacă apelăm la ea pentru 
a explica ceea ce numim suflet. Cum ar putea toate 
acţiunile noastre să fie predeterminate de gene sau de 
proteine, în condiţiile în care viaţa ne demonstrează fără 
încetare că se poate întâmpla orice, că nu încetăm să ne 
schimbăm, uneori fără nici un motiv aparent, şi că în 
fiecare moment suntem capabili de orice sau de aproape 
orice? 

Voința de a reduce sufletul la o biologie determinista ar 
părea aşadar un postulat dogmatic, care funcţionează bine 
într-un univers matematic în care 2 + 2 fac în mod 


sistematic 4, indiferent daca ploua sau este frumos afara, 
indiferent daca sunteti bucurosi sau nu. Or reactiile, 
comportamentele noastre nu se pliaza pe aceste reguli 
imuabile. Inca o data, este o chestiune de bun-simt. Acest 
bun-simt, in opinia mea, face ca persoanele credincioase 
sa accepte atat de usor sufletul sau ca psihologii sa creada 
ca se adreseaza unei parti imateriale a omului, chiar daca 
şi unii, şi alţii sunt foarte reticenti fata de ideea de a crede 
în alte lucruri invizibile, precum zânele. 

Percepția pe care o avem despre noi înşine nu se 
potriveşte cu ideea pe care ne-am făcut-o despre materie 
şi biologie. De unde succesul şi perenitatea legendei unei 
esențe imateriale, a unui suflet. Atâta vreme cat acest 
decalaj va persista, ideea că omul este alcătuit dintr-o 
singură materie mă tem că va rămâne o viziune a minţii. 


De la biologia fără suflet la sufletul biologiei 


De-a lungul secolului XX, un număr mare de descoperiri 
referitoare la funcţionarea creierului nostru ar fi trebuit să 
zdruncine perspectiva spiritualistă a omului în favoarea 
uneia biologice. În realitate, lucrurile s-au petrecut exact 
pe dos. Aceste progrese spectaculoase care ne-au permis 
să înţelegem o mare parte din funcţionarea corpului 
formează o perspectivă foarte determinista asupra 
biologiei. În secolele precedente, absenţa cunoştinţelor 
lăsa lucrurile neclare: cum se putea exclude faptul că 
sufletul e explicat de corp din moment ce nu se ştia cum 
funcţionează corpul? În schimb, descrierea biologiei de 
către ştiinţa secolului XX nu lasă loc de îndoială: 
determinismul biologic nu poate explica impresia că avem 
suflet. În plus, această opinie nu era specifică numai 
religiilor şi ştiinţelor umaniste şi sociale, ci era împărtăşită 


de majoritatea oamenilor de ştiinţă, între care si cei care 
studiaza biologia creierului. 

De fapt, până în secolul XX, contrar a ceea ce am putea 
crede, religiile şi ştiinţele umaniste nu erau considerate în 
opoziţie faţă de neurobiologie. Ştiinţele umaniste şi chiar 
religiile au admis întotdeauna că există comportamente 
explicate de biologie. Incă de la început (odată cu sf. 
Augustin în anul 388 d.Cr.), dualiştii au diferențiat cu 
exactitate comportamentele „simple” (pe care le avem în 
comun cu animalele şi care aparţin domeniului corporal) 
de comportamentele exclusiv umane, care sunt o 
manifestare a sufletului sau a minţii, în funcţie de credinţe. 
Faptul de a mânca deoarece ne este foame, de a ne 
deplasa dintr-un loc în altul pentru a ne feri de ceva sau de 
a sări pentru a evita un pericol a fost considerat 
întotdeauna o acţiune dirijată de corp. Dimpotrivă, 
raţiunea, voinţa, capacitatea de a alege liber sunt 
considerate trăsături ale sufletului date omului de către 
Dumnezeu pentru a-l ridica deasupra animalelor. Faptul de 
a admite, aşa cum au făcut ştiinţele umaniste şi religiile 
secolului XX, că anumite comportamente de bază 
(motricitatea sau foamea) sunt produse de creier si pot fi 
explicate de proteine nu a constituit o revoluţie culturală. 
Acest lucru nu a făcut decât să permită asocierea cu un 
termen (,,neurobiologic”) a mecanismelor care, încă de la 
început, erau atribuite corpului. Intelegerea mecanicii 
vehiculului, creierul, nu a pus sub nici o formă în discuţie 
natura şoferului, sufletul. 

Cu toate astea, cercetările din domeniul neurobiologiei 
au condus progresiv la descoperiri care încep să ridice 
semne de îndoială cu privire la exactitatea acestei legende 
a unei esențe imateriale, a unui suflet. Una dintre primele, 
în anii '50, este psihofarmacologia, care ne face să 
presupunem că afecțiunile mentale (psihologice prin 


definiţie) sunt, în realitate, biologice. Altfel cum să 
explicăm faptul că ajungem să tratăm cu succes anumite 
afecţiuni psihiatrice, initial incurabile, prin molecule 
chimice? Biologia psihiatrică a rămas totuşi foarte mult 
timp un curent minoritar şi denigrat, mai ales în Franţa, 
unde, până în anii '80-'90, psihanaliza lacaniană controla 
aproape toate serviciile psihiatrice universitare. Acest 
lucru este cu atât mai paradoxal cu cât psihofarmacologia 
s-a născut practic în Hexagon, odată cu descoperirea 
primelor medicamente împotriva schizofreniei de către 
Pierre Deniker şi Henri Laborit, care au primit, de altfel, 
prestigiosul premiu Lasker pentru cercetările lor. Însă 
Lacan era de asemenea francez! Tara noastră a trebuit 
deci să aleagă între două descoperiri naţionale. Franţa 
fiind ţara Luminilor, am preferat în mod logic splendoarea 
minţii în dauna tristetii reductioniste a biologiei. 

In timpul celei de-a doua jumătăţi a secolului XX, 
neurobiologii au continuat să demonstreze că o serie de 
comportamente din ce în ce mai complexe, până atunci 
domeniul exclusiv al sufletului, depindeau de creier. 
Lucrurile au decurs fără probleme, începându-se cu 
descoperirea bazelor biologice ale plăcerii, fricii şi 
agresivitatii. Este vorba despre emoţiile primare, 
asimilabile instinctelor, pe care le-am putea considera din 
nou ca fiind situate la limita dintre corp şi suflet. Cu toate 
astea, treptat, investigarea neurobiologică s-a lărgit la 
domenii pur psihologice, precum relațiile cu mama, 
efectele structurilor sociale sau încrederea în altă 
persoană. Cu timpul, abordarea acestor cercetări a devenit 
din ce în ce mai reductionista prin atribuirea unui 
comportament complex mai întâi unei structuri cerebrale, 
apoi unui mic grup de neuroni şi, în final, unei gene sau 
unei proteine specifice. Aceste descoperiri au deranjat cu 
siguranţă specialiştii din domeniul ştiinţelor umaniste, dar 


nu au pus cu adevarat in discutie existenta unei esente 
imateriale nonbiologice. Nu au facut decat sa deplaseze 
frontiera veche de 60 de secole dintre domeniul sufletului 
şi cel al creierului. Adevărul este ca din ce în ce mai multe 
comportamente specifice erau explicabile într-o manieră 
deterministă prin activitatea creierului sau a uneia dintre 
proteinele sale fără a diminua sub nici o formă necesitatea 
fundamentală de a dispune de un suflet imaterial. Incă 
aveam nevoie de el ca să înţelegem anumite aspecte ale 
naturii umane, latura sa schimbătoare şi imprevizibilă, 
faptul că depinde de experienţele şi de cultura noastră. 
Caracteristici care nu erau sub nici o formă explicate de o 
biologie din ce în ce mai determinista. In mod paradoxal, 
cu cât neurobiologia avansa mai mult, cu atât reticenta de 
a admite reductionismul biologic se consolida. 

Acest refuz generalizat nu se baza pur şi simplu pe o 
analiză logică, ci avea (şi are întotdeauna) şi raţiuni 
afective. Faptul că sufletul nostru, insesizabil şi 
imprevizibil, ar putea fi redus la un lucru atât de 
determinist precum biologia este în ultimă instanţă destul 
de trist. Când discut cu prietenii mei, care nu sunt totuşi 
mari  spiritualişti, îmi dau seama că aceştia vad 
posibilitatea unui suflet biologic ca pe o pierdere care îi 
face uşor nefericiţi. Reducerea sufletului la o materie 
predictibilă si predeterminata este resimţită ca o 
amputare. Un suflet biologic este în mod obligatoriu mai 
puţin strălucitor decât unul imaterial. lar dacă sufletul 
nostru este mai puţin frumos, înseamnă că aşa suntem şi 
noi. Nu este uşor de acceptat. 

În secolul XXI s-a schimbat totul, chiar dacă cei mai 
mulţi dintre noi nu o ştiu încă. De fapt, de-a lungul 
ultimilor 30 de ani s-a descoperit, mai întâi spre marea 
surpriză a biologilor, că „biologia, cea adevărată, nu e 
deloc deterministă”, sau cel puţin nu este cu adevărat. 


Acum stim ca nu exista o relatie stricta de cauza si efect 
între elementele din care suntem alcatuiti şi funcţiile lor. 
Altfel spus, biologia este probabilistă: o genă produce o 
proteină, dar funcţia sa poate fi foarte diferită, depinzând 
de enorm de multe lucruri şi mai ales de contextul prezent 
şi de experienţele trecute. Structura noastră fizică se 
modifică fără încetare, aproape la fel cum variază starea 
noastră de spirit şi comportamentul nostru în funcţie de 
condiţiile meteorologice. Cu alte cuvinte, biologia, aşa cum 
o înţelegem astăzi, nu este nici pe departe în opoziţie cu 
ideea noastră de suflet: de fapt, o include. 

Această nouă înţelegere a funcţionării corpului şi 
creierului sugerează că propria concepţie despre noi 
înşine, despre natura noastră nu era nimic altceva decât o 
formă de premonitie inconştientă a propriilor mecanisme 
biologice. Ideea unei esențe imateriale nu este o fantezie, 
ci o reacţie justificată faţă de ceea ce suntem cu adevărat. 
Datorită descoperirilor din secolul XXI, nu mai este nevoie 
să recurgem la o entitate imaterială pentru a ne explica 
umanitatea. Dimpotrivă, regulile ce guvernează materia 
din care este alcătuit corpul nostru ne oferă un suflet 
încarnat la fel de frumos, de inefabil şi de bogat în 
experienţe precum omologul său imaterial, dar care are 
avantajul că e real. 

Biologia secolului XXI reconciliază aşadar sufletul şi 
materia. Ea nu neagă sufletul, ci pur şi simplu îl 
materializează. Bineînţeles, se opune punctului de vedere 
dualist, pe jumătate fizic, pe jumătate eteric al fiinţei 
umane, însă nu şi caracteristicilor sufletului studiate de 
filozofie, sociologie şi psihologie. Nu se opune nici 
metodelor folosite de ştiinţele umaniste şi de psihologie. În 
noua noastră înţelegere a dinamicilor biologice, cuvântul 
sau contextul social pot să modifice biologia omului la fel 
ca un medicament. Ştiinţele umaniste, psihologia, 


psihofarmacologia, geniul genetic nu sunt decat abordari 
complementare pentru a accede la materia omului si, in 
consecinta, la umanitatea sa. 

Pentru a incepe sa descoperim aceasta noua viziune a 
biologiei, vom pleca de la doua senzatii care ne fac sa 
credem într-un suflet imaterial. 

Prima este caracterul volatil şi impalpabil al sufletului. 
Avem impresia că ne schimbăm fără încetare, că nu mai 
suntem aceiaşi nu numai în situaţii diferite, ci şi în 
momente diferite ale unor situaţii identice. Acest 
sentiment contrastează puternic cu ideea unei identități 
biologice rigide care ar determina mai degrabă 
caracteristici imuabile precum amprentele degetelor sau 
culoarea ochilor şi a părului. 

Cea de-a doua priveşte hrana sufletului. Simtim ca 
sufletul este hrănit de experienţele noastre de viaţă, de 
relaţiile noastre cu rudele, de lecturile noastre, de iubirile 
noastre si, bineînţeles, de contextul social în care 
evoluăm. Toate lucrurile care ne structurează sau ne dau 
formă fac din noi ceea ce suntem, iar ceea ce gândim nu 
are nici o legătură cu biologia, care este determinată de 
patrimoniul genetic moştenit de la părinţii noştri. 

Vom vedea că, spre deosebire de ceea ce am putea 
crede, în aceeaşi măsură precum sufletul imaterial, 
biologia este extrem de schimbătoare, se alimentează din 
propriul mediu înconjurător şi este structurată de 
experienţele de viaţă. 


2. Biologia, asemenea sufletului, este 
extrem de schimbătoare 


Un suflet impalpabil 


Luni. La fel ca in fiecare zi de luni, cobor scarile pentru a 
ma duce la lucru. Pe trotuar, Bernard, portarul, ma 
asteapta ca de obicei stand drept. Lucruri imuabile dau 
cadenta vietii noastre, ceea ce ne linisteste. 

— Ei, Bernard, cum te simti in aceasta dimineata? Si 
spatele? La fel... Dar ce soune medicul dumitale? Aaa, ti-a 
schimbat medicamentul antiinflamator. Bine, iti voi da 
informaţiile de contact ale  acupuncturistei mele, 
Véronique, dar de aceasta data vei merge, iti jur ca face 
minuni. 

Marti. Acelaşi ritual. Bernard mă urmăreşte trecând, 
gata să rostească „Ce mai faceti?”, ca şi cum s-ar aştepta 
cu adevărat la informaţii referitoare la starea mea de 
sănătate. În această dimineaţă, nu răspund decât cu un „E 
bine, e bine...” supersonic: ai zice că am o întâlnire 
deosebit de importantă. 

Miercuri. Mă opresc la primul etaj, aşteptându-l pe 
Dupont, de la etajul trei, să deschidă uşa. Se opreşte în 
fiecare zi să discute cu Bernard. Prefăcându-mă că aş 
căuta cine ştie ce în servietă, aştept să treacă şi alunec 
uşor prin spatele lui pentru a ieşi din imobil fără să 
vorbesc cu nimeni. 

Joi. Nu-mi vine să cred, fiica mea Yasmin a luat o notă 
mare la politică internaţională. Din fericire, Bernard se află 
la postul său, trebuie neapărat să spun cuiva acest lucru. 
Este foarte plăcut să schimb câteva cuvinte cu el 
dimineaţa. Dacă portarii n-ar exista, ar trebui inventati. 

Nu este necesar să faci prea multe eforturi pentru a 
demonstra absurditatea faptului de a dori să explici printr- 
un joc de gene şi proteine acest vârtej imprevizibil de 
moduri de a fi. Imobilul, casa scării şi Bernard sunt mereu 
la fel. Un singur lucru se schimbă fără încetare: noi. 


Explicarea acestei varietati infinite de comportamente prin 
determinism biologic pare mai mult decat ridicola. 

Pentru a da un alt exemplu al caracterului impalpabil al 
fiinţelor umane, este suficient sa întrebaţi o persoană 
apropiată cine e cu adevărat, care sunt trăsăturile 
sufletului său. Inevitabil, va începe printr-o tăcere 
meditativă. Descrierea care va urma va fi în cel mai bun 
caz o enumerare a trăsăturilor puţin confuze şi destul de 
contradictorii: „Sunt fidel, dar îmi place propria 
independenţă” sau „Sunt foarte deschis faţă de alţi 
oameni, dar nu este nevoie să vină să mă caute” etc. 
Anumiți interlocutori refuză fara ocolişuri să răspundă 
spunând că este imposibil. De fapt, dacă nu ne mintim pe 
noi înşine, este foarte dificil să ne descriem trăsăturile de 
o manieră care ne-ar părea exhaustivă. Nu marea 
complexitate a fiecărei fiinţe umane este cea care face 
inaccesibilă această cunoaştere, ci natura extrem de 
schimbătoare a fiinţei noastre. Da, în mod conştient sau 
nu, ne schimbăm tot timpul. Starea noastră de spirit, felul 
nostru de a simţi lucrurile, de a discuta cu alţii nu sunt 
identice dimineaţa, la prânz sau seara. Chiar şi în cazul 
unei anumite ore sau al unui anumit loc, senzațiile si 
acţiunile noastre variază în mod considerabil de la o zi la 
alta. Sufletul nostru adoptă în permanenţă atât de multe 
configurații diferite şi uneori opuse, încât este hazardat să 
pretindem că descriem ce anume suntem cu adevărat. 

Situată practic la polul opus naturii schimbătoare a 
fiinţei noastre, considerăm că propria biologie este stabilă, 
aproape imuabila. Părul nostru şi ochii noştri au 
întotdeauna aceeaşi culoare, amprentele noastre digitale 
persistă toată ziua, forma organelor noastre este 
definitivă, iar dimensiunile noastre nu variază de la o 
săptămână la alta. Tragem o concluzie de o logică 


implacabila: sufletul nostru, care este extrem de 
schimbator, nu poate fi biologic. 

Este o afirmatie rationala ce pare sa fie fondata, insa e 
total falsa. Nu natura volatila a fiintei noastre este gresita, 
ci presupusa rigiditate a biologiei noastre. Căci, daca o 
parte dintre noi nu se schimbă sub nici o formă de-a lungul 
vieţii, există o altă parte care procedează exact invers. 
Creierul nostru, în special, se modifică fără încetare. 
Sentimentul că sufletul este schimbător corespunde 
aşadar perfect variațiilor acestui organ care ne produce 
gândurile. 


Genomul este un instrument muzical polivalent 


Afirmația că latura biologică este impalpabilă va provoca 
fără îndoială scepticism. Cu atât mai mult cu cât toată 
lumea ştie că biologia este rodul unui patrimoniu genetic 
care nu se modifică. Este acelaşi patrimoniu pe care îl 
moştenim fără doar şi poate de la părinţii noştri. Aceste 
două afirmaţii sunt absolut adevărate, însă concepţia cu 
privire la patrimoniul genetic este greşită. Il vedem ca pe o 
înregistrare ce produce întotdeauna aceeaşi muzică. In 
realitate, genomul nostru nu este o înregistrare, ci mai 
degrabă un instrument muzical, capabil să genereze un 
număr infinit de melodii. În plus, patrimoniul nostru 
genetic este singurul instrument din lume care emite note 
polifonice, al căror sunet poate varia în funcţie de locul 
unde sunt interpretate. În consecinţă, dacă un muzician 
poate concepe un milion de melodii, biologia noastră sub 
comanda genomului poate interpreta cel puţin un miliard. 
Biologia este aşadar mai impalpabilă decât sufletul. Am 
putea chiar spune că sentimentul de volatilitate al 


sufletului nu este decât varful icebergului unei biologii şi 
mai schimbătoare. 

Pentru a înţelege această volatilitate, prima etapă este 
aceea de a defini mai bine ce anume alcătuieşte biologia 
noastră. Un organism viu este compus din mai multe 
lucruri: din apă, din grăsimi, din zaharuri, din minerale şi 
mai ales din proteine. Ultimele nu reprezintă elementul cel 
mai abundent (acest privilegiu îi revine apei), dar sunt cu 
siguranţă cele mai importante. Moleculele lor determină 
de fapt structura corpului uman şi funcţiile sale. Suntem 
proteinele noastre, restul nu e decât o haină. 

lar genomul ce rol joacă în toate astea? Genomul este 
alcătuit dintr-un alt tip de moleculă, bine cunoscutul ADN, 
care are de asemenea un rol primordial din moment ce 
conţine informaţiile necesare pentru a produce proteinele. 
Fiecare proteină are propriul său fragment de ADN specific 
pe care îl numim genă. Fiinţele umane au aproximativ 
25.000 de gene. 

În general, atunci când ne gândim la genomul nostru, ne 
imaginăm partea care conţine informaţia necesară pentru 
a produce proteine. În realitate, această componentă, pe 
care o numim secvenţă codificantă, nu conţine decât 3% 
din ADN-ul genelor. La ce serveşte, prin urmare, proporţia 
de 97% din genom la care nu ne gândim niciodată? 
Această parte pe care o numim secvenţă regulatoare este 
folosită pentru a determina ce proteine sunt produse, când 
şi în ce cantitate. 

Judecarea importanţei acestor lucruri prin mărimea lor 
este adesea înşelătoare, dar nu în acest caz. Partea cea 
mai importantă a genomului nostru, cea pe care o uităm 
atât de des, este alcătuită din proporţia de 97% din ADN-ul 
unei gene, prin secvenţa sa regulatoare. 

Pentru a ne convinge, să luăm ca exemplu un om si un 
şoarece, două mamifere foarte diferite. Cu toate astea, 


secventele codificante ale genelor lor sunt aproape 
identice, in proportie de 99%. Faptul ca 1% dintre 
diferentele genetice ar putea produce organisme care au 
atat de putin de-a face unele cu altele pare imposibil. De 
unde vin atunci aceste diferente colosale? Ele rezulta din 
activitatea secventelor regulatoare: acea proporție 
misterioasă de 97% ce stabileşte câte şi care proteine 
umane sau de şoarece sunt produse. In aceste condiţii, 
diferenţa dintre cele două specii este enormă. Dacă 
proteinele (ingredientele disponibile) sunt aproape 
aceleaşi, prin alegerea celor care trebuie folosite, 
secvențele regulatoare (bucătarul-şef) pot să obţină cu 
uşurinţă două fiinţe atât de diferite precum omul şi 
şoarecele. 

să luăm acum un al doilea exemplu care e mai 
surprinzător decât precedentul deoarece se referă la 
entităţi biologice şi mai diferite decât sunt un om şi un 
şoarece, dar care au întregul genom absolut identic. Vi se 
pare imposibil? Şi totuşi, aveţi dovada în fiecare zi sub 
ochii voştri, sunteţi chiar voi. Este suficient să vă priviţi în 
oglindă pentru a vedea că gingiile, limba, tenul şi ochii 
voştri nu au nici o legătură între ele! Diferenţele dintre 
părţile corpului devin şi mai spectaculoase dacă deschideţi 
o carte de anatomie pentru a descoperi ce anume se 
petrece în interiorul organismului. Un plămân, o inimă, un 
rinichi, un ficat şi un creier sunt mai diferite între ele decât 
este un om faţă de un şoarece. Aceste două mamifere au 
în comun cel puţin patru extremităţi, o coloană vertebrală, 
un cap şi doi ochi, un nas şi o gură cu dinţi. Singurul lucru 
care apropie o inimă de un plămân este faptul că le avem 
pe amândouă. In caz contrar, am putea crede că provin 
din galaxii foarte îndepărtate. Dacă am cobori la nivel 
microscopic, diferenţele dintre o celulă musculară, o celulă 
hepatică, o celulă a sistemului imunitar sau un neuron nu 


sunt mai putin izbitoare. Si totusi, toate organele si toate 
celulele corpului nostru dispun de exact aceleaşi gene. 
Aceste diferenţe sunt încă o dată rezultatul activităţii 
părţilor care reglează genele, care, prin producerea unor 
proteine distincte, generează organe şi celule care nu 
seamănă. 

Pentru a vizualiza mai bine felul în care este alcătuită o 
genă, să ne imaginăm că genomul ar fi un pian. Claviatura 
şi mecanismul de care depinde acesta sunt comparabile 
cu părţile regulatoare ale unei gene. Ele activează 
ciocănelele care, prin atingerea corzilor (secvențele 
codificante din gene) produc sunetele (proteinele). Insă 
„pianul nostru biologic” poate să genereze 25.000 de note 
şi dispune practic de o clapă pentru fiecare notă, ceea ce-i 
dă posibilitatea să producă un număr aproape incalculabil 
de melodii. Cu alte cuvinte, genomul, la fel ca un 
instrument muzical, stabileşte ceea ce am putea fi, şi nu 
ceea ce suntem. 

În realitate, capacităţile unui genom sunt mult mai 
importante decât cele ale unui instrument muzical având 
aceleaşi caracteristici. De fapt, cu o singură secvenţă 
codificantă, printr-un mecanism de copiere/lipire, o genă 
poate produce mai multe proteine diferite. 

Acest lucru ar echivala cu faptul că aceeaşi coardă a 
unui pian ar putea genera mai multe note. 

Prin urmare, genomul nostru este departe de a semăna 
cu un disc cu o singură muzică înregistrată. Este mai 
curând comparabil cu un instrument muzical, un pian 
dotat cu 25.000 de corzi (secvenţe codificante), fiecare 
fiind capabilă să producă mai multe note (proteine). 
Claviatura acestui pian, care permite acţionarea atât de 
fină a 25.000 de corzi, este evident imensă până în 
punctul în care, dacă ne imaginăm un imobil în care corzile 


ar ocupa un etaj, ne-ar trebui 32 de etaje suplimentare 
pentru a adaposti claviatura si mecanismul sau. 


Proteinele sunt note polifonice 


Caracterul volatil al biologiei nu se limiteaza sub nici o 
forma la faptul ca pot fi interpretate mai multe melodii 
plecând de la acelaşi genom. Ea dispune de un nivel 
suplimentar de complexitate pe care nu-l poate atinge nici 
un instrument muzical. Cu ajutorul unui instrument, am 
putea interpreta o cantitate nelimitată de partituri. 
Rezultatul nu va fi perfect identic, depinzând de muzician 
şi de acustica sălii. Însă peste tot în lume, la mare sau la 
munte, un do, un re, un fa sau un sol reprezintă 
întotdeauna acelaşi sunet. Nu este cazul pentru notele 
biologice, proteinele, care pot schimba complet 
sonoritatea, cu alte cuvinte funcţia, potrivit locului unde 
sunt emise. 

Ar trebui să vă întrebaţi cum este posibil! Această 
trăsătură extraordinară este numită  „emergenţă”: 
reprezintă capacitatea unui obiect de a avea caracteristici 
diferite în funcţie de contextul în care se găseşte. In 
general, avem tendinţa de a considera că atributele unui 
obiect sunt inerente, că sunt proprietăţi pe care le 
conservă întotdeauna şi peste tot. Cu toate astea, există, 
fără doar şi poate, caracteristici emergente care se 
manifestă sau nu în funcţie de mediul înconjurător. 
Obiectele lumii fizice ne seamănă mai mult decât credem. 

Sa luăm exemplul apei: aceasta este constituită din doi 
atomi de hidrogen şi un atom de oxigen. Compoziţia 
atomică a apei ,,H20” este proprietatea sa inerenta. In 
schimb, caracteristicile pe care le percepem ale apei sunt 
proprietăţi emergente. Avem obiceiul de a considera apa 


un lichid, iar numele „apă” pe care îl folosim pentru a 
desemna această moleculă corespunde formei sale lichide. 
Or este suficient să modificam contextul, să reducem 
temperatura, de exemplu, pentru a nu mai fi apa în care 
se poate înota, ci gheaţă, un solid pe care putem pasi. În 
plus, dacă temperatura creşte, apa se evaporă şi devine 
un nor pe care îl putem doar observa. Manifestările fiinţei 
unui lucru, în acest caz H20, nu sunt aşadar deloc inerente, 
ci mai ales emergente şi dependente de context. 

Această discuţie ne aduce în mod clar la problema 
identităţii dintre paharul cu apă în stare lichidă şi cel cu 
apă în stare congelată pe care am abordat-o anterior 
utilizând dimensiunea timpului. Am putea de asemenea să 
o abordăm folosind conceptul de proprietate emergentă. 
Am putea, de fapt, să spunem că cele două stări, solidă şi 
lichidă, sunt manifestarea celor două proprietăţi 
emergente ale aceluiaşi element: H20. Avem acum nu 
numai una, ci două noi soluţii la problema filozofică a 
identităţii. In mod paradoxal, aceste două soluţii vin din 
înţelegerea funcţionării reale a lumii fizice. Este ca şi cum 
materia ar putea să ne ajute la rezolvarea enigmelor 
sufletului. Aţi putea spune că e ceva bizar. Dar nu e aşa, 
deoarece, în realitate, funcţionarea materiei este 
responsabilă de caracteristicile pe care le atribuim 
sufletului. 

Emergenta se află peste tot în jurul nostru. Foarte 
puţine caracteristici la care ne referim de obicei pentru a 
reprezenta obiectele de fiecare zi sunt proprietăţi fixe şi 
imuabile. Un mare număr sunt mai curând caracteristici 
emergente care se pot schimba. Numai noi nu ne gândim 
la acest lucru. 

Descoperirea faptului că rolul proteinelor variază în 
funcţie de context a reprezentat o mică revoluţie în 
biologie şi, chiar şi astăzi, un mare număr de oameni de 


ştiinţă au probleme în a-l integra complet în raţionamentul 
lor. Oamenii din generaţia mea au crescut cu ideea că 
funcţia este o proprietate inerentă, proprie unei gene şi 
proteinei sale. Această concepţie este cu adevărat piatra 
de temelie a determinismului biologic: dacă vă cunosc 
genele, cunosc totodată proteinele pe care le veţi produce 
şi, prin urmare, pot prezice caracteristicile voastre, 
precum şi bolile pe care riscati sa le dezvoltați. Aceste 
noţiuni au ghidat constituirea consortiului international 
care a permis decriptarea genomului uman (realizată în 
2003) şi care a impulsionat numeroase studii ce au urmărit 
identificarea genelor aflate la baza unor boli şi 
comportamente. 

In mod paradoxal, prima descoperire care a generat 
îndoieli serioase cu privire la relaţia directă şi inerentă 
dintre gene, proteine şi funcţie este legată tocmai de 
această decriptare. Inainte de a cunoaşte numărul genelor 
şi secvenţa exactă a nucleotidelor lor (A, T, G, C), se 
presupunea, pe baza funcţiilor îndeplinite de organismul 
nostru, că avem aproximativ 300.000 de gene. În realitate, 
nu există decât 25.000 sau de zece ori mai puţin. Această 
constatare ne-a pus însă în faţa unui mister: cum poate 
face organismul de zece ori mai multe lucruri decât cele la 
care ne-am putea aştepta bazându-ne pe numărul acestor 
gene? 

A doua descoperire care a semănat confuzie a fost 
succesul relativ al studiilor genetice. În afară de bolile 
foarte rare, prezenţa sau absenţa unui tip exact de gene 
nu ne permite să spunem dacă veţi dezvolta sau nu o 
anumită patologie, ci ne oferă doar probabilitatea apariţiei 
acesteia. In plus, această probabilitate este în general 
destul de slabă. De exemplu, să ne imaginăm că deținerea 
genei X multiplică de trei ori riscul de a dezvolta 
schizofrenie, ceea ce pare important. Însă riscul mediu de 


a suferi de aceasta maladie este de 1%. Odata cu prezenta 
genei X, acesta trece la 3%. Cu alte cuvinte, aveti 
întotdeauna şanse de 97% de a scăpa. O genă specifica si, 
în consecinţă, proteina pe care o produce nu provoacă o 
boală, ci determină probabilitatea manifestării acesteia. 
Aici ne referim la dovada laturii probabiliste şi 
nedeterministe a biologiei. 

Aceste observaţii au permis oamenilor de ştiinţă să 
deschidă progresiv ochii şi să-şi imagineze că genele şi 
proteinele lor nu au funcţii inerente, imuabile, care le sunt 
proprii, ci funcţii emergente, care se pot modifica în 
funcţie de locul în care se află proteina. Dacă o genă 
produce proteine ce dispun de mai multe funcţii ce se 
manifestă prin raportare la context, este normal să putem 
face de zece ori mai multe lucruri decât ar permite 
numărul genelor noastre. Pe de altă parte, dacă o proteină 
poate avea uneori un rol şi alteori altul, este de asemenea 
logic ca gena care a produs-o să nu fie asociată 
întotdeauna cu o boală. 

Pentru a reveni la paralela noastră cu instrumentul 
muzical, proteinele sunt, aşadar, note ce sună diferit în 
funcţie de locul unde sunt interpretate. Această 
proprietate a emergentei mi se pare fascinantă deoarece 
nota este întotdeauna aceeaşi, dar, odată emisă, 
sonoritatea ei se transformă în conformitate cu mediul. 
Astfel, lucrul extraordinar e că posibilităţile devin 
nenumărate. 

Cum să vizualizăm aceste proteine polivalente sau 
aceste note polifonice? Cum procedează o entitate astfel 
încât să rămână aceeaşi şi să fie în acelaşi timp atât de 
schimbătoare? Dacă ne gândim bine, proteinele ne 
seamănă: şi noi ne schimbăm constant, rămânând, pe de o 
parte, întotdeauna aceiaşi. La fel ca noi, proteinele au o 
parte fixă inerentă (partea structurală) pe care am putea 


s-o comparăm cu amprentele noastre digitale sau culoarea 
ochilor nostri. Această parte structurală dă fiecărei 
proteine o formă de bază care îi permite să fie identificată 
de celelalte proteine şi să interacţioneze cu mediul său. In 
orice caz, la periferia acestei părţi structurale, există alta 
capabilă să se modifice în funcţie de context, şi anume 
celelalte proteine care o vor transforma adăugându-i, de 
exemplu, zaharuri, atomi de fosfor sau de sulfați. 
Modificări aparent minime, dar care pot schimba complet 
funcţia unei proteine. 

Putem deci să ne imaginăm nota polifonică produsă de 
mecanismul proteic al celulelor noastre ca un brad de 
Crăciun. Cumpărăm cu toţii acelaşi tip de copac, dar îl 
decorăm de aşa manieră încât, la final, să nu mai semene 
cu cel al altei familii. În organism, proteinele care 
înconjoară proteina nou-venită îi vor da de asemenea un 
aspect foarte special prin adăugarea altor molecule. Spre 
deosebire de cele din bradul de Crăciun, decoratiunile din 
proteine nu au virtuţi estetice, ci le modifică puternic 
funcţiile. 

Mai există un element ce contribuie la 
polifunctionalitatea proteinelor: efectele lor depind de 
capacitatea de a acţiona asupra moleculelor chimice care 
le înconjoară. În general, ele modifică alte proteine sau 
alte molecule, precum lipidele sau zaharurile, pe care le 
descompun în fragmente mai mici sau pe care le lungesc 
prin adăugare de noi elemente. În mod firesc, efectul unei 
proteine se va schimba în funcţie de aceste întâlniri, iar 
posibilităţile sunt multiple. Este evident că nu ne aflăm în 
contact cu aceleaşi molecule dintr-un neuron sau o celulă 
musculară ori în nucleu şi la suprafaţa membranei unei 
celule. 


Ce anume determina polifonia proteinelor 


Exista multe contexte care schimba functia unei proteine. 
Daca le enumeram, plecand de la interior la exterior, 
găsim mai întâi compartimentul celulei în care aceasta 
este localizată. Apoi organul, de exemplu creierul, inima 
sau ficatul, care conţine celula ce exprimă proteina. După 
aceea, persoanele care au acest organ şi, în final, mediul 
exterior. 

Pentru a înţelege mai bine mediul proteinelor, să 
începem cu câteva cifre: un francez are, în medie, 1,75 m, 
inima lui măsoară aproximativ 9 cm în diametru, celulele 
sale în jur de 200 de miimi dintr-un metru şi una dintre 
proteinele sale mari în jur de 200 de milionimi dintr-un 
milimetru. Citind aceste cifre, ne dăm bineînţeles seama 
că o proteină este mult mai mică decât o celulă, celula 
este mai mică decât un organ, iar organul e mai mic decât 
o fiinţă umană. Insă această abordare nu ne permite să ne 
imaginăm cu uşurinţă ce anume reprezintă cu adevărat 
aceste diferite dimensiuni din punctul de vedere al 
proteinei. Aşadar, să folosim o proteină imaginară care ar 
avea dimensiunea medie a unui copil de patru ani (un 
metru) şi să păstrăm aceleaşi proporţii. Celula care conţine 
o astfel de proteină va avea un diametru de 100 km, de 
peste cinci ori distanţa care separă estul de vestul 
Parisului (18 km) sau puţin mai mult decât cea dintre 
capitală şi Chartres (85 km). Inima care ar conţine această 
celulă ar avea un volum comparabil celui al Soarelui (de 
27 de ori mai mare decât al planetei Pământ). Posesorul 
acestei inimi ar avea o dimensiune corespunzătoare 
jumatatii distanţei dintre Pământ şi Venus atunci când cele 
două planete sunt cel mai apropiate (21 de milioane de 
kilometri). In cele din urmă, Franţa, care conţine acest 


individ transplanetar, ar avea diametrul sistemului solar 
(20 de miliarde de kilometri). 

O proteină evoluează, prin urmare, într-un mediu care, 
raportat la dimensiunile sale, este mult mai mare decât cel 
în care trăim. Dacă ni s-ar părea normal ca un tânăr care a 
crescut în arondismentul 7 din Paris să fie destul de diferit 
de un copil din Seine-Saint-Denis, nu aţi fi prea surprinşi să 
aflaţi că o proteină poate avea caracteristici diferite în 
conformitate cu localizarea interioară a celulei sau dacă 
celula este prezentă în inimă sau în creier. Odată ce 
lucrurile sunt aşezate în ordinea mărimii, situaţia contrară 
ar fi chiar surprinzătoare. 


Celule cât nişte metropole 


Avem deseori tendinţa de a ne imagina o celulă ca pe unul 
dintre constituentii elementari ai organismului nostru. Cu 
toate astea, tocmai am observat că, pentru o proteină, o 
celulă are dimensiunea unui oraş foarte, foarte mare. La 
fel ca această aglomerare de cartiere uneori foarte 
diferite, celula este alcătuită din numeroase 
compartimente care nu se aseamănă prea mult. 
Membrana celulară care separă celula de mediul său 
exterior este alcătuită preponderent din lipide prin care se 
deplasează proteinele. Citoplasma care se găseşte în 
interiorul membranei este compusă în principal din apă în 
care pluteşte un mare număr de mici organe (pe care le 
numim organite) ce îi permit celulei să funcţioneze. Unele 
dintre ele, cum ar fi mitocondriile, servesc la producerea 
energiei de care are nevoie celula, altele, la producerea de 
proteine şi a altor lucruri pentru a le transporta dintr-un 
loc în altul. În cele din urmă, nu putem uita nucleul, 
adevărată inimă celulară, care conţine ADN-ul. 

Conform perspectivei clasice (adică determinista) a 
biologiei, fiecare proteină are propriul său compartiment 


specific în interiorul căruia exercită o anumită funcţie. De 
altfel, una dintre clasificarile cele mai folosite pentru 
proteine le grupează în funcţie de compartimentul lor 
celular: proteine membranare, nucleare, mitocondriale etc. 

In realitate, de-a lungul ultimilor 15 ani, am descoperit 
că aceeaşi proteină poate fi localizată în diferite locuri din 
celulă şi poate avea, în fiecare dintre ele, roluri care nu 
sunt sub nici o formă identice. 

Sa luăm ca exemplu o familie de proteine fundamentale 
pentru funcţionarea creierului: receptorii neuronali. Numim 
aceste proteine receptori deoarece sunt capabile să 
recunoască şi să se lege de neurotransmitatori, mici 
molecule chimice eliberate de alţi neuroni. Această 
legătură activează receptorii, permițându-le să modifice 
funcţionarea neuronului care îi poartă. Conform 
perspectivei clasice, un receptor de neurotransmitatori 
este localizat în membrana celulară a neuronilor şi nu 
funcţionează decât în acel loc, în timp ce oriunde 
altundeva este inactiv. Or ştim acum că nu aceasta este 
realitatea. Să luăm exemplul receptorilor endocanabinoizi 
de tip |, CBI. Toată lumea îi cunoaşte, chiar fără s-o ştie, 
deoarece efectele canabisului se datorează activării sale 
de către principiul activ al acestei plante, THC. Când CB1 
se găseşte în membrana celulară, este capabil, la fel ca 
alţi receptori de neurotransmitatori, să modifice activitatea 
neuronilor. Insă acest receptor este de asemenea localizat 
în cantitate mare în interiorul celulei sau, dimpotrivă, 
contrar a ceea ce am putea crede, nu este deloc inactiv. El 
interacționează cu alte proteine modificând un număr 
mare de procese celulare, inclusiv producţia de noi 
proteine de către ADN. In cele din urmă, s-a descoperit 
recent că CB1 este de asemenea prezent în mitocondrii, 
unde acţionează ca regulator al producţiei de energie, pe 
care tinde s-o încetinească. Aceeaşi proteină, CB1, poate 


aşadar să aibă trei tipuri de funcţii complet diferite (sa 
modifice activitatea neuronilor, să declanşeze fabricarea 
altor proteine sau să producă energie) în conformitate cu 
compartimentul celular în care se găseşte. 


Organe cât nişte planete 


Am comparat diferitele compartimente celulare cu 
cartierele unui oraş foarte mare. Dacă am continua 
comparatia respectând aceleaşi proporţii, ar trebui sa 
considerăm că, pentru o proteină, organele corpului sunt 
mai mari decât o planetă. Dacă ni se pare normal ca două 
persoane din cartiere diferite să nu fie la fel, ne aşteptăm 
mai curând ca nişte indivizi care vin de pe planete diferite 
să nu aibă practic nimic în comun. Nu este surprinzător că 
aceeaşi proteină nu face nici pe departe acelaşi lucru în 
inimă sau în plămân. 

Sa continuăm cu exemple practice si să urmărim 
receptorul CB1, de această dată nu de la un compartiment 
celular la altul, ci de la un organ la altul. De fapt, receptorii 
CB1 nu sunt prezenţi numai în neuroni, ci şi în alte părţi 
din corpul nostru: în ficat, în tesuturile adipoase si în 
muşchi. De fiecare dată, CB1 are funcţii extrem de diferite. 
De exemplu, stimulează producţia de lipide de către ficat; 
se opune efectelor insulinei inhibând pătrunderea 
zaharurilor în celulele musculare. În cele din urmă, 
facilitează pătrunderea şi depozitarea lipidelor în celulele 
țesutului adipos. 

Situaţia este şi mai diferită în creier. CB1 poate induce o 
stare de relaxare, o senzaţie de beatitudine sau chiar poftă 
de mâncare. Poate duce totodată la pierderi de memorie 
sau la stingerea dorinţei de a face ceva. De ce? Pentru că, 
spre deosebire de alte organe care sunt omogene, creierul 
este eterogen. Diferitele sale structuri conţin neuroni 
specifici şi au toţi un rol particular. Întrucât este exprimat 


într-un număr mare de celule nervoase si se află aproape 
peste tot în creier, receptorul CB1 are în mod firesc efecte 
foarte diferite sau chiar diametral opuse asupra 
comportamentului nostru, în funcţie de zona în care este 
activat. 

Această multitudine de localizări şi de roluri nu este un 
lucru excepțional propriu receptorilor CB1, ci o 
caracteristică des întâlnită la un mare număr de proteine. 


Indivizi la fel de diferiţi ca stelele de pe cer 


Avem cu toţii aceleaşi organe şi semanam cu toţii un pic, 
dar nu suntem identici, lucru ce se datorează faptului că, 
graţie părţilor regulatoare ale genelor noastre, proteinele 
pe care le producem fiecare dintre noi sunt diferite. Este 
prin urmare normal ca funcţia unei gene şi proteina ei 
specifică să poată varia de la o persoană la alta, din 
moment ce proteinele sunt influențate de congenerii lor, 
aşa cum suntem influenţaţi şi noi de celelalte fiinţe 
umane. 

Această variaţie a funcţiei cuplului gena/proteina 
conform patrimoniului genetic al individului era cunoscută 
de mult timp, însă importanţa ei reală nu a fost dezvăluită 
cu adevărat decât în anii '90, când cercetătorii au reuşit să 
creeze atât la mamifere, cât şi la şoareci mutații tintite ale 
unei gene. La început, rezultatele au fost foarte clare: 
inactivând gena A, veţi constata că funcţia B a fost 
modificată, prin urmare gena A avea funcţia B. De 
exemplu, prin suprimarea receptorului CB1 al unui 
şoarece, s-a constatat că acest receptor este important 
pentru aportul de hrană şi pentru metabolism. 

Cu toate acestea, când aceste tehnici de manipulare 
genetică au devenit ceva obişnuit şi un număr important 
de laboratoare au început să le folosească, s-a declanşat 
un curent de panică. Contrar aşteptărilor, nu toate 


echipele au obtinut aceleasi rezultate tn conditiile in care 
au suprimat aceleaşi gene la aceeaşi specie de animale. 
De unde o stare de tensiune palpabilă între cercetători, 
până în momentul în care au realizat că acest lucru nu se 
datora erorilor de manipulare, ci diferenţelor genomice ale 
şoarecilor: laboratoarele au recurs la rozătoare care nu 
aveau acelaşi patrimoniu genetic şi care nu produceau 
exact acelaşi tip de proteine. Mutaţia unei gene specifice 
era, prin urmare, efectuată în contexte diferite şi, deloc 
surprinzător, nu avea aceleaşi efecte. 

Acest exemplu, la fel ca precedentele, consolidează 
ideea că funcţia unei gene şi, deci, a proteinei pe care o 
produce este o proprietate emergenta. Această 
proprietate se manifestă sau nu în funcţie de un context 
constituit în mod fundamental de alte proteine, care se 
schimbă în funcţie de compartimentul celular, de tipul de 
celulă, de organ şi de patrimoniul genetic al individului. 

Acest lucru ne aminteşte în mod straniu de modificările 
importante ale comportamentului nostru şi de ceea ce 
simţim în funcţie de propriul anturaj. Nu sunteţi cu 
siguranţă aceiaşi în intimitatea familială, împreună cu 
colegii la birou sau în timp ce vă uitaţi la televizor cu 
prietenii. Există aproape trei persoane care locuiesc 
împreună şi care se manifestă sau nu în funcţie de 
context. 


Câte galaxii, atâtea poveşti 


Chiar dacă acest lucru provoacă deja amețeli, povestea 
variabilitatii extreme a funcţiilor unei proteine este 
departe de a se fi încheiat. Nu am vorbit încă de unul 
dintre factorii cei mai importanţi: mediul în care individul 
evoluează şi care determină totodată funcţiile pe care le 
dobândesc genele şi proteinele sale. 


lată un exemplu grăitor. În 2000, împreună cu echipa 
mea, am publicat în revista Science o cercetare care avea 
ca obiectiv studierea efectelor experienţelor de viaţă 
asupra comportamentului a două tulpini de şoarece cu 
diferenţe de vulnerabilitate la medicamente asociate cu 
patrimoniul lor genetic: şoarecii DBA, care nu suportă 
deloc amfetamina, şi şoarecii C57, cărora le place foarte 
mult. Este important să precizăm că, în interiorul fiecărei 
tulpini, rozătoarele au toate acelaşi patrimoniu genetic. 
Este vorba, aşadar, despre colonii de gemeni identici între 
ei, dar diferiţi de cei ai celeilalte tulpini. 

Am supus cele două grupe de gemeni la două condiţii 
întâlnite foarte frecvent printre şoarecii din sălbăticie, şi 
anume un mediu limitat în resurse alimentare. In timp ce, 
în captivitate, aceste rozătoare mici se pot hrăni după 
bunul-plac, perioadele de foamete nu sunt rare în natură. 
Prin urmare, am impus şoarecilor din cele două tulpini o 
săptămână de raţionalizare, urmată de o săptămână de 
alimentare după  bunul-plac. Apoi am comparat 
vulnerabilitatea la amfetamină la şoarecii care au suferit 
lipsuri alimentare cu cea a şoarecilor din aceeaşi tulpină 
care nu suferiseră niciodată de foame. Am fost foarte 
surprinşi când am descoperit că, după o săptămână de 
rationalizare, reacţiile celor două tulpini la amfetamina au 
fost inversate. Şoarecii C57, iniţial cei mai vulnerabili, au 
devenit mai puţin sensibili la amfetamină decât şoarecii 
DBA, care păreau de-acum înainte să o adore, deşi au 
evitat iniţial această substanţă. La aceste animale, 
vulnerabilitatea şi rezistenţa la amfetamină nu constituiau, 
aşadar, fatalităţi genetice, ci proprietăţi emergente ale 
celor două genomuri care se manifestă sau nu în funcţie 
de mediul în care evoluează sau a evoluat individul. 

Acest exemplu este foarte important deoarece 
demonstrează două lucruri. In primul rând, genele si 


proteinele nu au efecte predeterminate, ceea ce nu este 
chiar o surpriză după lectura capitolelor precedente. In al 
doilea rând, şi mult mai neaşteptat, ne arată că 
experienţele de viaţă nu au consecinţe predefinite, din 
moment ce acelaşi eveniment dă rezultate opuse de la un 
individ la altul. 

In perioada publicării rezultatelor noastre, această 
concepţie cu privire la relaţia dintre influenţa genomului şi 
mediului asupra comportamentului era departe de a fi 
convenţională. Cei mai bine informaţi credeau că biologia 
este determinată parţial de mediu şi parţial de gene, dar 
au estimat că fiecare dintre aceşti factori dispunea de 
domenii de acţiune rezervate. Anumite caracteristici 
depindeau de gene, altele de mediu, cele două 
alăturându-se pentru a forma un individ, dar fără a se 
amesteca. Activitatea noastră de cercetare a demonstrat 
că, cel puţin în privinţa comportamentului, lucrurile nu 
funcţionează astfel. Modul de a acţiona al unui subiect nu 
este determinat de o suprapunere a efectelor mediului şi 
genelor, ci de o interacţiune indisociabilă dintre 
moştenirea genetică şi experienţele de viaţă. 

Aceste efecte ale mediului, care devin o trăsătură 
emergentă ce se poate manifesta sau nu în funcţie de 
genom, deschid o nouă perspectivă. Ele ne permit, printre 
altele, să rezolvăm una dintre principalele probleme ale 
reginei psihologiei minţii: psihanaliza. În extraordinara sa 
carte Envie et Gratitude, Melanie Klein explică într-un mod 
foarte elegant cum o serie întreagă de evenimente din 
perioadele specifice dezvoltării ne vor determina 
psihismul. Primele contacte cu mama par să fie deosebit 
de importante în ochii psihanaliştilor. De exemplu, dacă aţi 
avut o mamă care nu era capabilă de empatie, iar la 
atingerea ei, în timpul primului an de viaţă, aţi primit un 
mesaj dublu (pe de o parte, de iubire, şi, pe de alta, de 


repulsie), aveti un risc mai mare sa deveniti schizofrenici. 
Aceste idei au avut mult succes si au intrat chiar in cultura 
populara, dar ele au suscitat si multe critici. Este adevarat 
ca, tn multe patologii mentale, experientele negative 
teoretizate de psihanaliză se regăsesc în istoricul 
pacientului. Însă aceleaşi traumatisme există în aceeaşi 
măsură la un număr mare de indivizi a căror sănătate 
mentală este bună. 

Relaţia cauzală dintre evenimentele vieţii şi dezvoltarea 
psihică părea să fie aşadar departe de a fi stabilită. De 
fapt, concepţia clasică despre cauzalitate prezicea că o 
cauză duce în mod sistematic la efectul aşteptat. Or acest 
principiu de bază nu părea să fie respectat în cazul 
evenimentelor traumatice ale psihanalizei, din moment ce 
uneori sunt, şi alteori nu sunt asociate cu boala. Existenţa 
interacțiunilor gene-mediu descrisă mai sus ar putea 
explica probabil acest neajuns al psihanalizei. Ea 
sugerează că efectul unei mame asupra copilului său este 
o proprietate emergentă care depinde de interacţiunile 
dintre genomul copilului şi comportamentul mamei. Cu 
alte cuvinte, influenţa patologică a unei mame ar putea să 
se manifeste sau nu în funcţie de patrimoniul genetic al 
nou-născutului. 

Posibilitatea de a demonstra prin intermediul 
neurobiologiei că psihanaliştii au, până la urmă, dreptate 
era aproape irezistibilă. Am lansat, aşadar, acest program 
de cercetare. Pentru a verifica efectele comportamentului 
mamei în funcţie de genomul nou-născutului, trebuiau 
îndeplinite patru condiţii. În primul rând, două tipuri de 
nou-născuţi înzestrați cu două patrimonii genetice diferite. 
Pentru a face acest lucru, am folosit şoareci C57 şi DBA. 
De asemenea, era nevoie de două tipuri de mame cu 
comportamente opuse, de exemplu o mamma din sudul 
Italiei, debordând de tandrete şi atenţie, pe punctul de a 


deveni un pic sufocanta, si o femeie din Sparta care 
formeaza razboinici in spiritul disciplinei si efortului. Prin 
urmare, am luat alte doua tulpini de soareci ale caror 
comportamente feminine semanau cu cele ale acestor 
arhetipuri umane. În practică, acest lucru are ca rezultat o 
tulpină de soareci care consacră mult timp puilor, 
oferindu-le o mulţime de îmbrăţişări, şi o alta care se 
ocupă mai ales de curăţarea cuibului. Ultima îşi petrece 
viaţa luând unul câte unul şoriceii de pielea cefei pentru a- 
i pune cam peste tot pe podeaua cuştii, după care desface 
complet cuibul facut din bucățele de bumbac, pentru a-l 
reface curat şi frumos înainte de a-i aşeza la loc pe cei 
mici. 

Odată ce am avut cele două tipuri de mame şi cele două 
tipuri de nou-născuţi, nu ne rămânea decât să realizăm 
adoptii încrucişate, astfel încât mama siciliană şi mama 
spartană să crească fie puii C57, fie puii DBA. Dacă 
procedăm astfel la scurt timp după naştere, şoarecii nu au 
cum să ştie că puii nu sunt ai lor. Apoi lăsăm aceste 
rozătoare să crească şi le studiem modurile de a fi odată 
ajunşi adulţi. Poate suna oarecum complicat, dar este 
singura modalitate de a vedea dacă comportamentul 
mamei are întotdeauna aceleaşi efecte sau dacă este o 
proprietate emergenta, care depinde de patrimoniul 
genetic al nou-născutului. 

Rezultatul: pentru şoarecii DBA, tipul de mamă avea o 
importanţă capitală si consecinţe directe asupra 
comportamentului adulţilor. De o manieră destul de 
amuzantă, mama foarte blândă dădea naştere la şoareci 
cu o aplecare mai pronunţată pentru droguri şi cu tendinţe 
mai depresive decât mama spartană. Aceste diferenţe se 
datorau, bineînţeles, modificărilor biologice profunde şi 
durabile pe care le inducea comportamentul matern 
asupra creierului şi sistemului hormonal al puilor. Cu toate 


astea, pentru soarecii C57 nu a contat daca mama era 
siciliană sau spartană, din moment ce acţiunile lor sau 
creierul lor nu s-a modificat sub nici o forma. 

lată, aşadar, cum s-a rezolvat unul dintre neajunsurile 
psihanalizei: da, comportamentul mamei poate avea 
repercusiuni enorme asupra celui al progeniturii sale, dar 
aceste efecte depind de copil. Pentru unii dintre noi, mama 
este deosebit de importantă; pentru alţii, reprezintă numai 
un detaliu. Interesant este că patrimoniul genetic moştenit 
de la părinţii noştri ne permite să ne protejam de ea. 

In concluzie, impresia noastră că sufletul este volatil şi 
impalpabil nu reprezintă nimic altceva decât o premonitie 
a adevăratei naturi a biologiei noastre, biologie pe care 
aparent am perceput-o înainte de a-i putea demonstra 
existenţa în mod obiectiv. Întrucât acum ne-am dat seama 
cât de schimbătoare este biologia noastră, surpriza constă 
mai degrabă în stabilitatea relativă pe care fiinţa noastră 
reuşeşte s-o manifeste! 


3. Biologia, asemenea sufletului, se 
hrăneşte din mediu 


Experiente de viata care vorbesc minţii 


Într-o zi de miercuri, toamna, la ora 14, la fel ca în fiecare 
an, îmi încep cursurile despre dependenţă cu studenţii 
aflaţi la masterul de neurobiologie de la Universitatea din 
Bordeaux. Ca de obicei, spun bună ziua la vreo 30 de 
persoane care mă aşteaptă, îmi instalez computerul şi 


proiectez primul diapozitiv: „Vom discuta acum despre 
bazele biologice ale vulnerabilitatii fata de droguri”. 
Această frază, identică de la un an la altul, provoacă mai 
multe ridicări de mâini care anunţă declanşarea unei 
discuţii, care e de fiecare dată aceeaşi. 

— Dar, domnule, spun studenţii cu un aer surprins, chiar 
un pic şocat, nu numai biologia este cea care ne 
determină vulnerabilitatea faţă de droguri. 

Mereu conciliant, le răspund: 

— Foarte bine, dar dacă nu este vorba numai despre 
biologie, atunci despre ce altceva este? 

— Dar mediul, experiențele de viaţă, contextul 
sociocultural, relaţiile cu părinţii, traumatismele, 
educaţia... Nu puteţi crede că este vorba numai despre 
biologie, argumentează ei. 

— De acord, însă dacă mediul nu ne influenţează 
biologia, cine o determină atunci? 

— Ei bine, genele, domnule! 

— Dacă vă înţeleg bine, genele, cele pe care le 
moştenim de la părinţii noştri, determină biologia, în timp 
ce mediul, experienţele noastre de viaţă, cultura noastră 
nu acţionează asupra propriei biologii... Şi atunci... asupra 
cărui lucru acţionează? 

— Păi, asupra minţii, domnule, asupra psihologiei! 
insistă studenţii cu convingere. 

lată-ne aici: pentru ei, la fel ca pentru multă lume, 
psihologia nu este în mod evident biologică. 

— Prin urmare, dacă rezumăm, sensibilitatea pe care o 
avem faţă de efectele drogurilor, vulnerabilitatea noastră, 
este generată de doi factori: unul biologic, determinat de 
genele noastre, şi altul psihologic, determinat de 
experienţele noastre de viaţă. 

Studenţii dau din cap, aducându-mă la întrebarea pe 
care plănuisem să le-o adresez de la început: 


— Drogurile fiind molecule chimice perfect cunoscute, 
pe care le putem produce în garajul nostru, cum pot ele 
acţiona asupra psihologiei dacă ultima nu este de natură 
fizică? 

Studenţii se uită unul la altul, apoi privirile lor îngheaţă 
şi se lasă liniştea. Îşi dau seama că raţionamentul lor ridică 
o problemă fundamentală: un drog, alcătuit din materie, 
nu poate acţiona decât asupra unui lucru care aparţine 
aceleiaşi dimensiuni, cea a materiei. Drogul material care 
trece de la o dimensiune la alta pentru a acţiona asupra 
unei psihologii imateriale este dificil de conceput. 

Îndoiala îi cuprinde din ce în ce mai mult. Aştept punctul 
de unde nu ne mai putem întoarce pentru a propune o 
soluţie care ar putea să-i scoată din impas. 

— Dacă psihologia nu este de natură biologică, drogurile 
nu pot s-o modifice decât dacă admitem că o substanţă 
chimică ar fi, de asemenea, compusă dintr-un corp 
material şi o esenţă imaterială. Mai există şi o altă 
explicaţie, mult mai simplă: experienţele de viaţă sunt 
capabile să ne modifice biologia, iar prin acest mecanism 
ne pot face vulnerabili sau rezistenți la efectele drogurilor. 
Pentru creier, experienţele noastre nu sunt nimic altceva 
decât evenimente biologice. Ştiu că acest lucru va 
surprinde, însă asta se întâmplă deoarece nu ştiţi cum 
merg lucrurile. Va propun, aşadar, să descoperim 
împreună. 

Această conversaţie permite identificarea foarte clară a 
celei de-a doua cauze a scepticismului cu privire la 
posibilitatea oferirii unei explicaţii biologice a minţii 
noastre: credinţa că experienţele de viaţă nu acţionează 
asupra creierului nostru. De fapt, această idee şi 
raţionamentul care decurge de aici consolidează ipoteza 
existenţei unei esențe imateriale nonbiologice. 


— Indiscutabil, experienţele de viata au o mare 
influenta asupra noastra. Daca acestea nu au un efect 
asupra corpului nostru biologic, alternativa este că 
acţionează asupra sufletului  nonbiologic, care, în 
consecinţă, există. 

Acest raţionament este atât de înrădăcinat în cultura 
noastră, încât îl regăsim chiar şi la studenţii ce urmează 
cursuri de neurobiologie. 

Care sunt motivele acestei credinţe? Pe de o parte, 
există perspectiva eronată cu privire la biologia 
determinista, care ar fi produsul informatiilor 
preinregistrate la nivelul genelor, o muzica imuabila care 
se desfăşoară de fiecare data în mod identic. Doar că, 
după cum am văzut, genomul este mai degrabă un 
instrument muzical capabil să genereze un număr aproape 
infinit de melodii. Însă acest lucru nu explică totul. Este 
dificil să ne imaginăm cum mediul, experienţele de viaţă, 
lucrurile fundamental nonbiologice si care ne par 
imateriale ne modifica biologia. Faptul ca genele (care 
sunt molecule chimice) pot produce alte molecule chimice, 
si anume proteinele, care, prin legarea de alte molecule 
chimice, constituie corpul nostru nu este prea uimitor in 
sine. Pe de alta parte, relatia dintre experientele de viata, 
a căror sursă se află în exteriorul nostru, şi biologia 
creierului situat în cutia craniană este mult mai puţin 
evidentă. 

Această dificultate de a face legătura dintre biologie şi 
capriciile existenţei este determinată, în esenţă, de două 
motive. Mai întâi, există problema ce ţine de percepţie: 
efectele experienţelor de viaţă asupra biologiei noastre 
cerebrale nu sunt în mod clar vizibile. Prin urmare, este 
dificil să le luăm în calcul. Apoi, problemă ce ţine de 
separare: o percepem ca pe un gol între experienţe şi 
creier, nu vedem foarte bine cum poate fi trecută această 


frontiera dintre lumea exterioara si biologia interioara. 
Aceste doua probleme nu sunt, totusi, reflectarea unei 
realităţi, ci numai decalajul pe care îl întâlnim adesea între 
descoperirile ştiinţifice şi difuzarea lor largă. 

Pentru a clarifica lucrurile, vom analiza mai întâi pe larg 
repercusiunile (invizibile, dar reale) pe care experienţele 
de viaţă le au asupra biologiei creierului nostru. Apoi, vom 
descoperi mecanismele din spatele acestui fenomen, şi 
anume cum a reuşit lumea exterioară să intre în neuronii 
noştri pentru a modifica biologia si a ne face sa profitam 
sau Sa fim dominati de multiplele noastre experiente. 


Hazardurile existentei formeaza creierul 


Experientele vietii nu au efecte vizibile asupra creierului. 
Poate de aceea am căpătat obiceiul de a le atribui minţii, 
din moment ce nu poate fi văzută. Şi totuşi ştim cu toţii că 
activităţile noastre pot aduce modificări corpului. Este 
suficient să privim evoluţia fizică a celor care practică un 
sport cu regularitate. Repetarea mişcărilor le transformă 
muşchii care, după luni de antrenament, încep să capete 
volum. Ceea ce ştim mai puţin este faptul că creierul e 
campion la toate categoriile răspunsului biologic la 
experienţele de viaţă, din moment ce îşi poate modifica 
într-un mod durabil biologia într-un interval de câteva ore. 
Intrucât acest lucru se petrece la adăpostul oricărei priviri, 
în cutia craniană, capacitatea sa de transformare ne 
scapă. 

Dacă vom compara două fotografii ale lui Arnold 
Schwarzenegger, una anterioară şi alta ulterioară 
antrenamentelor sale din domeniul culturismului, vom 
vedea că transformarea corpului său este evidentă. În 
schimb, Arland Smith nu pare să se fi schimbat în ultimii 


zece ani. Si totusi, creierul acestui om devenit sofer de 
taxi în capitala britanică nu mai este acelaşi. Faptul că a 
trebuit să înveţe să se descurce în labirintul de străzi din 
Londra s-a reflectat într-o creştere a volumului 
hipocampului său, regiunea din creier care se ocupă de 
orientarea în spaţiu. Asemenea modificări cerebrale nu se 
regăsesc la şoferii de taxi din New York, deoarece 
structura urbanistică a acestui oraş este mult mai 
pătratică, iar ele vor dispărea până la urmă în cazul 
londonezilor odată cu generalizarea utilizării GPS-ului. 

Pentru a putea pricepe mai bine cum se modifică 
creierul în vederea adaptării la experienţele vieţii, trebuie 
mai întâi să înţelegem anumite caracteristici ale 
funcţionării sale. Neuronii care îl alcătuiesc sunt celule mai 
speciale, având două tipuri de prelungiri foarte dezvoltate. 
Primele înconjoară partea superioară a corpului acestor 
celule, aproape ca o podoabă capilară. Ele servesc la 
receptarea informaţiilor provenite de la alţi neuroni şi se 
numesc dendrite. Al doilea tip de prelungire (axonul) este 
plasat în partea opusă a dendritelor şi serveşte la 
transmiterea de informaţii către alţi neuroni. Fiecare 
neuron are un singur axon, însă fiecare axon poate avea 
un număr important de ramificații şi se conectează la mii 
de alţi neuroni. Axonul este în general mult mai lung decât 
dendritele pentru a permite neuronilor aflaţi destul de 
departe unii de alţii să comunice între ei. 

Schimbul de informaţii dintre doi neuroni se realizează 
în locurile în care axonii (care transmit informaţia) şi 
dendritele (care o primesc) intră în contact. Numim aceste 
zone de comunicare sinapse. Ele se găsesc deseori 
localizate pe nişte mici ridicături situate de-a lungul 
dendritelor, spini dendritici, pe care se poziţionează 
terminatiile axonilor. La nivelul sinapsei, axonul şi dendrita 
sunt extrem de aproape, însă nu se ating. Ele comunică 


prin schimbul de molecule chimice, neurotransmitatori, 
care, eliberati de axon, traverseaza sinapsa pentru a se 
lega de receptorii prezenti pe dendrite. Aceasta legatura 
iniţiază înregistrarea de informaţii sau retransmiterea lor 
către alţi neuroni. 

Imaginea unui creier sectionat în două arată o parte mai 
întunecată (substanţa cenuşie) şi o parte mai deschisă 
(substanţa albă). Prima este în principal constituită din 
corpurile neuronilor şi dendritele lor. Substanţa albă este 
în cea mai mare parte alcătuită din mănunchiuri de axoni 
care merg dintr-un loc în altul al creierului. Ultima este 
într-o cantitate mult mai importantă decât substanţa 
cenuşie, ceea ce indică faptul că una dintre principalele 
necesităţi ale unui creier este să determine comunicarea 
dintre diferitele sale părţi. 

De ce? Deoarece fiecare regiune cerebrală are funcţii 
specifice, iar fiecare sarcină necesită activarea secventiala 
a neuronilor săi. Dacă vreau să mă duc să beau ceva 
fiindcă îmi este sete, trebuie să pun în legătură şi să 
activez concomitent regiuni aflate la distanţe de câţiva 
centimetri, chiar zeci de centimetri. Centrul care 
detectează setea este situat la baza creierului, cel care ne 
determină să luăm decizia de a merge să bem ceva se află 
în partea superficială frontală, cel care ne permite să 
vedem poziţia frigiderului se află în spate, pe când cel care 
controlează mişcarea se găseşte pe partea laterală, în 
faţă. 

Structura de bază a creierului este caracteristică fiecărei 
specii şi este comună tuturor indivizilor. Cu toate astea, în 
jurul acestor elemente structurale cardinale, creierul nu 
încetează să se modifice si să dezvolte noi reţele 
neuronale, consolidând sinapsele existente sau creând 
altele noi. 


Daca am putea privi suprafaţa unui neuron în timpul 
unei experiente de viata, am asista la modificari fizice 
absolut extraordinare. Am vedea cum sinapsele se 
transformă şi îşi schimbă forma în funcţie de creşterea sau 
micşorarea numărului de receptori sau mecanismului care 
permite eliberarea neurotransmitatorilor. Îndepărtându-ne 
puţin, am asista la o altă coregrafie extraordinară, cea a 
spinilor dendritici care apar sau dispar în ritmul 
experienţelor noastre. Cu puţină răbdare, am sfârşi prin a 
observa cum însăşi structura arborescentelor neuronilor se 
modifică, se măreşte sau, dimpotrivă, scade. Experiențele 
modifică atât de mult structura neuronilor, încât 
ramificările celulelor noastre nervoase mărturisesc direct 
modul de viaţă. Nu este vorba despre modificări subtile, ci 
substanţiale. De exemplu, ramificările neuronilor de 
şoareci care au trăit într-un mediu bogat în stimulări 
seamănă cu cele ale unui stejar bătrân de o sută de ani, în 
timp ce acelea ale unui şoarece care a crescut într-un 
mediu sărac au mai degrabă aspectul unui plop care nu o 
duce prea bine. Cât despre rozătoarele supuse la un stres 
psihologic cronic, care trăiesc, de exemplu, în colonii cu 
tensiuni sociale puternice, aceste ramificații sunt aproape 
inexistente. 

Experiențele de viata modifica, aşadar, structura 
biologică a creierului. Insă pentru ca această observaţie să 
aibă vreun impact asupra dezbaterii dintre perspectiva 
spirituală dualistă şi cea unitară cu privire la om, ele 
trebuie să fie capabile de acest lucru chiar şi atunci când 
sunt pur „psihologice”, când aparţin domeniului rezervat 
minţii, fără a face niciodată apel la corp. In cazul 
oamenilor, aceste experienţe sunt deseori generate de 
limbaj. Dacă mă insultati de fiecare dată când mă vedeţi, 
voi învăţa treptat să schimb drumul imediat ce vă faceţi 
apariţia la orizont. O altă categorie de experienţe pur 


psihologice nu constă în resimtirea in mod direct a unei 
senzatii dezagreabile, ci in a fi martorul suferintei altora. 
De exemplu, faptul de a ne fi teama atunci cand auzim un 
zgomot care prevesteste un soc cu care nu ne-am mai 
confruntat niciodata, dar ale carui consecinte asupra 
altora le cunoastem, este un pur mecanism psihologic. 
Această senzație interna, generată de empatie, 
declanşează o formă de anxietate atunci când se face 
auzit numai zgomotul. Nu există nimic corporal pe tot 
parcursul acestui proces. O astfel de experienţă ar trebui, 
prin urmare, să iasă de sub incidenţa biologiei şi să fie de 
domeniul sufletului. Numai că nu este cazul: ea 
antrenează în creier exact aceleaşi modificări biologice 
precum cele provocate de experienţele negative transmise 
de corp, precum situaţia prinderii degetelor în uşă. Este 
vorba despre schimbări cerebrale ce permit înregistrarea 
asocierii dintre un zgomot şi teama provocată de suferinţa 
altei persoane. 

Biologia empatiei nu este decât un exemplu printre 
altele şi nu cred că ar fi necesar să prezint catalogul 
tuturor experienţelor psihologice care modifică biologia 
creierului. Pur şi simplu, ştim astăzi că toate activităţile, 
chiar şi cele mai „spirituale”, ne schimbă structura 
cerebrală. Puteţi fi siguri că primul vostru sărut, lectura 
primei cărţi care v-a emoţionat sau durerea intensă a 
primei suferinţe din dragoste v-au marcat creierul pentru 
totdeauna. 


Hazard, sau necesitate? 


Unii psihologi, sociologi şi filozofi opun deseori acelaşi 
argument observaţiei că biologia creierului este modificată 
de experienţele de viaţă. Pentru ei, asemenea modificări 
nu înseamnă că acest organ produce mintea, ci sunt un 
simplu corelat al activităţii mentale, un fel de rezonanţă a 


activităţii psihologice. În acest caz, ideea de corelaţie este 
comparabilă cu imaginea din oglindă. Ea este determinată 
de voi, însă nu vă modifică cu nimic. Cu alte cuvinte, 
pentru unii dintre savanții noştri, nu activitatea creierului 
ar fi cea care ar produce mintea, ci activitatea minţii ar 
modifica creierul fără ca acesta, la rândul său, să aibă 
vreun efect asupra proceselor mentale. Ca să fiu sincer, 
acest argument avansat deseori de unii specialişti din 
domeniul ştiinţelor umaniste mă tulbură mult, deoarece, 
nevăzând fundamentele sale, sunt obligat să mă întreb în 
legătură cu buna-credinta a autorilor săi. 

Primul motiv al scepticismului meu ţine de 
raţionamentul lor: dacă mintea este cea care modifică 
creierul, ar trebui ca această esenţă imaterială să poată 
interacţiona într-o dimensiune care nu este a sa: cea a 
materiei. Această transmutatie care ar păstra integritatea 
dimensională a celor două parti (mintea rămânând 
imaterială şi corpul, material) nu este posibil de imaginat 
într-un mod raţional. Nu e nici măcar cava plauzibil. Ea 
necesită în mod obligatoriu un proces intelectual similar 
actului de credinţă din religii. Transmutarea dimensională 
este acceptabilă pentru un cult, însă nu şi pentru o ştiinţă, 
oricât de umanistă ar fi ea. 

Cel de-al doilea motiv se rezumă la întrebarea 
următoare: cum ne putem imagina existenţa unei 
modificări a materialului de către imaterial care nu 
serveşte la nimic? În general, atunci când ne gândim că 
lucrurile sunt inutile (şi în ştiinţă acest lucru se petrece 
deseori) se întâmplă tocmai pentru că nu am descoperit 
încă funcţia lor. În consecinţă, ipoteza logică cea mai 
plauzibilă este aceea că modificările provocate de minte 
asupra creierului există deoarece mintea imaterială are 
nevoie de ele. Şi dacă o entitate are nevoie de o bază 
biologică pentru a exista, acest lucru presupune în mod 


necesar faptul că şi ea este materială. Intelegem aşadar 
mai bine incapatanarea unora de a susţine această idee 
de corelaţie. Dacă modificarea creierului nu este decât o 
simplă reflectare în oglindă a activităţii minţii, atunci 
poziţia dualistă devine practic de nesustinut, cu excepţia 
situaţiei în care facem apel la un act de credinţă. 

În fine, al treilea şi principalul motiv al incredulitatii 
mele ţine de faptul că ştiam, de cel puţin 30 de ani, că nu 
este vorba numai de o corelaţie, de o modificare fără 
consecinţe, de o reflectare asupra materiei a activităţii 
unei esențe imateriale. Dimpotrivă, este vorba despre 
modificări necesare fără de care experienţele noastre de 
viaţă nu ar exista pur şi simplu pentru noi. 

Toate modificările creierului care ne permit să ne 
schimbăm în funcţie de propriile experienţe au nevoie de 
activarea claviaturii genomului şi de producţia de noi 
proteine. Ultimele sunt absolut necesare în timpul celor 
câteva ore care urmează experienţei. Dacă, în timpul 
acestei perioade, blocăm sinteza lor la nivelul creierului, 
noua experienţă nu va putea fi înregistrată, iar urma sa se 
va pierde. În ziua următoare, va fi complet ştearsă şi nu va 
mai putea să ne influenţeze. Prin urmare, în absenţa 
activităţii biologice, experienţele de viaţă nu ar avea nici 
un efect asupra psihologiei noastre. Ar fi suficient să 
injectăm un inhibitor al producţiei de proteine după fiecare 
sărut pentru ca următorul să rămână pentru totdeauna 
primul. 

Criticii pot argumenta că abordarea folosită pentru a 
efectua această demonstraţie este mult prea puţin 
specifică. De fapt, atunci când injectăm un inhibitor al 
producţiei de proteine, perturbăm activitatea generală a 
corpului. O asemenea modificare ar putea într-un fel să 
distragă mintea, care, văzând ceea ce se întâmplă cu 
receptaculul său corporal, nu ar mai fi capabilă să 


concentreze si, prin urmare, sa retina experienta pe care 
tocmai a avut-o. Aceasta critica este un pic trasa de par, 
dar vreau sa admit totusi ca ar trebui luata in considerare. 
Pentru a verifica aceasta posibilitate, avem, prin urmare, 
nevoie de dovezi suplimentare si de o interventie mult mai 
tintita. În mod ideal, ar trebui mai întâi să permitem reţelei 
de neuroni care va purta noua experienţă să se constituie. 
Ulterior, ar trebui s-o putem dezactiva pentru a vedea 
dacă amintirea experienţei ar dispărea. O perioadă lungă 
de timp, acest tip de demonstraţie nu a fost posibil. Nu 
ştiam să eliminăm în mod selectiv o reţea specifică de 
neuroni creaţi de o experienţă. 

Soluţia a fost găsită în urmă cu aproximativ 10 ani de 
către Bruce Hope, un cercetător american pe cât de 
imaginativ, pe atât de simpatic. Prin intermediul tehnicilor 
de inginerie genetică, a putut să determine în mod selectiv 
neuronii activati de o experienţă de viata să producă o 
proteină care, iniţial, nu există în corpul unui şoarece. 
Acest lucru nu are nici un efect în sine, dar dacă 
administrăm un anumit medicament, acea proteină poate 
să inactiveze neuronii. Prin urmare, este posibil să 
actionam într-un mod foarte selectiv asupra neuronilor 
activati de o experienţă de viata, exact cum o cerea 
experienţa noastră teoretică. 

Rezultatele acestor cercetări? Mai întâi, fiecare 
experienţă activează un număr foarte mic de neuroni, 
creând o nouă reţea specifică. Ulterior, dacă inactivăm 
această reţea, experienţa dispare ca şi cum nu a avut loc 
niciodată. În schimb, celelalte experienţe (chiar şi cele 
dobândite în acelaşi timp) nu sunt sub nici o formă 
afectate. În aceste condiţii, argumentul conform căruia 
mintea, distrasă de suferinţa corpului, nu s-ar putea 
concentra pe ceea ce trăieşte nu se mai susţine. De fapt, 
cu excepţia câtorva neuroni care au înregistrat experienţa 


pe care dorim s-o stergem, nu a fost nimic afectat. 
Aceasta este demonstrația perfectă că substratul 
experienţelor de viaţă este biologic. În absenţa biologiei, 
acestea nu lasă nici o urmă. 


Cum se imprimă experienţele în neuroni 


Pentru a crede cu adevărat că experienţele de viaţă 
acţionează asupra biologiei creierului şi că aceste 
modificări ne influențează, ne rămâne o etapa 
suplimentară de parcurs: faptul de a înţelege cum merg 
lucrurile. 

Pentru aceasta, grupurile de cercetare aşa cum este al 
meu au încercat să identifice, în decursul ultimilor 30 de 
ani, mecanismele exacte ale efectelor biologice ale 
experienţelor de viaţă. Aceste eforturi şi-au arătat roadele 
şi putem vedea în prezent la ce nivel şi în ce fel experienţa 
se transformă în modificare neurobiologică. Vom vedea 
acum, etapă cu etapă, parcursul pe care îl urmează lumea 
exterioară pentru a intra în neuronii noştri şi pentru a ne 
marca pentru totdeauna. 


Fizica se transformă în biologie 


Pentru ca lumea exterioară să poată pătrunde în noi şi să 
ne schimbe, trebuie mai întâi să  transformăm 
evenimentele fizice (precum emisiile de fotoni pe care îi 
vedem, undele sonore pe care le auzim, fluxul de molecule 
chimice pe care le percepem, modificările de presiune sau 
de temperatura) în activitate biologică. Această 
scamatorie este efectuată de organele de simţ, care sunt 
dotate cu celule specializate capabile să traducă variațiile 
lumii fizice exterioare în activitate neuronală. Celulele 
senzoriale respective au la o extremitate structuri care 


detectează lumină, sunet, molecule chimice sau chiar 
presiune şi răspund prin modificări biologice. La cealaltă 
extremitate, aceste celule au o sinapsă care le leagă de 
primul neuron al nervului senzorial (nerv optic, auditiv, 
olfactiv etc.) şi care aduce informaţiile provenite din lumea 
exterioară la diferitele părţi specializate din creier 
(cortexul senzorial, cortexul auditiv, vizual, olfactiv etc.). 

De exemplu, o extremitate a celulelor retinei răspunde 
la diferitele lungimi de undă ale luminii şi determină 
eliberarea, la celălalt capăt al celulei, a unui 
neurotransmitator care generează un semnal ce activează 
receptorii neuronului cu care este conectat. Acest semnal 
este apoi transportat de nervul optic până la celulele din 
cortexul vizual care le interpretează, furnizându-ne o 
reprezentare a lumii exterioare. Aceste interpretări 
biologice realizate simultan de diferitele organe de simţ 
converg în cortexul asociativ unde sunt integrate pentru a 
ne furniza o realitate multisenzorială alcătuită din imagini, 
sunete, mirosuri, informaţii referitoare la temperatură, 
plăcere si durere. Datorită acestei transformări a 
semnalelor fizice în semnale neuronale, efectuate de 
organele noastre de simţ, experienţele de viaţă pot intra în 
creier şi pot declanşa modificarea biologiei sale. 


Sinapsele modifică creierul 


Cea de-a doua etapă constă în înţelegerea felului în care 
experienţele de viaţă, odată intrate în creierul nostru 
datorită organelor de simţ, rămân acolo. Ce mecanism 
permite evenimentelor fizice transformate în semnale 
neuronale să creeze noi sinapse şi să instituie noi reţele de 
neuroni? Am văzut că înrădăcinarea experienţelor de viaţă 
depinde de o modificare a structurii biologice a celulelor 
nervoase, declanşată de activarea anumitor sinapse şi 
realizată de producerea de noi proteine, toate acestea 


ducând la crearea de noi reţele neuronale. În consecinţă, 
adevăratul progres l-a reprezentat înţelegerea felului în 
care activarea unei sinapse, la suprafaţa unei celule, 
atinge claviatura genomului prezent în nucleu înainte de a 
produce noile proteine care ne vor înrădăcina 
experienţele. Acest mic miracol se produce datorită unui 
tip foarte special de proteine care se găsesc în interiorul 
neuronilor: factorii de transcripție. Receptorii sinapselor 
sunt capabili să le activeze şi să le trimită în nucleu, unde, 
legându-se de ADN, activează sau inhibă producţia de 
proteine prin intermediul unor gene, modificând astfel 
structura celulelor nervoase. 

În creier există un număr foarte important de factori de 
transcripție: adică degetele pe care mediul înconjurător le 
poate folosi pentru a se juca cu biologia noastră sculptând- 
o în nenumărate feluri. 

Factorii epigenetici, despre care discutăm din ce în ce 
mai mult, sunt un alt instrument de care mediul 
înconjurător se foloseşte pentru a-şi lăsa amprenta. Ca să 
înţelegem mai bine acest fenomen, trebuie să ne amintim 
că, în fiecare tip de celulă, genele nu pot să fie toate 
activate. Acesta este felul în care obţinem celule diferite 
cu genomuri identice. Pentru a relua metafora muzicală, 
am putea spune că fiecare tip celular deţine un instrument 
muzical „genom” diferit, anumite celule fiind chitare, altele 
piane sau saxofoane. Factorii epigenetici acţionează la 
acest nivel. Ei sunt capabili să modifice genele care pot 
funcţiona şi, prin urmare, caracteristicile instrumentului 
muzical; ca şi cum ar putea transforma, de exemplu, o 
chitară în mandolină sau un saxofon în clarinet. Factorii de 
transcripție ar fi degetele abile ale muzicianului care cântă 
la instrumentul generat de factorii epigenetici. 

Anumite modificări produse de factorii epigenetici se 
pot de asemenea transmite generaţiei următoare. Un 


exemplu bine-cunoscut este comportamentul matern. O 
femelă de şoarece care a fost crescută de o mama foarte 
blanda si care isi petrece mult timp cu micutii sai va oferi 
la rândul său o mulţime de imbratisari puiului ei care va 
transmite şi el această trăsătură fiicelor sale. Cu toate 
astea, spre deosebire de o trăsătură genetică, cea 
determinată de epigenetică dispare rapid dacă nu este 
reînnoită de experienţă. De exemplu, dacă fiica unei 
mame foarte blânde este adoptată încă de mică de o 
mamă care nu are astfel de trăsături, ea va înceta să-şi 
mai alinte copiii. În schimb, dacă o fiică a moştenit ochii 
albaştri ai mamei sale, aceştia nu-şi vor schimba niciodată 
culoarea. 

Transmiterea unui comportament pe baza experienţei 
generaţiilor precedente ne poate permite să înţelegem 
mai bine un alt element al dinamicii sociale. Este vorba de 
tendinţa surprinzătoare a unui popor de a menţine 
obiceiurile, în special tipurile de relaţii familiale, chiar şi 
după schimbările drastice ale mediului înconjurător, cum 
ar fi în timpul migraţiilor. Acest fenomen, pe care îl numim 
în general comunitarism şi pe care îl acceptăm ca pe un 
stâlp al dinamicilor sociale umane, sfidează logica din 
moment ce împinge grupurile de fiinţe umane să menţină 
dinamici relationale care nu sunt nici bine acceptate, nici 
neapărat bine adaptate în noua ţară de reşedinţă. Aproape 
că avem impresia că mintea noastră volatilă şi în general 
foarte adaptabilă devine, în acest caz, incapatanata si 
rigidă. Cu toate acestea, nu este vorba despre 
manifestarea unei minţi care se detaşează de realitatea 
lumii fizice pentru a ghida corpul spre un ideal spiritual sau 
intelectual. Dimpotrivă, această tendinţă poate fi explicată 
de biologia noastră care, ghidată de epigenetică, permite 
înscrierea comportamentelor în patrimoniul genetic şi 
transmiterea lor progeniturilor. 


Acest proces, care poate parea ca ne diminueaza 
adaptabilitatea, o creşte în realitate enorm. De fapt, 
selectarea unei trăsături genetice necesită mai multe 
milenii. In consecinţă, transmiterea genetică este un 
mecanism performant de selecţie a trăsăturilor care ne 
adaptează la condiţii stabile de mediu, aşa cum este viaţa 
pe uscat sau sub apă. In schimb, selecţia genetică este 
prea lentă pentru a privilegia şi transmite noi 
comportamente ce ne permit să facem faţă modificărilor 
rapide şi potenţial tranzitorii ale condiţiilor de mediu. Aici 
epigenetica preia controlul, permiţând transmiterea către 
generaţia următoare a comportamentelor dobândite prin 
experienţa părinţilor. Ea poate, aşadar, explica această 
rigiditate bizară a tradiţiilor care tinde să se menţină chiar 
şi atunci când utilitatea lor a dispărut şi, în general, 
această tendinţă a fiinţelor umane de a fi conservatoare şi 
deseori reacționare. 

Factorii epigenetici pot de altfel să explice strania 
poveste a prietenei mele Esmeralda. Născută în Sicilia, a 
fost crescută de o mamă extraordinară, arhetipul culturii 
acestei ţări care pune copilul în centrul atenţiei. După 
bacalaureat, pleacă pentru a-şi face studiile de medicină în 
Franţa unde descoperă o societate mai pragmatică şi mai 
ales relaţii mult mai puţin unite între părinţi şi copii. Mama 
sa o sună în fiecare zi, în timp ce prietenii ei vorbesc la 
telefon cu părinţii lor maximum o dată pe săptămână, 
chiar dacă îi adoră. Treptat, Esmeralda se simte apropiată 
din ce în ce mai mult de cultura franceză, se eliberează. 
Felul de a fi al mamei ei îi devine de neînțeles, chiar 
insuportabil. Esmeralda rămâne până la urmă în Franţa 
pentru a-şi exercita profesia de medic şi se căsătoreşte cu 
Patrick. Totul merge bine, dar la naşterea Luciei, primul lor 
copil, Esmeralda se schimbă brusc. Ca şi cum, în timpul 
naşterii, cineva ar fi apăsat din greşeală pe un buton care 


schimba personalitatea. Esmeralda nu vrea sa mai iasa din 
casă, nici să meargă la serviciu sau să mai facă ceva. În 
lumea ei, nu mai rămâne decât Lucia, despre care 
vorbeşte fără încetare. Noi, care ne păstrăm o viaţă 
normală chiar şi atunci când avem copii, îi părem nişte 
monştri lipsiţi de inimă, oameni egoişti care îşi supun copiii 
unor reguli milităreşti. Absolut firesc, Esmeralda stabileşte 
legături cu alte femei care văd lucrurile la fel ca ea şi care, 
în mod ciudat, au aproape toate poveşti asemănătoare cu 
a sa. Ele sau mamele lor vin din sud. Şi când părinţii lor vin 
pentru a le ajuta, lovitura de stat este completă. Treptat, o 
tânără care a adoptat complet cultura din Hexagon a 
constatat că a început să creeze o enclavă culturală 
mediteraneeană în Franţa şi că este un instrument activ al 
comunitarismului. Sărmanul Patrick încă nu înţelege ce i se 
întâmplă. Totul pare ca şi cum, odată cu maternitatea, şi- 
ar fi schimbat soţia cu o altă femeie. 

Am putea spune, bineînţeles, că povestea Esmeraldei 
dovedeşte importanța reperelor culturale ale unei 
persoane, repere ce creează un nucleu dur în jurul căruia 
se construieşte sufletul şi care reapare în momentele 
cruciale ale existenţei. Cu toate astea, Esmeralda este mai 
probabil să se fi schimbat drastic la naşterea fiicei sale 
deoarece comportamentul său matern a fost întipărit în 
corpul său de factorii epigenetici, copiindu-l pe cel al 
mamei sale. Esmeralda pur şi simplu nu a putut proceda 
altfel. Scăpăm foarte greu de propria cultură biologică. 


Experiențele de viata au efecte 
asupra întregii noastre biologii 


Am văzut aşadar că experienţele de viaţă cântă la 
instrumentul muzical constituit de genomul nostru şi ne 


modifica fără încetare biologia. Deocamdată, am admis în 
mod implicit că secvențele de gene care formează 
genomul nostru, cele care constituie instrumentul în sine, 
sunt independente de mediu şi de experienţele pe care ni 
le oferă. Cu alte cuvinte, ordinea conform căreia sunt 
dispuse cele patru nucleotide A, T, G, C este fixă, aşa cum 
o moştenim de la părinţii noştri. Prin urmare, ajungem să 
avem două biologii, una fixă şi cealaltă flexibilă care se 
schimbă în funcţie de capriciile existenţei noastre. Potrivit 
acestei perspective, partea fixă este cea care ne 
determină trăsăturile imuabile, precum culoarea ochilor, a 
părului, talia, forma feţei, la care se adaugă şi unele 
impulsuri de bază, precum respiraţia, evitarea durerii, 
faptul de a bea atunci când ne este sete şi de a mânca 
atunci când ne este foame. Partea flexibilă, cea 
reprogramată fără încetare, se află în schimb la originea 
caracteristicilor pe care suntem obişnuiţi să le atribuim 
sufletului sau minţii. 

Acest punct de vedere nu este relevant dacă folosim 
scara temporală la care sunt în general studiate dinamica 
socială şi psihologia, şi anume câteva generaţii, de obicei 
cele ale individului şi ale părinţilor săi, din moment ce 
relaţia părinte-copil este considerată fundamentală pentru 
dezvoltarea sufletului nostru. Cu toate astea, dacă lărgim 
scara la care privim interacţiunile dintre experienţele 
noastre de viata şi propriul genom, această separație 
dintre două biologii, una fixă şi alta flexibilă, ar dispărea. 
Odată cu această nouă perspectivă, este clar imediat că, 
în realitate, integralitatea biologiei noastre este 
determinată de mediu si de experiențele noastre de viata. 

Scările spațială si temporală au o influență enormă 
asupra modului nostru de a vedea lucrurile. Dacă ele nu 
sunt adaptate, acestea pot induce o distorsiune 
importantă a propriei percepții. Pentru a avea o percepţie 


corecta asupra relatiilor dintre experientele noastre de 
viata şi ceea ce considerăm a fi imuabil în propria biologie, 
scara temporală ce trebuie folosită este in mod clar mai 
amplă: de 500 de milioane de ani. Realizând acest 
exerciţiu, devine clar că întreaga biologie, inclusiv 
secvențele de gene, este de fapt selectată de mediu şi de 
experienţele de viaţă. 


Secretul constă într-o scară bună 


Să privim, aşadar, pe scurt evoluţia vieţii pe planeta 
noastră şi, în special, ramurile evoluţiei care au condus la 
specia noastră, Homo sapiens. Viaţa biologică a apărut pe 
Pământ în urmă cu aproape patru miliarde de ani. Este 
perioada in care descoperim primele organisme 
unicelulare, care nu sunt prea diferite de bacterii. Aceste 
microorganisme sunt încă prezente cam peste tot în ziua 
de astăzi, inclusiv în interiorul corpului nostru, precum şi în 
flora intestinală care este alcătuită din miliarde de bacterii. 

Organismele pluricelulare complexe, care se apropie de 
concepţia noastră modernă despre animale, au apărut mai 
târziu, în perioada cambriană, în urmă cu aproximativ 500 
de milioane de ani. Pe atunci, formele de viaţă erau mult 
mai variate decât cele care populează în prezent planeta 
noastră. Evoluţia lor a fost însoţită de o reducere 
progresivă a numărului acestora. Mecanismele de selecţie 
care au permis trecerea de la organismul unicelular la 
multiplele forme de viaţă din cambrian rămân un mister 
probabil pentru că nici o fosilă dintre formele de viaţă 
intermediare nu a fost găsită. În schimb, datorită unui 
mare număr de repere fosile care acoperă perioada 
cambriană până astăzi, înţelegem destul de bine cum a 
ajuns să se nască treptat specia noastră. A fost favorizată 
de mediu. 


Pentru a înţelege mai bine ritmul în care a fost produsă 
specia noastră ca rezultat al modificărilor genomice, să 
comparăm cu o perioadă de 24 de ore cele 500 de 
milioane de ani (500 M) care s-au scurs între apariţia 
primei vertebrate şi un Homo sapiens care navighează pe 
internet. Astfel, 20 de milioane de ani (20 M) durează o 
oră, 350.000 de ani (350 K), aproximativ un minut, iar 
5.800 de ani (5,8 K), o secundă. Cu ajutorul acestei scări, 
constatăm că evoluţiile majore dintre primele vertebrate, 
strămoşii noştri direcţi, şi noi s-au produs cu o anumită 
regularitate la fiecare cinci ore sau la fiecare 100 M de ani: 
primul peşte (- 500 M), primul tetrapod (- 400 M), prima 
reptilă (- 300 M), primul mamifer (- 220 M), prima primată 
(- 85 M). Marile antropoide (- 15 M) au apărut aproximativ 
la patru ore după primate, iar genul Homo (- 3,5 M), din 
care specia noastră sapiens este singura supraviețuitoare, 
la 10 minute după marile antropoide. Primul Homo sapiens 
anatomic modern (între - 200 K şi - 150 K de ani) vede 
lumina zilei la 9 minute şi 20 de secunde după genul 
Homo. Mai este nevoie apoi de 30 de secunde pentru a 
începe revoluţia cognitivă (- 50 K), de alte 7 secunde 
pentru a dezvolta domesticirea (- 15 K) şi de încă 2 
secunde pentru a inventa scrisul (- 3 K). In sfârşit, de la 
inventarea scrisului şi până la capacitatea de a naviga pe 
internet (2 K) nu a fost nevoie decât de o mică secundă în 
plus. 

Pe scurt, dacă de la evoluţia primului peşte şi până la 
noi a durat 24 de ore, nu este nevoie decât de aproximativ 
40 de secunde pentru a trece de la primul Homo sapiens la 
internet. La această scară, obiectul de studiu al psihologiei 
(două generaţii de Homo sapiens) durează exact o sutime 
de secundă. Acest lucru arată în mod clar că fereastra 
temporală în care lucrează în general ştiinţele umaniste, 
sociale şi psihologia este foarte mică. Este evident că, în 


doua generatii, biologia produsa de secventele genelor 
noastre pare sa fie extrem de fixa. In schimb, daca optam 
pentru o scara temporala buna, observam ca aceeasi 
biologie se modifica fara incetare. 


Cum trecem de la corpul pestilor la corpul nostru 


Acum trebuie sa discutam despre mecanismul prin care au 
avut loc aceste schimbari. Practic toata lumea este 
familiarizata cu teoria evoluţiei şi principiul sau de bază, 
selecţia naturală efectuată de mediu. Însă, pentru cea mai 
mare parte dintre noi, dinamica exactă care a dus la 
această selecţie rămâne puţin în ceaţă. De fapt şi contrar 
a ceea ce s-ar putea crede, de-a lungul evoluţiei, biologia 
nu a fost modificată de mediu, ci se schimbă de una 
singură. Mediul în care evoluează un organism nu le 
determină, dintre toate transformările sale spontane, 
decât pe cele care au cele mai mari şanse de a persista, 
de a se reproduce şi, în consecinţă, de a avea un 
ascendent asupra altora. Cu alte cuvinte, biologia 
propune, iar mediul dispune. Formele de viaţă care au 
supravieţuit din Cambrian sunt cele care au reuşit să 
reziste şi să se reproducă cel mai bine în mediul lor natural 
datorită propriilor caracteristici biologice. 

Considerarea genomului nostru drept o entitate stabilă 
nu ar putea fi mai îndepărtată de realitate. Una dintre 
caracteristicile principale ale secvenţei genomului este 
aceea de a varia fără încetare. Anumite mutații rezultă din 
expunerea organismului la agenţi chimici sau la radiaţiile 
solare, inclusiv razele ultraviolete care nu sunt suficient 
filtrate de atmosfera noastră. Alte mutații ale ADN-ului 
nostru se datorează erorilor spontane din timpul copierii 
petrecute în cadrul reproducerii celulare. În plus, peste 
30% din genomul nostru este constituit de gene care se 
aseamănă cu retroviruşii. Se reproduc prin crearea unui 


nou fragment de ADN care, în consecinţă, modifica 
secventa. In sfarsit, in timpul fecundarii, noul organism nu 
este pur si simplu alcatuit plecand de la un cromozom 
provenind de la tată şi dintr-unul provenind de la mama, ci 
din doi cromozomi noi, fructul unirii celor precedenţi. 

Toate aceste schimbări, datorate hazardului, fac ca 
biologia să nu înceteze să se modifice. Mediul în care se 
naşte o persoană stabileşte dacă fiecare versiune nouă a 
organismului prezintă avantaje prin raportare la versiunea 
precedentă. În caz afirmativ, ea poate treptat să devină 
dominantă, reproducându-se din ce în ce mai mult. In caz 
contrar, este defavorizată şi va dispărea mai mult sau mai 
puţin rapid. 

lată un exerciţiu pentru a înţelege acest mecanism: să 
începem cu o grădină a Edenului, un mediu ce are 
caracteristicile unor regiuni naturale încă intacte, aşa cum 
sunt pădurea amazoniană, Borneo sau savana africană. 
Apoi luăm o trăsătură comportamentală, de exemplu 
comportamentele de evitare provocate de activarea 
sistemului biologic aflat la originea senzatiei de durere. 
Acest sistem este similar la toate speciile de mamifere şi 
este activat de aceiaşi stimuli (temperaturi prea scăzute 
sau prea ridicate, presiuni prea mari, substanţe corozive 
precum acizii etc.), stimuli care tind să submineze 
integritatea organismului. Suntem obişnuiţi sa ne 
imaginăm că selecţia naturală a instituit de-a lungul 
timpului un sistem biologic al durerii din ce în ce mai 
perfecţionat. 

În realitate, lucrurile nu s-au petrecut astfel. 

Pentru a le înţelege, să ne imaginăm acum nişte 
persoane care au toată gama de senzaţii de durere. Unele 
nu suferă niciodată, altora le este permanent rău, unele au 
dureri atunci când mănâncă, se deplasează, chiar şi în 
timpul sau după un raport sexual etc. 


Observati apoi aceste persoane care trăiesc in grădina 
noastră edenică. Pentru cei mai norocoşi, cei pe care nu-i 
încearcă nici o suferinţă, viaţa ar trebui să fie un veritabil 
paradis. Şi atunci de ce evoluţia nu a favorizat un sistem 
biologic atât de agreabil? Pur şi simplu pentru că şansele 
lor de supravieţuire sunt infime. De fapt, cel care nu are 
senzaţii de durere nu se poate proteja de stimulii 
periculoşi pentru organismul său şi moare rapid din cauza 
nenumăratelor rani şi leziuni de toate tipurile pe care şi le 
va provoca involuntar. Există, de altfel, o mutație care 
reapare din când în când şi care elimină senzaţia de 
durere la subiecţii care o au. Chiar şi în condiţiile unei vieţi 
foarte protejate, unui occidental din secolul XXI îi este 
practic imposibil să trăiască mult timp în absenţa acestui 
semnal de alarmă, iar subiecţii care sunt lipsiţi de durere 
mor în general foarte tineri. Să trecem acum la ceilalţi 
indivizi, cei cărora le este în mod constant rău sau care 
suferă atunci când se deplasează, mănâncă şi chiar când 
au un raport sexual. Nici unul dintre ei nu poate 
supravieţui pe termen lung în această grădină paradiziacă. 
La încheierea acestui exerciţiu, nu va rămâne decât un 
singur tip de supraviețuitori, cei care au o sensibilitate la 
durere practic identică cu a noastră şi cu a altor mamifere. 
Asta se întâmplă deoarece o astfel de sensibilitate oferă 
cele mai mari şanse de supravieţuire şi de reproducere în 
mediul nostru, planeta Pământ. 

Puteţi alege să faceţi acest exerciţiu cu alte 
comportamente. Ne va fi practic imposibil să ajungem la 
un individ care are o funcţionare complet diferită de cele 
pe care le observăm astăzi. Vă invit să încercaţi acest 
experiment mental, grupând toate profilurile posibile în 
acelaşi timp în grădina Edenului. Luaţi, de exemplu, omul 
moral perfect, cel care nu-şi omoară semenii, care nu fură, 
care nu invadează teritoriul altuia, care îşi respectă mediul 


etc. Acesta va supravieţui perfect dacă este singur. Însă 
imediat ce îl plasați împreună cu alte persoane care 
funcţionează altfel, va dispărea rapid. Nu supravieţuieşte 
decât omul care se află în echilibru între distrugere şi 
creativitate: un animal gregar precum şobolanul, dar care 
are şi un comportament teritorial precum şoarecele. Un 
individ care luptă şi care este gata să moară pentru a-şi 
apăra progenitura, dar care nu ezită să le ucidă pe cele ale 
altora pentru a-şi extinde teritoriul. O persoană ce are 
oroare de tot ce este diferit de ea şi care tinde să elimine 
acele lucruri. Cu alte cuvinte, mecanismul perfect care ne 
permite să fim singurul supravieţuitor suntem noi, Homo 
sapiens în configuraţia sa actuală. 

Nici o parte a biologiei nu este aşadar fixă. Dimpotrivă, 
se află în permanentă schimbare. Este suficient să utilizăm 
scara potrivită, aproximativ 500 de milioane de ani, pentru 
a vedea imediat acest lucru. Tocmai datorită unor astfel de 
transformări continue şi spontane ale genelor noastre 
viaţa a putut să se modifice treptat şi să se adapteze la 
mediul său, ajungând de la primul peşte până la noi. 
Secvența genelor noastre nu pare fixă decât dacă o privim 
un interval scurt de timp. În cele 24 de ore imaginare care 
ne aduc de la peşte la Homo sapiens, două sau trei 
generaţii nu reprezintă decât câteva sutimi de secundă: 
fărâme de timp ce conţin istoria unor dinastii întregi, dar 
care, la scara modificărilor continue ale structurii 
genomului nostru, sunt mult mai scurte decât cea mai 
rapidă clipire a ochilor. 


Traiul sub un stres permanent 


Pentru a înţelege pe deplin cum ceea ce se întâmplă cu 
noi zi de zi ne modifică creierul şi biologia, va trebui să 


apelam la cateva exemple concrete. Pentru aceasta, nu 
am gasit nimic mai bun decat stresul, care este considerat 
unul dintre principalele flageluri ale lumii moderne. În plus, 
multiplele feluri de a reacţiona la stres şi aparenta 
intangibilitate a condiţiilor care îl provoacă sunt folosite 
deseori ca dovadă suplimentară a faptului că propriul 
comportament nu poate fi explicat numai de biologia 
creierului, ci suntem obligaţi să facem apel la o esenţă 
imaterială. 

Ah, stresul! Unii îl adoră, alţii îl urăsc, iar un număr mare 
dintre noi îl resimt. În orice caz, a devenit o parte atât de 
importantă a cotidianului nostru, încât a exista si a fi 
stresat ajung uneori să fie sinonime. In ciuda acestei 
banalizări, stresul este o stare exactă care exercită o mare 
influenţă asupra acţiunilor noastre, nu numai prezente, ci 
şi viitoare, chiar şi atunci când s-a estompat de multă 
vreme. 

În realitate, starea de stres nu variază de la un individ la 
altul în cadrul speciei şi nici măcar între specii apropiate 
precum mamiferele. Este similară nivelului biologic şi 
comportamental. Suntem cu toţii diferiţi, dar odată 
stresaţi, semanam cu toţii. In schimb, situaţiile capabile sa 
provoace stres sunt extrem de variate şi se pot schimba 
enorm de la o persoană la alta şi de la o specie la alta. 


Ce stres, pentru cine şi când? 


Considerăm în general că starea de stres este rezultatul 
expunerii la stimuli pe care am avea tendinţa să-i evităm 
deoarece sunt neplacuti sau amenintatori. Cu toate astea, 
o asemenea perspectivă este departe de a fi exhaustivă. 
Situaţii foarte căutate şi dorite, despre care credem că 
sunt pozitive, pot de asemenea să fie foarte stresante. In 
plus, o situaţie care antrenează o asemenea stare la un 
individ sau o specie poate nu numai să nu o provoace lao 


alta specie, ci poate chiar aiba efecte opuse si sa fie 
resimţită ca linistitoare. 

Unul dintre exemplele cele mai surprinzătoare ale 
acestei dificultăţi de a asocia stresul cu situaţii specifice ne 
este oferit de relaţiile sociale. Avem obiceiul de a 
considera izolarea socială o formă importantă de stres. 
Este de altfel şi o pedeapsă în mediul închisorilor şi poate 
deveni, în variantele sale extreme, o formă de tortură. 
Această izolare este o pacoste pentru noi şi pentru alte 
animale precum şobolanii, deoarece suntem gregari. În 
schimb, situaţia este exact inversă la speciile teritoriale. 
Dacă aşezăm laolaltă lei sau şoareci masculi adulţi, vom 
induce o situaţie de stres profund. O astfel de problemă se 
poate rezolva în general destul de rapid, deoarece, după 
puţin timp de coabitare forţată între aceşti masculi, va mai 
supravieţui unul singur, după ce îi va fi ucis pe ceilalţi. 

Cauzele stresului nu variază numai de la o specie la 
alta, ci şi de la un individ la altul, mai ales la fiinţele 
umane. Bineînţeles, găsim un anumit număr dintre 
acestea la marea majoritate a fiinţelor umane: sunt 
programate genetic şi nu necesită un proces de învăţare. 
Este vorba în general de stimuli fizici, precum cei care 
provoacă durerea, expunerea la o sursă de căldură foarte 
mare sau la frig intens şi eforturile fizice de mare 
amploare. La această listă se adaugă stimuli psihologici 
care provoacă reacţii de evitare înnăscute, precum 
înălțimile, feţele agresive şi amenințătoare, privarea 
senzorială sau, după cum tocmai am văzut, izolarea 
socială. In afară de acest lucru, unele situaţii devin 
stresante în funcţie de ceea ce învăţăm de-a lungul 
existenţei noastre. Prin urmare, aceste forme de stres sunt 
specifice trecutului şi experienţelor de viaţă ale individului 
şi se schimbă de la o persoană la alta. 


Reuniunile de familie, de exemplu, sunt o adevarata 
placere pentru unii si corvezi greu de suportat pentru altii, 
chiar daca atmosfera este plăcută, mâncarea este 
savuroasă şi vinul excelent. Să-l luăm ca exemplu pe 
prietenul meu Eric. Este atât de neliniştit în legătură cu 
reuniunea anuală pentru aniversarea mamei sale vitrege, 
Annelise, încât a avut coşmaruri cu o săptămână înainte. A 
ajuns să se roage la Dumnezeu să dea peste el o gripă 
îngrozitoare pentru a putea rămâne la pat. Acest lucru ar fi 
un preţ minuscul de plătit pentru a evita faptul de a se afla 
sub privirile iscoditoare şi întrebările fără sfârşit ale întregii 
familii. Şi totuşi Eddy, vărul său, dimpotrivă, jubilează la 
ideea acestei revederi într-o atmosferă convivială în care 
se râde mult, se mănâncă bine şi se bea şi mai bine. De 
altfel, cu o săptămână înainte, acesta începe să se 
gândească la vinul pe care îl va aduce. Este o tradiţie 
căreia Eddy nu vrea să-i pună capăt. 

Ne putem întreba dacă Eddy şi Eric se descurcă bine în 
acelaşi loc. Diferenţa dintre reacţiile lor trebuie căutată în 
trecutul lor, în mesele de familie din copilărie. Aerul pe 
care îl respiram acolo mirosea a caramel, sau mai degrabă 
a oţet? Oare acele evenimente au fost vesele, pline de un 
umor spumos, sau, dimpotrivă, au fost presărate cu 
dispute violente, cu atacuri voalate unde în spatele 
fiecărui zâmbet se ascundea vreo aluzie dureroasă? Astfel 
de experienţe lasă urme în creierul fiecăruia. În cazul lor, 
orice situaţie nouă similară va reactiva aceste circuite şi 
va provoca sau nu plăcere. 

Pentru a înţelege stresul, este de asemenea important 
să renuntam la ideea conform căreia este vorba despre o 
stare negativă pentru organismul nostru. Dimpotrivă, 
acesta pune la dispoziţia individului toate resursele de 
care are nevoie pentru a face faţă unei situaţii şi pentru a 


găsi o soluţie. Prin urmare, este un ajutor preţios în 
momentele delicate. 

Faptul de a fi pur şi simplu expus la o situaţie pe care o 
considerăm neplăcută şi pe care am avea tendinţa s-o 
evităm nu este suficient pentru a provoca o stare de stres. 
Trebuie de asemenea ca situaţia să ceară un răspuns 
activ, să necesite ieşirea din ea. 

De exemplu, în timpul unei serate la prietenul meu 
Cyril, am organizat un joc care presupunea să coborâm în 
pivniţă pe întuneric ca să căutăm o sticlă de vin şi să 
aducem duplicatul cheilor care ne permitea să ieşim. 
Pivnita lui este un adevărat labirint, iar misiunea era 
complicată. Când a venit rândul meu, am fost surprins de 
bezna totală şi de mirosul de mucegai care făcea aerul 
aproape vâscos. Noroc că era un joc, altfel ar fi fost de-a 
dreptul înspăimântător. Am bâjbâit mult timp, am dat 
peste ziduri, am dat peste pânze de păianjen şi peste 
obiecte pline de praf. Eram gata să ajung la concluzia că 
jocul acesta e de-a dreptul idiot când, în cele din urmă, am 
găsit sticla pe un taburet, iar cheile aşezate pe o masă de 
lucru aglomerată. Cu sticla într-o mână şi cheile în 
cealaltă, am urcat scara cu paşi fermi şi am ieşit din 
pivniţă cu un zâmbet triumfător. Timpul petrecut pe 
întuneric: şapte minute. Sigur, această încercare m-a făcut 
să plonjez într-o situaţie destul de dezagreabilă, însă nu 
eram cu adevărat stresat, şi nici prietenii mei care au făcut 
acelaşi lucru. _ 

Nu este singura mea experienţă în acea pivniţă. Intr-o 
altă seară, Cyril m-a rugat să merg să caut o sticlă de 
Saint-Emilion pe care tocmai o descoperise şi voia să 
deguste vinul. Bucuros, deschid uşa, aprind lumina şi 
cobor. Găsesc rapid sticla şi mă îndrept spre ieşire. Tocmai 
atunci, Karine, soţia lui Cyril, văzând uşa de la pivniţă 
deschisă şi lumina aprinsă, s-a gândit să le-a uitat aşa şi 


le-a închis. Am început să mă simt imediat rău. Usa nu 
poate fi deschisă din interior fără o cheie, iar 
întrerupătorul se află de cealaltă parte. Să bat la uşă este 
inutil, muzica fiind dată foarte tare. Trebuie să mă descurc 
singur, dacă nu, risc să rămân acolo mult timp. Plec aşadar 
în căutarea unei chei duble pe care Cyril o lasă 
întotdeauna pe una dintre mesele sale de bricolaj, în 
mijlocul unei dezordini de nedescris. Vars un lichid lipicios 
neidentificat, continui să înaintez pe dibuite şi în clipa în 
care încep să pierd orice speranţă că voi ieşi singur, ajung 
să descopăr pretiosul obiect. Mă îndrept cu precauţie spre 
scară şi ies, cu sticla într-o mână şi cheile în cealaltă... la 
capătul a şapte minute. Exact ca în joc. Însă, de această 
dată, pe chipul meu nu se află un surâs victorios, ci toate 
semnele unei stări de stres. De ce? Deoarece a trebuit să 
caut o cale de ieşire dintr-o situaţie pe care nu o alesesem 
eu, cu şanse mari să nu reuşesc acest lucru şi să fiu nevoit 
să-mi petrec seara la subsol. Prin urmare, mi-am mobilizat 
toate resursele pentru a reuşi, de unde starea de stres. 
Ideea că stresul nu este o reacţie automată la o situaţie 
negativă, ci mai degrabă o stare care ne permite să-i 
facem faţă este şi mai bine demonstrată de faptul că până 
şi evenimentele foarte mult aşteptate şi pentru care ne- 
am pregătit de mult timp pot declanşa o asemenea 
reacţie. De exemplu, examenele. Desigur, în timpul unei 
perioade a existenţei noastre ne-am confruntat cu ele, le 
considerăm o obligaţie. Însă, cu cât înaintăm în viaţă, cu 
atât mai mult faptul de a participa la teste sau la 
concursuri devine o alegere personală, o încercare pentru 
care ne pregătim mult timp. În plus, reflectând puţin, 
examenul în sine nu este o ameninţare, nimeni nu ne 
agresează şi nici nu ne maltratează, iar examinatorii sunt 
în general foarte afabili. Mai degrabă în caz de eşec 
experienţa poate deveni negativă. Cu toate astea, un 


anumit stres puternic se instaleaza in timpul probelor 
deoarece ne permite sa dam tot ce avem din noi, 
mobilizandu-ne toate resursele. 

Un alt exemplu arata poate mai bine separarea care 
poate avea loc între stres si aversiune: întâlnirile 
romantice. Nimic nu este probabil mai plăcut decât 
această senzaţie de căldură subtilă care vă învăluie 
pieptul în timp ce priviţi persoana pe care o iubiţi. Simplul 
fapt de a fi împreună este o bucurie imensă. Aduceti-va 
aminte de nivelul de extaz pe care l-aţi încercat în 
aşteptarea viitoarei voastre prime cine ca îndrăgostiţi. 
Erati foarte fericiţi şi totuşi în seara fatidică vă aflaţi într- 
una dintre cele mai rele stări de stres pe care aţi încercat- 
o vreodată în viaţa voastră. În astfel de momente, creierul 
vostru nu avea să vă lase baltă, astfel încât a activat 
sistemul de stres pentru a vă determina să actionati la 
nivelul cel mai performant posibil. 

Însă de unde vine atunci ideea că stresul este o situaţie 
negativă, chiar periculoasă, pentru organismul nostru? Ea 
se datorează faptului că această stare este foarte adesea 
cronică în societatea noastră şi că are, în acest caz, efecte 
colaterale nedorite, negative. În medicină, acest dublu 
efect protector-negativ nu reprezintă o excepţie, nici vreo 
caracteristică specifică stresului, ci mai degrabă regula. Un 
număr mare de boli apar din cauza tentativelor 
organismului nostru de a se adapta la situaţii care, 
prelungindu-se, ies din spectrul activităţii fiziologiei 
noastre. Aceste adaptări ne permit să facem faţă, dar, pe 
termen lung, ne dăunează. Este oarecum ca un motor care 
e mereu supraturat, lucru care riscă să-i scurteze durata 
de viaţă. 


Hormonii steroizi, dirijorii orchestrei stresului 


Existenta unei multitudini de situatii care ne pot stresa sau 
nu ne conduce la introducerea unui alt concept important. 
Faptul de a fi într-o stare de stres nu este un reflex 
necondiţionat la situaţii specifice, ci o reacţie care ar 
scăpa controlului nostru, precum retragerea mâinii dacă 
ne apropiem prea mult de foc. Dimpotrivă, activarea 
reacţiilor biologice la stres este o alegere deliberată pe 
care o face creierul nostru pe baza unei analize atente a 
situaţiei, chiar dacă nu suntem întotdeauna conştienţi de 
acest lucru. Altfel cum am putea să avem aceeaşi reacţie 
la situaţii foarte diferite şi personalizate? 

Starea de stres, practic identică la toate mamiferele, se 
caracterizează prin activarea cerebrală a unui sistem 
biologic suplimentar, cel al hormonilor steroizi 
(progesteron, estrogeni, testosteron şi glucocorticoizi). O 
parte a encefalului serveşte la controlarea producerii 
acestor hormoni de către glandele periferice, precum cele 
suprarenale si organele reproducătoare (ovarele sau 
testiculele). 

Ne-am putea întreba, pe bună dreptate, de ce creierul 
are nevoie de activarea hormonilor pentru a se pune într-o 
stare de stres. Acest organ are la dispoziţie aproximativ 
100 de miliarde de neuroni din care ar putea folosi un 
miliard sau două miliarde pentru acest lucru. De fapt, 
gestionarea stresului sau a oricărei alte funcţii îndeplinite 
în mod normal de hormoni steroizi doar prin apelul la 
neuroni ar crea o problemă a conexiunilor cerebrale 
practic insurmontabilă. 

După cum am văzut deja, reacţia la stres nu constă în 
angajarea organismului nostru într-o sarcină specifică, 
precum cititul, recitarea unei poezii, consumul unui desert 
sau al unui pahar cu apă. O stare de stres este 
comparabilă cu un întrerupător care, ca prin magie, pune 
toate funcţiile cerebrale şi corpul într-o situaţie ce ne 


permite sa reactionam cel mai bine la o gama extrem de 
variată de probleme. În cazul în care creierul ar trebui sa 
folosească în mod direct conexiunile neuronale, ar trebui 
să trimită informaţii practic spre toate structurile sale şi 
spre miliardele de neuroni din care acestea sunt alcătuite. 
Chiar presupunând că centrul de control al stresului nu se 
conectează decât la 10% dintre neuroni pentru a realiza 
acest lucru, tot înseamnă aproximativ 10 miliarde de 
axoni. Fiecare dintre aceste fibre nu are decât un diametru 
minim de 1 u (un micron) sau o milionime de milimetru: 
adunarea lor ar echivala cu un cablu de aproximativ 100 
de metri în diametru, structură pe care ne-ar fi foarte greu 
s-o găzduim în propriul craniu. 

În caz de stres, creierul foloseşte, prin urmare, hormonii 
steroizi pentru a-şi aduce diferitele structuri la unison. 
Astfel, creierul dirijează şi coordonează manevrarea 
acestor regiuni diferite. La fel ca schimbarea treptei de 
viteză la volan, această operaţie modifică performanţa 
globală a motorului. 

Datorită acestui proces, hormonii steroizi sunt regulatori 
foarte puternici ai psihicului nostru şi nu intervin numai în 
situaţiile de stres. Când anumite femei spun că nu se simt 
la fel în diferite momente ale ciclului lor menstrual sau în 
timpul sarcinii şi după naştere, sau chiar înainte şi după 
menopauză, ele exprimă în cuvinte schimbarea profundă, 
adevărata reprogramare a creierului lor datorată variațiilor 
nivelurilor de progesteron şi estrogen care însoțesc aceste 
evenimente. Prin intermediul receptorilor specifici, 
hormonii respectivi au un efect profund nu numai asupra 
funcționării corpului, ci şi asupra activității cerebrale. 
Receptorii de progesteron si estrogen nu sunt localizati 
decât în uter, vagin, ovare, sâni si în alte organe care 
pregătesc corpul pentru reproducere. Aceşti receptori sunt 
de asemenea abundenti într-un număr mare de structuri 


cerebrale unde pot sa ne modifice senzatia de placere, 
memoria si starea emotionala. Tendinta moderna de a 
vedea menopauza ca pe un eveniment natural care 
trebuie acceptat cu putin ajutor psihologic dezvăluie 
aşadar o ignoranță uimitoare cu privire la adevărata 
natură a fiinţelor umane. Menopauza nu are nimic 
fiziologic sau normal. Este un eşec profund al sistemului 
nostru biologic care se produce deoarece oamenii care nu 
au această problemă nu au putut fi selectaţi de-a lungul 
evoluţiei, în condiţiile în care, până în secolul al XIX-lea, se 
murea cu mult înainte de împlinirea vârstei de 40 de ani. 

Deşi există enorm de multe eşecuri biologice pe care 
medicina nu ştie încă să le vindece, menopauza nu se 
numără printre ele. Ştim cum să aducem din exterior 
hormoni pe care corpul a încetat să-i producă. Astfel, este 
posibil să restabilim o situaţie normală. Prin urmare, este 
destul de surprinzător să vedem aşa-zişi experţi care 
cataloghează menopauza drept o stare „naturală” pe care 
trebuie să învăţăm s-o acceptăm. E ca şi cum ai sugera 
cuiva care ar avea rupte ambele picioare să nu-şi 
îngrijească fracturile şi să se mulţumească cu un scaun 
rulant şi cu un ajutor psihologic de foarte bună calitate. 

Hormonul steroid care contribuie cel mai mult la starea 
de stres nu este nici progesteronul şi nici estrogenul, ci 
cortizolul, principalul glucocorticoid al speciei noastre 
produs de glanda suprarenală. Cortizolul acţionează prin 
activarea unui receptor nuclear: GR. Un factor de 
transcripție foarte puternic, capabil să modifice 
producerea unui număr mare de proteine. 

Concentratiile de cortizol din organismul nostru cresc 
atunci când creierul decide să se pună într-o situaţie de 
stres, dar nu numai. De-a lungul activării GR, acest 
hormon are efecte stimulatoare şi mai curând agreabile 
care ne pregătesc de acţiune şi ne susţin zi de zi. De 


aceea, concentratia sa creste inainte de a ne trezi, pentru 
a ne pregati sa fim activi, si, de asemenea, inainte de 
perioada în care avem obişnuinţa de a mânca, pentru a 
spori atracţia hranei. 


În jungla stresului, dopamina este călăuza noastră 


În situaţie de stres, pentru a avea un comportament 
adaptat şi pentru a fi motivaţi, hormonii glucocorticoizi 
stimulează puternic eliberarea de dopamină într-una dintre 
structurile situate în mijlocul creierului (nucleul 
accumbens) de care depind plăcerea, aversiunea şi 
motivaţia pentru a căuta sau pentru a evita stimuli. Acest 
efect al eliberării de dopamină în nucleu este cel care i-a 
câştigat eticheta de neurotransmiţător al plăcerii. Cu toate 
astea, contrar unei opinii larg răspândite, această mică 
moleculă nu generează senzaţia de plăcere propriu-zisă, ci 
face agreabile eforturile pe care trebuie să le îndeplinim 
pentru a atinge obiectul plăcerii. Prin urmare, este un 
neurotransmitator care influenţează comportamentul în 
foarte mare măsură. 

Să reflectam două secunde la viata noastră: ne 
petrecem infinit de putin timp resimtind plăcere prin 
comparaţie cu cel pe care îl dedicăm căutării ei. De altfel, 
animalele la care se  suprimă receptorii unui 
neurotransmiţător responsabil de senzaţia de plăcere, 
precum encefalina, trăiesc fără să manifeste tulburări 
majore de comportament. In schimb, dacă le suprimam 
neuronii dopaminergici, bietele animale se lasă pradă 
morţii: nu le mai motivează sau nu le mai interesează 
nimic. Şi totuşi, noi nu posedăm decât câteva sute de mii 
de neuroni dopaminergici sau mai puţin de 0,0000001% 
din totalul celulelor noastre nervoase. 

Pentru a înţelege mai bine rolul crucial al căutării 
plăcerii, mai mult decât plăcerea în sine, şi, prin urmare, al 


dopaminei asupra vieţii noastre, sa luăm ca exemplu 
croasantul de duminică dimineaţa. 

Într-o duminică, vă treziti cu un chef brusc de croasant 
pentru micul dejun. Această idee şi imaginea produsului 
respectiv generate de creierul vostru sunt atât de 
tentante, încât vă ridicaţi fără ezitare. Frigul din cameră şi 
din baie nu vă deranjează, dimpotrivă, vi se pare că e 
tonifiant. Odată reperate cheile după o scurtă vânătoare 
de comori ce pigmentează trezirea, porniţi grăbiţi pe scări 
în timp ce fredonati un cântecel. Ploaia care a început să 
cadă pe drum, tradiţionalele 15 minute de aşteptare la 
brutar, scările care trebuie urcate la întoarcere, nici una 
dintre aceste mici dificultăţi nu vă strică plăcerea. In cele 
din urmă, ajunşi acasă, vă aşezaţi la masă în faţa unei 
cesti mari de cafea şi savurati deliciosul croasant. 

Trei săptămâni mai târziu, partenera voastră, Chantal, 
vă trezeşte deoarece are chef de un croasant. Pentru a-i 
face plăcere, mergeţi să cumpăraţi, dar, Doamne 
Dumnezeule, ce frig mai e, iar cheile astea blestemate iar 
au dispărut. Nici afară nu este mai bine. Bineînţeles, plouă, 
iar la brutar coada este interminabilă, astfel că va dura pe 
puţin 15 minute. Ca să nu mai vorbim despre scările de la 
întoarcere, un adevărat calvar. In sfârşit, ajuns acasă, 
dupa ce i-aţi adus croasantul şi o cafea lui Chantal care a 
rămas în pat, aşezat în faţa ceştii voastre cu cafea, vă 
mâncaţi croasantul... care vi se pare la fel de delicios. 

Care este diferenţa dintre aceste două duminici? De ce 
activităţile care v-au facut să consumati croasantul au fost 
mai întâi o plăcere şi apoi un calvar? Răspunsul este 
simplu: prima dată, dopamina se afla la cel mai mare nivel 
în creierul vostru, în vreme ce a doua oară nici măcar nu 
fusese eliberată. Cele două situaţii au totuşi un punct 
comun: croasantul a fost foarte bun de fiecare dată. E de 
aşteptat, din moment ce satisfacția de a mânca ceva nu 


depinde de dopamina, ci de encefalina si anandamida, 
adevărații neurotransmitatori ai plăcerii. În absenţa 
dopaminei, croasantul este în continuare bun, însă este 
mai bun daca merge altcineva să ni-l aducă! 

In cele din urmă, plăcerea care izvorăşte din 
consumarea sau din detinerea unei resurse este un 
moment efemer, care nu dureaza decat cateva minute. 
Căutarea plăcerii ocupă cea mai mare parte a vieţii 
noastre, iar existenţa ne-ar fi foarte nefericită în cazul în 
care căutarea nu ar fi agreabilă. Aici este locul unde 
dopamina şi cortizolul, care fac efortul plăcut, îşi intră total 
în drepturi. 


E întotdeauna o chestiune de echilibru 


Întrucât cortizolul şi dopamina ne ajută să ne îndreptăm 
mai uşor spre un scop şi să depunem eforturile necesare 
pentru a reuşi, atunci de ce se activează în timpul 
stresului, care este adesea o reacţie la situaţii 
descumpănitoare? De ce creierul nostru pune în mişcare 
sistemele biologice care ne determină să ne îndreptăm 
spre diverse lucruri în circumstanţe pe care cel mai adesea 
dorim să le evităm? Pur şi simplu pentru că organismul 
nostru reglează intensitatea unei reacţii punând simultan 
în mişcare mecanisme antagoniste: de exemplu, în timpul 
stării de stres, se activează concomitent sistemele care ne 
fac s-o luăm la fugă, precum eliberarea de adrenalină, şi 
cele care ne îndreaptă spre lucruri, precum cortizolul şi 
dopamina. 

Activarea unor procese opuse este un mecanism 
fiziologic de bază care reglează foarte multe dintre 
activităţile noastre, inclusiv faptul că putem să ne atingem 
cu arătătorul vârful nasului fără ca degetul să ne intre în 
ochi. Pentru a ne atinge apendicele nazal, reacţiile 
primare, cele care merg în direcţia dorită, sunt activarea 


muschiului flexor al antebraţului, a bicepşilor si a 
muschiului extensor al arătătorului. Dacă încercăm sa 
facem aceasta miscare simpla, ne dam seama imediat ca 
o reglam foarte precis in ceea ce priveste forta si directia, 
ceea ce ne permite sa ajungem exact la varful nasului si 
să-l atingem delicat. Ne-am putea gândi că aceasta 
reglare se face printr-o activare mai mult sau mai puţin 
puternică a muschilor care determina îndoirea antebraţului 
şi provoacă extinderea arătătorului. În realitate, controlul 
fin al acestei mişcări permite intervenţia concomitentă a 
muschilor care antrenează gestul opus, şi anume muschiul 
extensor al antebraţului, tricepşii şi muschiul flexor al 
arătătorului. Rezultatul acestor forţe opuse ne permite să 
avem mişcări extrem de precise. 

Atunci când ne confruntăm cu situaţii neplăcute, reacţia 
primară a organismului este de a activa sistemele 
biologice care generează o senzaţie dezagreabilă ce ne 
îndeamnă să le evităm. Dacă adaptarea noastră la 
asemenea situaţii s-ar face exclusiv printr-o reglare directă 
a acestei reacţii primare, rezultatul nu s-ar afla la 
înălţimea capacităţii noastre globale de a face faţă 
situaţiilor dificile şi periculoase. De fapt, dacă am activa 
foarte puternic sistemele de evitare, nu am face decât să 
fugim orbeşte de problemă, fără a avea timpul să găsim 
alte strategii poate mai avantajoase. Dacă aceleaşi 
sisteme ar fi fost foarte puţin solicitate, am fi mai puţin 
tentaţi de fugă, însă am avea tendinţa să subevaluăm 
situaţia. Această neglijenţă ne-ar expune la mari riscuri. 
Indiferent dacă suntem cuprinşi de prea multă sau de prea 
puţină frică, consecinţele ar fi aceleaşi: acest lucru ne-ar 
împiedica să înfruntăm pericolul într-un mod eficace şi să 
găsim strategia cea mai adecvată. Mecanismul ideal de 
reglare ar trebui să ne permită să nu diminuăm activarea 
sistemului primar ce semnalează pericolul şi, în acelaşi 


timp, sa ne dea capacitatea de infrunta situatia in care ne 
aflăm pentru a găsi o soluţie. Din acest motiv, cumva ca în 
cazul mişcării braţului, unul dintre mecanismele de bază 
ale reacției la stres este acela de a activa sistemele 
biologice care ne conduc organismul în direcţii opuse, 
precum cortizolul şi dopamina care, opunându-se dorinţei 
de a fugi, ne sporesc capacitatea de a face faţă. 

Cortizolul este un hormon cu adevărat interesant: 
opunându-se spaimei şi aversiunii resimtite în multe 
situaţii care provoacă stresul, este responsabil de un mare 
număr de efecte „psihologice” presupus nonbiologice. 
Vom evidenția acum câteva exemple. 


Stresul sufletului sau sufletul stresului 


După ce am văzut ce este stresul, mi se pare important să 
pătrundem şi mai adânc în viaţa noastră de fiecare zi 
pentru a analiza mecanismele unora dintre consecinţele 
sale cu care ne-am confruntat cu toţii şi de care ne 
plângem adesea. Sunt toate situaţii tipic „psihologice” 
care, în general, ne determină să facem apel la 
evanescentul suflet imaterial, dar a căror cauză principală 
este întotdeauna cortizolul pur material. 


Imposibil de uitat 


Una dintre caracteristicile importante ale unei experienţe 
stresante este aceea că amintirea ei e deosebit de vie şi 
dificil de şters. De altfel, o mare parte din psihicul fiinţei 
umane se construieşte deseori în jurul unor evenimente 
marcante. Ne aflăm aşadar într-un domeniu tipic al 
sufletului nonbiologic ce vizează abordările terapeutice 
psihologice pentru a ne ajuta să gestionăm influenţa 
enormă a acestor amintiri care par săpate în piatră. Poate 


parea implauzibil (si acest lucru este valabil pentru multi 
psihologi) ca biologia intervine în selectarea dintre o 
amintire normală şi o alta asociată unei stări de stres. 
Până la urmă, o reţea neuronală care poartă o urmă 
mnezică este întotdeauna o reţea neuronală, indiferent 
care ar fi originea amintirii respective. Din această cauză, 
faptul că numai unele experienţe ne marchează cu 
adevărat şi dobândesc o valoare crucială în psihicul nostru 
este oferită deseori ca o dovadă a independenţei minţii 
sau sufletului faţă de biologie. 

In realitate, impactul diferit al unor amintiri are cauze 
complet biologice. Am văzut că atunci când ne confruntăm 
cu o situaţie nouă, creierul nostru o interpretează şi o 
judecă. Dacă experienţa nu necesită activarea stării de 
stres, tratarea sa rămâne limitată la cutia craniană. Dacă, 
în schimb, situaţia reprezintă o sfidare suficient de 
importantă, creierul poate decide să declanşeze starea de 
stres şi să crească producţia de cortizol prin glanda 
suprarenală. Cortizolul pătrunde apoi în encefal prin 
circulaţia sangvină, intră în neuroni şi activează receptorul 
său, GR, care este un factor de transcripție. GR astfel 
activat se leagă de ADN şi determină producerea de noi 
proteine care modifică şi mai mult reţeaua neuronală. În 
consecinţă, două experienţe avute în două stări diferite 
(una calmă şi cealaltă stresantă) nu se înscriu în neuronii 
noştri în acelaşi fel. Amintirea evenimentelor neîncărcate 
emoţional se înregistrează doar prin folosirea factorilor de 
transcripție activati de sinapse. Amintirile înregistrate în 
stare de stres utilizează în plus factorul de transcripție 
activat de cortizol, GR, care, scurtcircuitand sinapsa, 
ajunge direct în nucleu. Această dublă codificare 
(neuronală şi hormonală) face în aşa fel ca amintirea unui 
stres să fie mult mai dificil de şters. 


Bineinteles, problema corelatiei si a cauzalitatii se pune 
si in acest caz. Ne confruntam, inca o data, cu acest 
misterios efect oglinda care face ca sufletul sa modifice 
biologia fără ca aceasta să-l poată influenţa la rândul său, 
ca şi cum ar proteja o imagine în gheaţă? Sau, dimpotrivă, 
este doar un hormon mai mult sau mai puţin care 
determină forma luată de experienţe în creierul nostru şi, 
prin urmare, capacitatea lor de a ne influenţa? Două 
experimente ştiinţifice complementare şi destul de simple 
ne permit să răspundem la această întrebare. 

Prima constă în: (1) supunerea la o experienţă 
nestresantă; (2) creşterea artificială a nivelului de cortizol 
prin injectare; (3) verificarea faptului dacă influenţa 
acestei experienţe a crescut, şi anume dacă s-a înregistrat 
ca o experienţă stresantă. 

A doua constă în a proceda invers: (1) supunerea la o 
experienţă stresanta; (2) blocarea producerii de cortizol de 
către un inhibitor farmacologic; (3) verificarea faptului 
dacă amintirea evenimentului stresant i-a diminuat 
influenţa. 

Rezultatele acestor cercetări, vă puteţi imagina, sunt 
toate pozitive şi au confirmat o legătură de cauzalitate 
între nivelul de cortizol şi tipul de înregistrare a unei 
experienţe în creier. 

Datorită diferitelor mecanisme de înregistrare, 
neuronale sau neuronale plus hormonale, experiențele de 
viata într-o situație apăsătoare sau stresantă vor modifica 
aşadar biologia creierului nostru într-un mod specific. Ele 
vor avea o greutate diferită asupra psihicului nostru care, 
şi în acest caz, pare într-adevăr biologic. 


Nopțile fără somn 


Un efect bine cunoscut al stresului este acela că tulbură 
somnul. In general, considerăm că grijile sau amintirea 


unor evenimente cu caracter anxiogen sunt cele care se 
vor roti fara incetare in mintea noastra toata noaptea si ne 
vor face să rămânem cu ochii deschişi. Uneori, însuşi 
faptul că nu reuşim să adormim, că ne trezim des sau prea 
devreme este cel care va permite tracasărilor să ne 
invadeze mintea. 

Şi atunci, de ce somnul nostru este afectat în timpul 
stresului dacă grijile nu sunt responsabile de acest lucru? 
Unul dintre motive este acela că stresul cronic menţine 
nivelul de cortizol ridicat în mod constant, ceea ce 
îngreunează procesul de adormire sau ne trezeşte prea 
devreme. 

Indiferent dacă ne petrecem o parte din cele 24 de ore 
în stare de activitate şi o altă parte în stare de repaus şi 
dormind, acest lucru nu este rezultatul unei obisnuinte, al 
unui proces de învăţare sau chiar al unei tradiţii culturale, 
ci reacţia la un program biologic precis. In creierul nostru 
există un ceas interior care reglează şi stabileşte trecerea 
de la o etapă la alta. Acest proces nu este rigid şi, la 
speciile diurne, sincronizează momentele de activitate cu 
lumina zilei. La speciile nocturne, aşa cum este cazul 
şoarecilor, activitatea are loc pe timpul nopţii. Cu toate 
astea, ceasul circadian nu este determinat de lumină. El 
continuă să funcţioneze conform unui ciclu de aproximativ 
12 ore de activitate şi 12 ore de odihnă, chiar şi în cazul 
unei persoane aflate într-un întuneric total. Unul dintre 
elementele de bază ale acestor ritmuri de veghe/somn 
este secreția de cortizol, care e coordonată de ceasul 
central. Nivelul de cortizol creşte până înainte de trezire, 
scade progresiv spre sfârşitul după-amiezii şi se află la cel 
mai scăzut nivel în timpul somnului. Creşterea nivelului 
său are două funcţii. Prima este aceea de a ne pregăti 
pentru activitate, deoarece acest hormon are efecte 
stimulatoare. A doua este aceea de a oferi o modalitate 


foarte economica pentru ceasul circadian de a sincroniza 
ansamblul structurilor creierului. 

Unul dintre principalele efecte ale starii de stres, in 
special atunci cand acesta este cronic, este constituit de 
eliminarea ciclului circadian al cortizolului, lăsându-l 
întotdeauna la un nivel ridicat, la fel ca în timpul etapei de 
activitate. Este foarte util pentru a face faţă provocărilor 
care au declanşat stresul, însă vă puteţi imagina cât de 
tulburător este pentru creierul nostru să primească în 
permanenţă mesajul că trebuie să rămână treaz. Putem 
încerca să-i spunem, cu ajutorul cortexului sau al minţii, că 
a sosit ora la care trebuie să meargă la culcare, însă 
pentru el este în continuare momentul în care trebuie să 
rămână activ. Acum înţelegem mai bine dificultăţile de 
somn suferite de pacienţii trataţi cu antiinflamatoare pe 
bază de steroizi, din moment ce toate aceste 
medicamente au acelaşi efect asupra creierului. 


În căutarea fricii 


Dacă cea mai mare parte a indivizilor evită la maximum 
experienţele care induc stresul, altele le caută. De altfel, 
există o întreagă industrie construită în jurul acestei 
căutări. Bungee-jumping sau saltul cu paraşuta sunt un 
exemplu bun în acest sens. Senzatia fizică este aproape la 
fel de puternică (dar mult mai puţin periculoasă) ca în 
cazul unor atracţii oferite de parcurile de distracţii. In cele 
din urmă, putem să escaladăm starea de stres rămânând 
aşezaţi linistiti în sufragerie si uitându-ne la nenumăratele 
filme de groază şi de suspans care sunt disponibile astăzi. 
Înţelegem recursul industriei de divertisment la situaţii 
pentru care, după cum am văzut, răspunsul la stres este 
înnăscut: spațiile pustii, creaturile amenințătoare 
extraterestre etc., deoarece permit satisfacerea clienților 
în proporție de 90%. 


Aceasta dorinta de a ne supune la pericole pentru care 
specia noastră manifestă o tendinţă înnăscută de a le 
evita, această căutare a fricii ilustrează încă o dată unul 
dintre comportamentele specific umane. Celelalte fiinţe vii 
sunt guvernate de instincte primare mai simple: să se 
păzească de pericole, să caute hrană pentru a supravieţui 
şi să întreţină relaţii sexuale pentru a se reproduce. Faptul 
de a dori să-ţi provoci teamă, să-ţi provoci o plăcere 
stresandu-te pare dificil de explicat prin biologie. Psihologii 
şi psihanaliştii vor vorbi, de exemplu, despre o manifestare 
a instinctului morţii, de o forţă distructivă care se află în 
fiecare dintre noi la fel ca impulsul de a trăi; sau chiar de 
un sentiment de vină care ne impune să ne pedepsim, de 
exemplu, deoarece am avut o dorinţă sexuală pentru unul 
dintre părinţii noştri. 

Nu dispunem decât de aceste explicaţii? Suntem nevoiţi 
să invocăm încă o dată existenţa unei esențe imateriale? 
Bineînţeles că nu. Datorită proceselor opuse, avem o cheie 
de lectură biologică pentru a înţelege originile reale ale 
acestui comportament straniu care constă în căutarea 
situaţiilor de stres. Unul dintre principalele noastre 
mecanisme de adaptare la o situaţie neplăcută este, după 
cum am văzut, activarea în paralel a reacţiilor biologice cu 
efecte opuse, respingătoare şi plăcute. Acest echilibru ne 
permite să facem faţă unei situaţii stresante, fără însă ao 
minimaliza. La anumite persoane este suficient, aşadar, ca 
reacţia compensatoare agreabilă (producerea de 
glucocorticoizi şi dopamină) să depăşească în intensitate 
reacţiile primare care generează o senzaţie negativă, 
pentru ca situaţia de care se tem să devină dezirabilă şi 
căutată. 

Această  hiperactivitate a  glucocorticoizilor si a 
dopaminei este spontană la anumite persoane din motive 
genetice, în vreme ce, la altele, rezultă din experienţe 


stresante repetate. De fapt, atunci cand sunt activati in 
mai multe reprize de către glucocorticoizi, neuronii 
dopaminergici dezvoltă o adaptare pe care o numim 
sensibilizare. Toată lumea a auzit deja vorbindu-se despre 
toleranţă sau despre obisnuinta, această capacitate a 
organismului şi a creierului nostru de a se adapta 
reactionand din ce în ce mai putin la stimulările care se 
repeta. Sensibilizarea este situatia inversa. Reactia se va 
amplifica pe masura acumularii experientelor. Aceste doua 
procese constituie probabil formele de invatare cele mai 
arhaice şi sunt întâlnite mai ales la animalele care au un 
sistem nervos primitiv. Datorită tolerantei, ele învaţă sa 
răspundă din ce în ce mai puţin la stimuli fără consecinţe 
şi, datorită sensibilizării, să reacționeze din ce în ce mai 
mult la stimulii importanţi pentru propria supravieţuire. 
Toleranta şi sensibilizarea nu există numai la animalele 
dotate cu un creier primitiv. Ele reprezintă una dintre 
reacţiile adaptative principale, inclusiv la fiinţele umane. 
Când suntem supuşi la situaţii repetitive de stres, 
eliberarea de glucocorticoizi va sensibiliza treptat neuronii 
dopaminergici. În paralel, sistemele responsabile de 
evitare devin din ce în ce mai tolerante. Echilibrul dintre 
procesele plăcute şi cele neplăcute se deplasează în 
aceste condiţii treptat spre un efect global pozitiv. Cu alte 
cuvinte, o situaţie initial neplăcută poate să devină 
progresiv agreabilă şi dezirabilă. In plus, aceste modificări 
încrucişate ce ţin de toleranţă şi de sensibilizare nu dispar, 
cel puţin nu rapid. Orice episod nou de stres are şanse 
mari să fie resimţit ca agreabil. In aceste condiţii, bungee- 
jumpingul este cu adevărat o activitate formidabilă. 
Tocmai datorită acestui joc subtil între procese opuse 
unii dintre noi caută situaţii periculoase şi senzaţii tari, şi 
nu o fac pentru a se pedepsi sau dintr-un instinct al morţii. 


Nu le place sa-si faca singuri rau. O fac deoarece, pentru 
ei, stresul este cu adevărat cel mai bun lucru! 


Concedii prea linistite 


Desi poate parea paradoxal ca ne place expunerea la frica 
si pericol, poate parea si mai improbabil ca nu ne bucuram 
de situatii linistitoare precum concediile. Cu toate astea, 
absenţa stresului la persoanele hiperactive, care iau în 
mod obişnuit o decizie pe minut şi se confruntă fără 
încetare cu probleme grave, nu este însoţită mereu deo 
senzaţie de bine, ci, dimpotrivă, de o stare de rău şi de 
tristeţe. „Melancolia concediilor” poate fi interpretată ca 
un semn de dezechilibru. Munca intensă şi stresul continuu 
sunt văzute ca o activitate de substituție, o fugă 
precipitată iniţiată de individ pentru a ascunde o problemă 
subiacentă şi/sau un sentiment de culpabilitate a cărui 
origine se regăseşte în general în evenimente care au avut 
loc în cursul dezvoltării. Prin urmare, este normal ca la 
încetarea activităţii de substituție, precum o perioadă 
estivală, problema psihologică să iasă din nou la suprafaţă 
şi să otrăvească acest moment de repaus şi de relaxare 
binemeritat. Încă o dată, această caracteristică a naturii 
umane este considerată un alt exemplu al imposibilității 
de a reduce omul la biologia creierului său. Cum ar putea 
faptul de a nu ne plăcea concediile sau de a reacţiona prin 
melancolie la o situaţie agreabilă să fie de natură 
biologică? 

În realitate, dacă odihna estivală se succedă brusc unei 
perioade de stres prelungit, disconfortul pe care îl resimt 
unii oameni în concedii este încă o dată complet biologic. 
Responsabilul pentru acest lucru este un proces de 
adaptare numit alostază, o variabilă de ajustare a unui alt 
mecanism fundamental care guvernează funcţionarea 
biologiei noastre: homeostazia. 


Homeostazia este conceptualizarea unei observaţii 
fundamentale referitoare la fiinţele vii: practic toate 
sistemele biologice au un nivel ideal de activitate care va 
permite unui organism să funcţioneze în mod eficient în 
mediul său înconjurător. Bineînţeles, această activitate se 
poate intensifica sau diminua pentru a se adapta unor 
situaţii specifice. Insă această îndepărtare de punctul de 
echilibru este întotdeauna tranzitorie, iar un sistem 
biologic homeostatic va avea tendinţa să revină la el cât 
mai repede posibil. 

Nivelul de activitate ce corespunde punctului de 
echilibru homeostatic este în general fix în timpul primelor 
etape de dezvoltare şi tinde să se menţină astfel pe toată 
durata vieţii. Am putea să-l comparăm cu un motor în 
ralanti, nivelul de bază care îi permite să meargă fără să 
caleze. Dacă după ce aţi accelerat ridicaţi piciorul, motorul 
va reveni automat la nivelul său de ralanti, iar dacă 
regimul slabeste prea mult, acesta îşi va creşte 
activitatea. Pentru maşinile actuale, acest nivel este reglat 
în prealabil. In cadrul sistemului biologic, mediul este cel 
care deseori determină (în general, cu puţin timp înainte 
de naştere) activitatea de bază a organismului, ralantiul 
său, astfel încât să se adapteze mai bine la condiţiile în 
care se găseşte individul. Acesta este un alt exemplu al 
felului în care mediul, şi nu patrimoniul genetic, stabileşte 
elementele cruciale ale biologiei noastre. 

In situaţie de stres, sistemul nostru biologic se activează 
prin îndepărtarea de starea de echilibru pentru a reveni la 
ea odată ce problema este reglată. Am avut toţi parte de 
această experiență: organismul isi va modifica 
funcţionarea într-un mod perceptibil, suntem mai alerţi, 
frecvenţa cardiacă se accelerează şi putem avea un 
impuls brusc de a ataca sau de a fugi. Pentru cei mai mulţi 
dintre noi, acest lucru se va asocia cu frica; în cazul altora, 


cu un sentiment de euforie. Odata indepartata sursa de 
stres, biologia noastra si senzatiile care decurg de aici 
revin progresiv la starea precedentă si ne întoarcem la 
starea normală. 

Dacă situaţia stresantă persistă perioade îndelungate, 
organismul nu poate să revină rapid la nivelul de bază. 
Biologia noastră se adaptează şi modifică reglajul 
punctului sau de echilibru homeostatic. Treptat, starea de 
stres şi nivelul său ridicat de stimulare ajung să devină 
normale pentru creierul nostru. Am trecut, aşadar, de la 
homeostaza, punctul de reglare originar la care se ajunge 
în timpul dezvoltării noastre, la alostază, un nou punct de 
reglare dobândit prin experienţa din perioada adultă. 

Atunci care este diferenţa dintre sensibilizare si 
alostază, din moment ce ambele rezultă dintr-o stimulare 
repetată a unui sistem biologic? Alostaza se dezvoltă mult 
mai rapid decât sensibilizarea şi nu urmează aceleaşi 
reguli. Ea cere ca stimularea să fie continuă şi prelungită, 
astfel încât organismul nostru s-o interpreteze ca pe o 
nouă stare normală şi să-şi readapteze punctul de 
echilibru. Sensibilizarea, care serveşte la punerea 
accentului pe stimulii importanţi pentru supraviețuirea 
noastră, are nevoie de o singură expunere sau de câteva 
expuneri repetate. Este logic, din moment ce 
sensibilizarea reprezintă o formă de învăţare ce ne 
permite să fim din ce în ce mai vigilenti fata de stimulii 
care anunţă, de exemplu, disponibilitatea hranei sau 
pericole care, în condiţii naturale, sunt discontinue în timp. 

Sa revenim la concedii. Imediat ce plecăm, stresul se 
opreşte dintr-odata. Daca ne aflăm într-o condiţie 
homeostatică, totul merge bine: putem reveni la punctul 
nostru normal de reglare, stare însoţită de o senzaţie 
foarte agreabilă. Dacă, în schimb, am suferit o adaptare 
alostatică, situaţia de stres este normalitatea, iar 


concediile sunt o stare complet anormala cu un nivel de 
stimulare prea scazut, aSadar neplacut. Prin urmare, vom 
avea tendinta sa revenim cat mai repede posibil la situatia 
anterioara. Este asemenea unui sindrom de sevraj. Nu 
este vorba, de altfel, numai despre o imagine, deoarece 
sindromul de sevraj al unui drog este provocat de o 
adaptare alostatica la stimularea continua a creierului de 
catre substanta toxica. Treptat, organismul va ajunge sa 
considere aceasta stimulare artificială o regulă. În cazul în 
care drogul lipseşte, individul se găseşte dintr-odată sub 
nivelul său ideal de stimulare. Această scădere, diferită în 
funcţie de droguri, va fi asociată cu perturbări care merg 
de la dureri insuportabile la tulburări profunde ale stării de 
spirit. 

În situaţia unui stres prelungit, tocmai reajustarea 
alostatică a nivelului normal de activitate a cortizolului şi a 
sistemului dopaminergic este cea care pune probleme. 
Activarea acestei axe glucocorticoizi/dopamină are pentru 
organismul nostru efecte stimulatoare şi agreabile foarte 
similare celor ale unui alt drog, cocaina, care sporeşte şi 
ea cantitatea de dopamină din creierul nostru. De fapt, 
glucocorticoizii pot fi consideraţi ca un fel de cocaină 
endogenă, care ne facilitează acţiunile prin diminuarea 
impactului negativ al eforturilor şi dificultăţilor. 

Suprimarea bruscă a unei situaţii de stres cronic, în 
cazul celor care au efectuat tranziţia alostatică, provoacă 
un sindrom de sevraj analog celui observat la consumatorii 
de cocaină, care este caracterizat de o stare ce seamănă 
mult cu depresia. De altfel, oprirea subită a tratamentelor 
cu glucocorticoizi pentru a vindeca, de exemplu, o 
afecţiune inflamatorie cronică provoacă de asemenea crize 
de sevraj destul de severe, care, la nivel psihologic, 
seamănă cu sevrajul consumatorilor de cocaină şi cu 
starea depresivă din concedii. 


Dacă sunteţi o persoană hiperactivă permanent 
stresată, starea generală proastă din timpul concediilor nu 
este altceva decât un sevraj al cortizolului pe care îl 
produceti din abundență pe toată perioada anului. Trebuie 
să vă înarmaţi cu răbdare. Cu excepţia celor mai grave 
cazuri, punctul vostru de echilibru se va reajusta la finalul 
unei săptămâni. Veţi reveni, aşadar, la homeostaza, iar 
vacantele vor redeveni un moment de plăcere. 


Când nu ne mai rămâne decât drogul 


Trecutul deseori dramatic, dinamica familială dezastruoasă 
sau condiţiile sociale defavorizate sunt deseori prezentate 
ca aflându-se la originea dezvoltării toxicomaniei. E ca şi 
cum sufletul, afectat de o viaţă îngrozitoare, ar merge să- 
şi caute liniştea în nişte paradisuri artificiale fără a mai 
aştepta adevăratul paradis, cel de dincolo. Drogul ar fi, 
aşadar, un medicament obţinut fără reţetă: ultima soluţie 
a unui suflet vlăguit, incapabil să suporte dificultăţile 
acestei vieţi, care ar cădea în viciul consumului de droguri 
şi, în consecinţă, în păcatul şi în chinurile veşnice. 

Această perspectivă, deşi suficient de des întâlnită în 
cazul toxicomaniei, sfidează logica. Mecanismul prin care 
un drog (alcătuit din materie) poate alina un suflet 
imaterial este, după cum am văzut, absolut de neînțeles. 
Oricum am pune problema, revenim mereu la următorul 
fapt: fie drogurile sunt de asemenea o esenţă imaterială 
capabilă să interacţioneze cu esenţa noastră imaterială, fie 
esenţa noastră imaterială este alcătuită dintr-o materie 
capabilă să interacţioneze cu cea a drogurilor. Aceste 
posibilităţi implică în cele din urmă acelaşi lucru: sufletul şi 
drogurile sunt alcătuite din aceeaşi esenţă şi, în 
consecinţă, omul nu ar fi mai dual decât o moleculă 
chimică precum heroina sau cocaina. Bineînţeles, rămâne 
întotdeauna actul de credinţă religios care deschide 


posibilitatea de a accepta ceea ce nu poate fi inteles si de 
a transforma in adevăr ceea ce este inimaginabil. Însă, 
pentru a fi coerenti, ar trebui să-i lăsăm pe toxicomani mai 
curând în grija clerului decât în cea a psihologilor, doar 
dacă nu cumva considerăm că psihologii sunt un fel de 
preoţi mai adaptati timpurilor moderne. 

Să rămânem, aşadar, în universul mult mai plauzibil, cel 
al omului şi al drogului alcătuite din aceeaşi esenţă care, 
în condiţiile structurii chimice a drogurilor, este în mod 
obligatoriu materială. In acest caz, ideea că drogurile 
compensează un dezechilibru provocat de experienţele de 
viaţă în creierul nostru devine mai plauzibilă. Şi totuşi este 
falsă. Atunci, cum funcţionează lucrurile? 

Toate drogurile cresc puternic secreția de dopamină, 
ceea ce contribuie foarte mult la capacitatea lor de a 
provoca o dependenţă. Situaţiile de stres repetat vor 
sensibiliza progresiv neuronii dopaminergici prin creşterea 
activităţii lor. Această sensibilizare persistă mult după 
încetarea stresului. In consecinţă, atunci când persoanele 
care în trecutul lor au suferit episoade repetate de stres 
iau droguri, aceste substanţe acţionează asupra unui 
sistem dopaminergic sensibilizat, care va elibera mult mai 
multă  dopamină. Efectele plăcute şi atractive ale 
drogurilor, precum şi capacitatea acestora de a provoca 
dependenţa vor fi, aşadar, puternic amplificate. 

Prin urmare, persoanele care au fost supuse la 
experienţe stresante prezintă un risc mai mare de a 
deveni dependente, deoarece drogul, acţionând asupra 
unui sistem dopaminergic devenit hiperactiv în urma 
stresului, le pare cu adevărat irezistibil. 


Biologiei noastre îi este foame 
de experienţe care o marchează profund 


Faptul de a considera ca experientele de viata sunt cele 
care ne sculptează sufletul independent de propria 
biologie se numără printre principalele idei false ale 
omenirii. In realitate, biologia noastră, ceea ce suntem şi 
ceea ce devenim, reprezintă pur şi simplu rodul propriilor 
experienţe. Este adevărat că structura noastră biologică 
este produsă de propriul genom, însă relaţiile dintre gene 
şi mediu sunt diferite de ceea obişnuim să ne imaginăm. În 
primul rând, genomul nostru nu este stabil, ci permanent 
modificat de mutații spontane, de fragmente de virus sau 
de amestecul dintre genele tatălui şi cele ale mamei 
petrecut în momentul reproducerii. Unele configurații 
obţinute prin schimbări aleatorii devin dominante 
deoarece ne permit să supravietuim mai bine în mediul 
pus la dispoziţie de planeta noastră. În acest fel, a existat 
o continuitate de filiatie între peşti, care sunt stră-stră- 
stră... bunicii noştri, şi noi. În al doilea rând, genomul nu 
este o înregistrare care se desfăşoară de-a lungul 
dezvoltării. Este un instrument muzical dotat cu o 
claviatură enormă care aşteaptă mâna unui muzician 
pentru a-şi dezlantui întregul potential. Acest muzician 
este reprezentat de mediul nostru şi de experienţele pe 
care ni le procură. Mediul înconjurător dispune de mai 
multe instrumente pentru a cânta la genomul nostru, 
astfel încât să ne construiască şi să ne modifice neîncetat. 
O parte foarte importantă a biologiei are rolul să-i 
furnizeze mediului înconjurător, adică muzicianului, 
mâinile care îi permit să cânte la genele noastre şi să ne 
modifice biologia. Organele de simţ, receptorii sinapselor, 
factorii de transcripție si epigenetici, toată aceasta 
maşinărie permite lucrurilor din exterior să pătrundă în noi 
şi să-şi lase amprenta. 

Într-o lume guvernată de incertitudini, putem fi siguri de 
cel puţin un lucru: nu avem nevoie de o esenţă imaterială 


pentru a explica felul in care trecutul ne faureste si in care 
ne ajută să ne clădim viitorul. Biologia este suficientă în 
mare parte deoarece ea este cea care, păstrând trecutul 
prezent, a permis inventarea cuvântului „istorie”. 


II. ASPIRAȚIILE 


4. Biologia caută libertatea 


Libertatea se află în centrul aspirațiilor umane 


Aprilie 1975, ora 8:15. La fel ca în fiecare dimineaţă, ajung 
în sfârşit în acest punct magic al parcursului meu cotidian. 
Aici, în fata barului Costa, mă aflu la distanţe egale între, 
în spate, închisoarea mea de noapte, casa părinţilor, şi, în 
faţă, închisoarea mea de zi, liceul ştiinţific Stanislao 
Cannizzaro. Este propriul meu punct Lagrange, unde nu 
există forţele gravitaționale ale Soarelui şi ale Pământului 
care se anulează, ci lanţurile sclaviei care mă ţin legat şi 
care se echilibrează. Un punct de graţie în care sufletul 
meu îşi poate exprima starea de răzvrătire fără să fie 
pedepsit de nimeni şi în care poate să-mi strige în urechi 
dorinţa sa de libertate. Da, viaţa mea este o închisoare, o 
constelație de reguli, de lucruri de făcut, care nu-mi mai 
aparţine. Le-am suferit încă de la naştere şi îmi impun o 
stare de sclavie insuportabilă. Din această cauză vreau să 


cresc, nu pentru a deveni asemenea lor, acest lucru ma 
dezgusta, ci pentru a fi in cele din urma liber. Liber de ce? 
De a fi eu, de a-mi urma aspiratiile, si nu regulile lor. 

Eu vreau totul, si nu am nimic. Vreau bani, multi bani, 
pentru a-mi putea cumpăra ceea ce îmi doresc. Vreau 
haine care au măcar un minimum de eleganţă, şi nu 
jeanşii ăştia găuriţi. Vreau o chitară nouă, un model 
Fender adevărat, un televizor în cameră, multe cărţi. Însă 
mai presus de toate vreau un scuter, singurul, cel 
adevărat, un model Vespa 125, şi nu porcăria asta pe care 
mi-a cumpărat-o tata. Vreau să plec, să mă duc de aici. 
Vreau să călătoresc, să văd Parisul, Londra, New York-ul şi 
să nu-mi mai petrec zilele închis în casă ascultând 
poveştile lor. La ce să-mi folosească dacă aflu când s-a 
născut Garibaldi, câţi împărați a avut Roma sau cum 
calculăm o integrală? Vreau să beau, să fumez, să ascult 
muzică rock la maxim, să merg cu o sută la oră pe scuterul 
meu pentru a simţi vântul pe faţă şi în păr. Vreau să mă 
pot culca atunci când vreau, cu cine vreau, unde vreau. 
Sau... să stau fără să fac nimic, fără cursuri, fără teme, 
fără corvezi familiale, singur, aşezat cu faţa către mare şi 
să privesc valurile din locul meu obişnuit, aflat în spatele 
digului portului pescăresc Mondello. 

Vreau toate astea şi chiar mai mult. Într-un cuvânt, 
vreau să fiu liber, liber ca aerul, ca vântul, ca spiritul. Însă 
mă obişnuiesc aşa şi continui să merg mecanic. les din 
punctul Lagrange, din starea de graţie, iar următorul test 
de filozofie îmi invadează mintea. Visurile mele de 
libertate, la fel ca în fiecare zi, vor trebui să aştepte... 

Această mică pătrundere în adolescenţa mea arată că 
aspiraţiile umane, aparent multiple, se reunesc de fapt în 
jurul dorinţei de a fi liber. Această dorinţă este la fel ca 
trunchiul unui stejar centenar, comun tuturor oamenilor, 
de care fiecare îşi poate ataşa ramurile şi frunzele pentru a 


obţine un copac personalizat. Aceşti stejari par foarte 
diferiţi unii de alţii, dar sunt toţi susținuți de aceeaşi 
dorinţă primordială de libertate. Înțelegerea aspirațiilor 
umane implică aşadar perceperea trunchiului lor comun: 
faptul de a fi liberi. 

Dacă omul nu este alcătuit decât dintr-o singură 
materie, dacă sufletul său nu este imaterial, explicarea 
faptului că are aspirații pare imposibilă. Unul dintre 
principalele argumente, dacă nu principalul, în favoarea 
unei esențe imateriale este cu siguranţă aspiraţia de a fi 
liber. Cum altfel să înţelegem această dorinţă interioară de 
a ne elibera de orice constrângere, de a ne determina 
destinul? Nazuim să facem lucruri care ne permit sa 
înflorim, să le facem după bunul plac fără ca ele să fie 
neapărat utile, fără nevoia de a ne justifica... Biologia 
secolului XX nu explică acest lucru, este prea rigidă, prea 
predeterminată. Cea a secolului XXI este mai flexibilă, ia în 
considerare imprevizibilul, seamănă mai mult cu ideea pe 
care o avem despre suflet, însă rămâne o maşinărie, iar o 
maşinărie nu are aspirații, sufletul este cel care i le dă. 

Totuşi, dacă luăm în considerare fără idei preconcepute 
biologia pe care ne-o dezvăluie ştiinţa secolului XXI, 
suntem imediat surprinşi. De fapt, toate procesele 
biologice, de la cea mai simplă reacţie celulară la 
comportamentul cel mai complex, par să aibă un scop 
unificator, un singur obiectiv: căutarea libertăţii. Prin 
urmare, suntem într-o situaţie foarte similară cu cea din 
prima parte a cărţii. Am văzut acolo că senzaţia de 
volatilitate a sufletului şi foamea sa de experienţe nu 
reprezintă decât o anticipare a funcţionării reale a 
biologiei. Vom vedea aici că, într-un mod similar, dorinţa 
de libertate pe care o resimtim cu toţii nu este altceva 
decât prelungirea conştientă a obiectivului care ne animă 
biologia: faptul de a fi liberi. 


Amenintarile la adresa libertăţii împotriva cărora luptă 
biologia nu sunt cele la care ne gândim de obicei, aşa cum 
sunt constrângerile sociale şi culturale, părinţii, şcoala sau 
regimurile totalitare. Sunt ameninţări mai ascunse, mai 
fundamentale si mai insidioase. Este vorba despre 
anumite legi ale fizicii care guvernează funcţionarea şi 
viitorul universului nostru. Din cauza lor, orice fiinţă vie se 
naşte într-o stare de sclavie faţă de mediul înconjurător, în 
raport cu care are o dependenţă totală şi insurmontabilă. 
Însă cum să ne eliberăm de o dependenţă pe care nu o 
putem elimina? Singura modalitate este să ne adaptăm la 
el atât de perfect, încât să nu mai fim conştienţi de 
existenţa lui. Aceasta este strategia biologiei noastre, care 
a implementat diferite comportamente, de la cel mai 
simplu la cel mai elaborat, pentru a realiza acest truc, şi 
anume faptul de a ne face să ne simţim liberi când încă 
suntem sclavi. 

Această căutare a libertăţii nu este specifică fiinţelor 
umane, ci este principiul organizator al oricărei fiinţe vii, 
de la organismele unicelulare cele mai simple până la noi. 
Cu toate astea, atribuim fiinţelor umane o esenţă 
imaterială, din moment ce numai în cazul speciei noastre 
căutarea libertăţii ia forme care se detaşează complet de 
orice scop aparent. Toate fiinţele vii încearcă să se 
elibereze de dependenţa de mediu şi să supravieţuiască. 
Oamenii sunt singurii care consacră în plus o energie 
imensă pentru a obţine libertatea de a se angaja în 
activităţi a căror semnificaţie şi utilitate sunt în cel mai 
bun caz dificil de înţeles. 

Activităţile inutile şi frivole la care aspiră oamenii liberi 
sunt vlăstarele revoluţiei cognitive care a lovit specia 
noastră în urmă cu 50.000 de ani. Aceste noi facultăţi i-au 
dat omului posibilitatea să conceptualizeze lucrurile, 
dându-le o viaţă proprie, detaşată de obiectivul lor de 


origine. Datorita acestei arme redutabile, omul a putut 
crea o intreaga serie de activitati autonome care, astfel, 
par sa fie lipsite de scop, sfidand orice explicatie. 
Rezultatul constă într-o aglomerare de aspiratii de diferite 
forme si inutile care par inexplicabile chiar şi prin 
intermediul unei biologii volatile şi imprevizibile, precum 
cea descoperită la acest început de secol. Cu toate astea, 
după vom vedea, chiar şi asemenea forme de libertate 
efemeră sunt de natură biologică. 


Da, să fim liberi, însă pentru ce anume? 


Nu există o singură concepţie despre libertate. Această 
aspirație a omului de a avea un destin personal a evoluat 
mult de-a lungul ultimelor trei milenii. În contextul culturii 
occidentale, s-au succedat la nivel global trei concepţii 
despre libertate: cea a lumii greco-romane, apoi cea a 
creştinismului, urmată în sfârşit de concepţia modernă 
promulgată de declaraţia drepturilor omului şi cetăţeanului 
adusă de revoluțiile franceză si americană. 


Libertatea anticilor în slujba naturii umane 


În viziunea lui Aristotel, libertatea îşi are sursa în actul 
voluntar. In opinia sa, acest act trebuie să aibă două 
caracteristici. Prima este aceea de a se naşte în interiorul 
individului, de a fi spontan. Un act săvârşit sub 
constrângere sau pentru a evita consecinţe negative nu 
este voluntar. De exemplu, faptul că nu fur inelul unei 
prietene de teamă să nu merg la închisoare nu este un act 
voluntar. A doua condiţie este aceea a cunoaşterii 
consecinţelor gestului făcut. Dacă aruncăm un prieten în 
apă gândindu-ne că ştie să inoate, iar el îşi pierde viata 
pentru că nu a învăţat să se ţină la suprafaţă, acesta nu 


este un act voluntar deoarece nu ne dorim ca el Sa moara. 
În opinia lui Aristotel, originea acţiunii spontane se găseşte 
în animus (care nu are nimic de-a face cu sufletul 
creştinilor). Este forţa vitală care animă toate fiinţele vii. 
Actele voluntare nu sunt, prin urmare, specifice numai 
fiinţelor umane: le regăsim şi la animale. Un cal care se 
ridică şi merge să pască pentru că îi este foame 
săvârşeşte un act voluntar. Este vorba, de fapt, de o 
reacţie spontană a cărei origine se află în interiorul calului 
şi la care el reacţionează executând un gest ale cărui 
consecinţe le cunoaşte. 

Perspectiva instinctuală a acţiunii voluntare este întărită 
de epicurieni, pentru care satisfacerea dorinţei umane, 
punctul culminant al căutării plăcerii şi bucuriei, reprezintă 
parcursul inițiatic al fiinţei umane. Necesitatea de a găsi 
un echilibru între nevoia individuală şi binele colectiv este 
singura limită impusă libertăţii omului odată cu (în cazul 
lui Aristotel) introducerea conceptului de moderatie. 
Aceste concepţii nu sunt puse la îndoială de romani care, 
în schimb, au aprofundat pe plan legislativ statutul de om 
liber prin faptul că au dat cetăţeanului dreptul la 
proprietate şi au interzis ca el însuşi să devină 
proprietatea unei alte persoane. Tot romanii sunt cei care 
au inventat o zeiţă pe nume Libertas, din care derivă 
numele „libertate” şi a cărei efigie a reapărut în timpul 
revoluţiei franceze. 

În cei 1200 de ani ai perioadei greco-romane, civilizaţia 
noastră a dezvoltat aşadar conceptul de cetăţean, de om 
liber care nu este proprietatea nimănui şi care poate, în 
conformitate cu legile, să acumuleze bunuri, să-şi caute 
plăcerea şi fericirea şi, dacă are resurse, să urce pe scara 
socială pentru a ajunge în vârf. Cu toate astea, dacă un 
om nu săvârşeşte o acţiune pentru că nu îl lasă legea, 
atunci nu este vorba despre un act liber. 


Această concepție despre libertate este absolut 
compatibilă cu biologia care ne generează impulsurile şi 
dorinţele individuale şi ne dă, prin intermediul capacităţilor 
noastre cognitive, posibilitatea de a le satisface sau de a 
alege să nu facem acest lucru în funcţie de constrângerile 
externe. 


Libertatea creştinilor în slujba lui Dumnezeu 


Odată cu apariţia creştinismului şi a dominaţiei sale 
culturale, ideea de libertate se schimbă complet şi devine 
un punct nodal al legendei sufletului. Am putea chiar să 
considerăm că posibilitatea de a fi liber reprezintă 
principala facultate a sufletului ce îi permite omului să 
rămână pe drumul cel drept şi să aştepte fericirea 
paradiziacă de după moarte. Datoram acest concept lui 
Augustin de Hipona (Sfantul Augustin), care este probabil 
unul dintre cei mai influenti ganditori din toate timpurile. 
El foloseşte conceptul de „liber-arbitru” în tratatul De 
libero arbitrio, publicat în trei volume, în anii 388, 391 şi, 
respectiv, 395 d.Cr. Scopul lui Augustin nu este acela de a 
elibera şi de a proteja omul, ci, dimpotrivă, de a-l face 
responsabil de acţiunile sale rele, eliberându-l pe 
Dumnezeu de responsabilitatea răului din lume. Cu alte 
cuvinte, libertatea omului a fost introdusă pentru a păstra 
bunătatea totală a lui Dumnezeu şi pentru a pune pe 
umerii oamenilor toate relele lumii, în special păcatele de 
care individul devine astfel singurul responsabil. 

Esenţa problemei este rezumată în dialogul dintre 
Augustin şi Evodius (Evodiu din Antiohia), un sfânt care 
face parte din cei 70 de discipoli ai lui Isus. Evodius i-a 
spus lui Augustin: „Nu este Dumnezeu autorul răului? Dacă 
păcatul este lucrarea sufletelor şi acestea sunt create de 
Dumnezeu, atunci cum să nu fie Dumnezeu, până la urmă, 
autorul lor?” Răspunsul lui Augustin pune bazele 


conceptului de libertate al acestei epoci: ,Dumnezeu a 
conferit creaturii sale, împreună cu  /iberul-arbitru, 
capacitatea de a face rau şi, prin urmare, responsabilitatea 
pentru păcat”. Prin urmare, datorită libertăţii omului, 
Dumnezeu rămâne fără pată, iar păcatul ţine integral de 
responsabilitatea umană. Pentru a continua să ia apărarea 
lui Dumnezeu, Augustin dă libertăţii importanţa cuvenită, 
transformând-o într-o facultate oferită omului de către 
Dumnezeu pentru a-l eleva. De fapt, conceptul de liber- 
arbitru poate fi criticat în felul următor: dacă Dumnezeu 
este cel care ne-a atribuit liberul-arbitru în baza căruia 
putem pacatui, atunci nu este Dumnezeu permanent 
responsabil pentru faptele noastre rele? Pentru a răspunde 
la această critică, Augustin consideră liberul-arbitru 
calitatea care îl ridică pe om deasupra celorlalte fiinţe vii, 
chiar dacă poate abuza de el. Cine nu ar vrea să aibă 
mâini sub pretextul că servesc uneori la comiterea unor 
crime? Or acest lucru este şi mai adevărat cu privire la 
liberul-arbitru: dacă putem avea o viaţă morală fiind lipsiţi 
de braţe, nu vom putea ajunge niciodată la perfecțiunea 
vieţii morale în lipsa liberului-arbitru. 

Conceptul creştin de libertate va fi apoi clarificat de 
Toma din Aquino. El consideră /iberum arbitrium o 
facultate a voinţei şi a raţiunii. În opinia sa, actul liber 
urmăreşte schema următoare: voinţa este cuprinsă de 
dorinţa unui obiect; ea face apoi apel la rațiune pentru a 
analiza mijloacele de a-l obţine, după care alege strategia 
cea mai adecvată şi activează corpul care îi permite în 
cele din urmă să ajungă la obiectul dorit. Pentru Toma, 
voinţa este aşadar centrul, motorul liberului-arbitru, care îi 
permite omului să aleagă. Această capacitate de a orienta 
acţiunea este o caracteristică pur umană, care o distinge 
de restul lumii animate şi neanimate. Un măr cade 
neapărat în jos, nu alege să facă acest lucru. Impulsionat 


de instinctul său, leul îşi urmăreşte fără ezitare prada. 
Numai fiinţa umană acţionează liber, voluntar, după o 
analiză a situaţiei efectuată de rațiune, care scapă 
instinctului natural. 

Aşadar, pentru Sf. Augustin şi Sf. Toma, nu inteligenţa 
este cea care face omul diferit de animale. Nu, centrul 
concepţiei creştine despre unicitatea umană, despre 
dualismul corp/suflet este voinţa. Omul e superior 
animalelor deoarece poate să facă o alegere liberă 
mergând dincolo de instinctele corpului prin controlarea 
lor. Cu alte cuvinte, libertatea este capacitatea de a nu 
face ceea ce am putea săvârşi. Este un dar de la 
Dumnezeu, care permite sufletelor umane să evite 
păcatele prin depăşirea propriilor instincte, dar si de a fi 
responsabile pentru ele dacă nu le evită. Libertatea este, 
prin urmare, fundamentul responsabilităţii individului în 
faţa legilor morale, penale şi divine. Putem fi vinovaţi 
deoarece suntem liberi. 

Viziunea asupra libertăţii din perioada clasică este 
aşadar diametral opusă celei creştine. Pentru Aristotel şi 
epicurieni, centrul acţiunii voluntare nu este voinţa, care 
ne permite să rezistăm în faţa impulsurilor interioare şi a 
instinctelor noastre, dorinţa spontană a lui animus, ci 
raţiunea care se oferă să o satisfacă prin cunoaşterea 
consecinţelor actelor noastre. Suntem liberi numai dacă 
ştim ce facem şi dacă realizăm acest lucru fără să cedăm 
în faţa constrângerilor exterioare. Însă nu suntem singurii, 
deoarece toate fiinţele vii sunt animate de o forţă vitală, 
animus-ul aristotelic, care se află la originea intentiilor lor, 
cunoscând consecinţele propriilor acţiuni. 

Bineînţeles, conform concepţiei creştine, libertatea se 
detaşează complet de materie şi chiar se află acolo pentru 
a o combate. Libertatea îi dă sufletului posibilitatea, prin 


intermediul vointei, sa nu urmeze pulsiunile dictate de 
corp. 

Nu putem opune nici un argument rational dualismului 
religiilor bazat pe un act de credinţă şi care, nefiind sub 
controlul raţiunii, ne permite să credem în suflet fără a fi 
nevoie de nici o dovadă tangibilă a existenţei sale. 

Putem, cu toate astea, să criticam liberul-arbitru al 
creştinismului, care consideră voinţa o facultate exclusivă 
a speciei umane. Cunostintele acumulate începând din 
secolul XX au arătat în mod clar că perspectiva tomistă 
potrivit căreia omul e singura creatură capabilă să nu-şi 
urmeze instinctele pentru a respecta legile este absolut 
falsă. Dacă traducem această idee în termeni 
comportamentali, ar însemna să spunem că omul este 
singura fiinţă vie în stare să nu facă lucruri pe care le-ar 
putea dori datorită unui proces de învăţare care i-a permis 
să înţeleagă consecinţele nefaste ale acţiunilor sale. Si 
asta deoarece, pentru creştini, ideea de Dumnezeu şi de 
legi divine nu este înnăscută, ci învățată. Oamenii se nasc 
cu toţii păcătoşi, însă, prin studierea Scripturilor şi a 
învățăturilor clerului, pot asimila legile divine şi astfel îşi 
pot exersa liberul-arbitru. 

Invatatura creştină foloseşte în acelaşi timp ceea ce în 
psihologia comportamentală poartă numele de întărire, 
care e pozitivă şi negativă (prima este aşteptarea fericirii 
paradiziace dacă ascultăm de legile lui Dumnezeu, iar a 
doua este ameninţarea cu suferinţa infinită a infernului în 
caz contrar). De altfel, în istoria creştinismului, a fost 
folosită mai mult întărirea negativă pentru a inculca 
învăţătura lui Dumnezeu. O dovadă sunt pedepsele 
extreme aplicate necredincioşilor sau ereticilor în timpul 
celor mai intense şi mai violente perioade ale 
prozelitismului religios creştin. 


Faptul ca vointa are la baza liberul-arbitru este o 
caracteristică pur umană, animalele nu ar putea sa înveţe 
să amâne sau să renunţe la satisfacerea propriilor 
instincte. Insă nu e deloc adevărat. Un număr mare de 
fiinţe vii, şi în special mamiferele, pot învăţa să-şi 
stăpânească instinctele şi să demonstreze ceea ce Sf. 
Toma definea ca fiind voinţă. 

De exemplu, orice persoană care deţine un câine îl 
poate dresa pentru a-şi înfrâna instinctul de a mânca 
(chiar şi cu hrana aflată sub nas), făcându-l să aştepte în 
linişte să i se acorde permisiunea. Câinele poate aşadar să 
exercite o formă de voinţă. Acest lucru este destul de 
aproape de ceea ce face religia creştină cu aproape toate 
instinctele noastre: nu le suprimă, însă ne învaţă în ce 
moment ne este permis sa le exercitam. Activitatea 
sexuală este un bun exemplu. Creştinismul nu o interzice, 
însă o autorizează numai în cadrul căsniciei şi pentru 
reproducere. Puteţi avea oricâte raporturi sexuale doriţi, 
însă numai pentru a face copii. Acesta este principiul de 
bază al interdicţiei unui anumit număr de practici sexuale 
şi al poziţiei altfel de neînțeles a unor papi care, în plină 
epidemie de SIDA, s-au opus folosirii prezervativelor. 

Ceea ce pot învăţa animalele, în cazul în care folosim o 
combinaţie adecvată de întărire pozitivă şi negativă, este 
practic fără limite şi nu există nimic de invidiat în ceea ce 
priveşte capacitatea omului de a-şi modifica instinctele în 
funcţie de alte întăriri reprezentate de promisiunea raiului 
şi de ameninţarea iadului. In consecinţă, dacă semnul 
ultim al existenţei sufletului este voinţa, şi anume puterea 
de a-ţi înfrâna instinctele pe baza unui proces de învăţare, 
înseamnă că un număr mare de alte specii şi, în orice caz, 
mamiferele au şi ele un suflet. 

Creştinii s-au înşelat aşadar fie cu privire la faptul că 
trăsătura principală a libertăţii este voinţa, din moment ce 


multe animale par să o aibă, fie cu privire la faptul ca omul 
este singurul care posedă un suflet. Dar, până la urmă, 
acest lucru are prea puţină importanţă. Pentru religiile 
cărţii, imaterialitatea libertăţii ca atribut al sufletului nu se 
discută, ci este o chestiune de credinţă sau, mai bine zis, 
un act de credinţă. Depinde de fiecare dacă va accepta 
sau nu, dacă va crede fără să vadă... 


Libertatea omului modern în slujba distractiei 


Abia odată cu declaraţia drepturilor omului, la sfârşitul 
secolului al XVIII-lea, vom asista la apariţia conceptului 
modern de libertate. Mesajul fundamental al acestei carte 
este să recunoaştem aspiraţia şi dreptul oricărei persoane 
de a rămâne în viaţă şi de a acţiona şi gândi după cum 
consideră de cuviinţă. 

Sa luăm mai exact exemplul drepturilor omului şi al 
cetăţeanului francez din 1789. Libertatea este un drept 
natural al omului (art. 2), care se naşte liber şi rămâne 
astfel pe toată perioada vieţii sale (art. 1). Libertatea 
constă, de exemplu, în faptul de a nu fi îngrijorat din cauza 
propriilor opinii, chiar şi cele religioase (art. 10); de a 
putea spune sau publica propriile gânduri şi opinii (art. 
11); de a putea candida pentru toate funcţiile şi locurile de 
muncă în funcţie de propriile capacităţi (art. 6) şi de a 
putea deţine bunuri (art. 17). Libertatea nu se limitează la 
aceste activităţi, ci şi la posibilitatea de a săvârşi orice alte 
activităţi atâta vreme cât nu lezează pe altcineva. Limitele 
activităţilor  „libere” ale individului sunt determinate 
exclusiv de lege. Ultima interzice acţiunile dăunătoare, iar 
statul trebuie să apere şi să garanteze drepturile naturale, 
aşadar libertatea. Prin urmare, nu este deloc surprinzător 
că oamenii s-au luptat pentru a ajunge la această stare de 
graţie a libertăţii de a face şi de a spune, care permite 
dezvoltarea personală. 


lata-ne deci transformati. Nu mai suntem suflete carora 
Dumnezeu le-a dat libertatea sa reziste tentatiilor unui 
corp care vrea sa le tragă după el în iad. Am devenit 
indivizi dotati cu o minte care aspiră să facă şi să spună 
practic totul, dispusă chiar să nu mai creadă în Dumnezeu. 

Pentru anumite curente conservatoare care consideră 
că trecutul este superior prezentului, această evoluţie a 
conceptului de libertate reprezintă unul dintre semnele 
cele mai evidente ale declinului moral şi spiritual tot mai 
mare al societăţii noastre. Însă este vorba încă o dată de o 
perspectivă reductionista. Concepţia moderna despre 
libertate este foarte apropiata de cea a culturii clasice, 
care e mult mai veche decât cea a creştinismului. Prin 
urmare, ar putea fi văzută nu ca un declin care se 
îndepărtează de o stare de graţie anterioară, ci ca o 
întoarcere la surse, la valorile unei perioade în cadrul 
căreia progresul cultural şi tehnologic era superior pustiei 
teologiei Evului Mediu. Conservatorii ar trebui să stea 
linistiti: civilizaţia noastră nu se grăbeşte spre decadenta, 
ci este probabil pe cale de a ajunge la noi culmi, 
sprijinindu-se pe cele mai ilustre concepţii ale trecutului. 

Sa revenim acum la drepturile şi aspiraţiile omului, asa 
cum sunt exprimate de concepţia modernă de libertate. 
Remarcăm imediat că această nouă libertate vizează 
îmbunătăţirea calităţii existenţei individului şi a sanselor 
sale de a supravieţui, dar şi permiterea faptului de a se 
consacra şi altor activităţi, nu numai celor care sunt 
menite să-l menţină în viaţă. Există diverse măsuri 
destinate să asigure fiecărei persoane un venit şi un 
acoperiş deasupra capului, precum şi să reducă timpul 
petrecut muncind. Să remarcăm în trecere că ideea 
conform căreia munca face viaţa mai nobilă este destul de 
recentă. În Antichitate, munca era văzută ca o formă de 


activitate degradanta. La Aristotel, nu exista prea multe 
diferente intre sclavi si artizani. 

Am putea spune ca drumul omului spre libertate a facut 
astfel încât individul să poată fi in mare parte proprietarul 
bogăției pe care o produce şi pe care o foloseşte în primul 
rând pentru a rămâne în viaţă, apoi pentru a se distra. 
Libertatea modernă se bazează pe aceşti doi piloni. Care 
este cel mai important? Dacă ne uităm la alocarea 
resurselor în cazul fiecăreia dintre aceste aspirații, ne dăm 
seama că impulsul de a ne distra este cel puţin la fel de 
puternic precum cel de a rămâne în viaţă. Mijloacele 
colosale pe care le consacră societatea noastră 
divertismentului demonstrează cum nu se poate mai bine 
că omul modern laic aspiră să trăiască pentru a se putea 
amuza. 

Această înclinaţie către divertisment produce o întreagă 
serie de activităţi cel puţin surprinzătoare pe care le 
putem numi recreative. Este vorba despre sport, 
spectacole, droguri, jocuri, dans şi, bineînţeles, raporturi 
intime, acum deturnate de la funcţia reproductivă. 

Locul pe care l-au câştigat activităţile recreative în 
secolul XX a consolidat foarte puternic nevoia de a recurge 
la o esenţă imaterială pentru a explica ce suntem şi ce 
facem. Cum ar putea avea baze biologice aceste 
comportamente menite să ne distreze? Cum să explicăm 
alegerea de a lucra ore suplimentare pentru a putea plăti 
un televizor cu ecran gigantic şi de a privi, în cele mai 
bune condiţii posibile, bărbaţi în şorturi care aleargă în 
spatele unui balon sau pe alţii care se învârt în cerc pe 
piste de bitum la bordul unor bolizi ce au culori 
complicate? Sau că unele persoane economisesc pentru a 
putea traversa terenuri uriaşe în vederea introducerii unei 
mingi în nişte găuri ridicol de mici cu ajutorul unor tije 
realizate exclusiv în acest scop? Sau, pentru a încheia 


aceasta lista care ar putea fi foarte lunga, ca altii (la fel ca 
mine), înfruntând frigul îmbrăcaţi ca nişte eschimosi, cu o 
încălţăminte care face mersul imposibil, se urcă în vârful 
munţilor înzăpeziţi pentru a cobori cât mai rapid posibil 
alunecând pe nişte platforme foarte mici realizate din 
materiale de ultimă generaţie? 

Cum să înţelegem, de asemenea, această dorinţă de a 
privi şi de a asculta ore în şir poveşti neadevărate şi cel 
mai adesea neverosimile interpretate de nişte oameni care 
pretind a fi ceea ce nu sunt? Ca să nu mai vorbim despre 
acele locuri în care anumiţi indivizi se înghesuie să-şi 
unduiască trupurile în ritmul unor melodii alcătuite astfel 
încât să le stimuleze mişcările. Şi ce putem spune despre 
drogurile pe care nici o societate (nici măcar regimurile 
totalitare) nu a reuşit vreodată să le interzică integral şi pe 
care, în unele situaţii, a trebuit să le legalizeze? În cazul 
nostru, este vorba despre alcool şi tutun, în ciuda 
recunoaşterii ravagiilor pe care le produc. De ce? Pur şi 
simplu deoarece consumul unor substanţe care ne 
alterează starea de conştiinţă reprezintă una dintre 
aspiraţiile principale ale căutării libertăţii. 

Lista acestor activităţi „inutile” supravieţuirii noastre, 
dar fundamentale propriei dezvoltări, este infinită. Am 
putea fi tentaţi să le atenuam influenţa, să pretindem ca 
nu au prea mare importanţă. Ar fi probabil una dintre 
afirmaţiile cele mai neadevărate pe care le-am putea face. 
Este suficient pur şi simplu să comparam remuneraţia unui 
jucător de fotbal, a unui actor, a unui prezentator de 
televiziune sau a proprietarului unui castel viticol din 
Bordelais cu cea a unui cercetător, a unui medic, a unui 
politist, a unui pompier, adica salariul oamenilor care ne 
distrează cu cel al persoanelor care ne garantează 
supraviețuirea, pentru a vedea imediat adevăratele 
priorităţi ale societăţii noastre. Ceea ce contează mai mult 


nu este supravietuirea noastra sau cea a speciei din care 
facem parte, ci divertismentul nostru. 

În secolul XX, în ciuda exploziei ştiinţei si tehnologiei, 
credinţa noastră într-un suflet imaterial a fost consolidată 
mai mult ca niciodată. Pe de o parte, ni s-a propus ideea 
că avem o biologie rigidă, deterministă, programată, 
lipsită de orice surprize şi de orice fantezii. Pe de altă 
parte, prin ameliorarea condiţiilor de viaţă, a ieşit la iveală 
adevărata prioritate a omului: să se dezvolte făcând lucruri 
inutile care par să fie lipsite de sens. Explicarea 
comportamentelor noastre prin biologie a devenit o 
provocare insurmontabilă pentru propriul bun-simt: nu am 
avut nevoie niciodată atât de mult de o esenţă imaterială. 

Secolul XXI rezervă, de asemenea, multe surprize, iar 
ştiinţa ne va demonstra, în ciuda tuturor aşteptărilor, că 
inclusiv căutarea libertăţii omului modern (aceea de a 
supravieţui pentru a se distra) poate fi explicată în mod 
complet de biologia noastră. 


Suntem cu toţii sclavii termodinamicii 


Lupta pentru libertate pe care au purtat-o dintotdeauna şi 
în fiecare clipă organismele vii este cea care le pune în 
opoziţie cu legile fizicii ce guvernează soarta energiei în 
universul nostru, şi anume legile termodinamicii. Această 
luptă, care ne permite să existăm, este primordială. Dacă 
nu o câştigăm, nici o altă luptă nu e cu adevărat 
importantă. Faptul de a fi liber să gândeşti şi să te distrezi 
după cum doreşti nu mai are nici o greutate dacă nu eşti 
viu. Or cei mai redutabili adversari ai vieţii nu sunt nici 
pesticidele, nici regimurile totalitare. Nu, adevăratul 
duşman este cel de-al doilea principiu al termodinamicii, 
cel care postulează creşterea ineluctabilă a entropiei 


împotriva căreia ne luptăm de miliarde de ani, de cand 
viata a ajuns pe planeta noastra. 

Ştiu bine ca din clipa în care o carte începe să 
vorbească despre fizică şi termodinamică, reacţia cel mai 
des întâlnită este s-o închidem regretând că am cumpărat- 
o. Şi totuşi, primele două principii ale termodinamicii, care 
descriu soarta energiei şi entropiei, adică ordinea şi 
dezordinea din universul nostru, nu se numără printre 
lucrurile complicate din fizică. Trăim cu ele şi suferim 
consecinţele acestui lucru în fiecare zi, fără a şti că este 
vorba despre termodinamică. În aceste condiţii, înainte de 
a pune jos această carte, permiteti-mi să vă explic. Este cu 
adevărat simplu. 


De la energia imperisabilă la dezordinea ineluctabilă 


Toată lumea cunoaşte maxima conform căreia energia nici 
nu se creează, nici nu se pierde. Din moment ce suntem 
mari consumatori de energie, este vorba mai degrabă de o 
veste bună şi probabil motivul pentru care ne-o amintim. 
Această maximă reprezintă primul principiu al 
termodinamicii. Este vorba despre o idee liniştitoare, 
deoarece ne dă impresia că nu ne putem pierde capitalul 
energetic. Putem chiar să ne punem întrebări cu privire la 
mişcările ecologiste care ne solicită să economisim pentru 
a evita dezastrul. Ne îngrijorăm degeaba? 

Nu, deoarece motivele pentru a ne alarma există şi sunt 
conţinute în cel de-al doilea principiu, de care nu îşi aduc 
aminte decât poate apărătorii naturii. Este cel conform 
căruia energia nu se pierde, dar se îndreaptă inevitabil 
spre o stare din ce în ce mai disipată, altfel spus din ce în 
ce mai puţin utilizabilă. lată, tocmai aţi citit principala 
consecinţă a celui de-al doilea principiu al termodinamicii, 
care e mai puţin optimist decât primul şi e totodată destul 
de apropiat de percepţia zilnică a realităţii. Este suficient 


să privim în jurul nostru sau să citim un ziar pentru a ne da 
seama că, cu cât societatea noastră progresează mai mult, 
cu atât energia disponibilă se diminuează. Cu siguranţă, 
nu se distruge niciodată, însă pe măsură ce este utilizată, 
energia se disipează şi devine din ce în ce mai greu de 
folosit. 

Este, de exemplu, mult mai uşor să încălzeşti apa 
arzând un material inflamabil, lemn sau cărbune (surse de 
energie concentrată), decât energie solară care e, 
dimpotrivă, foarte disipată. În primul caz, un chibrit este 
suficient pentru a activa procesul de încălzire, în al doilea, 
este nevoie de o instalaţie bazată pe tehnologie de vârf 
capabilă să concentreze razele solare şi să le orienteze 
într-un punct precis. 

Până la urmă, ecologiştii nu greşesc şi avem tot 
interesul să fim atenţi, deoarece, dacă energia nu se 
distruge, cu cât o folosim mai mult, cu atât mai puţin ne 
putem servi de ea. In curând, nu vom mai avea decât 
energii disipate precum cea solară sau eoliană, de care 
dispunem în cantități enorme. Astăzi le numim 
regenerabile, când de fapt nu sunt cu adevărat astfel. 
Chiar şi Soarele va ajunge să se stingă peste câteva 
miliarde de ani. 

Disiparea energiei este asociată cu un al doilea concept, 
cel de creştere ineluctabilă a dezordinii materiei, care, deşi 
e foarte important, e mult mai puţin vizibil decât primul. 
Cu siguranţă, la prima vedere, disiparea energiei nu are 
nimic de-a face cu creşterea dezordinii. Insă atunci când 
extragem energia conținută în materie şi o folosim, 
disipam si materie. Dacă reflectăm două secunde: 
eliberăm energie prin ruperea lucrurilor, arderea lor si 
aruncarea lor în aer. Procedând astfel, le reducem la 
particule mult mai mici ce sporesc dezordinea. Fumul care 
se dispersează în atmosferă ieşind dintr-un coş în timpul 


arderii unui frumos foc de iarna nu este nimic altceva 
decât transformarea în particule minuscule a lemnului ars. 
Restul lemnului se regaseste pe peretii cosului, care se 
înfundă din ce în ce mai mult, şi in cenuşa rămasă. 

să luăm un alt exemplu al vieţii cotidiene. Faceţi plinul 
pentru a pleca într-o călătorie. De-a lungul kilometrilor 
parcurşi, ardeti sau mai exact faceţi să explodeze benzina 
pentru a degaja energia care vă permite să avansați. După 
o vreme, rezervorul se goleşte şi trebuie să faceţi din nou 
plinul. Unde s-a dus benzina? A dispărut după ce s-a 
transformat în energie? Din păcate, nu. Materia care o 
constituia este încă acolo. S-a transformat numai în 
molecule mai mici, mult CO; si particule fine pe care le-aţi 
distribuit de-a lungul drumului. Ceea ce numim poluare 
atmosferică este pur şi simplu rezultatul transformării unei 
materii care conţine energie concentrată (benzină, 
cărbune, lemn) odată ce am utilizat-o. 

Pentru a măsura dezordinea şi disiparea de energie care 
îi este asociată, s-a introdus termenul „entropie”. Aceasta 
nu este nimic altceva decât o măsură a dezordinii. 
Entropia se află în miezul celui de-al doilea principiu al 
termodinamicii, conform căruia „entropia globală şi, prin 
urmare, dezordinea cresc tot timpul”. Acest principiu are o 
consecinţă surprinzătoare: este imposibil să se creeze 
ordine. 

Spre deosebire de disiparea energiei, pe care o percepe 
toată lumea, această noţiune poate părea de-a dreptul 
falsă pentru mulţi dintre noi. Ne petrecem o parte 
considerabilă din timp făcând curat în dormitor, în 
sufragerie şi în bucătărie. Curatenia este cu siguranţă o 
corvoadă, însă este eficientă şi are un rezultat vizibil. Prin 
urmare, este posibil să creăm ordine, ne confruntăm cu 
acest lucru în fiecare zi. Aşadar, cel de-al doilea principiu 
al termodinamicii înseamnă oare ceva? 


Impresia ca putem pune lucrurile in ordine e deopotriva 
adevărată şi falsă. Este posibil să reducem dezordinea într- 
o zonă din spaţiu, în dormitor sau în bucătărie, însă 
această ordine, această diminuare a entropiei pe care o 
creăm într-un loc anume are în mod obligatoriu drept 
consecinţă generarea unei dezordini şi mai mari în jurul 
locului curăţat, deoarece entropia, dezordinea globală, 
credeti-ma, nu poate decât să crească. Ştiu că această 
creştere colaterală a dezordinii nu este direct perceptibilă 
şi poate părea de necrezut. Imi veţi spune că, odată 
ordonată bucătăria, nici dormitorul şi nici sufrageria nu 
sunt neapărat mai dezordonate decât înainte. Problema 
este că nu priviţi de la suficientă depărtare. Este o 
chestiune ce ţine de focalizare. De data aceasta, lărgirea 
perspectivei nu implică mii sau chiar milioane de ani ori 
scări care scapă înţelegerii noastre şi care merg de la 
picometri (sau 1/1.000.000.000.000 metri) la metri. 
Exerciţiul e destul de uşor. Este suficient sa vă lărgiţi 
perspectiva pentru a privi pur şi simplu în afară, dincolo de 
uşa de la intrare, deoarece acolo se manifestă cel mai 
adesea dezordinea produsă de aranjarea interiorului 
vostru. 

Ceaţa unei false ordini pe care ne gândim că am făcut-o 
se ridică apoi foarte repede pentru a lăsa vederii în toată 
splendoarea sa dezordinea creată de curăţenia de acasă. 
Sigur, în general, este pusă în saci de plastic sau în 
containere verzi, negre sau galbene. În plus, dispare cu 
regularitate, iar străzile noastre rămân întotdeauna bine 
curățate datorită anumitor meserii şi chiar filiere 
industriale dedicate în întregime gestionării consecinţelor 
curateniei casei noastre. Vedem rareori aceşti cavaleri ai 
„ordinului dezordinii” care ne adună resturile noaptea 
făcând turul oraşului cu vehiculele lor zgomotoase. Însă 
este suficient să se parcurgă străzile atunci când aceştia 


sunt in greva timp de o saptamana pentru a ne da seama 
de imensitatea sarcinii lor. Vederea unor munti de resturi 
în descompunere este atunci apocaliptică. 

Însă, atenţie, o altă mărire a perspectivei ne arată că 
gunoierii nu elimină dezordinea (nimeni nu poate face 
asta): ei nu fac decât s-o împingă mai departe sporind şi 
mai mult dezordinea globală. Pentru a nu fi confruntati cu 
ea, nu am găsit decât o singură soluţie: să o ascundem 
departe de privirile noastre, în gropi de gunoi. Bineînţeles, 
am putea arde tot şi nu ar mai rămâne nimic, însă este din 
nou numai o iluzie. Cât despre benzina din maşină sau 
lemnul din şemineu, acest lucru conduce la disiparea 
întregii materii în atmosferă, la transformarea sa în 
poluare. Această formă ultimă de dezordine pe care o 
creăm este, cu siguranţă, mai puţin vizibilă cu ochiul liber, 
dar nu este mai puţin prezentă, din moment ce ne sufocă 
treptat. 


Lupta vieţii împotriva sclaviei entropiei 


Dat fiind faptul că nu putem restabili ordinea într-un 
anumit loc fără a spori şi mai mult dezordinea şi entropia 
în altă parte, să facem acum un experiment mental: să 
cream viata. 

Pentru aceasta avem nevoie de trei lucruri: de o 
baghetă magică ce poate elibera o cantitate infinită de 
energie, de un contor de entropie şi de toate moleculele 
necesare pentru a construi un organism viu, de exemplu o 
pisică din rasa Maine Coon, deoarece le ador. Să începem 
prin aranjarea pe masa de experimente a moleculelor care 
alcătuiesc uriaşa felină. Dezordinea va fi colosală, cu 
trilioane de molecule răspândite prin toate colţurile. De 
altfel, contorul nostru de entropie este la cel mai înalt 
nivel. Acum să luăm bagheta noastră magică. Printr-o 
primă lovitură, aşezăm toate moleculele în ordine, printr-o 


a doua lovitura, le unim unele cu altele, iar printr-o a treia 
lovitura, dam viata acestui frumos ansamblu. Pisica se afla 
acolo. În acest animal viu, ordinea moleculelor este mult 
mai mare decât înainte, când erau dispersate pe masă. 
Dezordinea fiind puternic diminuată, acul contorului nostru 
de entropie îndreptat spre pisică este acum la cel mai de 
jos nivel. Cum este posibil acest lucru? Entropia nu poate 
să se diminueze! Răspunsul îl cunoaşteţi: nu am putut face 
acest lucru decât prin consumarea (disiparea) unei 
cantităţi enorme de energie şi, prin urmare, creând şi mai 
multă dezordine în altă parte, datorită baghetei noastre 
din fericire magice. 

Să continuăm acum experimentul mergând să 
recuperăm pisica proaspăt creată, care a început deja să 
exploreze bucătăria, şi s-o aşezăm din nou pe masă. Ar 
trebui să ne aşteptăm s-o vedem dezagregându-se rapid. 
Din moment ce este întotdeauna de aşteptat ca entropia 
să crească, ar fi logic ca, la scurt timp după ce a fost 
realizat, acest animal frumos (cu o entropie foarte 
scăzută) să se descompună. Ar trebui aşadar să ne găsim 
treptat cu trilioanele de molecule adunate pe masă şi o 
creştere netă a entropiei semnalate de contor. Insă nu se 
întâmplă asta. Pisica rămâne întreagă şi caută chiar să 
scape pentru a-şi relua explorarea şi pentru a contribui la 
creşterea dezordinii din casă. 

Supravietuirea pisicii se datorează faptului că, la fel ca 
celelalte fiinţe vii, este alcătuită în mare parte din 
mecanisme microscopice care produc entropie. Este vorba 
despre un tip de proteine, numite enzime, care au 
capacitatea să descompună cantităţi apreciabile de 
materie ce provine din exterior. Aceste mici mecanisme 
permit extragerea energiei necesare menţinerii vieţii şi 
conservării la un nivel scăzut a entropiei fiinţelor vii, 
generând şi mai multă dezordine în jurul său. Este o 


activitate invizibila ce nu se poate opri nici o clipa din 
cauza riscului dezagregarii destul de rapide si a intoarcerii 
pisicii noastre la starea de molecule dispersate. 

Pentru a ne convinge, să mergem la ultima parte a 
experimentului nostru imaginar. Să ne ducem din nou să 
căutăm pisica, s-o aşezăm pe masă şi, de această dată, s- 
o izolăm total de mediul exterior. Este destul de uşor: nu 
trebuie decât să o acoperim cu un clopot de sticlă ermetic. 
Ceea ce urmează este foarte simplu: va muri rapid. Pentru 
a putea creşte entropia, viaţa este atât de dependentă de 
mediul său înconjurător, încât va rezista foarte puţin timp 
dacă le separăm. În cazul în care izolăm pisica si 
împiedicăm creşterea entropiei în jurul său, singura 
dezordine care se poate mări este cea a corpului său. 
Moleculele care o constituie se vor dezagrega, prin 
urmare, treptat şi va muri. 

În universul nostru, dezordinea şi, în consecinţă, 
entropia cresc în mod ineluctabil şi ireversibil. Fiintele vii 
care au o entropie foarte redusă sunt aşadar nevoite să 
desfăşoare o activitate imensă pentru spori entropia 
globală în jurul lor. De aceea, suntem dependenţi de 
anumite elemente ale mediului nostru pe care trebuie să-l 
descompunem fără încetare: pur şi simplu pentru a putea 
rămâne în viaţă. Capacitatea de a satisface această 
dependenţă, care a devenit aproape o formă de artă la 
specia noastră, ne dă senzaţia că suntem liberi. 


Un mecanism cu entropie scăzută 
trebuie să producă mult 


Uzina de producere a entropiei, care ne permite să 
rămânem în viaţă, este constituită în principal din proteine 
(enzimele) care se găsesc în interiorul celulelor şi mai ales 
în mitocondrii. Aceste organite sunt adevărate uzine 
celulare al căror scop este să fabrice o moleculă numită 


ATP sau adenozintrifosfat, care odată creată in 
mitocondrie se difuzează peste tot în celulă. ATP-ul este o 
moleculă foarte importantă deoarece reprezintă 
combustibilul celular universal. Pentru producerea sa, 
uzinele celulare descompun moleculele mai mari creând 
astfel multă dezordine şi entropie. 

ATP-ul este o moleculă organică de talie mică alcătuită 
din adenozină de care sunt ataşate trei grupări fosfat. 
Cand ATP-ul pierde un fosfat, eliberează energie şi 
entropia sa creşte. Această energie este folosită nu numai 
pentru a face să funcţioneze celulele, ci şi pentru a le 
regenera. De fapt, proteinele care alcătuiesc celulele au o 
durată de viaţă limitată deoarece, la fel ca toate 
elementele fizice ale universului nostru, au tendinţa de a 
se dezagrega pentru a se îndrepta spre o stare cu o 
entropie mai ridicată. Suntem, aşadar, obligaţi sa le 
resintetizăm fără încetare plecând de la aminoacizi, 
elementele fundamentale care le alcătuiesc şi pe care le 
extragem din mâncare. Prin urmare, energia eliberată prin 
descompunerea ATP-ului este cea care ne permite să ne 
păstrăm coeziunea moleculară şi, în consecinţă, entropia 
scăzută. Fără ATP, totul încetează: noi (şi pisica) ne-am 
descompune foarte rapid. 

Pentru a produce ATP, uzina noastră celulară foloseşte 
trei elemente din mediu: aerul, apa şi hrana, care ne sunt 
absolut necesare. 

Aerul pe care îl respirăm este un amestec de gaze din 
care uzina noastră celulară foloseşte mai ales ceea ce 
numim oxigen. Acesta este în realitate dioxigen, compus 
din doi atomi de oxigen legaţi între ei (02). Apa pe care o 
bem este alcătuită în esenţă din molecule foarte mici, 
formate din doi atomi de hidrogen şi unul de oxigen (H20), 
care sunt, de asemenea, foarte importanţi pentru buna 
funcţionare a uzinei noastre de entropie. Legătura dintre 


moleculele de H20 nu este prea puternică, ceea ce explică 
fluiditatea acestui element. Organismul nostru extrage din 
hrana pe care o mâncăm trei tipuri de molecule: lipide 
(grăsimi), glucide (zaharuri) şi aminoacizi (fundamentele 
proteinelor). Lipidele, glucidele şi aminoacizii sunt alcătuiți 
dintr-un număr mare de atomi de carbon şi hidrogen şi, în 
funcţie de tipul de moleculă, dintr-un număr variabil de 
atomi de oxigen, azot şi sulf. Aceste molecule, numite 
molecule organice, sunt foarte mari în comparaţie cu cele 
de oxigen şi de apă; ele au aşadar un nivel de ordine mult 
mai ridicat, iar producerea lor necesită multă energie. De 
aceea, le găsim exclusiv în organismele vii, singurele 
capabile să le construiască şi cu care suntem nevoiţi să ne 
hranim pentru a supravieţui. 

Aerul, apa şi hrana nu sunt resurse independente, ci 
sunt folosite laolaltă de uzina noastră pentru a produce 
entropie si ATP. Substraturile principale ce permit 
producerea de ATP sunt lipidele si glucidele, care sunt 
fragmentate progresiv si transformate pentru a crea, dupa 
mai multe reacţii consecutive, molecule de ATP si de CO;. 
Pentru a produce ATP prin fragmentarea lipidelor si 
glucidelor, uzina noastră celulară are nevoie de apă şi de 
oxigen. 

Apa este principalul constituent al corpului uman, 
reprezentând 45 kg la o persoană care cântăreşte 70 kg. 
Ea se găseşte în mare parte în interiorul celulelor (70%), 
dar şi la exterior (20%), precum şi în vasele sangvine şi 
limfatice (10%), prin care circulă în permanenţă în 
organism. 

Apa ajută uzina noastră să producă entropie şi ATP în 
mai multe feluri. Ea furnizează mediul care permite 
enzimelor să se deplaseze şi să atace, să descompună 
lipidele şi glucidele. Ea participă de asemenea direct la 
acest proces, furnizând unii dintre atomii săi de hidrogen 


şi oxigen pentru reacţiile care conduc la obţinerea ATP- 
ului. Cu toate astea, oxigenul continut in apa nu este 
suficient pentru a alimenta toate reactiile menite sa duca 
la obtinerea ATP-ului plecand de la lipide si glucide. Avem 
de asemenea nevoie de Oz, pe care îl extragem din aer şi îl 
distribuim în toate celulele prin circulaţia sangvină. În cele 
din urmă, apa permite evacuarea deşeurilor pe care le 
generăm când enzimele noastre descompun lipidele şi 
glucidele pentru a forma ATP-ul şi când, în timpul 
procesului de regenerare şi de funcţionare celulară, ATP-ul 
este descompus la rândul său. Toate aceste deşeuri sunt 
transportate de apa din sânge, unele fiind filtrate de rinichi 
şi evacuate prin urină; CO: este eliminat de plămâni prin 
expirare. 

Pentru a înţelege mai bine cum produce corpul nostru 
entropie şi cum creşte dezordinea, sa reluam comparatia 
cu automobilul. Ca sursă de energie, maşina are nevoie de 
benzină, combustibil pe care îl face să explodeze folosind 
dioxigenul din aer. Această reacţie produce energie care o 
face să ruleze, dar şi CO2, precum si alte deşeuri. Fiintele 
umane obţin energie care le face să funcţioneze prin 
descompunerea glucidelor şi lipidelor. Pentru a realiza 
asta, avem nevoie în aceeaşi măsură de dioxigen din aer, 
producând la rândul nostru CO; şi alte deşeuri pe care, la 
fel ca în cazul maşinii, le răspândim în jur creând multă 
dezordine. 

Cele două situaţii par atât de asemănătoare, încât 
trebuie să ne întrebăm din ce anume este făcută benzina 
folosită de automobil. Ea este alcătuită din molecule 
organice numite hidrocarburi şi constituită din lanţuri lungi 
de carbon şi hidrogen. Hidrocarburile seamănă mult cu 
lipidele şi glucidele, cu o singură diferenţă: nu conţin 
oxigen. Ele derivă din petrol, un combustibil fosil care 


provine din transformarea resturilor fiintelor vii ingropate 
sub pamant timp de cateva milioane de ani. 

În definitiv, suntem relativ asemănători. În cele două 
cazuri, combustibilul este alcătuit din molecule organice 
mari provenind din alte fiinţe vii, ale noastre fiind în 
general moarte într-o săptămână, cele ale maşinii, 
fosilizate de câteva milioane de ani. La fel ca automobilul, 
avem nevoie de oxigen pentru a produce energie şi 
sfârşim prin a disipa acelaşi poluant, celebrul CO: de tristă 
amintire. Singura şi adevărata diferenţă este că benzina şi 
apa nu merg bine împreună, deşi acest lichid este esenţial 
pentru reacţiile noastre metabolice. 


Biologia ne eliberează de sclavia entropiei 


Pentru a ne menţine entropia la un nivel scăzut şi pentru a 
putea supravieţui, suntem aşadar dependenţi complet de 
apă, aer şi hrană deoarece, dacă încercăm să ne privăm 
de unul dintre aceste trei elemente, murim imediat. Lupta 
biologiei noastre împotriva acestei sclavii este poate 
pivotul fundamental în jurul căruia s-au dezvoltat 
comportamentele noastre şi o mare parte a civilizaţiei. 

Desigur, nu putem face să dispară dependenţa noastră 
de aer, de apă şi de hrană. Prin urmare, am dezvoltat 
singura strategie care ne permite sa ne eliberam de o 
dependenta imposibil de suprimat: s-o satisfacem atat de 
complet încât nevoia sa pară ca dispare. Dependentele 
noastre se manifestă de fapt numai atunci când lucrurile 
lipsesc, nu dacă sunt întotdeauna la îndemână. Pentru a 
ne elibera de dependenţa primordială de aer, apă şi hrană, 
comportamentul ni s-a organizat în aşa fel încât aceste 
resurse să se afle permanent la dispoziţia noastră. 


Despre aer, apa si hrana 


Este imposibil de inteles dezvoltarea comportamentului si 
a biologiei sale fara sa ne intereseze mediul sau. De fapt, 
am văzut ca, desi biologia continua să ne ofere o mulţime 
de structuri pe baza mutatiilor sale perpetue, mediul este 
cel care dispune sau determină ce structuri vor persista. 

Suntem deseori fascinati de frumuseţea, eleganța şi 
cvasi- perfecțiunea structurilor şi organismelor biologice 
care ne înconjoară. Insă avem în general tendinţa de a uita 
că această pretinsă perfecţiune nu este o calitate 
absolută, o proprietate inerentă a vreunui organism. În 
realitate, totul depinde de mediu şi este suficient să-l 
modificăm pentru ca totul să se destrame. 

Pentru a vizualiza cum trebuie ceea ce discutăm, nimic 
nu se compară cu ultima voastră vacanţă la mare. Pe plajă 
este frumos, temperatura este ideală şi, pentru a nu strica 
nimic, o persoană minunată întâlnită cu o seară înainte vă 
vorbeşte despre pasiunile şi speranţele sale. O ascultați cu 
ochii închişi, lăsându-vă mangaiati de ritmul dulce al vocii 
sale cu accent misterios în care distingeti cele mai subtile 
intonatii. 

Dupa o vreme, caldura va indeamna sa-i propuneti o 
scufundare în apa. lar acolo nu se mai aude nimic, nici un 
sunet. Sub apă, dispar ca prin magie nu numai accentul 
său, ci şi vocea. Nu mai auziţi nimic, pur şi simplu pentru 
că sunteţi un animal terestru şi pentru că urechea voastră 
s-a dezvoltat pentru a decodifica vibraţiile purtate de aer. 
Intr-un lichid, ea nu poate face acest lucru, în timp ce alte 
organisme, precum delfinul, sunt capabile să audă de la 
kilometri întregi. 

Acest exemplu ne arată că nu putem înţelege biologia 
fără să integrăm caracteristicile marelui organizator în 
jurul căruia s-a dezvoltat, şi anume mediul înconjurător. 
Dar care mediu înconjurător? Cel de acum două milioane şi 


jumatate de ani, perioada in care a aparut genul Homo. Pe 
atunci eram vanatori-culegatori si nu aveam nici un fel de 
control asupra lui. Resursele hidrice si mai ales cele 
alimentare erau foarte instabile, iar oscilatiile lor dificil de 
prezis. Sistemul nostru biologic s-a dezvoltat pentru a face 
fata acestei probleme. 

Bineinteles, situatia este foarte diferita astazi in tarile 
occidentale in care alimentele sunt disponibile tot timpul si 
în cantităţi apreciabile. Aşadar, pentru a înţelege 
comportamentele vechi care s-au instituit cu scopul de a 
răspunde nevoilor noastre primordiale, trebuie să ne 
abandonăm mediul actual. Acest exerciţiu, care nu e 
neapărat simplu, este indispensabil. De ce? Pur şi simplu 
pentru că perioadele care au urmat celor două milioane şi 
jumătate de ani, în cursul cărora ne-am stabilizat treptat 
resursele alimentare, sunt atât de scurte pe scara evoluţiei 
speciei noastre, încât practic nu contează. Am început să 
ne gestionăm resursele în urmă cu 15.000 de ani, 
devenind crescatori-cultivatori, si, datorită revoluției 
tehnologice din ultimii 150 de ani, am intrat în perioada 
hiperstabilă a erei moderne. Pentru a compara durata 
celor trei perioade într-un mod mai accesibil, să ne 
imaginăm că cele două milioane şi jumătate de ani de 
instabilitate a resurselor corespund unei ore. În acest caz, 
cei 15.000 de ani ai perioadei cultivatorilor-crescători 
echivalează cu 21 de secunde, iar cei 150 de ani ai 
perioadei contemporane cu 2,1 zecimi de secundă: o 
durată imperceptibilă, o clipire din gene pe scara evoluţiei 
unui organism biologic. 

Comportamentul uman s-a organizat aşadar pentru a 
face faţă dependenţei noastre de aer, apă şi hrană, pe 
care nu am putea s-o controlăm. In mod firesc, s-a adaptat 
disponibilităţii acestor resurse în spaţiu şi timp sau, cu alte 
cuvinte, nivelului lor de entropie. De fapt, cu cât resursa 


are o entropie mai mare, cu atat este mai abundenta si 
ubicuă; şi, invers, cu cât entropia este mai scăzută, cu atât 
resursa este mai rară şi prezenţa sa puţin predictibilă. 
După cum vom vedea, complexitatea comportamentului, 
capacitatea noastră de a stoca o resursă şi autonomia în 
raport cu consumarea ei sunt invers proporţionale faţă de 
nivelul său de entropie. Astfel, în cazul aerului, entropia 
este ridicată, comportamentul care o gestionează este 
simplu, capacitatea noastră de a-l stoca este redusă, iar 
autonomia noastră limitată. Pe de altă parte, în cazul 
hranei, care este constituită de alte fiinţe vii, entropia este 
scăzută, comportamentul pentru a o obţine este complex, 
capacitatea de a o stoca este ridicată, iar autonomia 
noastră este de lungă durată. 


Respirăm fără a simţi nevoia 


Oxigenul din aer este resursa cu cel mai ridicat nivel de 
entropie: o folosim cel mai repede şi suntem cel mai puţin 
capabili s-o stocam. Autonomia noastră fata de oxigen 
este de câteva minute. In lipsa acestei resurse, organismul 
nostru suferă daune ireparabile şi moare. Nu e de mirare 
că nu ne-am dezvoltat capacitatea de a face rezerve 
deoarece oxigenul atmosferic este absolut ubicuu. Faptul 
că nu tindem să stocăm aerul nu se întâmplă din cauză că 
e imposibil, ci pur şi simplu pentru că nu avem nevoie să 
facem rezerve. Mamiferele marine, care, spre deosebire 
de noi, îşi petrec mult timp sub apă, au învăţat să 
stocheze oxigenul şi pot rezista mai bine de o oră fără noi 
aporturi de aer. 

Această prezenţă constantă a oxigenului ne permite să 
ne gestionăm nevoia de aer printr-un comportament 
automat care depinde de activitatea unui grup de neuroni 
situaţi în partea cea mai de jos a creierului, numită bulb 
cerebral. Aceşti neuroni au o activitate ritmică, 


independentă de orice semnal exterior, care îi face sa 
oscileze in mod automat între activitate si inactivitate. În 
timpul fazei de activitate, muşchii intercostali şi cei ai 
diafragmei se contractă şi începe inspiraţia. Câteva 
secunde mai târziu, când activitatea neuronilor respiratori 
se opreşte, aceiaşi muşchi se relaxează şi apare expiratia. 
Cu putin timp înainte de încheierea expiratiei, ciclul 
reîncepe automat. 

Dacă respiraţia este generată în mod autonom, ritmul 
său şi amplitudinea sa sunt modulate de mai multe 
semnale care permit adaptarea intensității sale în funcţie 
de nevoile noastre. Datorită cortexului cerebral, putem 
varia frecvenţa respiratorie în mod voluntar şi, cu ajutorul 
unei alte structuri a creierului nostru (hipotalamusul), o 
putem acorda la starea noastră emoţională. În plus, într-o 
situaţie în care putem prezice o rarefiere a aerului, se vor 
activa comportamente complexe. Este un scenariu folosit 
frecvent în filmele de suspans, în care persoane aflate în 
spaţii închise adoptă diferite comportamente care variază 
de la tentativa disperată a unora de a găsi aer cu riscul 
pierderii vieţii la crimă pentru a prelungi durata rezervelor. 
Cu toate astea, principalele elemente care reglează 
activitatea acestui ritm autonom sunt cantitatea de oxigen 
şi de CO;, care este evaluată de receptori specializaţi din 
bulbul cerebral şi din aortă. O diminuare a nivelului de 
oxigen (sub 75-95 mm coloană de mercur) şi o sporire a 
nivelului de CO; (peste 32-42 mm coloană de mercur) vor 
creşte ritmul şi volumul respirator. 

Pentru a rezuma, dependenţa noastră de aer este 
gestionată de arhetipul comportamentelor automate 
ritmice declanşat în afara conştiinţei noastre şi înainte de 
a se manifesta vreo lipsă. Respirația are ca scop mai 
degrabă prevenirea decât satisfacerea nevoii noastre 
fundamentale de oxigen. Anumite acţiuni, precum 


activitatea musculara intensa, pot produce modularea 
respiratiei, dar nici un element exterior nu o determina si 
nici nu o poate opri. 


Beti numai atunci cand e necesar 


Apa are un nivel de ordine mai înalt si, prin urmare, o 
entropie mai scazuta decat cea a aerului, care este un gaz. 
Acest lichid este mai putin ubicuu, desi e destul de 
răspândit, cel putin în zonele de la suprafaţa Pământului 
unde s-a dezvoltat viaţa. În plus, rezervele sale sunt 
suficient de stabile în timp şi în spaţiu, un fluviu sau un lac 
neschimbându-şi locul în fiecare zi. 

La fel ca aerul, nu putem stoca cu adevărat apa, însă 
corpul nostru conţine o cantitate mare şi o consumă mai 
lent decât aerul. Autonomia noastră este aşadar mai 
lungă: este nevoie de două sau de trei zile pentru a muri 
de sete. Dependenţa noastră de apă nu mai are nevoie să 
fie gestionată de un comportament automat continuu, nu 
este nevoie să bem ceva permanent, nu trebuie să facem 
acest lucru decât atunci când avem nevoie. 

Creierul recurge la două mecanisme diferite pentru a ne 
evalua nevoia de apă în funcţie de situaţie. Dacă pierdem 
apă prin transpiratie, semnalul de alertă detectat de 
encefalul nostru este o creştere a concentraţiei de sare din 
lichidul în care se scaldă celulele noastre. De fapt, apa din 
organismul nostru nu conţine decât molecule de H20, dar 
şi sare care trebuie să rămână în concentraţii exacte 
pentru ca totul să funcţioneze bine. Atunci cand 
transpirăm, pierdem mai multe molecule de H20 decât de 
sare, de unde o creştere a ratei celei din urmă. În alte 
situaţii, precum o hemoragie, pierdem molecule de H20 şi 
de sare în cantităţi asemănătoare. Un al doilea mecanism 
este aşadar capabil să detecteze variaţii ale volumului de 
apă prin măsurarea presiunii sangvine. În toate cazurile, 


încercăm sa bem, dar vom elimina de asemenea mai putin 
lichid prin rinichi si, daca este necesar, ne vom contracta 
vasele de sange pentru a garanta cat mai mult posibil ca 
la nivelul creierului ajunge o cantitate suficienta de sange. 

Deshidratarea provoacă în creier o senzaţie foarte 
dezagreabilă (setea) care poate să devină din ce în ce mai 
insuportabilă. Căutăm şi bem apă pentru a stopa starea de 
rău provocată de sete. E cert că un pahar cu apă rece 
atunci când ne este sete, după o sesiune sportivă, o 
plimbare prin soare sau un lung drum cu maşina, este 
pură fericire. Şi cu toate astea, faptul de a bea nu este în 
sine o plăcere: de fapt, suprimarea senzatiei foarte 
dezagreabile de sete este cea care produce satisfacţie. 
Dovada: faptul de a bea fără să-ţi fie sete nu este prea 
agreabil, ci e mai degrabă neplăcut şi devine repede 
insuportabil. De altfel, faptul de a bea fără a avea nevoie 
activează unele regiuni cerebrale precum amigdala, 
asociate cu senzațiile de frică, şi alte regiuni asociate cu 
cea de durere. Centrii cerebrali care interpretează senzaţia 
de plăcere nu se activează decât dacă bem când ne este 
sete. 


Mancati întotdeauna de plăcere 


Dintre cele trei resurse de care suntem dependenţi, hrana 
este cea fără de care putem supravieţui cel mai mult timp, 
aproximativ 40 de zile, înainte de a muri. Această 
autonomie lungă se datorează faptului că putem să 
stocăm glucide şi mai ales lipide extrase din propria 
alimentaţie. Aceşti compuşi chimici pe care îi obţinem 
plecând de la alte organisme vii (hrana noastră) au, 
comparativ cu aerul şi apa, un nivel de entropie mult mai 
scăzut şi sunt, în consecinţă, mai rari. În plus, localizarea 
lor în spaţiu şi în timp nu este fixă. Faptul că vedem o 
pradă într-una din zile într-un anumit loc nu ne garantează 


că vom găsi altă pradă a doua zi în acelaşi loc, spre 
deosebire de un lac sau de un fluviu. Prin urmare, 
posibilitatea de a face rezerve ne creşte în mod 
considerabil capacitatea de supravieţuire. 

Datorită necesităţii de a stoca în corp surse energetice 
pe baza mâncării pe care o consumăm, am dezvoltat nu 
numai unul, ci două sisteme independente şi 
interconectate care decid când ne alimentăm. 

Primul, pe care îl numim endostatic, are o funcţionare 
similară celui care gestionează aportul de apă: acesta se 
activează şi ne îndeamnă să mâncăm pentru a satisface o 
stare de lipsă care generează o senzaţie dezagreabilă, 
foamea (echivalentul setei). Al doilea, pe care îl vom numi 
exostatic, ne determină să mâncăm dincolo de nevoie de 
fiecare dată când există hrană. 

In principiu, funcţionarea sistemului endostatic este 
analoagă celei care ne face să bem şi constă în aducerea 
şi menţinerea mediului nostru interior într-o stare de 
echilibru. Insă adaugă un nivel de complexitate 
suplimentară faptului că, spre deosebire de apă, putem să 
stocăm resursele energetice sub formă de grăsime. Din 
această cauză, sistemul endostatic are o componentă care 
detectează nivelul de glucoză ce circulă prin organismul 
nostru şi activează aportul alimentar când acesta este 
scăzut şi îl inhibă atunci când nivelurile sale revin la 
normal. Mâncăm aşadar atunci când avem nevoie şi ne 
oprim când această nevoie este satisfăcută. Este vorba 
despre menţinerea clasică a unui echilibru, la fel ca în 
cazul apei şi al concentraţiei de sare. 

Cu toate astea, pentru a-l menţine la un nivel constant, 
este la fel de important să ne modulăm aportul alimentar 
în funcţie de rezervele de grăsimi deja disponibile. Din 
această cauză, un al doilea mecanism acţionează ca un 
reostat şi comunică detectorului de glucoză nivelul 


rezervelor de lipide, sporindu-i activitatea daca aceste 
rezerve sunt reduse si diminuând-o dacă sunt crescute. 
Este vorba despre hormonul leptină secretat mai mult sau 
mai putin de țesutul adipos în funcţie de rezervele de 
grăsimi. 

Funcționarea sistemului  exostatic poate părea 
paradoxală deoarece acesta ne determină să mâncăm mai 
mult decât avem nevoie de fiecare dată când este 
disponibilă hrană. Pentru a înţelege acest lucru, trebuie să 
ne aducem aminte încă o dată că biologia noastră a 
evoluat şi s-a stabilizat de-a lungul a milioane de ani, 
perioadă în care nu ne-am controlat mediul înconjurător şi 
nici resursele alimentare. Faptul de a avea mâncare la 
dispoziţie azi nu era o garanţie că vom avea şi mâine. 
Sistemul exostatic s-a dezvoltat aşadar pentru a ne 
determina să stocăm glucide şi mai ales lipide. Acesta, la 
fel ca sistemul endostatic, se află aici pentru a ne ajuta să 
compensăm o lipsă, de această dată nu o lipsă interioară 
şi prezentă, ci exterioară şi viitoare. Se află aici pentru a 
ne ajuta să facem rezerve şi, astfel, să prevenim 
eventualele carente ale resurselor. 

Cum să creăm rezerve? Pur şi simplu mâncând atunci 
când nu avem nevoie. De aceea, sistemul exostatic ne 
îndeamnă să profităm de toate situaţiile în care mâncarea 
este disponibilă. Am văzut în cazul apei că faptul de a 
ingera o resursă dincolo de nevoile imediate, de a depăşi 
starea de echilibru generează o senzaţie neplăcută. Prin 
urmare, sistemul exostatic a trebuit să se echipeze cu un 
motor motivational nu numai independent de echilibru, dar 
care ne permite totodată să ne simţim bine când depăşim 
limitele. Acest nou motor este plăcerea, cea adevărată, a 
doua dimensiune hedonică a fiinţei umane, cea care face 
să fie foarte plăcută senzaţia procurată de îndepărtarea de 
echilibru, care permite excesului să devină fiziologic. 


Cu alte cuvinte, datorita acestei placeri putem sa 
stocăm hrana si sa supravietuim într-un mediu pe care nu 
îl controlăm. Este, prin urmare, logic că am pus la punct un 
numar mare de metode si tehnici care permit cresterea 
satisfactiei furnizate de alimente. Arta culinară, care 
capata in unele tari dimensiuni maniacale, este orice 
numai nu o tehnologie inutila si decadenta. Deoarece 
numai datorita placerii putem face rezerve. Cu cat un 
aliment ne incanta mai mult bolta palatina, cu atat suntem 
mai capabili să mâncăm cantităţi importante şi cu atât 
putem stoca mai mult glucidele şi lipidele pe care le 
extragem. Cu cât rezervele noastre vor fi mai mari, cu atât 
vom avea mai multe şanse de a supravieţui în caz de 
foamete. 

Pentru a ne convinge că plăcerea este o dimensiune 
hedonică suplimentară capabilă să ne determine să 
depăşim senzația  dezagreabilă legată de depăşirea 
echilibrului, haideţi să realizăm unul dintre experimentele 
noastre imaginare. Aşteptaţi până vi se face sete, apoi beti 
apă pentru a satisface nevoia. După o mică pauză, fortati- 
vă să beti încă două pahare. În principiu, nu este uşor, dar 
e posibil. Lăsaţi să treacă 15 minute şi încercaţi să beti un 
nou pahar mare cu apă. Acest lucru devine foarte dificil, 
chiar imposibil, iar simpla idee de a bea este foarte 
dezagreabilă. Acum să adăugăm apei un pic de plăcere. 
Cum? Dându-i anumite caracteristici ale mâncării. Este 
suficient sa dizolvati in ea glucide şi în special glucoză si 
câteva arome vegetale pentru a îngroşa puţin textura. 
Fără a merge până acolo încât să preparăm o astfel de 
potiune, este suficient să va umpleti paharul cu Coca-Cola, 
Schweppes sau cu un alt suc, băuturi care sunt, de fapt, 
preparate după reţeta generală pe care o descriu. 
Incercati acum să beti sucul în locul apei. Brusc, faptul de 
a bea nu mai este atât de dificil, puteţi ingera acest lichid 


fara efort si cu placere. Chiar daca Coca-Cola este in 
esenţă apă, faptul ca i s-au adăugat caracteristici ale 
hranei a permis sistemului exostatic să preia controlul şi 
să ne determine să consumăm peste nevoi, să depăşim 
echilibrul fără a fi dezagreabil. 

Să trecem la un al doilea experiment imaginar, de 
această data cu mâncarea. Imaginati-va că luaţi cina la 
unul dintre prietenii voştri originari din sud-vestul Franţei. 
Antreul, foie gras pregătit potrivit cu dulceaţă de 
smochine, ceva de-a dreptul divin, ca să nu mai vorbim de 
spata de miel gătită şapte ore şi servită cu cartofi şi 
ciuperci sotate în untură de rata. Totul este apoi spălat cu 
un vin Pauillac foarte bun. Brânzeturile care se mănâncă 
ulterior sunt bine ştiute (un fel de brânză învechită timp de 
15 luni, o alta de oaie din Pirinei şi nelipsita brânză brie cu 
trufe), toate însoţite, bineînţeles, de o mică salată de 
muguri. În această etapă, sunteţi cu adevărat plini. Este 
momentul desertului, iar prietenul vostru aduce un coş cu 
pâine de ieri şi vă oferă o bucăţică precizând că este bine 
să mâncaţi ceva carbohidrați pentru a compensa toată 
grăsimea şi proteinele ingerate. În mod evident, veţi 
refuza declarând că nu mai intră nimic. Să înlocuim acum 
pâinea cu un minunat biscuit cu caramel şi unt sărat, cu 
crema sa de ciocolată şi nucile pecan. Numai cât vă uitaţi 
la el şi vă lasă gura apă. Nu luaţi doar unul, ci doi. Ce s-a 
întâmplat? Încă o dată, sistemul exostatic s-a pus în 
mişcare şi v-a determinat să depăşiţi starea de echilibru 
energetic fără a fi nici o suferinţă, ba chiar simțind plăcere. 

Prin urmare, datorită plăcerii generate de structuri 
foarte specializate din creierul nostru putem suferi un 
dezechilibru astăzi pentru a putea combate o eventuală 
lipsă mâine şi a putea supravieţui. Insă plăcerea este, în 
general, foarte efemeră, în timp ce eforturile necesare 
pentru a o obţine se prelungesc ore, zile sau chiar mai 


mult. in cazul setei si al foamei, senzatiile dezagreabile vor 
spori progresiv atâta vreme cat nu vor fi satisfăcute. 
Încercăm să eliminăm, aşadar, chinul lipsei. Însă, în cazul 
sistemului exostatic, faptul de a mânca pentru a face 
rezerve nu răspunde unei necesităţi. Nu există o lipsă, ci 
numai promisiunea plăcerii pe care ne-o furnizează 
mâncarea ce poate să ne atragă. Ar trebui de fapt ca 
plăcerea, care nu durează decât câteva minute în general, 
să fie extraordinară pentru a ajunge, de una singură, să ne 
incite să dedicăm atât de mult timp pentru a o obţine. 
Pare aproape neverosimil. Şi, de fapt, nu aşa funcţionează. 

Un prim grup de neurotransmitatori, precum encefalina 
şi anandamida, este responsabil de plăcerea uneori 
intensă care derivă din consumarea alimentelor. Este 
vorba despre  encefalina sistemului opioid şi de 
anandamida sistemului endocanabinoid, care generează 
senzaţia de plăcere atunci când sunt eliberate în nucleul 
accumbens şi în palidul ventral, două structuri cerebrale 
situate spre baza creierului. 

Un al doilea sistem biologic se ocupă de o altă plăcere, 
mult mai subtilă, atât de subtilă încât abia dacă suntem 
conştienţi că ne încearcă: plăcerea de a căuta. Acest 
sistem cerebral l-am întâlnit deja: este sistemul 
dopaminergic al mezencefalului, care produce dopamină. 
Mai exact, această creştere a nivelului 
neurotransmitatorului respectiv este cea care transformă 
căutarea unei surse de plăcere într-o plăcere în sine. 
Amintiţi-vă de căutarea unui croasant cu şi fără dopamină, 
resimţită (sau nu) ca o corvoadă. Dopamina nu este, prin 
urmare, după cum O descriem deseori, 
neurotransmitatorul „plăcerii” la care se referă toată 
lumea, senzaţia plăcută produsă de ingerarea alimentelor. 
Acest neurotransmitator al celei de-a doua plăceri este cel 


pe care nu-l percepem constient, cel care provine din 
cautarea placerii. 

Aşadar, pentru hrană, dispunem de două sisteme 
biologice complementare. Unul numit endostatic care, 
asemenea celui care reglează aportul de apă, încearcă să 
compenseze un dezechilibru imediat. Ne face sa resimtim 
foamea şi să mâncăm pentru a compensa o scădere a 
resurselor interne si ne induce satietatea odată ce lipsa a 
fost eliminata. Altul, exostatic, ce incearca sa compenseze 
o lipsă viitoare de resurse alimentare si ne îndeamnă să 
facem rezerve sprijinindu-se pe o armă absolută: plăcerea. 
Suntem cu toţii păcătoşi, sclavi ai plăcerii care ne duce la 
exces, însă specia noastră a supravieţuit datorită acestei 
capacităţi de a pacatui! 


Pana la urma, nu e vorba decat de homeostaza 


Descoperirea exostazei si endostazei duce la o evolutie a 
sensului unui termen tehnic foarte important în biologie: 
homeostazia. Homeostazia a constituit unul dintre 
conceptele cele mai importante în înţelegerea funcţionării 
vieţii în secolul XX. Acest termen se referă la tendinţa 
tuturor fiinţelor de a menţine un nivel de funcţionare ideal, 
un punct de echilibru de care se pot îndepărta, însă către 
care tind să revină rapid. 

Dacă termeni tehnici precum ,homeostazie” sunt în 
general utili deoarece ne permit să exprimăm într-un 
singur cuvânt concepte care, altfel, ar necesita cel puţin 
un paragraf, ei au, cu toate astea, un defect destul de 
redutabil: tind să fie rigizi şi să evolueze mai lent decât 
cunoştinţele. De asemenea, este posibil să genereze mai 
multă confuzie. Să luăm ca exemplu primele maşini care 
aveau motoare cu tracţiune spate, roţile din spate fiind 
cele care le împingeau. De aceea, în limbaj obişnuit, 
termenul „a propulsa” a ajuns să fie sinonim cu faptul de a 


face Sa avanseze, de a deplasa un obiect sau un vehicul. 
Totusi, odata cu progresele tehnologiei, nu au mai ramas 
prea multe vehicule propulsate de rotile din spate. Acum, 
majoritatea automobilelor sunt trase de rotile din fata, 
atunci cand nu au tractiune integrala. Cu toate acestea, 
termenul „a propulsa” s-a păstrat. Ca sa fim sinceri, 
pentru automobile nu e prea grav, însă când acest lucru se 
petrece în ştiinţă, lucrurile se complica: dacă studiati la 
nivelul roţilor din spate mecanismul de propulsie al unui 
automobil care este, în realitate, cu tracţiune fata, riscati 
să nu-l mai găsiţi niciodată. 

Problema cu care ne confruntăm astăzi în privinţa 
termenului ,homeostazie” este similară celei a 
întrebuinţării cuvântului „propulsie” în cazul automobilelor. 
De fapt, primele mecanisme homeostatice care au fost 
descoperite funcționau toate la fel ca sistemul endostatic. 
Adică reactionau la o lipsă prin activarea unui sistem 
biologic care ar face orice pentru a o suplini şi care urma 
să fie oprit odată ce lipsa era suplinită. Eroarea complet de 
înţeles a fost aceea de a considera că funcţia de 
menţinere a echilibrului şi cea a endostazei, care este unul 
dintre mijloacele de realizare a acestei stări, sunt acelaşi 
lucru. Cu alte cuvinte, am considerat ca endostaza 
reprezintă singurul mecanism homeostatic şi, prin urmare, 
că e vorba de sinonime. Am putea spune că nu e ceva 
prea grav. Însă problema a apărut atunci când s-a 
descoperit că am putea mânca şi fără să ne fie foame, şi 
anume că biologia noastră e programată pentru a ne 
permite să facem excese. Am numit, aşadar, această 
funcţie »nonhomeostatica”. Si cum un lucru 
nonhomeostatic nu are, prin definitie, functie fiziologica, 
acest sistem biologic a fost mai curând considerat o 
aberaţie, o abatere neregulată a fiziologiei. Consecinta: 


nimeni nu l-a studiat cu adevărat. De ce sa studiem o 
abatere, o eroare a naturii? 

O consecinţă importantă a acestui raţionament este că, 
în momentul în care societatea noastră s-a confruntat cu 
avansarea rapidă a obezității, am continuat să considerăm 
sistemul endostatic motorul principal al aportului de hrană. 
Am încercat apoi să tratăm supraponderalitatea acţionând 
asupra acestui sistem, şi anume căutând să inhibăm 
neuronii foamei sau să-i stimulăm pe cei ai satietatii. 
Rezultatele sunt cele pe care le cunoaştem, adică zero, din 
moment ce nu avem astăzi practic nici o terapie pentru 
excesul de greutate care să fie cu adevărat eficace în 
afară de regimurile dietetice atât de dificil de respectat. E 
de aşteptat că am ajuns aici, în condiţiile în care 
obezitatea modernă (după cum vom vedea mai jos) nu 
este legată de endostază, ci de exostază. 

Prin urmare, trebuie să modificăm sensul acordat 
termenului „homeostazie” şi să nu-l mai întrebuinţăm 
pentru a descrie un mecanism care ne ajută la menţinerea 
unui echilibru, ci să-l folosim mai mult în sensul general de 
tendinţă a sistemelor biologice de a garanta un nivel de 
funcţionare ideal, oricare ar fi calea de a ajunge acolo. În 
cazul resurselor energetice (aer, apă şi hrană), există trei 
mecanisme care contribuie la menţinerea homeostaziei. 

Prestaza este cu precădere adaptată pentru a gestiona 
resurse cu o entropie foarte ridicată şi care au, asemenea 
aerului, presiune constantă peste tot. Mecanismele 
homeostatice nu gestionează, aşadar, o nevoie, ci o previn 
activându-se şi inhibându-se în mod automat, astfel încât 
să nu ducem niciodată lipsă de oxigen. 

Endostaza, care reglează consumul de apă şi de hrană, 
este adaptată pentru a gestiona resurse cu entropie 
intermediară. De acest fel este apa, care e mai puţin 
ubicuă decât aerul, dar a cărei disponibilitate este înalt 


predictibila si stabila in timp. Acest sistem, activat de 
lipsa, ne face sa cautam resursa in mod activ. Imediat ce 
lipsa e suplinita, comportamentul este inhibat. Daca nu ne 
oprim in acest punct, senzatia devine neplacuta. 

Exostaza este adaptata pentru a gestiona resursele cu 
o entropie foarte scăzută, aşadar rare. Disponibilitatea lor 
în spaţiu şi timp nu este predictibilă şi trebuie, astfel, să le 
depozităm. Pentru asta, este necesar să depăşim echilibrul 
şi să facem excesul fiziologic. Însă abuzul este neplăcut, 
motiv pentru care exostaza se foloseşte de plăcere care, 
mascând disconfortul datorat depăşirii echilibrului, face 
dezechilibrul şi excesul paradiziace. 

Până la urmă, prestaza previne lipsa, endostaza 
gestionează o lipsă prezentă, şi exostaza face faţă unei 
lipse viitoare. Dacă situaţia o cere, aceste funcţii 
homeostatice diferite sunt bineînţeles capabile sa 
funcţioneze împreună. Respirăm în mod automat, dar, 
dacă începem să alergăm şi să avem nevoie de mai mult 
oxigen, sistemele endostatice care modulează respiraţia 
ne sporesc frecvenţa respiratorie. Dacă suntem închişi 
într-o peşteră şi prevedem că aerul se va reduce în 
curând, comportamentul complex gestionat de exostază 
se activează pentru a ne permite să anticipăm această 
lipsă viitoare. 


De la bucuria de a trăi la faptul de a trai 
pentru a te bucura 


Tot ce am descoperit până acum arată că biologia se 
construieşte în jurul unei căutări a libertăţii primordiale, 
aceea de a rămâne în viaţă. Omul are la rândul său 
această dorinţă pe care o considerăm un principiu de bază 
în declarația drepturilor fundamentale. În schimb, 


entropia, exostaza si endostaza nu par sa aiba prea mare 
legatura cu cealalta aspiratie umana, poate cea mai 
importanta: dorinta de a ne dezvolta. Cu toate astea, un 
element cardinal al conceptului modern de libertate este 
revendicarea fericirii si implinirea pe care fiintele umane o 
cauta cu cea mai mare energie. Aceasta cautare se 
concretizeaza cel mai adesea prin activitati recreative de 
toate tipurile care par sa nu aiba nici o legatura cu 
supraviețuirea individului sau a speciei. In plus, ele sunt 
adesea de natura contradictorie. Din ce cauza sau prin 
intermediul cărui mecanism ne place ca ziua să stam 
întinşi pe plajă, bucurându-ne de căldura soarelui, leganati 
de sunetul duios al valurilor, iar seara să mergem la 
discotecă să ne agităm corpul în ritmul frenetic al muzicii 
asurzitoare? 

Diversitatea activităţilor căutate de om şi aparenta lor 
lipsă de logică au împiedicat până acum oamenii de ştiinţă 
să formuleze o teorie generală a hedonismului uman. Nu 
putem să prezicem caracteristicile unui stimul care va 
deveni atractiv pentru specia noastră. Altfel spus, nu ştim 
dinainte ce anume ne va plăcea şi ce nu. Acest aspect 
haotic şi imprevizibil al plăcerii umane întăreşte în 
continuare ideea unui suflet imaterial ale cărui aspirații 
merg dincolo de logica biologică. 

Intelegerea dezvoltării comportamentului uman şi a 
biologiei sale în raport cu dependenţa de aer, apă şi hrană, 
pe baza nivelului de entropie şi, prin urmare, a raritatii şi 
predictibilitatii fiecăruia dintre aceste elemente ne 
deschide o nouă perspectivă. Asta ne permite să dăm un 
sens aspirațiilor disparate ale fiinţelor umane şi să le 
conectăm într-o manieră globală cu biologia. 

Prima etapă a acestei înţelegeri constă în faptul de a ne 
da seama că nu există o singură dimensiune hedonică, o 
singură formă de plăcere, ci două destul de diferite. Prima, 


generată de sistemul endostatic, este rezultatul atingerii 
unei stări de echilibru intern. A doua, generată de sistemul 
exostatic, rezultă din efectele plăcute ale unor stimuli 
externi care acţionează asupra creierului, independent de 
echilibrul organismului. 

Am văzut, în cazul apei şi al senzatiei de sete, un 
exemplu clasic de plăcere endostatica. Satisfactia asociată 
cu potolirea setei este declanşată când rezolvăm o lipsă, 
când aducem din nou nivelul de apă din organismul nostru 
într-o stare de echilibru, eliminând senzaţia neplăcută de 
sete. Apa în sine nu are efecte plăcute, iar faptul de a bea 
după ce se atinge starea de echilibru devine chiar 
dezagreabil. La fel şi în cazul aerului. Incercati să vă ţineţi 
respiraţia: este din ce în ce mai neplăcut şi, până la urmă, 
sunteţi nevoiţi să respirati. Gura de aer e atunci asociată 
cu o senzaţie foarte plăcută, paradiziacă. Cu toate astea, 
asemenea apei, aerul în sine nu este generator de plăcere. 
Dacă vă forţaţi să respirati din ce in ce mai repede, veţi 
încerca o senzaţie din ce în ce mai neplăcută. Apa şi aerul 
nu sunt, prin urmare, surse de plăcere, ci stimuli ce ne 
permit să restabilim un echilibru intern care, la rândul său, 
generează o senzaţie plăcută. 

Dimensiunea  hedonică asociată cu activitatea 
sistemului exostatic este foarte diferită, din moment ce 
acest sistem ne permite să depăşim o stare de echilibru 
pentru a putea stoca resurse alimentare. Din această 
cauză, senzaţia de mulţumire generată de sistemul 
exostatic reprezintă rezultatul direct al acţiunii anumitor 
stimuli asupra organismului nostru independent de starea 
în care se află propriul corp. Indiferent dacă suntem sătui 
sau nu, un desert delicios este întotdeauna delicios, iar 
plăcerea pe care o provoacă nu este modificată cu 
adevărat de starea de echilibru în care se află resursele 
noastre energetice interne. În cazul sistemului exostatic, 


senzatia de placere pe care o obtinem din ea este o 
proprietate intrinseca a anumitor substante si activitati, si 
nu consecinţa unei corectări a dezechilibrului organismului 
nostru. Printre substanţele generatoare de plăcere, cele 
mai cunoscute sunt zahărul, sarea şi anumite lipide. 
Acestea sunt folosite foarte des de industria 
agroalimentară pentru a spori consumul de alimente aflate 
pe piaţă, alimente care, din cauza calităţii lor mediocre, nu 
ar fi neapărat plăcute. 

Dacă ne gândim bine, faptul de a avea două dimensiuni 
hedonice separate (şi nu una singură) nu e tocmai 
surprinzător. Ne confruntăm cu ele în fiecare zi, iar în 
limbile neolatine şi anglo-saxone există doi termeni 
independenţi pentru a le desemna: fericirea şi plăcerea, /a 
felicită şi il piacere, happiness şi pleasure etc. Dacă în 
limbajul obişnuit aceşti doi termeni sunt des folosiţi 
interşanjabil, fericirea şi plăcerea se referă în realitate la 
stări foarte diferite pe care nu le atingem prin 
desfăşurarea aceloraşi activităţi. În plus, mecanismele lor 
biologice nu sunt aceleaşi. Fericirea este senzaţia 
hedonică ce rezultă din activitatea sistemului endostatic, 
în timp ce plăcerea este generată de sistemul exostatic. 

Fericirea este senzaţia hedonică de plenitudine care 
vine dintr-o stare de echilibru, dintr-o situaţie de armonie 
absolută în care nevoia dispare şi în care ne aflăm la 
unison cu mediul înconjurător. Căutarea fericirii este 
aşadar o căutare a echilibrului şi a îndepărtării de orice 
element care ar putea s-o tulbure. Pentru a ne întoarce la 
exemplele precedente, satisfacția de a rămâne întins la 
soare pe plajă reprezintă senzaţia hedonică de fericire. 
Este o plăcere care decurge dintr-un echilibru aproape 
perfect între interiorul şi exteriorul nostru, în absenţa 
oricărei nevoi. Am resimţit cu toţii această stare de graţie. 
De câte ori nu am remarcat: „Nu ne este bine aici? Nu ne 


lipseste nimic” unei persoane care ne-a raspuns: ,,Da, este 
perfect, nu te misca”. 

Placerea este, dimpotriva, o stare la care se ajunge 
îndepărtându-ne de echilibru, cel mai adesea prin exces. 
Unul dintre exemplele cele mai emblematice este 
orgasmul, dar putem menţiona şi faptul de a dansa la 
discotecă, de a cobori pe o pârtie de schi cu toată viteza, 
de a consuma droguri în cazul unora sau ciocolată în cazul 
altora. Plăcerea este o senzaţie mult mai intensă decât 
fericirea, dar care depinde în întregime de stimuli exteriori. 
Pe de altă parte, de câte ori nu am spus unei persoane 
„Mmm, ce-i asta? E bun!”, care ne-a răspuns: „Da, este un 
adevărat deliciu, mai vrei?” 

Pe scurt, dobândirea unei stări de echilibru care elimină 
orice nevoie ne permite să simţim fericire, în timp ce 
plăcerea o simţim prin stimularea corpului şi a creierului, 
îndepărtându-ne de echilibru. Atunci când accedem la 
fericire, încercăm s-o menţinem făcând cât mai puţin 
posibil; când ne găsim plăcerea, încercăm s-o luăm de la 
capăt pentru a avea parte de cât mai multă posibil. 
Cuvântul  „fericire” desemnează aşadar în mod clar 
senzaţia hedonică generată de sistemul endostatic, pe 
când sistemul exostatic se află la originea senzatiei pe 
care o numim de obicei plăcere. 

Jocul subtil dintre „fericirea echilibrului” şi „plăcerea 
excesului” este uşor de înţeles în cazul aerului, apei şi 
hranei, aceste resurse de care suntem dependenţi şi care 
sunt necesare pentru a supravieţui. Pe de altă parte, poate 
părea ciudat că cele două senzaţii ar fi asociate în cazul 
fiinţelor umane cu activităţi care nu au nimic de-a face cu 
supraviețuirea, activităţi ce par să nu aibă alt scop decât 
acela de a ne procura fericirea sau plăcerea. 

Motivul acestei proliferări a activităţilor inutile, dar 
plăcute se regăseşte în explozia de capacităţi cognitive ale 


omului, care a avut loc în urmă cu 50.000 de ani. Din acel 
moment, am învăţat să deturnăm sistemele exostatic şi 
endostatic de la funcţia lor principală şi să le activăm în 
mod artificial pentru a obţine senzaţia pe care o oferă. 
Probabil că în asta rezidă una dintre cele mai mari 
diferenţe dintre oameni şi celelalte fiinţe vii: în capacitatea 
de a conceptualiza plăcerea şi fericirea. Aceste două 
senzaţii, generate iniţial de sistemele biologice pentru a ne 
facilita supraviețuirea, dobândesc o dimensiune proprie 
odată eliberate de scopul lor iniţial. Incepem să le căutăm 
pentru ele însele şi descoperim treptat activităţi care ne 
permit să le obţinem în mod independent de funcţiile lor 
iniţiale. După cum am văzut, lista lor este astăzi aproape 
interminabilă. 

Probabil că această capacitate de separare a plăcerii şi 
fericirii de obiectivul lor evolutiv pentru a le transforma în 
obiecte independente este cea care a detaşat specia 
umană de alte organisme vii, care ne-a adus în situaţia de 
a trece de la aspiraţia la libertatea de a rămâne în viaţă şi 
apoi la cea de a cobori pe o pistă înzăpezită. Paradoxal, 
unul dintre principalele semne exterioare ale revoluţiei 
cognitive, ale exploziei inteligenţei umane este inutilitatea 
extremă a speciei noastre; comportamente atât de 
abstracte, încât le-am atribuit unui lucru la fel de abstract: 
fantomaticul suflet. Din fericire, ştim acum că şi cea mai 
înaltă inutilitate nu este decât biologie. 


O biologie liberă care ne face inutili 


Potrivit declaraţiei drepturilor omului şi cetăţeanului, 
individul se naşte liber şi are dreptul de a rămâne astfel 
întreaga viaţă. De fapt, la fel ca toate celelalte organisme 
biologice, suntem sclavii mediului înconjurător. Este o 


dependenta insurmontabila determinata de cel de-al 
doilea principiu al termodinamicii care descrie cresterea 
obligatorie a dezordinii si a entropiei in univers. Pe de alta 
parte, tot ceea ce este viu are o ordine foarte ridicata si, tn 
consecinţă, o entropie foarte scăzută pe care trebuie s-o 
menţină astfel pentru a rămâne în viaţă. Singura soluţie 
este extragerea energiei necesare din mediul înconjurător, 
făcând astfel să se ridice şi mai mult nivelul entropiei 
globale. În cazul fiinţelor umane, acest proces se 
realizează prin folosirea a trei elemente de care nu ne 
putem lipsi: aerul, apa şi alte organisme vii care constituie 
hrana noastră. 

Însă cum să ne credem liberi când, în realitate, ne 
nastem complet şi ireversibil dependenţi? Această 
senzaţie de libertate vine din capacitatea pe care o are 
biologia de a se adapta integral la dependenţa noastră, 
astfel încât să ne dispară din propria conştiinţă. In acest 
scop, se dezvoltă comportamente din ce în ce mai 
complexe calauzite de cele trei mecanisme diferite: 
prestaza, care previne nevoia, endostaza, care satisface 
nevoile prezente, şi exostaza, care anticipează lipsurile 
viitoare. 

Omul modern nu aspiră numai la libertatea de a 
supravieţui. El consideră de asemenea că unul dintre 
drepturile sale fundamentale este acela de a fi liber să 
prospere, un obiectiv pe care îl atinge cel mai adesea 
desfăşurând activități contradictorii şi iraționale. 
Contradictorii deoarece ne plac diferite lucruri ce au 
asupra noastră efecte opuse. lraţionale, deoarece o mare 
parte dintre eforturile speciei umane sunt dirijate spre 
activităţi inutile, care nu servesc propriei supravietuiri. 

Contradicţia dintre comportamentele noastre vine din 
faptul că oamenii nu au numai una, ci două senzaţii 
hedonice opuse: fericirea, pe care o simţim datorită 


sistemului endostatic atunci cand ne aducem corpul la 
starea de echilibru; şi plăcerea, produsă de sistemul 
exostatic şi care, dimpotrivă, rezultă din stimulările ce ne 
îndepărtează de starea de echilibru. 

lrationalitatea comportamentelor noastre se naşte în 
mod paradoxal din inteligenţa noastră. Plecând de la 
revoluţia cognitivă, am reuşit să conceptualizăm plăcerea 
şi fericirea detaşându-le de funcţia lor principală. Nu mai 
sunt pur şi simplu nişte senzaţii care fac un act să fie 
plăcut şi ne determină să-l repetăm, ci obiecte în sine pe 
care începem să le căutăm pentru ele însele. Aceasta este 
marea diversiune: încetăm să mai supravietuim datorită 
plăcerii şi fericirii şi începem să trăim pentru a le obţine 
inventând nenumărate activităţi care ne permit să facem 
acest lucru. Ne percepem acum libertatea ca pe un drept 
nu numai la viaţă, ci şi la distracţie, şi anume dreptul de a 
avea plăcere şi fericire ca atare, detaşate de orice altă 
finalitate. 

În concluzie, biologia poate explica aspiraţiile moderne 
la libertate, chiar şi cele mai inutile şi mai contradictorii, 
care până acum au fost considerate numai o serie de 
caracteristici ale sufletului. Această biologie nu reduce 
sufletul pentru a-l adapta la matriţa îngustă a materiei, ci îl 
materializează făcându-l real fără să-l diminueze. Un suflet 
real are avantajul fundamental că poate fi înţeles chiar şi 
în formele sale iraționale, care până acum ne scăpau. 
Biologia ne-ar putea permite să obţinem ceea ce omenirea 
crede (în mod greşit) că are în cantităţi mari: o 
conştientizare reală a ceea ce suntem astăzi şi a ceea ce 
am putea deveni mâine. 


5. Biologia produce două moduri de a fi în 
lume 


Placerea si fericirea contureaza 
doua civilizatii diferite 


Unora le place să stea să se bronzeze la soare, alţii preferă 
să sară cu paraşuta sau să asiste la o coridă. Sunt chiar 
persoane care nu visează decât să ia cina la un restaurant 
de trei stele. Gusturi şi culori... Paleta este practic infinită. 

Cu toate astea, în ciuda unei asemenea diversitati de 
activităţi, fiinţele umane îşi organizează comportamentul 
şi îşi construiesc civilizaţia în jurul a doar câteva atitudini 
fundamentale. Mai întâi, există  spiritualismul și 
materialismul, cei doi poli opuşi ai dimensiunii fiinţei, care 
definesc ceea ce suntem şi perspectiva pe care o avem 
despre lume. Apoi, există progresismul şi 
conservatorismul, care se găsesc la antipozi în 
dimensiunea faptelor, care indică sensul acţiunilor noastre, 
calea pe care o considerăm cea mai bună pentru 
societatea noastră. Să reținem ca, deşi poate părea diferit 
să fii conservator sau progresist, materialist sau 
spiritualist, cel mai adesea conservatorii sunt spiritualişti, 
şi progresiştii, materialişti. Este suficient să privim în jur. 
Câţi conservatori nu sunt credincioşi şi câţi progresişti nu 
sunt atei sau agnostici? Aceştia se numără pe degetele de 
la o singură mână. Indiferent care ar fi combinaţia acestor 
patru atitudini, se întâmplă rar să găsim un progresist 
foarte spiritualist sau un conservator complet ateu. 

Specia noastră pare aşadar să fie, pe de o parte, 
împrăştiată într-o mulţime de activităţi inutile şi, pe de altă 
parte, extrem de polarizată în jurul a două moduri 
principale de a fi şi de a face. Cunoasteti oameni care nu 
se recunosc ca făcând parte din vreuna din aceste 
categorii? Aceştia sunt extrem de rari. Este aproape ca şi 
cum ar trebui să adoptăm inevitabil una din cele două 
poziţii existenţiale. Aceste diferenţe sunt atât de 


universale si transculturale, încât le considerăm normale. 
Totuşi, văzută din afară, asemenea unui extraterestru care 
tocmai a sosit pe Pământ, această polarizare ar părea 
destul de bizară. Ce anume este normal la această specie 
divizată în toate privintele? Dacă nu ar exista decât în 
politică, alternanţa dintre progresisti şi conservatori ar fi 
un balet ciudat. Primii măresc impozitele, ceilalţi le reduc, 
unii vor căsătorie pentru toţi, avorturi şi mame-surogat, 
considerate inacceptabile de ceilalţi. Ca să nu mai vorbim 
despre schimbările tot mai profunde care caracterizează 
alternanţa dintre regimurile religioase şi guvernele laice. 
Astfel, unii desfac ceea ce alţii au stabilit, până la 
următoarea schimbare a guvernării. Acest lucru este de-a 
dreptul nebunesc şi totuşi îl acceptăm ca şi cum ar fi 
complet normal. 

Aceste două moduri de a vedea viaţa par să 
materializeze conflictul milenar dintre corpul fizic si 
sufletul imaterial. Anumite suflete ar apăra un mod de 
viata spiritual şi conservator. In timp ce altele, corupte de 
propriul corp, ar trai pentru bucuriile oferite de materie şi 
căutarea secretelor sale. Oricât de relevantă ar fi fost până 
în secolul XX, în absenţa unei explicaţii alternative, 
această perspectivă nu se mai susţine în secolul XXI. 
Polarizarea care ne separă nu este decât una dintre 
consecinţele prezenţei în creierul nostru a două dimensiuni 
hedonice independente. Vom vedea cum spiritualismul şi 
conservatorismul sunt generate de căutarea fericirii 
endostatice, şi cum materialismul şi progresismul se 
bazează pe urmărirea plăcerii exostatice. În ultimă 
instanţă, faptul că această scindare a speciei noastre între 
două perspective opuse ni se pare normală se întâmplă 
deoarece cele două puncte de vedere nu sunt imaginare, 
ci cât se poate de reale. Ele sunt pur şi simplu determinate 
de biologia noastră. 


Biologia spiritualismului şi a materialismului 


Spiritualiştii şi materialiştii au două perspective opuse cu 
privire la realitate. Prima acordă întâietate unei esente şi 
unei realităţi imateriale, iar cea de-a doua lumii fizice 
măsurabile şi experienţelor pe care le poate produce. 
Aceste două concepţii despre existenţă au generat curente 
teoretice pe care le regăsim în principalele sisteme 
filozofice şi teologice ale omenirii. Pe lângă faptul că 
explică realitatea, ele sunt însoţite de invataminte practice 
care permit apropierea de una sau de alta dintre cele două 
dimensiuni. 

Pentru a înţelege aceste două perspective asupra vieţii, 
este mai bine să analizăm lecţiile lor practice decât 
tratatele care le descriu fundamentele teoretice. De ce 
este nevoie pentru a fi, de exemplu, spiritualist e mai 
relevant decât mii de pagini destinate să ne convingă de 
meritele acestei abordări. De fapt, prin acţiunile şi nu prin 
cuvintele lor descoperim cu adevărat oamenii. 

La nivel general, doctrinele spiritualiste prescriu reguli 
de viaţă mult mai elaborate decât teoriile materialiste. 
Indiferent care ar fi sistemul lor filozofic sau teologic de 
referinţă, toate au un nucleu dur comun de activităţi ce 
trebuie practicate sau (ceea ce e şi mai important) evitate, 
cele două fiind inseparabile. 

Printre principalele lucruri care trebuie făcute se 
numără meditaţia şi/sau rugăciunea, care au în esenţă 
două obiective comune: 

1. Plasarea corpului într-o stare de inactivitate, 
susţinând posturi specifice care sunt însoţite în general de 
relaxare musculară şi de respiraţie lentă şi regulată. 

2. Deturnarea activităţii creierului dinspre exterior spre 
interiorul corpului prin concentrarea asupra proceselor 
fiziologice, precum respiraţia, sau asupra unor gânduri 


repetitive aproape hipnotice, aşa cum este folosirea 
rozariului în religia catolică. 

Cât despre ceea ce trebuie evitat, aici găsim în principal 
tot ce tinde să consolideze atracţia lumii exterioare. Tot ce 
nu este strict necesar pentru buna funcţionare a 
organismului trebuie în general combătut. Controlul 
alimentaţiei este de asemenea un element important al 
practicilor spiritualiste şi ascetice. Hrana care provine de 
la alte specii de animale este cel mai adesea interzisă, tot 
aşa cum sunt şi preparatele culinare elaborate. Postul şi 
abstinenta sexuală sunt de asemenea recomandate foarte 
des. 

Prin urmare, practicile spiritualiste, meditative si 
ascetice activează cât mai mult posibil senzaţia hedonică 
endostatică, încercând să pună corpul într-o stare de 
echilibru stabil şi să ducă la conştientizarea sa. Pe de altă 
parte, acestea încearcă să oprească activitatea sistemului 
exostatic, reducând la maximum expunerea la stimuli sau 
activităţi ce tind să ne procure plăcere: mâncăruri 
delicioase, relaţii sexuale, obiecte elaborate şi inutile etc. 

Păcatele capitale din religia catolică ilustrează bine 
această tentativă de a reduce la tăcere sistemul exostatic 
pentru a favoriza hedonismul endostatic. Dintr-un total de 
şapte, cinci dintre ele sunt activităţi pur exostatice: 
acumulare de bunuri, acordarea de plăceri dincolo de 
necesităţile fiziologice ale corpului şi, mai general, 
îndepărtarea corpului de starea de echilibru. 

@ Zgarcenia (avaritia in limba latină): acumularea de 
averi numai de dragul acumularii lor. 

@ Invidia (/nvidia): tristetea fata de posesia unui bun de 
către altcineva şi voinţa de a face orice pentru a-l însuşi. 

@ Furia (/ra): o stare de exces care se manifestă prin 
cuvinte sau prin fapte: insulte, violente. 


@ Desfrâul (/uxuria): plăcerea sexuală căutată numai de 
dragul plăcerii sexuale. 

e Lăcomia (gula): nu este vorba despre lăcomie aşa 
cum o înţelegem astăzi, ci de aviditate, ceea ce indică mai 
degrabă lipsa de măsură şi excesul orb. 

Tendinţa curentelor spiritualiste de a aştepta o fericire 
endostatică se regăseşte de asemenea în natura 
recompensei supreme promise credincioşilor după moarte. 
În paradisul creştin, sufletul este eliberat de orice nevoie şi 
se bucură de fericirea supremă de a contempla lumina lui 
Dumnezeu. Nirvana doctrinelor spirituale orientale precum 
budismul nu este un loc ca paradisul, ci o stare; aceasta 
promite o pace interioară totală ce rezultă, între altele, de 
pe urma celor „trei nazuinte”: dorinţa de sens, dorinţa de 
existenţă şi dorinţa de anihilare. 

Uneori, există mişcări laice care promovează o 
învăţătură cu tendinţă spiritualistă. Un bun exemplu de 
hedonism bazat pe endostază îl constituie anumite mişcări 
ecologiste ce susţin consumul care menţine echilibrul 
fiziologic al fiinţei umane, tinzând spre o societate în care 
activităţile consumatoare de energie ce nu au o legătură 
directă cu supraviețuirea individului şi cu nevoile sale 
esenţiale ar fi interzise. 

Întrucât există un număr mare de fiinţe umane care 
spun că au credinţă în Dumnezeu, spiritualismul ar trebui 
să ocupe un loc important în viata noastră. In realitate, 
aspiraţia spre echilibru şi parcimonia nu au nimic de-a face 
cu modul de viaţă, complet exostatic, al celor mai mulţi 
dintre noi. Dincolo de credinţele afişate, materialismul este 
predominant în multe civilizaţii, care vizează acumularea 
de bunuri şi căutarea plăcerii uneori dincolo de orice 
înţelegere. Aceste aspirații le regăsim în special în cultura 
consumeristă care caută plăcerea ultimei case (care să fie 
mai mare decât precedenta), a ultimei genţi la modă (care 


sa fie mai frumoasa decat cea a vecinei), a ultimei masini 
(cu mai multi cai putere si cu dotări suplimentare) sau 
chiar a ultimului restaurant gourmet (care promite o 
bucurie extraordinară). 

Din această perspectivă, declaraţia drepturilor omului şi 
ale cetăţeanului constituie în mod clar o acceptare a 
plăcerii exostatice, anterior interzisă de creştinism. 
Acumularea de bogății şi dedarea la plăceri prin stimularea 
corpului devin, în mod treptat, nu numai un lucru permis, 
ci şi căutat şi valorizat. Astfel, apar industriile care nu 
vizează decât satisfacerea plăcerii exostatice: cele axate 
pe lucruri de lux şi efemere produc, pentru toate nivelurile 
de venituri, obiecte total inutile, dar care ne oferă bucuria 
noutatii şi a acumulării de bunuri; cele dedicate 
divertismentului şi sportului ne aduc stimulări fizice sau 
cognitive uneori extreme, dar care creează plăcere prin 
faptul că ne îndepărtăm de echilibru. Imaginaţia fără limite 
a producătorilor de droguri legale şi ilegale sau a industriei 
sexului ne promite senzaţii tot mai intense datorită 
substanţelor sau activităţilor ce pot solicita într-un mod tot 
mai eficient sistemul nostru exostatic. În cele din urmă, 
industria alimentară şi arta culinară, iniţial dedicate unei 
nevoi primordiale, modifică tot mai mult alimentele prin 
adăugare de glucoză, de sare şi de lipide pentru a ne 
stimula în mod artificial sistemul exostatic, pentru a ne 
oferi plăcere şi pentru a ne incita să mâncăm şi mai mult. 

Practicile spirituale consacră enorm de mult timp şi 
eforturi pentru a se opune practicilor exostatice. De 
cealaltă parte, curentele materialiste bazate pe plăcerea 
exostatică se limitează în general la ignorarea practicilor 
spirituale. Un catolic devotat care s-ar pronunţa în 
favoarea unei activităţi sexuale separate de procreare sau 
care ar susţine schimbarea partenerilor sexuali si 
pornografia ar fi foarte repede exclus din comunitatea sa. 


Pe cand cel care tranzactioneaza actiuni pe Wall Street si 
care spune ca are credinta tn Dumnezeu sau se duce la 
retrageri de meditatie budista o data pe an nu socheaza 
pe nici unul dintre colegii sai. Acest fenomen e si mai 
evident atunci cand comparam statele religioase si laice 
actuale. În primele, îndepărtarea de ritualuri şi urmărirea 
practicilor care privilegiază plăcerea exostatică constituie 
o infracţiune pasibilă de pedeapsa cu închisoarea sau chiar 
cu moartea. În statele din a doua categorie, aşa cum e 
Franţa, care permit Si incurajeaza urmarirea 
materialismului si a placerii exostatice, toate religiile sunt 
autorizate. Fiecare om este liber sa creada si sa faca ce 
vrea, singura cerinţă fiind aceea ca religiile sa nu îşi 
impună practicile şi, prin urmare, să nu se opună 
dezvoltării exostatice. 

Această diferenţă de atitudine nu ţine cont de faptul că 
endostaza ar fi rea şi totalitară, in timp ce exostaza ar fi 
bună si democratică. Nu, atunci cand hedonismul 
endostatic atacă hedonismul exostatic, probabil că se 
datorează faptului că exostaza este o ameninţare reală 
pentru endostază, pe când reciproca nu este valabilă. 
Sistemul exostatic s-a dezvoltat, după cum am văzut, 
tocmai pentru a permite organismului să depăşească, prin 
intermediul plăcerii, disconfortul provenit din îndepărtarea 
de echilibru. Cu alte cuvinte, plăcerea nu se adaugă 
fericirii, ci i se substituie prin eliminarea disconfortului care 
decurge de pe urma unei pierderi a echilibrului intern. 
Oferind o plăcere alternativă, activarea plăcerii exostatice 
permite anihilarea fericirii endostatice. 

În schimb, endostaza nu ameninţă prin nimic exostaza 
deoarece nu dispune de nici un mijloc de a o contracara. 
Faptul de a te simţi bucuros nu elimină posibilitatea de a 
avea parte de plăcere. Probabil că acesta este motivul 
pentru care parcursul preconizat de spiritualiştii din ziua 


de azi pentru a ajunge la fericirea spirituala este foarte 
complex si mult mai structurat decat cel care ofera acces 
la placerea materialista. Spiritualismul se bazeaza pe 
activitatea sistemului biologic mai arhaic şi mai „slab” 
care, pentru a se putea afirma, trebuie să evite activarea 
unui alt sistem biologic, exostatic, mai recent şi care are 
puterea să-l surclaseze. Nu putem rămâne în echilibru 
endostatic dacă dăm posibilitatea stimulilor care activează 
exostaza să aibă efect asupra noastră. În schimb, accesul 
la plăcerea exostatică nu necesită nici o instruire specială 
sau vreun efort special. Este suficient să se suprime 
barajul culturilor endostatice pentru a se putea răspândi 
asemenea unui val  mareic. Societăţile ulterioare 
declaraţiei drepturilor omului reprezintă dovada acestui 
lucru. 


Conservatorismul şi progresismul 
sunt de asemenea de origine biologică 


Endostaza şi exostaza nu numai că ne aduc doar spre cer 
sau pământ, suflet sau corp, ci stau de asemenea la baza 
gândurilor conservatoare şi progresiste. 

Calificativele „conservator” şi „progresist” sunt folosite 
des pentru a eticheta un număr variabil de 
comportamente şi atitudini. Este prin urmare important să 
oferim o definiţie clară. Conservatorismul se referă în mod 
fundamental la faptul de a spune că trecutul este mai bun 
decât viitorul şi că eforturile noastre ar trebui să aibă rolul 
de a-l menţine. In schimb, gândirea progresistă se 
îndepărtează de trecut şi vrea să se îndrepte spre 
cunoştinţe noi şi structuri sociale încă neexplorate. Dacă 
ne gândim bine, aceste două abordări opuse sunt mai 
surprinzătoare decât materialismul şi spiritualismul. Cum 


putem crede ca am descoperit deja totul, ca am inteles 
totul şi că nu are nici un rost să experimentam cu lucruri 
sau dinamici noi? În acelaşi timp, cum să credem că în 
cinci mii de ani de istorie nu am înţeles nimic cu adevărat 
sau nu am găsit nimic valabil şi că trebuie să ştergem 
trecutul pentru a schimba totul? Cu toate astea, cele două 
atitudini, care sfidează raţiunea, sunt extrem de 
răspândite în societăţile noastre şi constituie principalele 
lor motoare. 

Religiile cărţii şi, în lumea laică, Partidul Republican 
american oferă exemple bune de gândire conservatoare. 
Ele apără texte mai mult sau mai puţin vechi: Biblia, 
Evanghelia şi Coranul, pe de o parte, şi Constituţia 
americană, de cealaltă parte. In cele două cazuri, este 
vorba despre apărări orbeşti, lipsite de orice bun-simt. La 
fel ca interzicerea prezervativului de către Biserica 
Catolică în plină epidemie de SIDA, din moment ce 
activitatea sexuală nu poate avea alt scop decât 
reproducerea. Sau refuzul Partidului Republican de a 
reglementa deținerea armelor în ciuda masacrelor 
periodice, din moment ce Constituţia permite acest lucru. 

Gândirea conservatoare nu constă numai în menţinerea 
unei idei din trecut. Uneori, va căuta metode vechi, 
abandonate şi uitate, pe care le prezintă ca soluţii noi la 
problemele de astăzi. Această strategie poate face idei 
care sunt de fapt profund conservatoare să pară 
progresiste. De altfel, anumite mişcări ecologiste propun 
ca soluţie nouă întoarcerea la o economie cu circuite 
scurte şi prin urmare pastorală pe care specia umană a 
experimentat-o deja pe larg în trecut. Este adevărat că 
ecologia susţine şi dezvoltarea noilor tehnologii precum 
energiile regenerabile, ceea ce poate părea o atitudine 
progresistă. Însă ecologiştii, la fel ca toţi conservatorii, 
sunt extrem de selectivi cu privire la inovațiile pe care le 


autorizeaza deoarece obiectivul lor real nu este niciodata 
progresul în sine, ci apărarea unui adevăr, a unui ideal. În 
cazul ecologismului, scopul este protejarea mediului şi 
ecosistemului prin raportare la starea planetei înainte de 
revoluţia industrială din secolul al XIX-lea. De aceea, dacă 
ecologiştii încurajează dezvoltarea energiilor regenerabile, 
se opun cu înverşunare altor forme de cercetare cum sunt 
cele axate pe organismele modificate genetic sau energia 
nucleară curată. Or aceste tehnologii ar putea să ne ajute 
să diminuăm poluarea şi încălzirea climatică la fel de mult, 
dacă nu mai mult decât dezvoltarea energiilor 
regenerabile. Însă ele ne vor aduce într-o lume nouă, 
îndepărtându-ne de adevăratul crez al ecologiştilor: 
întoarcerea la un mod de viaţă din trecut. 

Spre deosebire de gândirea conservatoare, una dintre 
caracteristicile fundamentale ale adevăratului progresism 
este acela de a nu avea un scop, un model social exact, în 
afară de explorarea unor căi noi care se îndepărtează de 
ceea ce este deja cunoscut sau experimentat. Exemple 
clasice găsim în ştiinţe, artă şi modă. În arta figurativă, 
inventarea perspectivei în secolul al XV-lea este o primă 
explozie progresistă care permite reproducerea unei 
realităţi tridimensionale pe un suport bidimensional. Un al 
doilea val de inovaţii apare la începutul secolului al XIX-lea 
sub impulsul inventării fotografiei. Pictura nu mai este 
singurul mijloc de reproducere a realităţii şi se începe 
explorarea unor noi căi de reprezentare. În Franţa, prima 
mare revoluţie a acestei perioade este cea a şcolii de la 
Barbizon, care instituie reprezentarea adevărului, deci a 
vieţii oamenilor obişnuiţi şi a naturii, ca subiect principal şi 
nu ca fundal în care se dezvoltă o poveste. Când Courbet a 
pictat Va/u/, un tablou în care singurul subiect vizibil este o 
mare agitată cu un val în prim-plan, opera a provocat 
scandal deoarece a fost considerată o îndepărtare 


îngrozitoare de la codurile trecutului. Această mişcare 
continuă cu impresionismul şi expresionismul, care se 
caracterizează printr-o distrugere progresivă a lumii 
exterioare, devenită astfel din ce în ce mai mult o 
reflectare a viziunii artistului. Putin cate putin, lumea 
exterioară dispare pentru a lăsa loc numai unei lumi 
interioare a autorului, la fel ca în pictura abstractă şi 
informală. Aceste evoluţii conceptuale sunt însoţite de 
schimbări tehnice, atât în ceea ce priveşte structura 
obiectului pictat, cât şi materialele folosite. Ultima evoluţie 
a acestor curente artistice vizuale este probabil adusă de 
imaginile de sinteză care permit artei figurative să 
invadeze un domeniu până atunci rezervat literaturii, cel al 
falsificării realului, propunând un univers imaginar total 
credibil, deoarece este imposibil să-l diferentiezi de real. 
Omul face acest lucru de foarte mult timp cu poveşti 
vorbite şi scrise, însă fără îndoială Spielberg este cel care, 
odată cu Jurassic Park, a creat pentru prima dată un 
univers vizual construit în totalitate pe calculator şi pe 
care simţurile noastre nu-l pot percepe decât ca fiind real. 

Ştiinţa sub toate formele sale este un alt exemplu 
frapant al mişcării progresiste. Dacă arta deranjează 
conservatorii, ştiinţa îi înspăimântă. Prima propune 
viziunea personală a lumii artistului. A doua susţine că 
aduce la lumină adevărata realitate a lumii, care este mult 
mai dificil de ignorat decât o perspectivă particulară, 
indiferent cât de revoluţionară ar fi ea. Un exemplu 
emblematic al acestor lovituri sub centură aduse de ştiinţă 
gândirii conservatoare: descoperirea că Pământul este 
sferic şi nu plat, că se roteşte în jurul Soarelui şi nu invers, 
că viaţa s-a dezvoltat într-un interval de trei miliarde de 
ani şi nu în aproximativ patru mii de ani, aşa cum susţine 
Biblia. Pericolul reprezentat de ştiinţă nu este numai de 
ordin ideologic. Cunoaşterea materiei ne permite de 


asemenea sa schimbam realitatea din jurul nostru. lata 
trei exemple de evoluţii tehnologice care ne îngrijorează 
(sau care ne-au îngrijorat) in mai mare măsură: puterea 
nucleară, modificările genetice, precum şi răspândirea 
lumii virtuale şi inteligenţa artificială. Amenințarea este 
aşadar mult mai mare, iar capacitatea de a aduce 
schimbări cu consecinţe greu de evaluat este foarte reală. 
Insă aceste cercetări pot să ne ajute să rezolvăm 
problemele care îi îngrijorează şi pe unii conservatori, 
precum epuizarea resurselor energetice şi poluarea. 

In ceea ce le priveşte, ştiinţele umaniste şi sociale au 
avut la rândul lor un parcurs revoluţionar. Un val 
progresist imens a început odată cu Descartes, care a 
propus primul sistem filozofic nonteologic în secolul al 
XVII-lea. Acela a fost momentul în care filozofia s-a rupt de 
teologie şi a devenit un instrument al cunoaşterii. Plecând 
din acel punct, curentele se succedă aproape unul la 
fiecare generaţie, modificând de fiecare dată concepţiile 
anterioare şi propunând schimbări radicale sau puncte de 
vedere complementare. Astăzi, cele mai mari controverse 
ale ştiinţelor umaniste sunt probabil cea a egalitarismului, 
care postulează că nu există diferenţe între fiinţele umane, 
sau cea a teoriei genului, care propune că identificarea 
masculină sau feminină este independentă de sexul 
persoanei. 

Pentru a înţelege echilibrul conservatorism/progresism, 
nu trebuie să uităm niciodată că gândirea progresistă de 
ieri stă la originea gândirii conservatoare de astăzi. 
Declaraţiile drepturilor omului din timpul revoluțiilor 
franceză şi americană au fost acte extrem de progresiste, 
care nu numai că au dat peste cap coduri stabilite, ci au şi 
deschis calea către construirea de structuri sociale 
complet noi. Biblia, Evanghelia şi Coranul au fost texte 
inovatoare, rupte într-o măsură foarte mare de timpurile 


lor, care propuneau viziuni revoluţionare cu privire la om şi 
la societate. Totuşi aceste texte constituie astăzi 
fundamentul unor mişcări conservatoare mai puternice ale 
lumii noastre (precum talibanii sau Partidul Republican 
american), care le apără ca pe nişte adevăruri imuabile, 
uitând că, la origine, au adus schimbări radicale. La fel, 
impresionismul, expresionismul şi arta abstractă erau 
considerate extrem de progresiste, în timp ce un pictor 
care astăzi s-ar înscrie într-unul dintre aceste curente 
artistice ar fi considerat foarte conservator. 

Un alt exemplu al evoluţiei progresului către reacţie de- 
a lungul timpului este cel al conservatorismului şi 
progresismului în politică. În secolul XX, lucrurile erau 
destul de clare: dreapta era conservatoare, iar stânga 
progresistă. O sută de ani după aceea, cele două mişcări 
au devenit în mare parte conservatoare. În forma lor cel 
mai clar asumată în Franţa, mişcările de dreapta, 
Adunarea Naţională şi republicanii, precum şi mişcările de 
stânga, Partidul Comunist şi Franţa nesupusă, sunt de 
asemenea conservatoare din moment ce nu mai susţin noi 
modele de societate, ci ideologii vechi care au fost deja 
testate şi care, în treacăt fie spus, şi-au demonstrat deja 
relativa lor ineficacitate. De altfel, câmpul inovației 
progresiste de care societatea noastră duce cel mai mult 
lipsă este cel al sistemelor politice. Avem impresia 
(justificată) că am încercat totul în van, ceea ce ne 
trezeşte un sentiment de neputinţă şi îndepărtează treptat 
de politică noile generaţii care, nereuşind să vadă vreo 
diferenţă între curente, nici măcar nu mai votează, 
considerând că nu are nici un rost. 

Concluzia care poate fi trasă din principalele 
caracteristici ale gândirii conservatoare şi progresiste şi 
din jocul de rol dintre ele este că irationalitatea 
comportamentului uman găseşte în aceşti doi piloni una 


dintre expresiile sale cele mai emblematice. Am putea 
ajunge să ne întrebăm daca, în ultimă instanţă, corpul 
nostru nu ar coabita cu două suflete imateriale, dintre care 
unul poate privi doar înapoi şi celălalt doar înainte. 
Coexistenţa acestor tendinţe opuse este de fapt de origine 
mai putin ezoterică. De fapt, coexistenta celor două 
dimensiuni hedonice distincte, endostaza şi exostaza, este 
cea care creează acest tip de clivaj între conservatorism şi 
progresism. 

Gândirea conservatoare îşi are originea în sistemul 
endostatic şi în satisfacția care aduce senzaţia hedonică 
de fericire. Am văzut că, în cazul endostazei, stimulii 
externi nu sunt surse de plăcere, ci instrumente care 
servesc la aducerea şi menţinerea organismului în stare de 
echilibru. Acest echilibru intern este cel care generează 
fericirea, iar modul în care ajungem la ea contează prea 
puţin. Dacă stimulul „A” ne permite să atingem echilibrul, 
la ce bun să căutăm un nou stimul „B”? Daca pot ajunge la 
echilibru interior cu ajutorul merelor şi există mere din 
plin, nu am nici un motiv să încerc să mănânc pere. Nu 
numai că nu prezintă nici un interes, dar reprezintă şi un 
pericol. Nu cunosc efectul perelor, iar ele ar putea să mă 
îndepărteze de echilibru şi de fericirea pe care mi-o aduc 
merele. Deduc că perele sau orice alt fruct nou sunt 
absolut inutile, chiar nefaste. O societate guvernată de 
endostază va fi aşadar, pe bună dreptate, statică şi 
împotriva progresului, într-un cuvânt conservatoare. Odată 
ce am găsit un sistem care ne permite să ajungem la 
fericirea endostatică, nu mai are nici un rost să mergem 
mai departe. 

Pe de altă parte, gândirea progresistă este în mod clar 
produsă de sistemul exostatic. Aici, plăcerea este 
rezultatul expunerii la anumiţi stimuli externi capabili să 
ne procure plăcere. lar această plăcere, odată încercată, 


este din nou cautata. De aceea, e logic sa marim catalogul 
de activitati, de obiecte si, in general, de substante care 
constituie surse de plăcere. Începând cu revoluţia 
cognitivă de acum 50.000 de ani, s-au descoperit o 
mulţime de astfel de surse. Atunci de ce să căutăm altele 
şi, mai ales, de ce să le ignorăm pe cele din trecut? Pur şi 
simplu pentru că noutatea unui stimul măreşte capacităţile 
sale de a oferi plăcere. 

Acest efect amplificator al noutatii tine de eliberarea în 
creier a unui neurotransmitator pe care l-am mai întâlnit 
anterior: dopamina. Vă mai aduceţi aminte ultima dată 
când aţi cumpărat un obiect nou: un pulover, o bicicletă, o 
ustensilă de bucătărie sau o maşină? Timp de câteva ore 
sau de câteva zile, parca traşi de un fir invizibil si ametiti 
de plăcerea noii voastre achiziţii, v-aţi dus să vă uitaţi din 
când în când la pretiosul obiect. Putin câte putin, acea 
strălucire iniţială, acea atracţie dispare. Ce s-a întâmplat? 
Când obiectul era nou, faptul de a-l vedea creştea nivelul 
de dopamină din creier, după care, odată cu obisnuinta, 
acest efect se estompează. 

Plăcerea noutatii a avut consecinţe foarte avantajoase 
pentru supraviețuirea speciei. Strângerea de rezerve prin 
consumul unei cantităţi mai mari decât nevoile proprii este 
un mijloc eficient de a face faţă perioadelor de resurse 
precare. In plus, este util să ne putem hrăni cu un 
maximum de resurse posibile, astfel încât să putem 
recurge la altele atunci când unele dintre ele lipsesc. Însă 
cum să procedăm? Dacă nu cunoaştem un produs, este 
imposibil să ştim dacă va fi comestibil sau sursă de 
plăcere şi, în principiu, nu suntem motivaţi să-l consumăm. 
Soluţia a constat în selecţia evolutivă a unor indivizi pentru 
care orice stimul necunoscut devine atrăgător deoarece, 
pentru ei, noutatea în sine este sursă de plăcere. lată de 
ce o societate cu o dimensiune hedonică exostatică este în 


mod obligatoriu progresista. Ea este pur si simplu bazata 
pe căutarea noutatii ce amplifică intensitatea plăcerii. 

Această plăcere a noutatii explică de asemenea de ce 
dimensiunea hedonică exostatică se află la baza societăţii 
consumeriste. Cum altfel să justificam obişnuinţa aproape 
delirantă de a schimba în fiecare an o parte din garderoba 
încă perfect utilizabilă cu nişte haine noi de forme şi culori 
diferite? Şi de ce acceptăm cu bună ştiinţă perimarea 
programată ce scurtează durata de viata a tuturor 
instrumentelor mecanice şi electronice? Această fragilitate 
nu este inevitabilă şi nu constituie un eşec tehnologic, 
deoarece ştim foarte bine cum să fabricăm cu o fiabilitate 
absolut impresionantă: comparate cu motoarele 
automobilelor, cele ale avioanelor, de exemplu, sunt 
aproape  indestructibile. De ce suntem mulţumiţi să 
cumpărăm dispozitive cu o durată scurtă de viaţă? Pur şi 
simplu pentru că ne convine să schimbăm cu regularitate 
maşina, pantofii sau telefonul mobil. Această perimare 
programată ne oferă plăcere fără remuşcări. 

De asemenea, din cauza exostazei şi endostazei are loc 
jocul alternantei dintre concepţia conservatoare si cea 
progresistă. Exostaza ne îndeamnă să căutăm alte surse 
de plăcere şi lărgeşte câmpul posibilităţilor pentru a oferi 
noi instrumente, noi structuri sociale care permit 
realizarea unui echilibru endostatic mai bun sau mai stabil. 
Endostaza preia apoi procesul prin cristalizarea acestui 
nou model de societate pe care gândirea conservatoare îl 
va menţine. Această alternanță poate fi văzută între 
generaţii, dar şi în cadrul aceleiaşi generaţii pe parcursul 
vieţii mai multor inovatori. După ce au fost o forţă a 
progresului şi duc civilizaţia noastră la nivelul următor, 
aceştia devin elemente conservatoare. Dacă analizăm din 
nou istoria picturii, foarte puţini artişti au participat la mai 
multe curente stilistice succesive. Pictorii impresionişti au 


fost revoluționari, dar au rămas deseori impresionisti 
întreaga lor viaţă şi rareori au evoluat spre expresionism, 
pictură abstractă sau cubism. In ştiinţe, la fel, inovatorul şi 
descoperitorul de astăzi se opun deseori inovației de 
mâine. 


Homo exostaticus şi Homo endostaticus, 
fraţi duşmani 


Astăzi, discutăm mult despre comunitarism, rasism si 
discriminare între bărbaţi şi femei. În general, cel puţin la 
suprafaţă, societatea noastră este unanimă când spune că 
aceste bariere, aceste diferenţe nu există cu adevărat şi 
că ar trebui să tindem spre o cultură în care toate fiinţele 
umane, indiferent de sex, orientare sexuală, culoare sau 
origine culturală, ar trebui considerate egale. Ne indignăm 
în faţa tuturor discursurilor care au preferat ori s-au opus 
unui mod de viaţă sau altuia. Considerăm că este 
inacceptabil să spunem că a mânca cuşer este imoral, că 
religia creştină este superioară budismului, motiv pentru 
care ultima ar trebui interzisă, sau că o limbă sau o 
moştenire culturală, fiind superioară altora, ar trebui 
impusă populaţiei mondiale. 

Deşi suntem intoleranti fata de anumite poziţii, pe altele 
le acceptăm fără să clipim. Nimeni nu se indignează din 
cauza faptului că religiile interzic pornografia sau 
consumul de droguri, fie ele şi legale. Sau atunci când 
ecologiştii susţin interzicerea disciplinelor ştiinţifice sau a 
activităţilor industriale, recurgând uneori la adevărate 
acţiuni de gherilă. Aceste diferenţe par atât de 
ireconciliabile, încât nu ne-ar trece prin cap să căsătorim 
un activist militant cu un agent de bursă sau un catolic 
devotat cu un adept al cluburilor de swingeri. Nu numai că 


nu ne amestecam unii cu altii, dar ni se pare normal sa ne 
angajam in controverse in orice clipa. 

De ce aceste diferente legate de acceptare? Pe de o 
parte, unele conceptii ne par inventate, rod al fricii, 
precum rasismul, in timp ce pe altele le consideram 
realitati ireconciliabile. Motivul este acela ca spiritualismul 
si materialismul sau progresismul si conservatorismul sunt 
gravate în biologia noastră de sistemele exostatic si 
endostatic şi reflectă adevărata natură a fiinţelor umane. 

Am văzut că cei mai mulţi dintre noi au două dimensiuni 
hedonice şi alternează paşnic între fericirea echilibrului şi 
plăcerea excesului. De unde vine atunci aceasta 
polarizare, această luptă fratricidă dintre progres şi 
reacțiune, dintre spiritualism şi materialism? 

Dacă reflectam mai bine, această opoziţie nu se 
regăseşte decât la un număr limitat de persoane, la 
extremiştii endostazei sau exostazei, care devin liderii 
mişcărilor ce încearcă apoi să antreneze restul populaţiei. 
De fapt, în cadrul speciei noastre, o minoritate de indivizi 
nu funcţionează practic decât în una sau alta din cele două 
dimensiuni hedonice. Homo endostaticus caută exclusiv 
fericirea echilibrului şi va fi un conservator şi un spiritualist 
înverşunat. Homo exostaticus explorează fără încetare noi 
stimulări care îi pot da plăceri, ceea ce îl va face un 
progresist materialist. 

Pe lângă faptul că urmăresc lucruri diferite şi au 
tendinţa de a construi civilizaţii care nu se aseamănă, 
aceste două tipologii de indivizi nu pot înţelege una 
comportamentul celeilalte şi îl consideră o aberaţie. Dacă 
singura ta plăcere este fericirea echilibrului, ce să faci cu 
toţi acei oameni care se condamnă la suferinţa excesului? 
Dacă, pe de altă parte, iei în considerare doar plăcerea 
oferită de îndepărtarea de starea de echilibru, ce părere ai 
despre acei oameni care se închid într-o viaţă încremenită 


si fada ce pare lipsita de orice placere? Vei fi tentat fie sa-i 
salvezi, fie să-i elimini, ceea ce, la urma urmelor, este cam 
acelaşi lucru. 

Pentru a înţelege de ce rămânem cu o minoritate de 
sapiens exostaticus şi endostaticus, trebuie să facem un 
salt înapoi în timp. Să ne întoarcem într-o perioadă în care 
resursele alimentare erau foarte variabile şi să ajungem cu 
milioane de ani înainte de apariţia crescătorilor şi 
cultivatorilor. Într-un mediu instabil, prezenţa simultană a 
indivizilor cu un comportament alimentar în principal 
reglat de sistemul endostatic pentru unii şi exostatic 
pentru alţii oferă un avantaj important pentru specie. 
Omul care nu mănâncă decât atunci când îi este foame, 
Homo endostaticus, este mai adaptat la perioadele în care 
resursele alimentare sunt stabile. Se poate hrăni la nevoie 
şi dedică mult timp unui alt lucru, în special reproducerii. 
Pe de altă parte, Homo exostaticus, care devorează hrana 
de fiecare dată când o vede, supravieţuieşte mai bine 
atunci când resursele alimentare sunt puţine. 

Insă, atenţie, nu trebuie să uităm că populaţia umană 
este în aceste condiţii foarte puţin numeroasă şi că este 
stabilită în zone geografice în care resursele sunt 
abundente, ceea ce oferă perioade de stabilitate ce se pot 
menţine timp de mai multe generaţii. Cu toate astea, 
asemenea condiţii se pot schimba brutal, de la o generaţie 
la alta, din cauza unor evenimente imprevizibile şi subite, 
precum  perturbările climatice de proporţii, erupțiile 
vulcanice sau epidemiile care fac ravagii la nivelul speciei. 

Faptul de a fi controlat in mică măsură de satietate si 
mai curând de prezenţa mâncării i-a permis lui Homo 
exostaticus să treacă cu bine de principalul test de 
supravieţuire de după catastrofa petrecută în epocă, şi 
anume confruntarea cu un al doilea bizon. Imaginati-va că 
sunteţi un om preistoric care se deplasează în linişte în 


căutare de hrană. Şi acolo întâlniți un bizon, pe care 
bineînţeles că îl omorâţi si îl devorati. Dacă pe drumul de 
întoarcere vă treziti nas în nas cu fratele său mai mic, ce 
faceţi? 

Prima opţiune este să-l lăsaţi în pace deoarece sunteţi 
sătui. Puteţi sa va bucurati că sunteţi un Homo 
endostaticus perfect, reglat pentru a vă menţine echilibrul 
intern şi insensibil la plăcerea în exces. In schimb, nu ati 
trecut testul. Pentru că, dacă bizonii sunt rari, nu este 
sigur că propriul comportament ajută prea mult la 
supraviețuirea speciei noastre. 

A doua opţiune, fără a mai sta pe gânduri nici măcar o 
secundă, este să ucideti şi cel de-al doilea animal şi să-l 
mâncaţi. Felicitări, sunteţi un Homo exostaticus perfect. 
Datorită sensibilităţii voastre extraordinare faţă de 
plăcere, excesul nu vă sperie şi puteţi face rezerve. Dacă 
nu sunt mulţi bizoni, comportamentul vostru este foarte 
util pentru supraviețuirea speciei. De altfel, sunteţi atât de 
atraşi de mâncare, încât nici măcar nu luaţi în considerare 
să lăsaţi resturile animalelor care se hrănesc cu hoituri. 
Luaţi cu voi ce a mai rămas pentru a pune deoparte un 
eventual surplus, chiar dacă modalitatea de conservare nu 
este ideală. Încetul cu încetul, găsiţi mijloace pentru a 
păstra această carne în stare comestibilă cât mai mult 
timp posibil. De aici şi până la a deveni un crescător- 
cultivator nu mai este decât un pas, făcut posibil de 
explozia capacităţilor cognitive care au avut loc în urmă cu 
50.000 de ani. 

Prin urmare, este un adevărat avantaj pentru o specie 
să aibă şi să menţină în sânul său persoane mânate în 
principal de endostază, şi altele motivate de exostază. De 
aceea, probabil cele două tipuri de indivizi nu sunt proprii 
numai neamului omenesc, ci se găsesc la mai multe specii 
de animale. Aceste două comportamente alimentare se 


numără, de altfel, printre rarele diferente individuale 
considerate semnificative de evolutionisti. În contextul 
clasic al teoriei evoluţiei, diferenţele dintre indivizi sunt 
considerate temporare, manifestări ale capacităţii biologiei 
de a propune fără încetare variaţii, dar destinate să 
pălească în timp. Mediul înconjurător ar trebui să le facă să 
dispară treptat, oferind un avantaj subiecţilor cel mai bine 
adaptati la condiţiile sale şi care, treptat, ar trebui să ia 
locul altora. Cu toate astea, acest joc de rol dintre biologie, 
care propune, şi mediu, care dispune, are loc la scara a mii 
de ani, dacă nu milioane de ani. Un asemenea mecanism 
este aşadar total neadaptat atunci când au loc modificări 
drastice ale mediului înconjurător în intervalul unei 
generaţii sau a două generaţii. La fel ca în cazul 
modificărilor disponibilităţii resurselor alimentare pe care 
tocmai le-am descris. In acest caz, singura soluţie este 
menţinerea unor indivizi adaptati la diferite medii 
înconjurătoare. 

Astăzi, specia noastră pare angajată într-o cursă tipic 
exostatică. Un mare număr de civilizaţii umane au adoptat 
modelul capitalist bazat pe dezvoltare, ce constă în 
producerea şi consumarea într-o măsură şi mai mare 
mâine pentru a plăti excesele de astăzi. Acest model se 
răspândeşte ca un virus, inclusiv în societăţile orientale 
rămase neatinse până de curând. Consumăm fără milă 
resursele disponibile prin faptul că poluăm permanent şi 
ne punem în cele din urmă supraviețuirea în pericol. 

Desigur, această observaţie vă face să doriţi să aratati 
cu degetul spre exostază şi, de ce nu, să spuneţi că 
societatea noastră ar fi mult mai bună fără ea. Am ajuns la 
un nivel foarte ridicat al controlului asupra mediului nostru 
înconjurător, mediu ale cărui resurse le-am stabilizat, aşa 
că nu mai avem nevoie cu adevărat de acest 
comportament care ne duce la dezastru. Poate că e 


vremea sa intervenim şi să facem să dispară aceasta 
trăsătură care ne creează din ce în ce mai multe 
probleme. Să ne îndepărtăm de o societate progresistă şi 
consumeristă bazată pe plăcere pentru a ne îndrepta spre 
o societate endostatică axată pe fericire, care preferă 
parcimonia şi echilibrul. 

Probabil că această senzaţie inconştientă a efectelor 
dăunătoare ale exostazei este cea care justifică 
ascensiunea mişcărilor conservatoare peste tot în lume. 
Cu toate astea, o societate endostatică nu are numai 
avantaje. Inovația şi progresul nu vor constitui în mod 
obligatoriu priorităţile sale şi va tinde să ne conducă spre 
organizări sociale mai curând statice şi monoculturale, 
opunându-se oricărei schimbări. O asemenea descriere nu 
ne face neapărat să ne-o dorim, sau cel puţin nu pe toţi. 
Insă adevărata problemă a unei societăţi şi a unei specii 
endostatice e alta: este produsă de schimbările uneori 
bruşte venite din lumea exterioară. Un exemplu care ne 
vine imediat în minte este cel al catastrofelor naturale, al 
marilor epidemii sau al oricărui eveniment capabil să ne 
distrugă sau să ne schimbe rapid mediul înconjurător. 
Deplângem cu o regularitate foarte mare acest lucru la 
nivelul planetei. Atunci când se întâmplă, trebuie să găsim 
noi resurse şi să putem funcţiona la maximum într-o 
situaţie de dezechilibru total. In plus, este apoi necesar să 
initiem un proces de reconstrucţie pe baza unor reguli noi, 
pentru a evita repetarea aceluiaşi eveniment nefast. 
Persoanele care sunt animate doar de endostază ar avea 
dificultăţi majore în a se adapta la aceste condiţii şi ar 
pune serios în pericol specia. 

Până la urmă, faptul că există întotdeauna indivizi 
endostatici şi exostatici de rezervă sporeşte puternic 
şansele de supravieţuire. Specia se poate adapta astfel 
mai uşor la cicluri scurte de modificare a mediului 


înconjurător: poate profita mai bine de perioadele de 
stabilitate datorită lui Homo endostaticus şi reuşeşte sa 
depăşească mai uşor dificultăţile datorită lui Homo 
exostaticus. 


Şi daca Homo interstaticus 
s-ar ridica in cele din urma? 


Daca nu putem evita coexistenta endostazei cu exostaza, 
înseamnă oare ca suntem inevitabil condamnaţi la rupturi 
sociale ce provoacă conflicte între conservatori şi 
progresişti sau chiar între regimurile religioase şi cele 
laice? Nu cred acest lucru. Faptul de a cunoaşte originea 
opoziţiei dintre aceste curente şi a lipsei lor de comunicare 
schimbă totul. 

Ştim acum că nu este vorba despre ideologii abstracte 
la care putem adera sau nu, ci, dimpotrivă, despre 
aspirații generate de biologia noastră care îi motivează pe 
unii să caute fericirea echilibrului şi pe alţii să se 
îndepărteze de ea. Aceste curente de gândire produc 
culturi care favorizează una sau alta din aceste stări 
interne. Din această perspectivă, liderii unor asemenea 
mişcări nu ne mai par nişte profeti, nişte fiinţe superioare 
care iluminează drumul omenirii, ci doar purtători ai unui 
deficit biologic care îi împiedică să vadă cele două laturi 
ale naturii umane, să simtă cele două plăceri. 

Dacă progresismul şi conservatorismul sau 
spiritualismul şi materialismul nu sunt stări superioare, ci 
mai degrabă consecinţele unui dezechilibru, am putea în 
cele din urmă să trecem la altceva. Să încetăm să ne mai 
lăsăm conduşi de oameni care nu văd decât prin ochiul 
endostazei sau prin cel al exostazei şi să lăsăm acest lucru 
pe seama celor care au doi ochi, pe seama unui nou om 


complet, atât endostatic, cat si exostatic, pe care l-am 
putea numi Homo interstaticus, ,omul din mijloc”. Unde 
să-l găsim? Este foarte uşor: trebuie doar să privim în jurul 
nostru, căci se află peste tot. Reprezintă majoritatea 
populaţiei umane, cea care funcţionează în mod echilibrat 
cu cele două dimensiuni. Noi toţi, voi şi eu, putem să ne 
căutăm fericirea fără a avea oroare de plăcere sau, invers, 
să ne dorim plăcere fără a găsi fericirea plictisitoare. 

Dar de ce Homo interstaticus a rămas tăcut până acum 
şi i-a lăsat să se exprime pe fraţii săi extremişti? 
Răspunsul este destul de simplu: /nterstaticus este foarte 
adaptabil şi, prin urmare, în mod paradoxal, mai puţin 
determinat să-şi impună perspectiva asupra lucrurilor. 
Dacă sunteţi capabili să respirati aer sau să beti apă, va va 
veni rareori în minte să vă luptati pentru a interzice 
civilizațiile marine sau terestre, din moment ce amândouă 
vă convin. Pe de altă parte, dacă nu aveţi decât una din 
aceste capacităţi, vă veţi opune celor care nu au decât 
cealaltă capacitate. Dacă aveţi nevoie de aer, propunerea 
de a transfera toate oraşele sub nivelul mării vă pune pur 
şi simplu supraviețuirea în pericol. Este exact ceea ce se 
întâmplă, de exemplu, cu Homo endostaticus, dotat doar 
cu dimensiunea hedonică a fericirii: va lupta pentru a 
impune modul de viaţă spiritualist şi conservator care îi 
permite s-o obţină, opunându-se mişcărilor progresiste şi 
materialiste purtătoare ale pericolelor necunoscutului 
susceptibil să-l rupă de echilibrul adorat. 

Din aceste motive, sfârşim auzindu-i numai pe Homo 
endostaticus şi Homo exostaticus care se luptă pentru 
singurele modele de societate în care pot să trăiască bine. 
Interstaticus, mai adaptabil, tace. Tăcerea lui a creat un 
cerc vicios cu o producţie culturală enormă propusă de 
extreme şi cu un deşert aflat la mijloc. Astăzi, dacă nu ne 
recunoaştem la unul din poli, înseamnă că nu ne găsim 


nicăieri. Daca îi considerăm pe conservatori la fel de bizari 
precum progresistii si, daca nu ne simtim nici spiritualisti, 
nici materialisti, am fi incapabili sa sounem ce suntem. Din 
moment ce faptul de a nu fi nimic nu este uşor de 
acceptat, Homo interstaticus, care poate trai in cele doua 
lumi, sfârşeşte prin a se ralia la unul sau altul din curente. 
Ceea ce face să se încline balanţa este deseori speranţa 
de a rezolva problemele periferice, fără legătură cu esenţa 
a ceea ce animă extremele, precum securitatea interioară 
sau exterioară, şomajul şi sărăcia sau impozitele. 

Intruparea sufletului, departe de a fi reductivă, deschide 
aşadar un nou orizont cultural şi poate o nouă civilizaţie, 
cea adusă de acest „centrist”. /nterstaticus, omul complet, 
poate folosi toate capacităţile speciei umane pentru a 
avansa şi a abandona alternanţa dintre extreme, care nu 
sunt altceva decât reflexia unei biologii polarizate. Acest 
lucru va da un nou imbold ştiinţelor umaniste şi sociale, 
care vor avea în sfârşit noi sisteme filozofice şi sociale de 
explorat. Principala inovaţie este însă de ordin practic, 
deoarece Homo interstaticus ar putea avea avantaje 
enorme doar prin rezolvarea problemelor cu care se 
confruntă societatea noastră, prin alegerea căilor de 
urmat. 

Să luăm ca exemplu o dezbatere care devastează în 
prezent societatea noastră: cea a modelului energetic, 
deci cea referitoare la epuizarea resurselor, la poluare şi la 
încălzirea globală. Am ales acest exemplu din două 
motive. In primul rând, este vorba despre un subiect 
deosebit de important, cu impact asupra supravieţuirii 
speciei noastre. În al doilea rând, această problemă pur 
tehnică nu ar trebui să declanşeze nici pasiuni şi nici 
incertitudine. Intrucat resursele noastre energetice sunt pe 
cale de a se epuiza, trebuie să găsim altele. Emitem prea 
mult CO2. Cum să reducem aceste emisii? Cu greu ne 


putem imagina o dezbatere mai simpla. Cu toate astea, 
acest subiect ne scindeaza societatea. Nu reusim sa 
ajungem la un consens cu privire la chestiunile teoretice 
carora le putem oferi solutii alternative, in functie de faptul 
dacă suntem capitalişti sau comunişti. Insă în ceea ce 
priveşte CO;, situaţia rămâne complicată. 

Acest lucru ţine de faptul că modelul energetic este 
gestionat prin opoziţia (ca de obicei) dintre o viziune 
endostatică şi una exostatică a societăţii. Pe de o parte, 
ecologiştii propun rezolvarea acestei probleme prin 
revenirea la o societate de tip pastoral, la o civilizaţie 
distribuită orizontal şi care funcţionează pe circuite scurte. 
Locuim în structuri urbane puţin populate care fac posibilă 
utilizarea energiei disipate, lucrăm în apropiere şi mâncăm 
pe plan local. Bineînţeles, nu producem şi nu consumăm 
decât ceea ce este necesar pentru supravieţuire. Dacă 
urmăm un asemenea tip de raţionament, acest lucru 
înseamnă sfârşitul unor oraşe precum New York, Paris sau 
Londra, al călătoriilor şi al celei mai mari părţi a petrecerii 
timpului liber în epoca modernă. De fapt, pentru a 
satisface nevoile energetice ale Parisului numai cu ajutorul 
energiei solare, ne-ar trebui un câmp de panouri 
fotovoltaice cu o suprafaţă totală de trei ori cât cea a 
capitalei. Parisul are un consum mediu de 31,5 TWh şi o 
suprafaţă de 105 km?. Unul dintre cele mai mari complexe 
de panouri solare, cel de la Benban, Egipt (care a costat 
patru miliarde de euro), are o suprafaţă de 37,2 km? şi 
produce 3,8 TWh de electricitate. Pentru a satisface 
nevoile Parisului, ar fi nevoie de o instalaţie de 308 km? 
(de opt ori suprafaţa de la Benban), care ar costa mai 
multe zeci de miliarde de euro. 

Deşi modelul de societate propus de ecologişti este o 
nirvana endostatică perfect adaptată la un mod de viaţă 
bazat pe spiritualitate, el îi înspăimântă în mod firesc pe 


toti cei care au nevoie de placere exostatica. Rezultatul 
este ca o parte a populaţiei preferă sa ignore problema 
CO2 şi pe cea a rezervelor energetice. Imediat ce o 
mişcare exostatică ajunge la putere, încălzirea globală se 
transformă într-un complot care vizează distrugerea 
economiei şi supremaţia unei naţiuni. Prin urmare, 
ignorăm acest lucru şi mergem mai departe! Nu este prea 
inteligent deoarece, dincolo de creşterea temperaturii, 
această cursă nu este decât de scurtă durată. 
Combustibilii fosili vor fi epuizați în câteva sute de ani. 
Acest lucru va provoca, de data asta în mod forţat, un 
colaps al modului nostru de viaţă actual şi, foarte probabil, 
un declin mai violent şi mai radical decât cel presupus de 
ecologişti. 

Ce ar face Homo interstaticus? Ar încerca, pur şi simplu, 
să rezolve problema folosind o perspectivă la 360 de grade 
în loc să se limiteze să privească la dreapta sau la stânga, 
în căutarea exclusivă a vreunei dimensiuni hedonice. 
Rezultatul ar fi un evantai de posibilităţi care ar putea face 
diferenţa. 

În primul rând, Homo interstaticus s-ar interesa de toate 
energiile nepoluante prezente în cantitate mare. Există 
două modalităţi foarte diferite de a produce energie. Prima 
constă în disiparea materiei. Este procedeul care utilizează 
energia solară, energia eoliană şi alte tipuri de energii aşa- 
zis regenerabile, precum şi combustibilii fosili. A doua 
metodă constă în transformarea materiei în energie. Asta 
face energia nucleară, care poate să producă din puţină 
materie şi o emisie foarte scăzută de CO; cantităţi mari de 
energie concentrată, perfect adaptată pentru alimentarea 
unui oraş. Luând în calcul cantitatea de CO; generată prin 
construirea de instalaţii care produc diferite surse de 
energie, cantitatea de CO; produsă în kWh furnizaţi este: 
carbon = 320 g; petrol şi derivatele sale = 270 g; gaze 


naturale = 200 g; energie fotovoltaica = 14-80 g; energie 
eoliană = 8-20 g; energie nucleară = 4 g. 

Auzim deseori spunandu-se ca energia nucleara este 
îngrozitoare din cauza deşeurilor sale radioactive care 
trebuie depozitate timp de mii de ani si a riscurilor de 
accidente produse la reactoare. Pe scurt, trebuie neaparat 
să renuntam la ea. Toate aceste lucruri sunt adevărate 
pentru  fisiunea nucleară care produce energie prin 
descompunerea unor atomi mari precum cei de uraniu. 

Insă mai există o tehnologie care, la fel ca Soarele, 
produce energie prin fuziunea unor atomi mai mici. În 
forma sa cea mai reuşită, fuziunea nucleară nu generează 
deşeuri radioactive si foloseşte un combustibil 
neradioactiv din care avem rezerve suficiente pentru 
milioane de ani. În plus, odată cu fuziunea nucleară, nu 
pot exista accidente deoarece, în cazul unei defecţiuni, un 
reactor de fuziune nucleară se opreşte. În forma pe care 
am putea s-o implementăm într-un timp mai scurt, 
fuziunea utilizează întotdeauna un izotop radioactiv, tritiu, 
a cărui reciclare completă nu durează decât un secol, în 
loc de 10.000 de ani ca în cazul deşeurilor nucleare 
actuale. 

Fuziunea nucleară ne-ar permite să găsim o soluţie de 
durată şi curată la problema energiei, fără să ne oblige să 
ne schimbăm structura urbană şi socială. Această opţiune 
ar trebui, aşadar, să trezească entuziasmul şi să atragă 
investiţii masive. Există, de altfel, un proiect internaţional 
de realizare a unui reactor de fuziune nucleară: proiectul 
Iter, care ar trebui să se încheie în anul 2025. Însă cine a 
auzit vorbindu-se despre el în afara cercurilor de 
specialişti? Trebuie să spunem că toate sursele de energie 
nucleară declanşează furia mişcărilor ecologiste. În cazul 
fuziunii, argumentul principal este costul său exorbitant. 
Este adevărat că Iter va costa 20 de miliarde de euro, bani 


care vor fi impartiti intre Europa, China, India, Japonia, 
Rusia, Statele Unite şi Coreea. Însă pentru dezvoltarea 
ultimului avion de vânătoare american, F-35, a fost nevoie 
de cheltuirea a 400 de miliarde de dolari. 

Perspectiva largă a lui Homo interstaticus l-ar 
determina, de asemenea, să ia în considerare eficienţa 
utilizării energiei. Societatea noastră este în mare parte 
bazată pe tehnologii mecanice care generează multă 
putere, dar al căror randament (partea cu adevărat 
utilizată pentru a furniza lucru mecanic) este foarte redus. 
De exemplu, cel al unei maşini propulsate de un motor cu 
combustie este de 16%. De fapt, pentru a obţine benzină, 
recurgem la petrol prin intermediul unui proces de rafinare 
ce are un randament de 80%. Apoi benzina este arsă de 
motor cu un randament de 35%, însă numai 60% din 
energia produsă ajunge la roţi. Prin adunarea tuturor 
acestor pierderi de energie, ajungem la un randament final 
de 16%. Cu alte cuvinte, 84% din energia utilizată de un 
vehicul pentru a merge din punctul A în punctul B este 
pierdută. Inversarea raportului ar permite împărţirea în 
patru a consumului de energie şi a poluării. Este posibil 
acest lucru? Nu, deoarece ştim să construim motoare 
electrice cu un randament de 95%. Însă acest subiect nu a 
făcut niciodată parte din caietul de sarcini al 
dezvoltatorilor noştri din domeniul tehnologiei, care sunt 
ghidaţi mai curând de o iubire exostatică pentru putere. 

Un alt aspect al problemei este acela că maşinile 
noastre utilizează surse de energie foarte concentrate. Nici 
una practic nu poate funcţiona cu energie solară sau 
energie eoliană. O abordare suficient de revoluţionară ar 
consta în dezvoltarea unor tehnologii capabile să 
folosească în mod direct acele energii disipate. Acest lucru 
ar părea de necrezut, din moment ce avem în fiecare zi 
sub ochii noştri exemple de asemenea tipuri de maşini. 


Este vorba despre plantele care se dezvolta folosindu-se 
de energie solara, de putin aer, de apa si de cateva 
minerale. Am putea, asadar, sa modificam functionarea 
anumitor organisme vii pentru a le determina sa produca 
substante care ne sunt utile prin faptul ca nu consuma 
decât energii dispersate. Tehnologiile de inginerie 
genetică permit deja realizarea lor. Sunt folosite mult în 
lumea medicală pentru a fabrica medicamente cu ajutorul 
celulelor modificate genetic. Însă am putea merge şi mai 
departe: plante care nu mai au nevoie de pesticide şi nici 
de fertilizatori chimici, de becuri bioluminiscente şi, de ce 
nu, de biogeneratoare de energie termică sau electricitate; 
sau super-recuperatoare de CO; care îl transforma în 
glucoză sau în lipide, obţinând astfel hrană din poluare. 

In principal din cauza anumitor mişcări ecologiste şi 
conservatoare, care consideră că organismele modificate 
genetic reprezintă demonul absolut, nu dispunem de 
mecanisme biologice. Este clar că porumbul de Monsanto, 
făcut să fie rezistent cu ajutorul pesticidelor produse de 
aceeaşi companie pentru a vinde o cantitate tot mai mare, 
este o aberaţie totală. Însă opoziţia ecologiştilor nu 
priveşte numai deturnarea acestor tehnologii. Toate 
abordările legate de modificarea genetică sunt respinse 
pentru a conserva lumea naturală pe care omul este pe 
cale s-o distrugă, spun ei. 

Absurditatea acestei poziţii este destul de frapanta. 
Aceşti activişti, plini de bune intenţii, au uitat pur şi simplu 
că speciile aşa-zis naturale pe care le protejează sunt 
domesticite şi, prin urmare, foarte departe de semenii lor 
sălbatici, adevăratele specii naturale. Cu alte cuvinte, 
genetica lor a fost modificată pentru a dezvolta 
caracteristici care ne interesează, şi anume pentru a ne 
furniza hrană din abundență, în mod regulat şi practic. 


Acest lucru nu este aproape niciodată avantajos pentru 
specie în sine. 

Oamenii au obţinut astfel de specii folosind o tehnică 
alternativă ingineriei genetice, dar care conduce la acelaşi 
rezultat: încrucişarea. Singura diferenţă dintre tehnicile 
actuale de transgeneză şi cele vechi bazate pe încrucişare 
este timpul necesar pentru a selecta sau elimina un 
caracter. Am trecut de la câteva secole la câteva luni. 

Incrucişarea ne-a permis să obţinem plante care fac 
fructe din ce în ce mai mari sau specii de animale care nu 
pot da naştere fără a beneficia de asistenţă din cauza 
dimensiunii foarte mari a puilor, însă care au avantajul, în 
ceea ce ne priveşte, că animalele pot fi mâncate mai 
repede. Sau grâul, al cărui mod de reproducere l-am 
schimbat astfel încât să păstreze o mutație letală: 
grauntele nu mai cad din spic. Acest lucru împiedică planta 
să se reproducă, însă pentru noi este foarte util. Imaginati- 
vă greutăţile pentru strămoşii noştri preistorici care 
trebuiau să adune una cate una grauntele căzute la sol. 

Deşi e cu siguranţă greşit şi lent, producem animale şi 
plante modificate genetic de 15.000 de ani. Faptul de a 
continua să facem acest lucru bine şi rapid, cu ajutorul 
instrumentelor ingineriei genetice de astăzi, nu ar trebui 
să stârnească un scandal. În special dacă este în scopul 
îndreptării către o lume care consumă mai puţină energie 
şi care respectă mai bine mediul. Nu este visul nebunesc 
al ucenicului vrăjitor dacă ne gândim, de exemplu, că ar 
trebui să avem în curând un organism capabil să digere 
plasticul şi să curețe oceanele. 

Pe scurt, abordarea de către /nterstaticus a ecologiei ne 
conduce la soluţii multiple puţin discutate astăzi: (1) 
Fuziunea nucleară (pentru care avem rezerve enorme şi 
care este adaptată la o civilizaţie ce progresează) este 
curată şi produce cantitatea cea mai redusă de CO;; (2) 


dezvoltarea de tehnologii centrate pe randament pentru a 
consuma mai puţină energie; (3) accelerarea ingineriei 
genetice pentru a avea maşini biologice capabile să 
utilizeze energii disipate. Acestea sunt soluţii multiple ce 
pot să întrunească o adeziune mai mare decât cele care 
ne sunt propuse de obicei. 


Coborârea în materie 
ne ridică în cele din urmă 


Dacă stăm şi ne gândim bine, faptul de a fi alcătuit 
exclusiv din materie prezintă o serie de avantaje 
impresionante. Debarasat de mirajul  imaterialităţii 
sufletului, omul poate în cele din urmă să se cunoască pe 
sine. Descoperă atunci că marile curente de gândire 
urmate de specia sa nu corespund învățăturilor unei elite, 
unor fiinţe superioare, unor profeti care se prezintă drept 
singurii capabili să vadă şi să îi arate calea ce trebuie 
urmată. Aceşti lideri neinduplecati par sa fie acum 
purtatorii unei biologii polarizate. Fiinte care, posedand 
numai o parte din natura umană, nu pot sa vada întreaga 
realitate. Odată cu această nouă cunoaştere, omul 
secolului XXI poate acum să se îndepărteze de 
extremismele care îl afectează pentru a scoate în evidenţă 
cel mai reuşit exemplar al speciei sale: Homo interstaticus. 
O fiinţă care, integrând endostaza şi exostaza, propune o 
lume plină de minuni şi speranţă pe care o putem adopta 
cu toţii. Un om nou care este în sfârşit capabil să ofere un 
viitor nu numai unora dintre noi, ci întregii specii. 


6. Biologia dă sens vieţii 


Viata: un catalizator de identitati 


Libertatea si împlinirea sunt fara îndoială aspirații 
fundamentale. Cu toate astea, una dintre principalele 
dorinţe ale fiinţelor umane este aceea de a înţelege care e 
sensul vieţii, care e locul nostru în univers. Aceasta este cu 
siguranţă una dintre întrebările fundamentale ale speciei 
noastre care, cu excepţia soluţiilor oferite de religii, 
rămâne astăzi fără răspuns. 

Unul dintre motivele acestei incertitudini este acela că, 
pentru a înţelege sensul vieţii, avem nevoie de o definiţie 
a „vieţii” in general. Este foarte dificil să descifrăm sensul 
unui lucru dacă nu ştim ce anume este cu exactitate, dacă 
nu suntem în stare să-l recunoaştem fără ezitare. Insă nu 
avem o definiţie a vieţii care să fie cu adevărat 
satisfăcătoare. Să luăm ca exemplu un virus. Acesta 
seamănă foarte mult cu o celulă. Şi virusul, şi celula sunt 
alcătuiți din molecule organice, elementele care constituie 
organismele vii, şi au o structură similară: un înveliş 
exterior alcătuit din proteine şi care conţine ADN. Cu toate 
astea, o celulă poate crea o altă celulă plecând de la 
propriul ADN, pe când virusul nu poate să se reproducă de 
unul singur: este obligat să folosească masinaria 
reproducătoare a unui alt organism viu. Putem considera 
că virusul este o formă de viaţă? Are aproape toate 
caracteristicile, mai putin autonomia reproducatoare. 
Opiniile oamenilor de ştiinţă sunt divergente şi, în 
condiţiile în care specialiştii nu ajung la un acord, un lucru 
este sigur, şi anume că ne lipseşte o definiţie adevărată a 
vieţii. 

Cum să ieşim din acest impas? Am putea încerca să 
extragem o definiţie nu pe baza caracteristicilor fizice ale 
organismelor, ci pe baza efectelor lor. Pentru a înţelege 
diferenţa dintre aceste două abordări, încercaţi, de 


exemplu, să definiti într-un mod unic mijloacele de 
transport. Dacă le folosiţi caracteristicile fizice, vă veţi 
confrunta cu o operaţiune aproape imposibilă. Câte roţi, ce 
propulsie, câte locuri? Unele vehicule nu au roţi, altele nu 
au motor, în cazul unora nu putem sta aşezaţi, iar unele 
dintre ele sunt chiar fiinţe vii. Dacă, în schimb, folosiţi 
efectele unui mijloc de transport pentru a-l defini, 
chestiunea devine dintr-odată mult mai simplă: „Un mijloc 
de transport este o entitate care permite unei persoane 
sau unui obiect să meargă dintr-un punct în altul al 
spaţiului”. 

Ţinând cont de aceeaşi abordare, să căutăm efectele 
unui organism viu care ne-ar permite să-l diferentiem fara 
echivoc de un obiect neînsufleţit. Putem face acest lucru în 
două moduri: comparăm două ansambluri diferite de 
materie, unul în mod clar viu şi altul în mod clar lipsit de 
viaţă (de exemplu, o celulă şi o piatră), sau două 
ansambluri identice a căror unică diferenţă este aceea că 
unul este viu şi celălalt nu se mai află în această stare (de 
exemplu, două pisici gemene, dintre care una este vie şi 
cealaltă tocmai a murit). A doua abordare, care este cea 
utilizată de cercetători în activitatea lor cotidiană, este cea 
mai simplă şi mai sigură: ne permite să eliminăm 
„zgomotul de fond” făcut de diferenţele care nu au nimic 
de-a face cu ceea ce ne interesează şi să izolăm semnalul, 
adevărata caracteristică ce trebuie studiată, care e în 
cazul nostru viaţa. 

Cu toate astea, există o greşeală care nu trebuie 
comisă, şi anume aceea de a compara în mod direct pisica 
vie cu pisica moartă. Am descoperi cu uşurinţă un număr 
mare de diferenţe (animalul mort nu mai respiră, inima lui 
nu mai bate, temperatura lui se diminuează etc.) care s-ar 
aplica perfect în cazul celor două pisici şi al unor 
organismele similare, precum restul mamiferelor. În 


schimb, comparatia nu ar ajuta cu nimic in cazul altor 
forme de viata precum plantele, molustele, insectele sau 
chiar ciupercile: nici una dintre ele nu respira, nu are inima 
Sau nu-si regleaza temperatura. Prin urmare, calea de 
urmat nu este aceea de a compara doua organisme, 
moarte sau vii, ci mediile înconjurătoare care le contin. 
Acesta este mijlocul cel mai simplu pentru a identifica un 
efect comun tuturor formelor de viata si de a gasi o 
definitie a vietii. 

Cum sa procedam? Avem nevoie de doua cutii enorme 
care contin două elemente identice din mediul planetei 
noastre: aer, apă, pământ, raze solare... Într-una dintre 
aceste cutii, vom pune organisme vii, iar în cealaltă un 
număr egal de organisme identice, dar moarte. Nu le 
putem vedea şi nici atinge, însă putem măsura ceea ce se 
petrece în cele două medii. Repetând acest experiment cu 
mai multe forme de viaţă, vom identifica rapid o măsură 
ce ne va permite să spunem fără a greşi unde se găsesc 
organismele vii. Este vorba despre creşterea entropiei. De 
fapt, după cum am văzut, un organism viu reprezintă un 
ansamblu de molecule al căror nivel de entropie este mult 
mai redus decât cel avut de aceleaşi molecule aflate într-o 
stare lipsită de viaţă. Insă entropia nu se poate diminua, 
este o lege pe care este imposibil s-o evităm. O puteţi face 
să scadă într-o parte, dar cu preţul de a o creşte şi mai 
mult în altă parte. De aceea, mediul care conţine 
organisme vii va avea o entropie globală mai ridicată 
decât cel care conţine organisme moarte. Prin urmare, 
pentru a şti dacă un organism este viu sau nu, este 
suficient să măsurăm entropia mediului său. Dacă este 
viu, aceasta va fi mai crescută. 

Aşadar, entropia ne furnizează o măsură obiectivă care 
ne permite să stabilim cu uşurinţă dacă un ansamblu de 
molecule constituie sau nu o fiinţă vie. De exemplu, acest 


parametru ne spune in mod clar că virusii nu sunt. În cazul 
în care comparati două medii care contin sau nu virusi, 
aveţi două rezultate posibile. Dacă aţi pus viruşi într-un 
mediu în care nu se pot reproduce, entropia nu se va 
schimba, ceea ce indică faptul că viruşii în sine nu sunt 
organisme vii. Dacă, în schimb, mediul permite viruşilor să 
se reproducă, entropia va fi mai scăzută deoarece, în cele 
din urmă, va conţine mai puţină viaţă. De fapt, pentru a se 
reproduce, un virus îşi injectează ADN-ul într-o celulă care 
începe să producă miliarde de viruşi până când 
explodează şi moare. Prin urmare, nu numai că viruşii nu 
sunt fiinţe vii, dar ei acţionează mai degrabă ca un fel de 
anti-viata. 

Putem acum să folosi variațiile de entropie pentru a da 
o definiţie vieţii pe care am putea s-o formulăm astfel: 
„Faptul de a fi viu este o stare a materiei organice care 
face să crească entropia mediului ce o conţine mai mult 
decât aceeaşi materie în orice altă stare”. Acum că avem o 
definiţie generală a vieţii, putem totodată să-i dăm un 
sens şi să spunem că viaţa nu este altceva decât un 
catalizator entropic. Catalizatorul este un element capabil 
să accelereze o reacţie care, în absenţa sa, ar necesita 
mult mai mult timp pentru a se realiza. Este exact ceea ce 
face viaţa în cazul entropiei şi al dezordinii: accelerează, 
catalizează creşterea acestora. 

Accelerarea entropiei este, prin urmare, sensul vieţii, 
însă am putea afirma că acest lucru îi dă cu adevărat un 
sens şi ne permite să ne înţelegem locul în ordinea 
lucrurilor, în univers? Eu cred că da. 

Să privim ce face universul pornind din momentul 
apariţiei sale sau, dacă preferaţi, din momentul creaţiei 
sale. Universul s-a născut acum aproximativ 15 miliarde 
de ani dintr-o singularitate care a modificat o stare 
anterioară. De atunci, universul nu a încetat să se 


disperseze si să-şi crească starea de dezordine, cu alte 
cuvinte să-şi mărească entropia. Naşterea universului este 
aşadar şi naşterea entropiei. De fapt, în primele sale clipe, 
exista o concentraţie inimaginabilă de masă şi energie, 
toate stelele, planetele şi galaxiile nefiind separate ca 
astăzi. Totul era concentrat şi foarte aproape de un punct 
de entropie zero. Dacă mergem şi mai în trecut, înainte de 
naşterea universului, nimeni nu ştie exact ce a fost. Este 
posibil să fi existat stare de ordine absolută, de entropie 
zero. O stare în care totul era „unul” şi, prin urmare, în 
termeni umani, nu exista nimic. Pentru a putea exista, un 
lucru trebuie sa fie in mod necesar diferentiabil de un 
altul. Dacă totul este un singur lucru, atunci totul se află 
acolo, dar nimic nu există. Sensul universului ar putea 
atunci să fie acela de a produce din ce în ce mai multă 
identitate. Cum să ajungi acolo? Pur şi simplu separând 
lucrurile. În principiu, identitatea maximă va fi obţinută 
atunci când fiecare atom, fiecare particulă va fi separată 
de restul. Universul îşi va fi atins atunci starea de 
dezordine şi de entropie maximă. Prin urmare, am putea 
să considerăm entropia ca un fel de măsură a identităţii. 
Din acest motiv, entropia nu se poate diminua deoarece 
sensul universului nostru este reprezentat de creşterea 
identităţii şi, deci, a entropiei. 

Ce să spunem despre o stare a materiei, precum viaţa, 
care acţionează ca un catalizator al entropiei ce îi 
accelerează producţia? Este o stare care ajută universul să 
se îndrepte spre împlinirea sa, aceea de a se dispersa 
pentru a crea cât mai multe identități posibile şi, prin 
urmare, cea mai mare entropie posibilă. Viaţa ar fi, prin 
urmare, un catalizator de identități, un sens dat numai de 
materie, care mi se pare că nu are nimic de invidiat faţă 
de cel propus, până astăzi, de imaterialitatea sufletului. 


Unicitatea omului 


Dacă sensul general al vieţii este acela de catalizare a 
entropiei şi a identităţii, ce facem cu viaţa fiinţelor umane 
şi cu senzaţia că sunt unice, diferite de toate celelalte 
fiinţe vii? Am văzut la începutul acestei cărţi că una dintre 
cauzele fundamentale ale legendei sufletului este senzaţia 
că suntem fiinţe aparte, nu numai superioare celorlalte 
organisme vii, ci şi diferite din punct de vedere calitativ. 
Mai putem pretinde asta dacă suntem alcătuiți din aceeaşi 
materie şi dacă viaţa noastră are acelaşi sens precum cel 
al oricărei alte fiinţe vii? Este posibil ca proverbiala noastră 
prestiinta să se fi înşelat de aceasta data? Nu, e în 
continuare corectă. Abordarea umană a producţiei de 
entropie este atât de diferită de cea a altor organisme vii, 
încât ne plasează într-o categorie cu adevărat aparte. 
Toate fiinţele vii produc entropie aproape exclusiv pentru 
a supravieţui. Omul este singurul căruia pare să-i placă s-o 
creeze şi care o sporeşte numai pentru a se distra. 

Incă o dată, putem atribui această particularitate a 
speciei umane revoluţiei cognitive care i-a permis omului 
să conceptualizeze senzațiile hedonice şi să înceapă să le 
caute. Această căutare ne-a condus la dezvoltarea unui 
mare număr de activităţi recreative a căror unică funcţie 
este să ne facă fericiţi sau să ne procure plăcere. Insă ele 
antrenează consumul unei cantităţi mari de energie şi, prin 
urmare, produc multă entropie. Fiintele umane sunt, 
aşadar, singurele care, pe lângă faptul că produc entropie 
pentru a supravieţui, creează entropie pentru a se distra. 
Par chiar să-şi fi dezvoltat o estetică entropică, şi anume 
iubesc mai mult sau mai puţin lucrurile în funcţie de 
entropia pe care o produc. Pentru a înţelege acest lucru, 
să analizăm trei caracteristici care acţionează ca 
amplificatoare ale plăcerii: raritatea, ordinea şi puterea. 


Fiintele umane sunt fascinate dintotdeauna de obiectele 
rare, iar bijuteriile sunt un bun exemplu in acest sens. 
Imaginati-va ca trebuie sa alegeti intre doua cadouri, doua 
bratari ce va par absolut identice. Incercati una, 
considerati ca va sta bine si sunteti multumiti. Daca vi se 
precizeaza ca aceasta bijuterie este din platina ornata cu 
diamante, placerea va va urca pana la cer. In schimb, daca 
aflati ca este vorba despre metal si sticla, placerea va va 
scadea brusc. Cu toate astea, este vorba despre aceeasi 
bratara, singura diferenta fiind raritatea materialelor din 
care este creata. Ati putea spune ca nu raritatea este cea 
care conteaza, ci pretul, ca apreciati mai mult sa primiti o 
bijuterie de platina cu diamante datorita valorii sale. 

Sa luam, asadar, un alt exemplu: va inscrieti la unul 
dintre acele cluburi ai caror membri privesc pasarile cu 
binoclul si isi noteaza observatiile intr-un carnetel. De la 
prima iesire, remarcati ca placerea noilor vostri colegi este 
cu atât mai mare cu cât pasărea zărită este mai rară. 
Chiar dacă nu este neapărat cea mai frumoasă şi chiar 
dacă observarea exemplarului nu le aduce bani. Raritatea 
este aşadar capabilă să mărească plăcerea generată de 
obiecte foarte diferite, preţioase sau nu. Care este 
caracteristica comună a obiectelor rare? Ele necesită 
eforturi mai importante pentru a le obţine, căutări mai 
îndelungate, extrageri mai complicate. Prin urmare, 
obţinerea lor consumă mai multă energie şi produce mai 
multă entropie. 

Nivelul de ordine este de asemenea un element capabil 
să sporească plăcerea. Intre o cameră complet 
dezordonată şi o alta perfect aranjată, este evident că o 
preferaţi pe cea de-a doua. Chiar şi aceia dintre noi care 
nu sunt obsedati de curăţenie ştiu foarte bine că, plecând 
de la un anumit nivel de dezordine, începem să nu ne mai 
simţim bine şi să simţim necesitatea imperioasă de a face 


curat. Mai ganditi-va o data, aceasta necesitate nu are 
nimic de-a face cu igiena sau curatenia pe care le asociem 
în general cu locurile ordonate. Nu, de fapt suntem atraşi 
de configuraţia vizuală asociată cu ordinea. 

Imaginati-va una dintre acele vechi biblioteci magnifice 
care constituie un punct de atracţie turistică într-un număr 
mare de oraşe. Odată aflaţi înăuntru, admirati acele 
rânduri de cărţi care, într-o ordine perfectă, se succedă 
aproape la infinit. Imaginati-va acum aceeaşi încăpere, 
însă cu rafturile pe jumătate goale şi cărţile împrăştiate pe 
jos. Efectul nu este nici pe departe acelaşi, biblioteca 
devine aproape respingătoare, în timp ce încăperea, 
cărţile şi relativa curăţenie a locului nu s-au schimbat. 
Care este principala diferenţă dintre ordine şi dezordine, 
dintre concentrare şi dispersie? O cunoaşteţi deja. Punerea 
în ordine este imposibilă şi, în consecinţă, faptul de a 
aranja, de a concentra lucrurile într-un loc creşte 
dezordinea şi entropia şi mai mult. 

Puterea este o altă caracteristică a obiectelor care ne 
procură plăcere. Atunci când construiți o maşină pentru a 
efectua o activitate, puteţi avea în vedere randamentul 
sau puterea. Randamentul, după cum am văzut, măsoară 
cantitatea de energie necesară pentru a efectua o sarcină. 
Cu cât această cantitate este mai mică, cu atât 
randamentul este mai ridicat. În schimb, puterea este 
cantitatea de lucru mecanic pe care o puteţi produce într-o 
unitate de timp, independent de energia consumată. Cu 
cât se produce mai mult lucru mecanic, cu atât puterea 
este mai ridicată. De exemplu, într-o maşină, randamentul 
se exprimă prin numărul de litri consumati pentru a merge 
100 de kilometri. Puterea este data de numărul de 
secunde pentru a ajunge de la O la 100 km/h. În general, 
maşinile foarte puternice au un randament scăzut şi 
viceversa. Aceste două dimensiuni sunt atât de diferite, 


încât nu ati putea construi în acelaşi fel o maşină de mare 
randament şi o maşină de mare putere. Nu există nici o 
legătură între un Ferrari sau un Concorde, care sunt 
obiecte de mare putere, şi un Clio sau un planor al cărui 
randament este mult superior. Primele sunt considerate 
mai estetice de către majoritatea persoanelor. 

Puterea nu atrage decât în lumea mecanicii. Comparati 
imaginea unui taur sau a unei vaci cu cea a unei pisici sau 
a unui tigru, a unui rechin cu cea a unui peştişor auriu. Din 
nou, cel mai puternic animal este considerat cel mai 
frumos, cel mai atrăgător. Puterea ne seduce atât de mult 
încât unele persoane îşi petrec o parte din timpul liber 
pentru a se uita la curse de formula unu sau de 
motociclete, urmărind avioanele care sunt pe cale să 
decoleze sau luând urma animalelor sălbatice în safari. 
Care este trăsătura comună a obiectelor puternice? Din 
nou, produc foarte multă entropie. 

Preferăm aşadar obiectele rare, ordonate şi puternice. 
Cu toate astea, ar fi mai logic să procedăm exact invers. 
Preferarea unor obiecte sau materiale comune disponibile 
cam peste tot ar fi mai practică şi ar solicita mai puţine 
eforturi. La fel, faptul că ne simţim mai în largul nostru în 
dezordine ne-ar face să evităm o mulţime de probleme. La 
ce bun să vrei să aranjezi totul în condiţiile în care ordinea 
naturală a lucrurilor se îndreaptă spre dezordine? În cele 
din urmă, în loc să fim atraşi de obiectele cele mai 
puternice, ar exista nenumărate beneficii să fim atraşi de 
cele cu randamentul cel mai ridicat: sunt mai puţin 
periculoase şi ne permit să folosim mult mai mult timp 
aceeaşi resursă energetică producând mai puţină poluare. 

Dar de ce această iubire iraţională pentru obiecte care 
produc multă entropie? Probabil că, la fel ca noutatea, 
raritatea, ordinea şi puterea au fost selectate ca surse de 
plăcere deoarece ne-ar creşte şansele de supravieţuire. 


Pentru a intelege acest lucru, trebuie sa ne intoarcem inca 
o data la epoca in care eram vanatori-culegatori, cea mai 
lungă din evoluţia speciei noastre. Căutam substanţe 
nutritive care nu erau permanent disponibile şi care 
puteau lipsi uneori. Faptul că eram atraşi de raritate ne-a 
sporit capacitatea de a găsi resurse alternative. De 
asemenea, faptul că ne plăcea să concentrăm resursele 
prin aranjarea lor într-un loc a avut beneficiul suplimentar 
de a ne forţa să învăţăm cum să facem rezerve. În sfârşit, 
cu cât aveam mai multă putere, cu atât mai repede o 
puteam acumula micşorând riscul ca rivalii noştri să ne 
văduvească de ea. 

Suntem învăţaţi că Dumnezeu a creat universul şi tot ce 
se află în el acordând un loc special omului, pe care l-a 
făcut după chipul său. Prin urmare, Dumnezeu a creat 
entropia. Intrucat a făcut totul din dragoste, probabil că îi 
place să vadă cum creşte entropia. Omul ar fi după chipul 
său, din moment ce el este singura fiinţă vie care produce 
entropie nu numai pentru a supravieţui, ci mai ales pentru 
că îi place acest lucru. 


Unici da, superiori poate 


Suntem în mod clar diferiţi de alte organisme vii, dar ne 
aflăm oare pe o poziţie superioară faţă de ele? La această 
întrebare, unul dintre pilonii credințelor umane, toată 
lumea răspunde afirmativ fără prea multă ezitare. De fapt, 
omul pare cu adevărat superior. Uitaţi-vă la artă, 
tehnologie, ştiinţă sau filozofie: nici o altă fiinţă vie nu ştie 
să facă aceste lucruri. Problema acestei perspective este 
că favorizează foarte mult umanocentrismul. Clasificăm 
speciile folosind ca unitate de măsură ceea ce ne distinge, 
complexitatea comportamentului nostru. Prin urmare, nu 


este surprinzător că am ajuns pe primul loc. Însă este 
suficient să modificăm parametrul pentru ca ierarhia să fie 
foarte diferită. Dacă ar putea să-şi aleagă propriul criteriu 
de clasificare, fiecare specie s-ar regăsi inevitabil în vârful 
scării. 

Vi se pare imposibil? Credeţi că anumite specii sunt pe 
bună dreptate inferioare, indiferent de criteriu? Să luăm ca 
exemplu bacteriile. Ele sunt alcătuite dintr-o singură celulă 
şi nici măcar nu au nucleu. Prin urmare, o bacterie nu va 
putea să fie niciodată superioară omului. Ei bine, este fals, 
nu reprezintă decât o chestiune de perspectivă. Oamenii 
au nevoie de mii de ani pentru a se modifica înainte de a 
se adapta la noile condiţii de mediu, în timp ce bacteriile 
sunt capabile să facă acest lucru în câteva zile. De altfel, 
în cazul în care continuăm exerciţiul luând în calcul toate 
caracteristicile reţinute în general pentru a evalua pozitiv 
un individ (de exemplu, mărimea, longevitatea sau 
rezistenţa la agresiuni), oamenii nu ajung practic niciodată 
în fruntea clasamentului. În schimb, forma de viaţă pe care 
o găsim cel mai adesea pe prima poziţie este cea a 
plantelor, în special arborii, care produc speciile cele mai 
longevive (peste 5.000 de ani), cele mai mari (peste 100 
m) şi cele mai rezistente de pe planeta noastră. Plantele 
constituie, de altfel, 82% din totalul biomasei, urmate de 
bacterii (13%) şi fungi (2%). Animalele închid şirul cu 
0,5%. Cele şapte miliarde de fiinţe umane nu reprezintă 
decât 0,01%. 

Este puţin tulburător, însă putem întotdeauna obiecta că 
trăsătura cea mai importantă a unei specii este 
comportamentul, care e suficient pentru a-i face pe 
oameni superiori. Dacă sunteţi superiori în cea mai înaltă 
funcţie, atunci obligatoriu vă aflaţi în vârf. In realitate, 
faptul de a fi capabil de un comportament complex vă 
permite să puneţi la punct strategii care vă garantează că 


aveti permanent la dispozitie resurse alimentare si ca veti 
supravietui mai bine, in special pentru ca celelalte fiinte vii 
cu care va hraniti au obişnuinţa supărătoare de a se 
ascunde si de a scăpa. Dar să ne imaginăm o clipă ca nu 
trebuie sa vă hraniti cu vreo formă de viata pentru a 
supravieţui, că, prin magie, nu puteţi decât să folosiţi 
resurse disipate şi ubicue pentru a subzista şi prospera: de 
exemplu, energia soarelui, puţin gaz precum CO;, un pic 
de apă şi câteva minerale. Nu aţi mai avea nevoie de un 
comportament complex pentru a vă procura de mâncare, 
iar specia voastră cel mai probabil nu l-ar dezvolta. 

Ne-ar plăcea să putem folosi resurse disipate şi 
regenerabile, însă este extrem de complicat şi, în ciuda 
realizărilor noastre tehnologice, nu am ajuns încă acolo. 
Este cu siguranţă foarte dificil pentru noi, dar, în termeni 
absoluti, acest lucru nu este imposibil din moment ce alte 
fiinţe vii ajung acolo fără probleme. Incă o dată, aceşti 
magicieni sunt plantele, care pentru a trăi şi a se dezvolta 
folosesc tocmai energia solară, CO2, puţină apa şi câteva 
minerale. Cum plantele nu trebuie să caute hrana, au un 
comportament foarte limitat. Este de asemenea interesant 
să ne întrebăm în legătură cu ele cine este găina şi cine 
este oul. Cu alte cuvinte, un comportament complex este 
un semn de superioritate, sau de handicap? Speciile cu 
handicap, precum plantele, care nu au un asemenea 
comportament, sunt obligate să folosească energii disipate 
(de exemplu, energia solară). Speciile superioare, precum 
specia noastră, care au un comportament foarte dezvoltat, 
pot consuma energie concentrată. Dar situaţia ar putea 
foarte bine să fie exact pe dos. Specia superioară ar putea 
foarte bine să fie cea care reuşeşte să realizeze cel mai 
dificil lucru, adică să folosească energia disipată, iar 
speciile inferioare să fie cele care nu ştiu decât să 
folosească energia foarte concentrată. Aceste specii 


inferioare au trebuit să dezvolte un comportament 
complex pentru a compensa handicapul pe care îl au. Prin 
urmare, cu cât este mai vast repertoriul comportamental 
al unei specii, cu atât mai puternic este handicapul său. 
Din această perspectivă, plantele se află în partea de sus a 
scării, iar noi, fiinţele umane, stagnăm în partea de jos. 

Din fericire, avem senzaţii conştiente şi gânduri pe care 
le putem comunica prin limbaj, adevărata marcă a 
superiorității speciei noastre. Problema este că limbajul nu 
reprezintă altceva decât un comportament şi poate fi 
astfel considerat la rândul său un semn de handicap, şi nu 
de superioritate. În plus, nu este absolut sigur că plantele 
nu au senzaţii, nici conştiinţă sau chiar un mijloc de 
comunicare între ele. Dimpotrivă, au poate o dimensiune a 
conştiinţei mult mai complexă decât a noastră, dar care 
nouă ne este inaccesibilă. 

Rationam prea mult pe baza a ceea ce pot percepe 
simţurile noastre şi avem tendinţa să ignorăm restul. De 
exemplu, considerăm că rozătoarele sunt o specie tăcută, 
animale destul de simpatice, dar prostute. Or ele sunt 
incredibil de vorbarete, numai că folosesc frecvenţe foarte 
înalte pe care urechea noastră nu le aude. Şi plantele ar 
putea foarte bine să comunice între ele, dar servindu-se 
de variaţii ale energiei atât de subtile de-a lungul unor 
intervale de timp atât de mari, încât nu le putem percepe. 

După cum am văzut, toate religiile susţin existenţa unor 
stări de conştiinţă pe care nu le putem accesa. Credinţa 
într-o dimensiune care ne este inaccesibilă, unde se 
găsesc divinităţile, fiinţele superioare, este una dintre cele 
mai răspândite în cadrul speciei umane. Plecând de aici, 
este interesant să analizăm din nou metoda pe care o 
adoptă practic toate religiile pentru a se apropia de 
această realitate superioară. Ea constă în consumarea cât 
mai puţin posibil a resurselor cu entropie scăzută (de 


exemplu, a animalelor) si in meditatie, adica inactivitate 
fizică şi golirea minţii. Cu alte cuvinte, tehnicile cel mai 
des întâlnite pentru a ajunge la asceză urmăresc să ne 
apropie cât mai mult posibil de modul de existenţă al 
plantelor. Am ajunge aproape sa ne imaginăm că 
dimensiunea spirituală a cărei prezenţă o simţim, dar care 
ne scapă, ar putea fi cea a plantelor. Impingand poate 
puţin prea departe raţionamentul, am putea să ne 
întrebăm dacă nu cumva copacii sunt zeii. 

Această ipoteză declanşează în mod evident cel puţin 
incredulitate şi în orice caz câteva zâmbete ironice. 
Deoarece ne tragem din zei, ei sunt cei care ne-au creat 
după chipul lor, şi nu plantele. Acest argument aparent 
foarte convingător este în realitate, fără îndoială, cel mai 
slab, din moment ce, la o examinare mai atentă, se poate 
observa că ne tragem de fapt din plante. 

Viaţa a apărut în urmă cu aproximativ 3,5 miliarde de 
ani, în perioada precambriană, sub forma organismelor 
unicelulare simple, pe care le numim procariote sau mai 
simplu bacterii. La început, ele folosesc direct ATP-ul, 
combustibilul universal, pentru a produce energia şi a le 
menţine entropia la un nivel scăzut. Ele nu au nevoie să-l 
genereze, ca acum, din moment ce se află în supa 
primordială. Însă după o vreme, orice ATP disponibil a fost 
consumat. Prin urmare, era necesar să învăţăm să folosim 
o altă moleculă mai mare şi care era de asemenea 
abundentă: glucoza. Şi iată că viaţa ia acum glucoza din 
supa universală şi o descompune pentru a obţine ATP. Insă 
este din nou foarte lacomă şi consumă toată glucoza 
disponibilă. Această diminuare a glucozei pune o 
adevărată problemă care ar putea duce la extincţia 
formelor vii. Cu excepţia faptului că bacteria săvârşeşte un 
mic miracol şi învaţă să folosească energia solară şi CO2 
pentru a crea glucoză, ce poate fi descompusă pentru a 


obţine ATP, care la rândul său va furniza energie. Viaţa a 
inventat fotosinteza, care nu e altceva decat sintetizarea 
glucozei plecând de la lumină şi CO2. La început, acest 
proces este realizat cu ajutorul unui mecanism arhaic al 
cărui randament nu e foarte ridicat. Apoi, o mutatie 
provoacă o mică schimbare în modul de producere a 
glucozei: bacteria noastră învaţă să o prepare plecând de 
la CO: şi apă, eliberând oxigen. Un proces mult mai 
eficient decât cel anterior. 

Consecințele sunt imense, deoarece atmosfera planetei 
noastre se modifică substantial,  îmbogăţindu-se 
considerabil în oxigen. Acest lucru pare extraordinar având 
în vedere că folosim oxigenul pentru a supravieţui. Cu 
toate astea, la nivel chimic, acest lucru nu este automat o 
binecuvântare. Este vorba despre o moleculă foarte 
reactivă, care are capacitatea să interacţioneze cu multe 
alte molecule, destabilizându-le. Cuvântul „oxidant” vă 
spune ceva? Ei bine, oxigenul este cel care oxidează, care 
degradează alte substanţe. Una dintre oxidările cele mai 
cunoscute este cea a fierului, care determină producerea 
ruginii. De altfel, tocmai rugina depusă pe fundul 
oceanelor este cea care a permis datarea cu acuratețe a 
apariţiei acestui nou proces metabolic care a generat 
oxigenul în urmă cu 2,5 miliarde de ani. 

Oxigenul nu atacă numai fierul, ci poate fi folosit şi 
pentru a metaboliza glucoza cu scopul de a obţine ATP-ul. 
Acest proces, care produce ATP-ul plecând de la glucoză 
folosind O: şi eliberând CO2, este mult mai eficace şi 
generează de 38 de ori mai multă energie decât 
producerea de ATP plecând de la glucoză în absenţa 
oxigenului. Şi iată cum s-a dezvoltat un organism foarte 
eficient care furnizează ATP-ul cu un randament enorm. 
Acest organism are două sisteme metabolice. Primul 
foloseşte energia solară, CO2 şi H2O pentru a produce 


glucoză, emanand oxigen (O2) ca deseu. Al doilea foloseşte 
O- şi glucoză pentru a produce ATP, eliberând CO2. Acest 
organism arhaic aproape perfect este reprezentat de 
plante care, în partea lor expusă la Soare, produc glucoză 
din CO; prin eliberarea de oxigen datorită procesului de 
fotosinteză. Apoi această glucoză este distribuită peste tot 
la nivelul plantei, inclusiv în părţile care nu sunt expuse la 
Soare, pentru a da ATP folosind oxigen şi eliberând CO:. 

Fauna care a apărut în Cambrian, în urmă cu 500 de 
milioane de ani, nu este altceva decât un parazit al florei, 
şi anume plantele. Prima linie de descendență a acestor 
paraziți sunt erbivorele care nu se hrănesc decât cu 
plante. Din fericire pentru ultimele, cel puţin la început, se 
dezvoltă o a doua linie de descendență a paraziţilor: 
carnivorele care mănâncă erbivore. De ce spunem că 
fauna este un parazit al florei? Pur şi simplu pentru că 
adevărata diferenţă dintre ele este că fauna, neavând 
decât unul din cele două sisteme metabolice ale florei, nu 
ştie să realizeze fotosinteza şi, prin urmare, să producă 
glucoză plecând de la H20, CO; şi energia solară. Ea nu 
ştie decât cum să folosească glucoza pentru a produce 
ATP utilizând oxigen. Animalele, printre care şi noi, sunt în 
realitate plante cu un defect, plante cărora le lipseşte o 
parte. Fauna este, aşadar, dependentă de floră şi de 
glucoza pe care o produce pentru a supravieţui. 

Plantele folosesc o energie foarte disipată si 
omniprezentă şi pot fi construite din elemente anorganice. 
Ele sunt creatoare de viaţă, pe când noi, la fel ca alte 
animale, suntem consumatori, paraziți. 

Fără a intra în consideraţii morale, faptul de a fi paraziți 
ai altor fiinţe vii începe să ne pună probleme serioase. 
Pentru a prospera, un parazit nu trebuie să-şi consume 
gazda în totalitate. Dacă este prea vorace, riscă să se 
trezească într-o situaţie în care nu mai există nici o gazdă, 


iar supraviețuirea sa se află în pericol. Este cazul omului, 
care e pe cale de a consuma întreaga biosferă. Ne aflăm, 
prin urmare, în situaţia bacteriilor de la începutul evoluţiei 
vieţii, când au consumat mai întâi tot ATP-ul şi apoi toată 
glucoza. Ce să facem? Ei bine, am putea acţiona în acelaşi 
fel ca organismele unicelulare, care au învăţat să 
folosească surse de energie din ce în ce mai disipate. Am 
putea căuta să folosim energia solară şi CO; aşa cum fac 
plantele. 

Avem vreo sansa de a reuşi? Aşteptarea ca mutatiile 
spontane ale biologiei să îndeplinească acest miracol par 
foarte iluzorii. Ar fi necesar un număr mare de mutații 
pentru ca Homo sapiens să dobândească aceste 
caracteristici şi să înveţe să realizeze fotosinteza. Prin 
urmare, este foarte puţin probabil şi, în orice caz, ar dura 
mai multe milioane de ani. Pe de altă parte, am putea 
decide să facem noi acest lucru modificând în mod direct 
patrimoniul nostru genetic. În prezent, nu dispunem de 
tehnologia care permite acest lucru, dar, într-un viitor 
relativ apropiat, am putea învăţa să facem asta. In ultimii 
20 de ani, am dezvoltat o capacitate incredibilă de a 
modifica patrimoniul genetic al altor fiinţe vii, în vederea 
realizării unor lucruri imposibile pe cale naturală. Facem 
asta prin transferarea genelor de la o specie la alta sau 
prin crearea de proteine artificiale, rezultat al fuziunii unor 
fragmente de gene diferite. Pentru moment, aceste 
tehnologii nu ne permit să ne transferam capacitatea de 
fotosinteza pe care o au plantele. Cu toate astea, daca am 
decide sa alocam resursele necesare, teoretic nimic nu ne- 
ar sta în cale. În cât timp? Având în vedere evoluţia 
spectaculoasă a tehnicilor de inginerie genetică din ultimii 
ani, timpul necesar pentru a-i da unui animal capacitatea 
de a produce glucoză prin fotosinteză se numără în zeci de 
ani. 


Daca acceptăm ideea de a ne înzestra cu aceasta 
capacitate, ne vine imediat în minte o întrebare: am 
beneficia de pe urma ei? Ea nu este, din nefericire, atât de 
absurdă. Specia noastră se găseşte cu adevărat într-un 
impas, resursele Pământului devin din ce în ce mai 
insuficiente pentru o serie de fiinţe umane al căror număr 
creşte exponential. Toate soluţiile sunt bune de adoptat. 
De altfel, dacă reflectăm la acest lucru, ar fi abordarea 
ecologică cea mai completă, cea mai radicală şi poate 
chiar cea mai eficientă. Ea nu constă în găsirea unor 
tehnologii de reconcentrare a energiilor disipate, aşa cum 
încercăm să facem astăzi, ci în găsirea unor soluţii ce ne 
permit să le folosim în mod direct. 

O asemenea evoluţie a speciei noastre ar avea cu 
siguranţă o influenţă enormă asupra structurii sale 
socioculturale. Ar avea loc probabil o relocalizare a 
populațiilor spre zonele cele mai însorite şi o modificare 
radicală a felului de a ne îmbrăca pentru a permite pielii să 
fie expusă la Soare. Ar exista, de asemenea, o demodare 
treptată a unui mare număr de activităţi în jurul cărora s-a 
construit civilizaţia noastră, în special creşterea animalelor 
şi agricultura. Necesitatea de a produce sau de a obţine 
bunuri de primă necesitate fiind mult diminuată, 
războaiele ar dispărea treptat, cu excepţia celor destinate 
câştigării unui loc sub Soare. Ca urmare, ar exista mai 
mult timp şi resurse pentru activităţi de recreere, pentru 
artă, ştiinţă şi medicină, evoluând astfel spre o specie mai 
creativă şi mai paşnică care s-ar folosi mai bine de propria 
inteligenţă. Insă în cât timp? Această soluţie nu 
funcţionează, de fapt, în absenţa unei săbii grele a lui 
Damocles, aceea de a pierde sau de a vedea 
complexitatea comportamentului nostru şi a capacităţilor 
noastre cognitive reduse în mare măsură pe termen lung. 
Ce se va întâmpla după câteva zeci de mii de ani? 


Întrebarea este cu adevărat întemeiată din moment ce, în 
general, un caracter devenit inutil supravieţuirii nu mai 
este de fapt favorizat pe parcursul reproducerilor 
succesive şi dispare treptat. Ar trebui ca încetul cu încetul 
să ne pierdem comportamentul extravagant pentru a 
dobândi unul mai minimalist, precum cel al plantelor. 
Această evoluţie ipotetică a speciei noastre are un alt 
aspect tulburător: permite explicarea paradoxului Fermi. 
Conform acestui fizician celebru, este practic imposibil, din 
cauza vastităţii universului, să nu mai existe nici o alta 
formă de viaţă inteligentă şi este de asemenea puţin 
plauzibil ca, în cazul în care aceste forme de viaţă există, 
să nu le fi întâlnit încă. Şi totuşi, aceasta este situaţia. Cu 
excepţia cazului în care evoluţia finală a speciilor 
inteligente este aceea de a învăţa biologia lor să utilizeze, 
pentru a se menţine în viaţă, energiile disipate 
omniprezente precum cea solară; modificare ce le face să 
piardă complexitatea propriului comportament si, în 
consecinţă, să devină statice. Criza energetică pe care o 
traversăm astăzi este poate o etapă comună tuturor 
speciilor inteligente. Comportamentul se dezvoltă mai întâi 
pentru a învăţa să folosim din ce în ce mai bine sursele de 
energie concentrată. Acest proces de învăţare îndeamnă 
specia mai avansată a planetei să consume tot mai mult şi 
să se reproducă tot mai mult, până în punctul de cădere 
energetică cu care se confruntă societatea noastră în 
prezent. Soluţia cea mai accesibilă tuturor speciilor, 
singura care le permite să supravieţuiască, este poate 
aceea de a-şi modifica biologia pentru a învăţa să 
folosească direct sursele de energie disipată. Speciile mai 
avansate decât noi, care au ajuns deja acolo, probabil că 
au pierdut treptat un comportament complex, devenit din 
ce în ce mai puţin util. De aceea nu le vedem: au rămas 


acasă, seamănă mult cu plantele, iar plantele nu 
călătoresc. 

În concluzie, oamenii sunt superiori altor fiinţe vii în 
funcţie de criteriul pe care îl folosim. Superioritatea nu 
este decât o valoare relativă. La ce bun atunci aceste 
discuţii? Nu ar fi decât nişte elucubratii inutile? Nu cred 
acest lucru. Ele au meritul de a da naştere unei mici 
îndoieli în ceea ce priveşte pretinsa noastră superioritate 
faţă de celelalte forme de viaţă de pe Terra. O îndoială 
care nu există pentru a ne deranja sau pentru a ne 
destabiliza, dar care ar trebui să ne servească pentru a ne 
dezvolta o calitate care ne lipseşte: respectul. Respectul 
pentru celelalte forme de viaţă. Am putea începe cu 
arborii, spunându-ne că nu le suntem atât de superiori, în 
ciuda tehnologiei de care dispunem. Dacă am fi reuşit să 
dobândim această deschidere a minţii, nu numai că am 
tăia mai puţin, dar poate că treptat bărbaţii nu s-ar mai 
considera superiori femeilor, albii nu s-ar mai considera 
superiori negrilor, heterosexualii nu s-ar mai considera 
superiori homosexualilor. Prin simpla realizare a 
caracterului iluzoriu al superiorității noastre am reuşi 
poate să evoluăm la fel de mult ca toate viitoarele 
modificări genetice. 


III. Excesele 


7. Norme, normalitate, vicii şi boli 


Conceptia dualista a unui corp biologic alaturat unui suflet 
imaterial a facut ca judecata noastră cu privire la 
comportamentul uman să devină foarte complexă de-a 
lungul istoriei. Ea continuă să facă ilizibile măsurile pe care 
le-am pus în aplicare pentru a ne ghida acţiunile şi 
provoacă multe controverse atunci când dorim să le 
modificăm. Mai recent, progresele cunoaşterii 
fundamentelor biologice ale comportamentului au 
complicat şi mai mult situaţia prin ciocnirea a două 
domenii care erau complet separate până în secolul XXI: 
cel al moralei şi cel al medicinei. 

Lucrurile erau destul de simple: aveam un suflet 
responsabil de acţiunile noastre şi un corp, receptacul 
biologic care îi permite sufletului să se deplaseze prin 
lumea fizică în timp ce aşteaptă să migreze în 
dimensiunea imaterială. Medicina se ocupa de corp, iar 
morala (religioasă sau laică), de suflet. Cele două 
discipline aveau, cu toate astea, un scop foarte similar, 
acela de a menţine corpul sau sufletul în normalitate şi de 
a interveni atunci când unul sau altul o luau pe o cale 
greşită. 

In medicină şi în morală, această abatere de la normă 
are două conotații foarte diferite. În medicină, 
diagnosticăm bolile, în timp ce morala identifică viciile, 
păcatele sau infracțiunile. Unele ar fi abateri ale corpului, 
iar celelalte, abateri ale sufletului. Aşadar, la o primă 
vedere, viciile şi bolile sunt două feţe ale aceleiaşi monede 
din moment ce ele nu definesc nimic altceva decât devieri 
de la normalitate ale celor două componente ale fiinţei 
umane, cea materială şi cea spirituală. În realitate, cele 
două tipuri de abatere au parte de un tratament social 
complet diferit: unul vindecă patologiile, în timp ce celălalt 
pedepseşte viciile şi crimele, ceea ce nu este nici pe 
departe acelaşi lucru. Dacă aveţi o boală, sunteţi îngrijiţi, 


iar societatea noastră poate cheltui o mulţime de bani 
pentru a vă vindeca. Dacă aveţi vicii, dacă savarsiti păcate 
sau crime, sunteţi puşi la stâlpul infamiei de către 
societate, sunteţi trimişi la închisoare în această viaţă sau 
în iad în următoarea. Motivul fundamental al acestei 
diferenţe este că nu ne considerăm deloc responsabili 
pentru bolile corpului, dar suntem responsabili pentru 
acţiunile sufletului. Şi este oarecum normal deoarece 
corpul reprezintă un receptacul folosit de suflet, dar care 
nu alcătuieşte cu adevărat identitatea noastră, pe când 
sufletul este pur şi simplu identic cu noi înşine. 

Dar de ce tratăm bolile corpului în condiţiile în care le 
pedepsim pe cele ale sufletului? De unde vine această 
diferenţă abisală şi cu adevărat paradoxală? Este cumva 
ca şi cum, după un accident de circulaţie, serviciile de 
ambulanţă ar încerca să repare maşina lovită, încercând s- 
o salveze cu orice preţ, în timp ce şoferul ar fi remorcat 
fără prea multă ceremonie la fier vechi. Răspunsul la 
această întrebare, la acest comportament absurd, l-am 
văzut în capitolul dedicat libertăţii. In cultura iudeo- 
creştină, meritul (sau vina) pentru acest tratament opus al 
viciilor şi bolilor îi revine Sfântului Augustin şi conceptului 
său de liber-arbitru: capacitatea dată de Dumnezeu omului 
de a face (sau a nu face) bine sau rău după cum doreşte. 
O facultate inventată de la zero pentru a păstra bunătatea 
totală şi perfecțiunea unui Dumnezeu care, cu toate 
acestea, a creat fiinţe umane capabile de toate relele. 
Datorită propriei voințe şi propriului liber-arbitru, omul 
devine singurul responsabil de aceste vicii, eliberându-l 
astfel pe Dumnezeu de orice responsabilitate. 

Atâta vreme cât domeniile sufletului şi corpului erau 
bine separate, lucrurile erau destul de clare: pe de o parte, 
medicina care se ocupă de sănătatea corpului şi, pe de 
altă parte, legile şi o morală religioasă sau laică care ţin 


sufletul pe calea cea dreaptă. Însă, cu cat au avansat mai 
mult cunoştinţele despre biologie, cu atât graniţele dintre 
viciile sufletului şi bolile corpului au devenit mai neclare, 
până la generarea unei confuzii enorme între bolile pe care 
ar trebui sa le tratăm şi viciile pe care ar trebui să le 
pedepsim. 

Această incertitudine cu privire la modul de a trata 
viciile şi bolile este şi mai tulburătoare dacă integrăm în 
modul nostru de gândire descoperirile biologiei secolului 
XXI, deoarece ne arată că toate acţiunile umane sunt de 
origine biologică. Ce anume sunt atunci aceste vicii, ce 
presupune responsabilitatea individului? Suntem astăzi 
iresponsabili de acţiunile noastre şi numai victime ale unei 
„boli biologice”, indiferent ce-am face? Răspunsul la 
această întrebare este în mod clar nu. Biologia nu ne 
scuteşte de responsabilitate, nu ne metamorfozeaza 
defectele de comportament în boli inevitabile. Faptul de a 
ne considera sufletul ca fiind biologic nu ne determină să 
abandonăm conceptul de voinţă şi de liber-arbitru, ci să 
regândim limitele dintre vicii şi boli. 

Pentru a le diferenţia, trebuie mai întâi să definim alte 
două dimensiuni deseori confundate: normele şi 
normalitatea. 


Normele şi normalitatea 


Diferenţa dintre norme şi normalitate este probabil şi mai 
puţin clară decât cea dintre vicii şi boli. Motivul? De multe 
ori, folosim normele pentru a defini normalitatea, creând 
în consecinţă condiţiile clasicului raţionament circular 
inextricabil. Cu alte cuvinte, credem deseori că un 
comportament normal este cel care respectă normele, iar 
un comportament anormal, cel care nu le respectă. În 


realitate, normele si normalitatea nu au nimic in comun. 
Intelegerea diferenţei dintre cele două este esenţială 
pentru a defini diferenţa dintre vicii şi boli. După cum vom 
vedea mai departe în acest capitol, viciile sau crimele sunt 
abateri de la norme, în timp ce bolile sunt abateri de la 
normalitate. 

Normele definesc linii roşii, limite ale comportamentului 
nostru. Ele stabilesc ce anume este bine sau rău în 
termeni morali, însă nici pe departe ce este normal sau 
anormal din punct de vedere medical. Ele pot varia 
considerabil de la o societate la alta şi, dacă diferite culturi 
sunt mai mult sau mai puţin normative, nu există nici una 
care să nu fie condusă de norme. 

In general, campionii din toate categoriile abordării 
normative sunt, credem noi, religiile care conţin, în cărţi 
cel mai adesea lungi, reguli de comportament. Ele variază 
de la instrucţiuni foarte generale, cum ar fi „lubeşte-ţi 
aproapele”, la porunci extrem de exacte cu privire la ceea 
ce este permis să mâncăm, la modul de a ne îmbrăca, 
până la activităţi specifice indicate în funcţie de zilele 
săptămânii. Aceste porunci nu sunt o normalitatea şi toate 
religiile admit că propria natură ne îndeamnă să ne 
îndepărtăm de învăţăturile divine, să ne satisfacem viciile 
şi să pacatuim. Regulile religioase se află aici pentru a ne 
îndruma să evităm anumite comportamente, normale 
pentru specia noastră, dar care nu-i sunt plăcute lui 
Dumnezeu, pe care îl slăvim. 

Societăţile laice nu sunt de fapt mai puţin normative 
decât cele religioase. Ele sunt la rândul lor guvernate de o 
serie de norme mai mult sau mai puţin explicite care 
trebuie urmate pentru a fi acceptat de grup. Asemenea 
celor religioase, principalele norme laice sunt înregistrate 
în cărţi: codurile civil şi penal. Există categorii profesionale 
al căror unic rol este acela de a crea norme şi de a le face 


Sa evolueze, sa fie respectate, de a decide pedeapsa 
aplicată celor care le încalcă şi, în sfârşit, de a se asigura 
că este bine executată. In Franţa, de exemplu, o parte 
importantă a bugetului de stat este consacrată instituţiilor 
care pregătesc şi votează legile, poliţiei şi jandarmeriei 
care impun respectarea lor, magistraţilor, judecătorilor şi 
avocaţilor care decid pedepsele aplicate apoi de sistemul 
penitenciar. Dacă normele ar exista doar pentru a descrie 
comportamentul normal, ar fi fost inutil să avem un sistem 
care să le instituie, să le dezvolte şi să asigure respectarea 
lor. 

Dacă normele nu definesc normalitatea, cum să stabilim 
ce anume este un comportament „normal”? Din 
perspectivă ştiinţifică, normalitatea nu este altceva decât 
ceea ce puteţi face când creierul vostru funcţionează aşa 
cum trebuie. Conform aceluiaşi raționament, un 
comportament anormal „patologic”, care caracterizează o 
boală, este observat atunci când creierul nu ajunge să 
asigure funcţia sa fiziologică obişnuită. Această definiţie ne 
permite să stabilim mai uşor dacă un comportament, care 
poate părea anormal, e normal, dar imoral deoarece este 
interzis de o normă, sau dacă e simptomul unei maladii. 
Creierul nostru nu a evoluat cu adevărat în ultimii 5.000 de 
ani, de la inventarea scrisului. In plus, este practic identic 
pentru întreaga specie umană. In consecinţă, ceea ce este 
normal astăzi era şi în urmă cu 3.000 de ani şi ceea ce 
este normal la Paris trebuie să fie şi la Riyad, New York sau 
într-un sat din pădurea amazoniană. Tot aşa, un 
comportament patologic (o boală comportamentală 
produsă de funcţionarea incorectă a creierului) este 
probabil identic de-a lungul timpului şi pe întreaga 
planetă. 

Normalitatea nu se referă la faptul de a acţiona în mod 
corect, iar patologia, la faptul de a face ceva ce nu trebuia. 


Normalitatea înseamnă că puteţi să va dati seama cand 
creierul vă funcţionează în mod corect, în vreme ce un 
comportament patologic este observat în momentul în 
care creierul începe să nu mai funcţioneze cum trebuie. 
Din această cauză, un comportament normal este 
transcultural şi constant în timp. 

Dacă luăm în calcul această perspectivă temporală şi 
geografică, constatăm că normele nu permit nici pe 
departe sa definim normalitatea. Acestea au evoluat 
enorm în trecut şi sunt foarte diferite de la o cultură la 
alta. Este suficient să ne deplasăm puţin în timp pentru a 
vedea că anumite comportamente considerate infracţiuni 
astăzi erau considerate absolut normale nu cu foarte mult 
timp în urmă şi că, pe de altă parte, comportamente 
precum homosexualitatea, considerate normale astăzi, 
erau vicii incalificabile nu cu mult timp în urmă. O călătorie 
scurtă în spaţiu este la fel de instructivă. Intrucât ceea ce 
este considerat normal astăzi la Riad, de exemplu 
lapidarea, este văzut ca o pedeapsă barbară şi inumană la 
Paris, pe când, invers, un comportament precum adulterul, 
care nici măcar nu-i face pe oameni să ridice o sprânceană 
la Paris, este pasibil de pedeapsa cu moartea la Riad. 

Cu toate astea, funcţionarea normală a creierului nu a 
evoluat deloc în decursul ultimelor milenii, iar cel al 
parizienilor nu diferă de cel al locuitorilor din Riad. 
Anumite comportamente stigmatizate ca infracţiuni sau 
vicii într-un caz şi acceptate în altul sunt normale, dar mai 
mult sau mai puţin în conformitate cu normele societăţii 
care le protejează potrivit dictatelor culturale şi/sau 
religioase. 

Pe scurt, acolo unde normalitatea este transculturală, 
normele şi viciile pe care le defineşte sunt relative şi se 
schimbă profund în decursul istoriei şi de la o cultură la 
alta. 


Mi se va spune încă o dată că exagerez, că normele 
fundamentale nu au evoluat cu adevărat în timp şi că 
rămân aceleaşi indiferent de cultură. Părea într-adevăr 
foarte rezonabil şi reconfortant să considerăm că, în ultimă 
instanţă, normele principale există pentru a ne aminti ceea 
ce suntem, ce anume este normalitatea fiinţei umane. Însă 
această idee are defectul major de a fi absolut falsă. 


Viciile: comportamente dezaxate, 
din nefericire normale 


Pentru cei care estimează, aşa cum e cazul meu, că 
normele nu descriu sub nici o formă comportamentul 
normal, ci, dimpotrivă, în general i se opun, poate că 
paragrafele următoare nu sunt necesare. Pentru cei care 
cred că, în momentul în care ajungem la esenţă, normele 
descriu bine normalitatea, faptul de a citi ceea ce urmează 
este indispensabil chiar dacă remarcile mele vor suna 
extrem de provocator. Din nefericire, nu eu sau remarcile 
mele, ci „normalitatea” naturii umane este cea care în 
realitate poate fi socotită înspăimântătoare. 

Sa luăm comportamente emblematice anormale, cele 
pe care ne-am aştepta să le vedem în mod regulat în toate 
culturile, pentru a le trece prin sita istoriei şi geografiei. De 
exemplu, conservarea speciei şi cea a individului. 

Să începem cu un comportament care ţine de sfera 
reproductivă şi care este considerat nu numai anormal, ci 
şi îngrozitor şi pasibil de pedeapsa cu închisoarea: 
impunerea unui act sexual unei persoane care nu 
consimte. Relaţiile sexuale forţate sunt de mai multe tipuri 
şi înglobează două exemple caracteristice: violul şi 
căsătoria forţată. La drept vorbind, nu prea văd vreo mare 


diferenţă între cele două, în afară de câteva detalii pe care 
le-am putea rezuma astfel: 

- numărul de persoane care sunt de acord să impună o 
relaţie sexuală forţată, de multe ori mai importantă în 
cazul căsătoriilor forţate; 

- mijlocul de coercitie cel mai des folosit, violenţa fizică 
în cazul violului şi psihologică în cazul căsătoriei forţate; 

- timpul acordat victimei pentru a se pregăti în vederea 
susţinerii actului sexual neconsimtit, mult mai lung pentru 
căsătoria forţată; 

- în sfârşit, numărul de acte sexuale impuse victimei, în 
general câteva în cazul violului şi nenumărate după 
ceremonia de nuntă nedorită. 

Impunerea unei relaţii sexuale este interzisă într-un 
număr mare de state. Însă acest comportament anormal în 
termeni medicali este oare generat de o funcţionare 
cerebrală defectuoasă care ar trebui tratată? După cum aţi 
înţeles deja, răspunsul e nu. Este vorba despre fapte 
imorale, vicii îngrozitoare sau infracţiuni, dar nu de 
patologie. Pentru a vă convinge, să trecem violul şi 
căsătoria forţată prin proba timpului şi geografiei. 

În primul rând, violul şi agresiunile sexuale sunt 
cuprinse în codul penal francez din 1810, la capitolul 
„Atentate la bunele moravuri”. Violul este abordat în 
articolul 331, este descris ca o infracţiune şi e pasibil de 
pedeapsa cu închisoarea (chiar pe viaţă). Cu toate astea, 
violul nu este calificat decât dacă organul masculin 
penetrează aparatul genital al unei femei şi dacă se 
recurge la violenţă. În consecinţă, bărbaţii nu pot să fie 
violati, iar penetrările anale, bucale sau digitale sunt 
atentate la pudoare, pedepsite prin amenzi şi închisoare 
de la trei luni la un an. 

Înainte de 1810, violul era pedepsit, şi totuşi nu actul în 
sine era condamnat, ci circumstanţele în care se petrecea. 


De exemplu, violul in timp de razboi era tolerat si chiar 
practicat pe larg ca recompensă pentru trupele 
învingătoare. Violarea unei femei adulte, necăsătorite nu 
atrăgea după sine urmărirea penală. Pe de altă parte, 
rangul social al violatorului şi victima sa erau foarte 
importante. Faptul că un stăpân abuza sexual o servitoare 
nu lăsa loc pentru o compensație financiară decât daca 
rezulta un copil nelegitim din acea legătură. Ea nu era 
despăgubită pentru actul în sine, ci pentru faptul că 
această femeie devenită mamă nu se mai putea căsători. 
In orice caz, violul nu era calificat în absenţa violenţei 
fizice în momentul relaţiei şi se credea că un bărbat singur 
nu putea să violeze o femeie dacă ea i se împotrivea total. 
Violentele comise înaintea actului sexual nu erau luate în 
calcul. De exemplu, o servitoare care ceda după ce fusese 
bătută de stăpânul său şi ameninţată că va fi dată afară 
dacă nu se conformează exigenţelor sale sexuale nu se 
considera că a fost violată. A trebuit să aşteptăm până în 
1994 pentru ca amenințările să apară în codul penal ca un 
mijloc folosit de violator pentru a impune actul sexual. In 
aceeaşi ordine de idei, în perioada sclavagismului, faptul 
de a avea relaţii forţate şi violente cu o sclavă nu era 
considerat o infracţiune, ci, dimpotrivă, un drept al 
stăpânului. 

Exceptii interesante: sodomia şi incestul, care au fost 
pedepsite până în secolul al XVIll-lea, fără a se face 
distincţie între autor şi victima violului (indiferent care ar fi 
vârsta sa). Toţi primesc aceeaşi pedeapsă. In zilele 
noastre, incestul rămâne formal interzis, în timp ce 
sodomia este, cel puţin în Franţa, considerată o practică 
sexuală normală. Putem chiar cumpăra din magazine 
specializate diverse mijloace care încurajează o astfel de 
activitate. 


În câteva sute de ani, toleranta faţă de anumite 
comportamente a fost aşadar radical modificată. Totuşi, în 
acest scurt interval de timp, creierul nu s-a modificat 
deloc: funcţiona la fel de bine la persoanele care practicau 
sodomia si la violatorii din secolul al XVIl-ea. 

Pentru căsătoria forţată, care nu e altceva decât un viol 
organizat de familia victimei, istoria este foarte similară cu 
cea a violului însuşi, chiar dacă nu mai ţine de moravuri, 
mai ales în ţările occidentale. De fapt, spre deosebire de 
practicile romane şi germanice vechi, Biserica Catolică, 
alături de reforma gregoriană a secolului al XI-lea, tind să 
impună liberul consimtamant al soţilor în momentul 
căsătoriei. Intr-adevar, căsătoria forţată rămâne în 
continuare o practică actuală, legală şi acceptată într-un 
număr important de state, în special din Asia, Africa sau 
Orientul Mijlociu şi Europa de Est - dar cu variaţii. În 
anumite cazuri, se cere sfatul viitorilor soţi, chiar dacă 
rămâne pur consultativ. În alte cazuri, pretendentii nu sunt 
neapărat consultaţi, iar căsătoria este decisă de familii cu 
mult înainte de maturitatea sexuală a tinerilor. În fine, 
uneori, viitorul sot îşi cumpără direct viitoarea soţie de la 
tatăl ei. 

In concluzie, dacă impunerea unei relaţii sexuale unei 
persoane care nu a consimţit este un comportament 
anormal în termeni medicali, Franţa a fost victima unei 
epidemii care a făcut ravagii până în secolul al XIX-lea. De 
atunci, am avut şansa de a controla fenomenul, ceea ce 
nu mai este cazul într-un număr important de alte state. 

Mi se va reproşa că practicile sexuale nu sunt exemple 
bune pentru a diferenţia normele şi normalitatea, din 
moment ce ele constituie un subiect de vii controverse 
asupra cărora indivizii sau societăţile par să fie incapabile 
să se pună de acord. 


Poate ca normele sunt stabile si descriu mai bine 
normalitatea daca atacam subiectul mai puţin 
controversat al conservării vieţii şi integrităţii fiinţelor 
umane. 

Să trecem aşadar la un alt comportament considerat 
îngrozitor şi anormal: crima. Este adevărat că omuciderea 
este pedepsită practic în toate culturile, lucru care se 
întâmplă încă din Antichitate. Cu toate astea, dacă privim 
mai în detaliu, asasinatul nu era considerat (şi nici în 
prezent nu este considerat) un comportament imoral sau 
patologic. Ceea ce pune mai multe probleme sunt 
condiţiile în care se realizează. Să luăm şi aici exemple 
concrete. În Antichitate, omorârea unui sclav de către 
stăpân nu era considerată o crimă şi un comportament 
patologic. Atât în vechime, cât şi în epoca modernă, 
masacrele în masă erau considerate proceduri eficiente 
pentru asigurarea unei victorii (de exemplu, după asediul 
unui oraş, pentru a rezolva conflicte etnice sau pentru a 
diminua amploarea protestelor politice). Insă este 
adevărat că ideea de crimă împotriva umanităţii a fost 
introdusă în secolul trecut pentru a se încerca stoparea 
unui asemenea tip de practici. In ciuda acestui lucru, 
crimele comise din motive etnice sau politice nu sunt 
tratate în acelaşi fel ca asasinatele individuale. Dacă, după 
o lovitură de stat, regimul aflat la putere ucide 30 de 
opozanți în aproximativ trei ani, cu greu se va observa 
acest lucru. Informaţia nu va ajunge pe prima pagină a 
ziarelor. Pe de altă parte, dacă, în aceeaşi perioadă de 
timp, unul dintre noi ucide 30 de persoane din cauză că au 
idei diferite de ale sale, acţiunea sa va fi mediatizată pe 
larg şi va fi considerat un ucigas în serie psihopat. 

Mi se va obiecta că uciderea sau rănirea unei fiinţe 
umane se poate justifica dacă este pentru protejarea unui 
bine superior. La fel ca un război menit să apere 


integritatea teritoriala a unei natiuni sau idealul unui mod 
de viata. Trebuie, aşadar, sa tragem concluzia că 
posibilitatea de a ne amuza este de asemenea un bine 
superior. Mă întreb deoarece faptul de a privi oameni cum 
sunt omorâţi sau răniţi a fost şi încă este o formă de 
divertisment foarte apreciată. Spectacolele cu ființe 
umane care erau devorate de animale sălbatice sau 
luptele pe viaţă şi pe moarte dintre gladiatori erau foarte 
populare în Roma antică. Tradiţia luptelor în cursul cărora 
rănile sunt regula şi moartea este posibilă a continuat de-a 
lungul istoriei până în zilele noastre. Dacă sunteţi de 
părere că luptele sportive au devenit în cea mai mare 
parte spectacole tehnice cu o violenţă simbolică, vă invit 
să urmăriţi UFC sau Ultimate Fighting Championship. 
Posibilitatea de a vedea sportivi răniţi şi plini de sânge 
este un element capital al succesului mondial al acestei 
competiţii. Pe de altă parte, este poate important să ne 
amintim că execuțiile nu au încetat să fie publice în Franţa 
decât în 1939... mai ales din cauza tulburării ordinii publice 
de către mulţimea venită să asiste la spectacol. 
Inregistrarea video a ultimei execuţii franceze, cea a lui 
Eugene Weidmann, este de altfel disponibilă pe YouTube. 
Tortura este un alt comportament pe care am putea 
avea tendinţa să-l considerăm patologic. Torturile cele mai 
cunoscute sunt probabil cele pe care Inchiziția le-a comis 
pentru a verifica dacă suspectul e posedat de diavol. 
Aceste acte barbare erau efectuate de o manieră foarte 
„profesionistă”, cu ajutorul unui personal instruit şi al unor 
instrumente uneori foarte complexe concepute special în 
acest scop. Nu trebuie să credem că tortura ar fi o practică 
a unor alte timpuri. Bineînţeles, în Franţa, „interogatoriul 
prealabil”, eufemism din epocă folosit pentru a denumi 
tortura, a fost abolit de Ludovic XVI, la 24 august 1780, 
când această practică era deja din ce în ce mai rară. Însă 


în Statele Unite, recursul la tortură pentru a obţine 
informaţii legate de securitatea naţională a reprezentat 
unul dintre argumentele campaniei noului preşedinte. 
Pentru o perspectivă internaţională mai largă cu privire la 
acest subiect, este suficient să analizăm unul dintre 
ultimele rapoarte ale Amnesty International care publică o 
listă lungă a ţărilor care practică cu regularitate tortura în 
ziua de astăzi. 

Prin urmare, nici măcar tortura nu este un 
comportament anormal în sine. Aici, încă o dată, important 
este să ştim cine este torturat, şi nu fapta în sine. Această 
practică a fost mult timp considerată acceptabilă şi chiar şi 
astăzi anumite state consideră că este posibil să fie 
folosită dacă personalul este bine instruit şi autorizat şi 
dacă este vorba despre obţinerea unor informaţii 
esenţiale. Pe de altă parte, dacă e destinată satisfacerii 
unei dorinţe sau a unei nevoi personale, tortura este 
considerată o crimă, iar tortionarul un sadic incalificabil. 

Bineînţeles, se va obiecta în continuare că societăţile 
noastre au evoluat, s-au îmbunătăţit şi că cele ale căror 
practici le considerăm inacceptabile sunt înapoiate şi mai 
puţin civilizate. Problema este că, în unele cazuri, normele 
nu evoluează în mod liniar spre progres. Dimpotrivă, ele 
nu fac decât să se deplaseze înainte şi înapoi, provocându- 
ne ameteli. 

Acesta este cazul homosexualității, care a fluctuat între 
normalitate, precum în Grecia antică şi Roma, infracţiune 
până la jumătatea secolului XX în Anglia şi boală psihică 
până la mijlocul anilor 1990, pentru a reveni în cele din 
urmă în aproape toate ţările occidentale la normalitate în 
secolul XXI. Am mers până la dezvoltarea teoriei genului 
pentru a explica faptul că identificarea cu un gen sexual 
este un proces care se detaşează de determinismul XY şi 
deci de sexul biologic al individului. lată-ne aşadar cu un 


sex legat de cromozomii nostri si un gen care depinde de 
identitatea noastra sexuala. Cu alte cuvinte, este normal 
sa fii un barbat XY si sa te identifici drept femeie, din 
moment ce genul nu derivă din sex, ci dintr-un „alt” 
proces. Indiferent care ar fi constructia teoretica pe care o 
folosim, într-un număr din ce în ce mai mare de state 
cuplurile de acelaşi sex pot de acum să se căsătorească Si 
să adopte copii. Am avansat, sau am mers înapoi? Aş 
spune că ne-am învârtit în cerc, mergând de la alb la 
negru şi trecând prin toate nuantele de gri. În acest timp, 
creierul nostru nu s-a modificat nici un pic. Singurul lucru 
care se poate spune este că normele, şi nu normalitatea, 
sunt cele care ne călăuzesc deciziile şi că modul în care 
privim diferitele feluri de a fi nu evoluează întotdeauna 
într-o manieră logică. 

Lista de comportamente normale „imorale” ar putea cu 
siguranţă să fie extinsă, însă nu e cazul. Aici nu încerc 
decât să demonstrez că normele nu definesc normalitatea, 
ci acceptabilitatea comportamentelor definite în general în 
societatea noastră ca anormale - aşa cum sunt violul, 
moartea sau tortura. Ele sunt cu siguranţă urâte, dar din 
nefericire normale, din moment ce sunt acceptate în 
funcţie de context, de perioadă şi de civilizaţie. Această 
constatare nu implică sub nici o formă faptul că normele, 
care se schimbă tot timpul şi neagă comportamentul 
nostru normal, sunt inutile. Dimpotrivă, această analiză 
întăreşte necesitatea şi importanţa lor, tocmai deoarece 
comportamentul normal al speciei umane este atât de 
înspăimântător. 


Bolile: comportamente normale 
complet dezaxate 


Tocmai am observat ca acele comportamente care 
contravin normelor sunt în general normale şi sunt 
înfăptuite de persoane al căror creier funcţionează corect. 
Care sunt acum caracteristicile comportamentelor 
patologice, cele pe care le observăm atunci când creierul 
începe să-şi arate neputintele? 

În esenţă, dar destul de fidel realităţii, tulburările de 
comportament pot fi împărţite în două categorii principale: 
afecțiunile neurologice şi patologia psihiatrică. 

Care sunt diferenţele dintre ele? Pentru mulţi dintre voi, 
sunt cele dintre bolile corpului (organice şi neurologice) şi 
cele ale sufletului (psihologice şi psihiatrice). Această 
distincţie (medievală şi învechită) este încă folosită astăzi 
de unii terapeuti. Motivele unei astfel de determinări sunt 
deseori, după cum am văzut, o mare credinţă, puţină rea- 
credinţă şi o anumită doză de bun-simt. Trei factori ce pot 
fi justificati dacă o persoană nu este conştientă de 
adevărata funcţionare a biologiei de la acest început de 
secol XXI. Odată ce această cunoaştere este integrată, 
pare evident că bolile psihiatrice şi neurologice afectează 
întregul creier. Ceea ce le diferenţiază cel mai des este 
tipul de disfunctie al acestui organ de neînlocuit. 


Neurologia şi psihiatria între exces şi eşec 


Bolile neurologice se declanşează în general atunci când 
creierul nu face suficient din ceea ce ar trebui să facă. 
Neurologii consacră o bună parte din activitatea lor 
combaterii patologiei în cursul căreia creierul pierde 
progresiv una sau mai multe dintre funcţiile sale. In cazul 
bolii Alzheimer, deseori memoria este cea care slăbeşte 
prima, înainte de pierderea celei mai mari părţi a 
capacităţilor cognitive, până în momentul în care pacientul 
nu mai are nici un fel de autonomie şi nu mai poate intra 
în legătură cu mediul înconjurător. În cazul bolii Parkinson, 


altă afecțiune  neurologică bine-cunoscuta, controlul 
mişcărilor este cel afectat puţin câte puţin până când 
dispare aproape complet. 

La polul opus, în cazul bolilor psihiatrice, creierul face 
un pic prea mult. Bineînţeles, există excepţii, dar cel mai 
adesea  psihiatrii îşi petrec timpul luptând împotriva 
exprimării excesive şi invazive a emoţiilor şi 
comportamentelor perfect normale. Anxietatea, de 
exemplu, nu este nimic altceva decât exacerbarea 
(deseori nejustificată) a unui comportament foarte util 
pentru o specie: teama. In acelaşi fel, depresia ar putea fi 
considerată o tristeţe irepresibilă care pune stăpânire pe 
individ. Însă nici teama, nici tristeţea nu sunt emoţii 
patologice. Este foarte util să ti se facă teamă în situaţii 
periculoase şi amenințătoare, pentru a putea fugi sau 
lupta. În acelaşi fel, după pierderea unui element 
important din viaţa noastră, o anumită disperare, un 
dezinteres pentru lumea exterioară şi o dificultate de a 
resimti bucuria sau plăcerea fac parte din procesul de 
doliu. Aceste lucruri ne permit să ne reconstruim prin 
retragerea dintr-un mediu care nu ne convine, aşteptând 
zile mai bune. 

De asemenea, când este vorba despre aceeaşi funcţie, 
psihiatrii şi neurologii se ocupă cel mai adesea de 
disfuncţii opuse. Să luăm ca exemplu memoria. Pentru 
neurolog, unul dintre principalii duşmani împotriva cărora 
trebuie luptat este pierderea sau ştergerea trecutului care 
ne limitează la un prezent nebunesc. Dimpotrivă, pentru 
psihiatru, incapacitatea de a scăpa de anumite amintiri 
este cea care reprezintă pivotul multiplelor patologii. 
Exemplul cel mai emblematic al acestui defect al uitării 
este amintirea experienţelor traumatice ale trecutului care 
invadează prezentul până în punctul în care face 
imposibilă viaţa normală. 


Motricitatea este un alt exemplu al acestei perspective 
în oglindă a funcţionării defectuoase a creierului pe care o 
au deseori neurologul şi psihiatrul. Pierderea capacităţilor 
motorii este cu siguranţă duşmanul numărul unu al 
neurologului, la fel ca în cazul bolii Parkinson. Pentru 
psihiatru, dimpotrivă, este vorba despre agitaţie motorie, 
pe care o regăsim în multe afecţiuni, de la hiperactivitate 
paroxistică la copiii care suferă de ADHD (tulburare de 
deficit de atenţie şi hiperactivitate), care constituie o 
problemă. 

Pe scurt, cel mai adesea neurologii luptă împotriva 
„insuficienţei”, iar psihiatrii, împotriva „excesului”, ceea ce 
face viaţa neurologului mult mai simplă decât cea a 
psihiatrului. Este mult mai uşor de detectat un deficit care 
se instalează decât un exces care se manifestă. Dacă aţi fi 
capabili să scrieţi cu o caligrafie frumoasă şi, dintr-odată, 
scrisul devine din ce în ce mai mic, nu este complicat 
pentru voi sau pentru anturajul vostru să vă daţi seama că 
este o problemă. La fel, dacă incepeti să uitaţi prenumele 
propriilor copii, să nu vă mai recunoasteti soţia şi să nu va 
mai găsiți drumul spre serviciu, veţi avea rapid 
sentimentul ca este pe cale sa se dezvolte o boală. In 
consecinţă, când ajungem să vedem un neurolog nu o 
facem pentru a şti dacă suntem bolnavi sau nu, căci în 
general cunoaştem deja răspunsul. Căutăm numai să 
aflăm patologia exactă de care suferim şi posibilităţile 
terapeutice. 

Pentru psihiatru, situaţia este puţin mai complexă: 
mergem deseori la el deoarece ne întrebăm dacă suntem 
cu adevărat bolnavi. Determinarea excesului este, de fapt, 
mai dificilă decât identificarea unei lipse. Acesta este 
probabil motivul pentru care un mare număr de tulburări 
psihiatrice nu sunt detectate şi pentru care mulţi oameni o 
duc rău, din cauza lipsei diagnosticului. Trebuie, cu toate 


astea, Sa precizam ca, pentru pacienţii respectivi, 
diferenţa dintre normal şi patologie este uneori dificil de 
stabilit. Cum putem spune dacă tristeţea şi disperarea pe 
care le resimtim după moartea unei persoane apropiate 
fac parte dintr-un proces de doliu de înţeles, sau exprimă 
o depresie? Cum să ştim dacă dificultatea pe care o avem 
de a vorbi cu alţii într-o seară este semnul unei timiditati, 
sau al unei fobii sociale? Exemplele sunt aproape infinite. 


Când excesul devine boală 


Aşadar, prima sarcină a unui bun psihiatru este aceea dea 
înţelege dacă sunteţi bolnavi sau nu. Cum face? În 
general, psihiatrii folosesc trei criterii: cauza rezonabilă, 
frecvenţa şi gradul de afectare. 

Stabilirea unei „cauze rezonabile” constă pur şi simplu 
în a stabili dacă un comportament sau o emoție sunt 
proporţionale şi adaptate la situaţia care stă la originea sa. 
De exemplu, dacă sunteţi coplesiti de o anxietate profundă 
care atinge intensitatea unui atac de panică atunci când 
vă găsiţi faţă în faţă cu un leu în mod vizibil foarte 
înfometat, putem afirma cu un grad suficient de mare de 
certitudine că totul merge bine în creierul vostru, cel puţin 
până la asaltul fiarei. Pe de altă parte, dacă aceeaşi 
reacţie se declanşează cand vă întâlniți cu un iepure, este 
foarte probabil sa suferiţi de o tulburare anxioasă. Prin 
urmare, consultarea unui psihiatru este în mod sigur o 
idee excelentă. Intr-un alt registru, dacă vi se fură 
automobilul, dacă soţia fuge cu cel mai bun prieten al 
vostru şi dacă va mai arde şi casa, faptul că va simtiti trişti 
sau chiar nefericiti şi vă pierdeţi bucuria de a trai nu e 
neliniştitor şi nici anormal. Pe când dacă vi se pare din ce 
în ce mai dificil să vă treziti dimineaţa, chiar dacă ati 
deschis ochii de mult timp, şi dacă ideea de a pleca la 
serviciu vă este din ce în ce mai insuportabilă, fără să 


găsiţi vreo cauză pentru turnura neplăcută pe care o ia 
comportamentul vostru, este foarte probabil să prezentaţi 
primele semne ale unei depresii. 

Bineînţeles, este vorba despre exemple exagerate în 
care diferenţa dintre normal şi patologic este simplu de 
stabilit. În viaţă, avem nenumărate motive pentru a fi 
nelinistiti, frustrati, pentru a ne simţi ameninţaţi, deoarece 
pierdem cu regularitate persoane dragi şi obiecte la care 
ţinem. De aceea, dacă suntem trişti, anxioşi sau agitati, 
este deseori foarte dificil să spunem dacă această reacţie 
este normală sau patologică. Faptul de a merge să vedeţi 
un specialist este deseori singura modalitate de a rezolva 
lucrurile şi de a înţelege dacă propriul creier reacţionează 
normal la situaţia prezentă sau reacţionează exagerat din 
cauza unei tulburări. 

Frecvența unui comportament este al doilea criteriu de 
distincţie între normal şi patologic. Este deosebit de 
relevant atunci când absenţa sau prezenţa unui motiv 
probabil e dificil de stabilit. De exemplu, mult mai mulţi 
oameni decât ne imaginăm fac mici gesturi cum ar fi acela 
de a se spăla des pe mâini, de a controla de mai multe ori 
dacă uşa a fost închisă bine sau de a evita să calce pe 
îmbinările plăcilor de gresie. Aceste comportamente nu au 
o justificare specială. Numai atunci când sunt repetate cu 
o periodicitate foarte mare putem începe să bănuim o 
tulburare obsesiv compulsivă, renumita TOC. La fel ca în 
cazul anxietatii şi depresiei. Independent de cauze, 
justificate sau nu, faptul că ne este frică, că suntem trişti 
sau că nu ne simţim motivaţi nu sunt semne de boală în 
sine. Numai atunci când una dintre aceste manifestări 
devine foarte frecventă şi intensă ne gândim la o stare 
patologică. 

Nici un psihiatru demn de acest nume nu va pune 
diagnosticul unei boli psihiatrice în cazul unei persoane 


care manifesta din cand in cand un comportament lipsit de 
cauze rezonabile. Multe persoane au o teamă iraţională de 
soareci. Rational vorbind, este o nebunie absolută, având 
în vedere că şoarecele e cel care ar trebui să aibă un atac 
de panică de fiecare dată când vede un om prin apropiere. 
Cu toate astea, foarte puţine persoane care au o fobie din 
cauza acestor mici rozătoare sunt considerate bolnave şi 
tratate. Soarecii nu sunt atât de des întâlniți, iar 
persoanele cu o astfel de fobie au de cele mai multe ori o 
viaţă liniştită şi împlinită. 

Cel de-al treilea criteriu este gradul în care reacţia 
suspectă afectează restul vieţii persoanei: un 
comportament nu numai că este frecvent, dar ia locul altor 
activităţi care devin progresiv dificile, chiar imposibile. De 
aceasta data, din cauza unei tristeţi profunde sau a fricii 
de moarte, nu mai sunteţi capabili să vă ridicaţi din pat, să 
vă îmbrăcaţi şi să mergeţi la serviciu, astfel că ramaneti 
acasă. Sau nu vă spălaţi numai de două sau de trei ori 
dimineaţa înainte de a merge la munca, ci repetati acest 
ritual până la încheierea zilei înainte de a putea să mai 
ieşiţi din casă. O altă posibilitate: nu vă simtiti numai 
ciudat si intimidati de fiecare dată când o persoană 
necunoscută vă abordează pentru a vă spune ceva, ci 
renuntati total sa mai ieşiţi din casă deoarece simpla idee 
că ar putea să vă abordeze este insuportabilă. Când un 
comportament devine copleşitor şi irepresibil, diagnosticul 
de boală psihiatrică nu mai este o îndoială. 

Aceste trei criterii (absenţa cauzei rezonabile, frecvenţa 
excesivă a comportamentului şi gradul în care acesta 
afectează sfera ocupată de alte activităţi ale vieţii 
cotidiene) se combină în diferite feluri şi intensitatea lor 
variază în funcţie de individ. Din această cauză, în afara 
cazurilor extreme, avem nevoie cel mai adesea de un 


specialist pentru a înţelege nu numai patologia de care 
suferim, ci şi, pur şi simplu, dacă suntem bolnavi sau nu. 


Între boală şi viciu, 
cancerul psihosocial al dependenţei 


Faptul că organul aflat la originea comportamentului 
nostru nu s-a schimbat de milenii şi că este în mod 
fundamental la fel în cazul tuturor fiinţelor umane ne oferă 
posibilitatea de a distinge un comportament normal de 
afecţiuni. Dacă o conduită este acceptată de o cultură şi 
respinsă de alta care o consideră un viciu, avem de-a face 
foarte probabil cu un comportament normal, cu excepţia 
cazului în care considerăm că fiinţele umane ale unei 
întregi civilizaţii au un creier bolnav. Pe de altă parte, 
bolile care ţin de comportament sunt transculturale şi 
transgenerationale din moment ce reprezintă devieri 
provocate de o tulburare cerebrală comună tuturor. 

Cu acest raţionament, ar trebui să fie destul de simplu 
să diferenţiem viciile de boli. Din nefericire, societatea 
noastră le confundă foarte adesea, la fel ca normele şi 
normalitatea. Uneori nu este foarte grav. Dar, în alte 
cazuri, această confuzie creează adevărate cancere 
psihosociale ce provoacă suferinţe enorme persoanelor 
afectate şi costă extrem de scump societatea. 

Dependenţa este cu siguranţă regina tuturor categoriilor 
incapacității noastre de a distinge viciile de boli. Acest 
cuvânt-umbrelă, care acoperă aproape orice în ziua de azi, 
defineşte în general comportamente incontrolabile care 
conduc la un consum în exces dăunător pentru individ. 
Este vorba despre un veritabil flagel pentru societatea 
noastră şi pentru sistemul nostru de sănătate. Să luăm ca 
exemplu cele două consumuri exagerate principale: 


drogurile (legale si ilegale) si hrana. Daca le grupam si le 
calculam costurile, reprezinta fara nici o indoiala principala 
povara economica si sociala a societatii noastre. Aceasta 
constatare nu este uimitoare, având în vedere numărul 
persoanelor implicate. În Franţa, aproximativ 22% din 
populaţie este obeză, iar 60% este supraponderală. Există, 
de asemenea, aproximativ 30% dintre persoane care 
fumează cu regularitate, iar 20% fumează peste 10 ţigări 
pe zi. Trebuie să adăugăm 8,8% persoane care au un 
consum cronic de alcool şi la risc şi 4,5% care sunt 
dependente. In sfârşit, există 1,5 milioane de oameni care 
fumează cu regularitate canabis şi aproximativ un milion 
care sunt dependenţi de el. In total, un procent foarte 
semnificativ din populaţia Franţei. 

Problema dependentelor e de aşa natură încât ar fi 
trebuit găsită o soluţie cu mult timp în urmă. Însă nu este 
aşa. Supraponderalitatea şi obezitatea cresc inexorabil şi 
dacă unele ţări ajung să micşoreze consumul unui drog 
sau altuia, dependenţa nu încetează să crească la nivel 
global. Nu ştim cum sa abordăm această problemă, 
probabil din cauza opiniilor disparate care există pe acest 
subiect. Este vorba despre o carenta socială pentru unii şi 
de o slăbiciune individuală care merge de la păcat la 
infracţiune şi boală pentru alţii. 

Cu toate astea, părea destul de simplu. Una dintre 
funcţiile principale ale creierului nostru, după cum am 
văzut, este aceea de a implementa comportamente 
menite să gestioneze şi elimine dependentele noastre 
primordiale faţă de aer, faţă de apă şi faţă de hrană, cele 
trei elemente de care avem nevoie în permanenţă pentru 
a ne menţine un nivel de entropie scăzut şi pentru a 
supravieţui. Aşadar nu este surprinzător că, în cazul în 
care funcţionează defectuos, un creier care s-a dezvoltat 
pentru a satisface dependențe insurmontabile ar putea să 


se înşele cu privire la obiect si să dobândească o 
dependenţă de altceva. 

Ştim astăzi că dependentele sunt în mod clar tulburări 
ale creierului. Cu toate acestea, ştiinţele umaniste şi 
sociale, asemenea religiilor, insistă asupra contrariului. 
Acest lucru este cu atât mai surprinzător cu cât, dintre 
toate bolile psihiatrice, singura pentru care cunoaştem 
bazele biologice este chiar dependenţa, în timp ce 
dereglările cerebrale care stau la originea depresiei, 
anxietatii sau schizofreniei nu sunt cunoscute cu adevărat. 
Totuşi, foarte rar auzim despre o persoană care suferă de 
fobie că este sfioasă şi că un serviciu militar i-ar întări 
spiritul. În mod similar, rareori acuzăm o persoană care 
suferă de depresie că este leneşă şi că doreşte să trăiască 
pe banii oferiţi de sistemul de asistenţă socială. Nu îi 
spunem că ar face mai bine să se scoale şi să meargă la 
muncă, în caz contrar lucrurile vor lua o întorsătură urâtă. 
Admitem imediat că este vorba despre bolnavi, că creierul 
nu le funcţionează corect şi că trebuie făcut tot ce se 
poate pentru a-i ajuta. 

Pe de altă parte, dacă susţinem că dependenţa este o 
boală biologică, opoziţia este foarte puternică. In cazul 
religiilor, e vorba despre o slăbiciune morală, un viciu care 
se datorează unei lipse de voinţă, adică pur şi simplu unui 
păcat. Catolicismul, pentru a alege o religie apropiată de 
noi, consideră că este un păcat mortal al timpurilor 
moderne, la acelaşi nivel cu avortul. lată un punct de 
vedere, trebuie să admitem, destul de îndepărtat de cel de 
boală. În cazul anumitor curente din psihologie şi ştiinţele 
umaniste, dependenţa ar fi mai degrabă o problemă 
psihologică, culturală şi socială care evident că nu se 
explică prin biologie. Toată lumea a auzit deja vorbindu-se 
despre dependenţa psihologică, care, în teorie, precedă şi 
conduce la dependenţă fizică, şi despre droguri care nu 


genereaza decat dependenta psihologica. Altfel spus, fiinta 
umana este adusa la dependenta de propria psihologie si, 
prin urmare, de propriul suflet imaterial. Această 
concepţie, conform căreia dependenţa reprezintă o 
consecinţă a slăbiciunii sufleteşti, explică probabil soarta 
pe care societatea noastră o rezervă toxicomanilor, pe 
care îi forţează să se prostitueze, să fure, să se infecteze şi 
deseori să moară pentru a-şi procura produsele sub 
stăpânirea cărora se află. Deoarece, în ultimă instanţă, ce 
altceva ar fi de făcut pentru păcătoşii lipsiţi de voinţă, 
destinati să meargă în iad? Ce e aşa de grav dacă apucă 
să guste un pic din soarta care îi aşteaptă? Acest lucru nu 
face decât să-i pregătească pentru viitoarele chinuri 
veşnice. 

Argumentele în favoarea caracterului incorporal al 
dependenţei puteau fi auzite în urmă cu treizeci de ani, 
însă nu şi astăzi. De-a lungul ultimelor decenii, nu numai 
că am identificat mecanismul biologic al trecerii de la un 
consum recreativ de droguri la o adevărată dependenţă, 
dar s-a demonstrat de asemenea că aşa-zisa dependenţă 
psihologică este 100% biologică. Mai multe descoperiri de 
la începutul secolului XXI au dat lovitura de graţie 
perspectivei spiritualiste sau nonbiologice a dependenţei. 
De exemplu, în 2004, împreună cu grupul meu de 
cercetare, am publicat in revista Science dovada ca 
dependenţa nu afectează numai fiinţele umane, ci şi 
animale precum şobolanii. Aceste rozătoare sunt dispuse 
să muncească pentru a obţine drogul, iar după o lună de la 
începerea consumului „recreativ voluntar”, unii dintre 
indivizi au dezvoltat un adevărat comportament de 
dependenţă, asemănător celui al fiinţelor umane. 
Procentul de animale care devin dependente, de 
aproximativ 20%, este similar celui al consumatorilor 
umani care au luat acelaşi drog şi care ajung toxicomani. 


În plus, substanţa în discuţie era cocaina, unul dintre 
drogurile despre care se credea că nu creează decât 
dependenţă psihologică. 

De ce această descoperire este incompatibilă cu ideea 
că dependenţa constituie o boală sufletească? Pur şi 
simplu deoarece, pentru facțiunea spiritualistă, animalele 
nu au suflet. In consecinţă, ele nu pot să dezvolte această 
patologie. Şi totuşi... sobolanii devin destul de dependenţi. 
Prin urmare, suntem forţaţi, încă o dată, să conchidem că 
dependenţa nu este o slăbiciune a sufletului uman, ci o 
afecţiune biologică. 

Care sunt originile acestei persecuții împotriva 
dependentelor? De ce acceptăm fără rezerve că depresia 
are baze biologice, deşi încă nu le-am identificat, dar 
evităm să spunem acelaşi lucru despre dependență, desi fi 
cunoaştem mecanismele? Motivul este foarte simplu: 
ultima, mai mult decât alte patologii comportamentale, 
afectează unul dintre elementele centrale ale concepției 
pe care o avem despre suflet: cel al libertății. Libertatea si 
dependenţa sunt de fapt foarte strâns legate, chiar daca 
nu suntem foarte conştienţi de această relație. 

Pentru a o înțelege, să ne întrebăm care sunt duşmanii 
libertății. Primele elemente ce ne vin tn minte sunt o serie 
de amenințări externe, de constrângeri legale si de 
structuri sociale: legile divine sau terestre, bineînțeles 
regimurile totalitare sau chiar sclavia. Relațiile dintre lege 
si libertate nu sunt echivoce deoarece depind complet de 
sistemul politic. In Franţa, la fel ca în regimurile 
democratice in general, legea vizează reducerea libertății 
unora pentru a proteja libertatea tuturor. În absenţa 
acestei forțe, echilibrul respectiv ar fi dificil de obținut 
deoarece căutarea libertății de către unii va avea tendința 
să strivească libertățile altora. În schimb, în regimurile 
totalitare, legea nu protejează libertatea tuturor, ci e 


instituită pentru a reduce libertatea unora în favoarea 
libertăţii altora. Paradigma este sclavia care permite unei 
persoane să intre în posesia alteia pentru a-şi satisface 
toate dorinţele şi necesităţile. 

In cele din urmă, credem aproape în unanimitate că 
libertatea altora este principalul duşman al libertăţii 
noastre. Acest lucru înseamnă să uităm de marea 
ameninţare la adresa propriei libertăţi care provine din 
interiorul nostru. Unii dintre voi nu îşi dau seama despre 
ce vreau să vă vorbesc? Insă toată lumea cunoaşte acest 
duşman intern la fel de nefast ca sclavia sau dictatura: 
este vorba despre dependenţă. O dependenţă care ne 
obligă să executăm, fără a putea să ne opunem, acţiuni 
menite să ne aducă un obiect şi să-l consumăm. Acest 
comportament ia treptat locul altor activităţi, pentru a 
deveni aproape exclusiv şi obligatoriu.  Pierdem 
posibilitatea de a alege. Compararea dependenţei cu o 
formă de sclavie este, prin urmare, foarte aproape de 
realitate, deoarece şi una, şi alta sunt opuse, pe plan 
individual şi social, libertăţii. 

Relaţia dintre libertate şi dependenţă este şi mai 
tulburătoare când observăm principala cucerire a libertăţii 
moderne: dreptul omului la împlinire personală. În prezent, 
dispunem de hrană savuroasă şi de nenumărate distracţii. 
Putem întreţine relaţii sexuale nu doar pentru a ne 
reproduce, putem practica sporturi extreme, putem 
cumpăra lucruri care nu sunt neapărat utile, dar a căror 
posesie ne bucură, şi putem să consumăm în deplină 
legalitate droguri precum alcool, tutun sau, în unele ţări, 
canabis. Aceste mijloace de împlinire ne pot aduce la 
exces, chiar la dependenţă. Cu alte cuvinte, se pare că ne 
simţim liberi înfăptuind înainte de toate activităţi ce riscă 
să ne priveze de acest drept câştigat cu atâtea sacrificii. 
Dependenţa ar fi, de fapt, nu numai un duşman intern al 


libertăţii, ci şi o consecinţă a acestei căutări, un risc pe 
care ni-l asumăm pentru a fi liberi. 

Prin urmare, înţelegem mai bine motivele din spatele 
dorinţei de a nu admite că dependenţa este biologică. 
Cum ar putea eşecul unei facultăţi imateriale, date de 
Dumnezeu sufletului omului, să fie de ordin biologic? De 
necrezut, altfel libertatea ar trebui să fie ea însăşi de 
asemenea biologică. După cum am văzut, se ştie că aşa se 
întâmplă: căutarea libertăţii este principiul organizator al 
biologiei. Insă era important să înţelegem de ce această 
idee este dificil de acceptat pentru cei care cred într-un 
suflet imaterial. De fapt, dacă dependenţa si, în 
consecinţă, libertatea sunt biologice, ce mai rămâne din 
suflet? 

Un alt motiv al dificultății întâmpinate de societatea 
noastră în încercarea de a rezolva problema dependenţei 
este că găsim acolo un teren de luptă emblematic între 
Homo endostaticus şi exostaticus. 

Confruntat cu problema dependenţei, omul endostatic, 
spiritualist şi conservator are în mod clar tendinţa să 
interzică toate activităţile sau substanţele capabile să 
angajeze acest tip de angrenaj. Este destul de logic 
deoarece drogurile reprezintă în general arhetipul plăcerii 
exostatice şi, prin urmare, un pericol enorm pentru 
căutarea fericirii endostatice. Problema este că această 
interdicţie merge împotriva aspirațiilor unei mari parti din 
populaţie, care nu este pregătită să renunţe la plăcerea 
exostazică. Nimeni nu ar fi de acord să renunţe la un 
pahar de Sauternes cu foie gras numai pentru a evita 
alcoolismul sau obezitatea. In plus, prohibitia, care a fost 
deja practicata la scara larga, nu a functionat niciodata. Ea 
generează o piaţă subterană enormă şi o infractionalitate 
dificil de stopat în ciuda eforturilor foarte importante şi 
costisitoare. Ca să nu mai vorbim de opoziţia puternică cu 


care se confruntă din partea lobby-urilor interesate, 
precum industria vinului şi produselor spirtoase, cea a 
jocurilor de noroc, a sexului sau a tutunului, care 
subliniază consecinţele economice dezastruoase 
presupuse de interzicerea produselor lor. 

A doua soluţie, propusă de persoanele exostatice, 
progresiste şi materialiste, este liberalizarea integrală. 
Pentru a avea parte de plăcere, riscul de a deveni 
dependenţi nu li se pare prohibitiv. Şi, în plus, deoarece 
numeroase activităţi care prezintă riscuri, inclusiv un 
număr mare de sporturi, sunt acceptate în societatea 
noastră, atunci de ce să nu fie acceptate şi drogurile? 
Această poziţie întâmpină, bineînţeles, o opoziţie puternică 
din partea factiunilor spiritualiste şi conservatoare. 
Biserica Catolică, după cum am observat, consideră 
dependenţa un păcat şi o aşază pe acelaşi plan cu avortul, 
în timp ce mişcările conservatoare laice dezaprobă 
vehement consumul drogurilor. În plus, în Europa şi în 
Franţa se consideră că statul trebuie să-i protejeze pe 
cetăţeni. În consecinţă, este greu de imaginat că ar putea 
să le dea acces la produse sau activităţi periculoase 
precum drogurile. 

Încă o dată, prinsă în vârtejul opoziţiei ideologice dintre 
persoanele endostatice şi cele exostatice, societatea 
noastră se învârte în cerc şi, incapabilă să găsească o 
soluţie logică şi coerentă, rezolvă problemele de la caz la 
caz. lată cum alcoolul şi tutunul, care se numără printre 
drogurile cele mai periculoase pentru sănătate, ajung să 
fie legale. În paralel, autorităţile noastre din domeniul 
sănătăţii pretind că luptă împotriva obezității, însă statul 
nu face nimic împotriva unei industrii agroalimentare care 
transformă hrana în drog. Cunoaştem ravagiile jocului 
patologic, însă jocurile de noroc sunt legale; statul este 


unul dintre principalii operatori si obtine un beneficiu prin 
taxele percepute. 

Prin urmare, între interdicţie si liberalizare, efectuam 
acţiuni de prevenire încercând să convingem oamenii să 
nu consume sau să consume cu moderație produsele care 
li se vând. Un efort colosal extrem de costisitor şi, în plus, 
aproape ineficient în multe ţări, între care şi Franţa. Nu 
este o surpriză din moment ce faptul de a ne oferi plăceri 
exostatice prin toate mijloacele este un comportament 
normal al speciei noastre. 

Ne putem descurca mai bine, sau trebuie să continuăm 
să trăim în acest conflict dintre îngrădirea libertăţii şi 
acceptarea propriilor dependențe? Suntem oare destinati 
să purtăm dezbateri nesfârşite de fiecare dată când 
mişcările libertariene vor să dezincrimineze droguri sau 
activităţi care până atunci fuseseră interzise sau când 
mişcările conservatoare vor să interzică sau să limiteze 
activităţi care până atunci fuseseră legale? Cum să ieşim 
din acest impas? 

Incă o dată, o soluţie este abordarea acestei probleme 
folosind perspectiva mai largă a lui Homo interstaticus: să 
încercăm să înţelegem cu adevărat acest fenomen şi să 
acceptăm realitatea. Am putea atunci să încetăm să ne 
mai plimbăm între perspective monoculare opuse (să 
interzicem totul sau să liberalizăm totul), pentru ca, în cele 
din urmă, să ajungem la rădăcina problemei şi astfel s-o 
rezolvăm. 

In capitolele următoare, vom aborda aşadar prin prisma 
lui Homo interstaticus mai întâi consumul în exces de 
hrană, deci obezitatea, şi apoi dependenţa de droguri. Alte 
dependente, precum cele care tin de relaţii sexuale, jocuri 
video sau sport, se află din ce în ce mai mult în lumina 
reflectoarelor. Însă dincolo de interesul pe care îl suscită, 


problemele majore cu care este confruntata societatea 
noastra sunt obezitatea si toxicomania. 


8. Obezitatea: un creier bolnav din cauza 
mediului 


Ne îngrăşăm fiindcă suntem prea inteligenţi 


Întrucât consumul de hrană constituie una dintre cele trei 
dependențe primordiale ale noastre, ce se poate face în 
cazul obezității, considerată deseori un rezultat al unei 
forme de dependenţă de mâncare? Dependenţa de o 
dependenţă? N-are nici un sens. Obezitatea nu este, de 
fapt, o nouă dependenţă, ci numai o dependenţă 
primordială care a luat o turnură nefastă. 

Cum ajunge o persoană să fie supraponderală? Mănâncă 
prea mult sau, mai exact, peste necesităţile sale. Multă 
vreme, prin prisma endostazei, am considerat obezitatea o 
boală a satietatii, un eşec al sistemelor de control care ne 
fac să încetăm să ne mai alimentăm. Acum, obezitatea s- 
ar părea că se datorează în principal sistemului exostatic, 
care ne îndeamnă să consumăm mai mult decât este 
necesar, pentru a face rezerve sub formă de grăsimi, şi al 
cărui rol principal, în secolul XXI, pare să fie acela că ne 
îngraşă. Însă cum a putut să selecteze evoluţia un sistem 
biologic care provoacă o stare, obezitatea, asociată cu o 
serie de patologii precum diabetul sau bolile 
cardiovasculare? Răspunsul este foarte simplu: evoluţia nu 
a selectat nimic, cel puţin nu recent. 


Am vazut ca sistemele exostatic si endostatic au fost 
selectate in conditii de mediu cu o durata suficienta pentru 
a fi semnificative la nivelul evolutiei: cele patru milioane 
de ani in decursul carora fiintele umane au fost vanatori- 
culegatori si nu au avut nici un control asupra propriului 
mediu înconjurător. Într-un mediu instabil, prezenţa unor 
indivizi al căror comportament alimentar este în principal 
reglat de sistemul endostatic (care îi determina sa 
manance atunci cand le este foame) si a altor indivizi 
reglati de sistemul exostatic (care îi determina sa 
manance de fiecare data cand vad mancare) a reprezentat 
un anumit avantaj pentru specie. 

Insă aceasta este o poveste veche, lucrurile s-au 
schimbat mult şi nu mai există o incertitudine cu privire la 
resurse, cel puţin în ţările aşa-zis civilizate. Atunci de ce nu 
ne-am adaptat? Este posibil ca evoluţia la care ne referim 
în mod constant să nu-şi fi îndeplinit sarcina? Nu. Evoluţia 
funcţionează destul de bine şi continuă să progreseze în 
cazul tuturor speciilor. Insă este nevoie de mult timp, de 
foarte mult timp, de mii de ani pentru a putea face 
schimbări. 

lată de ce este nevoie şi de o altă analiză referitoare la 
epidemia „inexplicabilă” de obezitate care, de 30 de ani, 
ne-a invadat planeta în urma occidentalizării societăţilor. 
Nu a avut loc nici o dereglare neprevăzută a propriului 
sistem biologic care să provoace o tulburare a 
mecanismului nostru de satietate. Nici măcar o degradare 
bruscă a cortexului prefrontal, moralizatorul nostru 
cerebral, care ne-ar determina să nu mai putem rezista 
păcatului lăcomiei. Nu, nimic nu e dereglat în cazul nostru. 
Dimpotrivă, dacă devenim obezi, se întâmplă pentru că 
biologia noastră continuă să funcţioneze foarte bine. 

Când suntem supraponderali, problema nu se află în 
interiorul nostru, ci în exterior, în mediul înconjurător 


actual. Mediul e cel care a devenit patologic, facand in 
permanenta disponibile resurse alimentare, lucru pentru 
care biologia noastră nu este pregătită. Însă noi suntem 
cei care l-am făcut să fie patologic. De obicei, evoluţia 
selectează indivizii cel mai bine adaptati caracteristicilor 
mediului, cei care supraviețuiesc mai uşor se pot 
reproduce într-o măsură mai mare şi devin treptat cel mai 
bine reprezentaţi în cadrul speciei. În urmă cu aproximativ 
15.000 de ani, fiinţele umane au inversat această relaţie 
modificându-şi condiţiile de viaţă pentru a le adapta 
propriilor nevoi, în special odată cu inventarea agriculturii 
şi a creşterii animalelor. Această perioadă, pe care unii 
specialişti o numesc Antropocen, a condus la mediul 
hiperstabil al vremurilor moderne la care unele dintre 
sistemele noastre biologice nu sunt adaptate. 

Consacram timp şi eforturi impresionante pentru a 
produce, depozita şi distribui resursele de care avem 
nevoie imediat. Pe orice stradă din centrul unui oraş, 
numărați patiseriile, brutăriile, micile magazine de unde se 
pot cumpăra sandviciuri, restaurantele sau orice alt loc în 
care mâncarea este disponibilă pe loc. Să luăm ca 
exemplu mediul rural: dintre cele 55 de milioane de 
hectare de teritoriu francez, 53,3% sunt destinate 
agriculturii (pentru producţia vegetală şi animală); în 
vreme ce silvicultura (pentru păduri) ocupă 28,3%. 
Lacurile, urbanizarea şi infrastructura ocupă 12,7% şi 
numai 4,6% din suprafeţele agricole nu sunt cultivate. Cu 
alte cuvinte, am modificat 95% din teritoriul francez astfel 
încât să răspundă nevoilor noastre imediat ce apar. 
Puterea exostazei, care ne determina să prevenim 
necesitatile viitoare, este cu adevarat enorma Si pare sa fi 
creat dinamica civilizatiei occidentale. 

Obezitatea este, prin urmare, un tip destul de special de 
boală caracterizată prin faptul că sistemul biologic în 


cauză nu suferă nici o dereglare, ci funcţionează perfect. 
În general, suntem bolnavi atunci când corpul nu 
funcţionează bine. De această data, din cauza 
modificărilor din mediu, funcţionarea „normală”, care nu 
mai este avantajoasă pentru noi, devine patologică. Ne 
gândim deseori că în biologie normalitatea este o 
caracteristică absolută spre care tind organismele, ca şi 
cum ar trebui să atingă un ideal abstract. Este fals: în 
biologie, normalitatea este dependentă în totalitate de 
mediu. 

Plămânii, de exemplu, sunt nişte organe extraordinare, 
impresionanti prin eficacitatea funcţiei lor fiziologice, 
extragerea oxigenului şi eliminarea dioxidului de carbon. O 
maşinărie biologică aproape perfectă. Dacă, dintr-odată, 
mediul se modifică, dacă ne aflăm pe un vapor şi cădem în 
mare fără să ştim să înotăm, dacă rămânem cu capul în 
apă, nu se mai poate face nimic. Plămânii nu pot extrage 
oxigenul din apă. Cu toate astea, peştii trăiesc foarte bine 
în mare. În aceste condiţii, înecul ar fi o boală a 
plămânilor? Toată lumea va considera că această idee 
este ridicolă. Şi totuşi, este la fel de stupid să considerăm 
obezitatea o disfuncţie a sistemului exostatic. Pentru 
ultimul, un mediu în care hrana e mereu prezentă şi din 
abundență este la fel de imposibil de controlat ca un 
mediu acvatic pentru plămâni. 

Prin urmare, în cazul obezității, ne confruntăm cu un 
nou tip de patologie: bolile care se manifestă deşi totul 
funcţionează normal. Adică tulburări datorate unei 
schimbări drastice a mediului. Faptul de a fi supraponderal 
este complet diferit de înec, care survine în urma unui 
accident atunci când ne aflăm într-un mediu în care nu 
trebuia să intrăm. În cazul obezității, mediul în care trăim 
este cel care s-a schimbat, iar cel mai rău este că noi 
înşine l-am modificat. Acest rău este poate un exemplu al 


unui nou tip de afecţiuni pe care le putem numi „boli ale 
evoluţiei proactive”. Ele se datorează inversării relaţiei 
noastre evolutive cu mediul: nu el e cel care ne schimbă 
pentru a fi din ce în ce mai bine adaptati, ci noi suntem cei 
care îl modifică pentru a corespunde cât mai bine idealului 
nostru cognitiv despre noi înşine. Însă atunci când scopul 
este atins, uneori biologia noastră nu mai este adaptată. 

Cu alte cuvinte, am putea spune fără să riscăm prea 
mult să ne înşelăm că ne îngrăşăm fiindcă suntem prea 
inteligenţi. 


De ce nu este toată lumea obeză 


Dacă avem cu toţii un sistem endostatic şi unul exostatic, 
de ce nu suntem cu toţii obezi? Acest lucru ţine de 
diferenţele de moştenire genetică şi totodată de 
singularitatea experienţelor individuale de viaţă, care vor 
determina intensitatea expresiei genelor. Prin urmare, 
este normal să fim cu toţii diferiţi, aşadar mai mult sau 
mai puţin exostatici sau endostatici. 

Variaţiile dintre indivizi permit evoluţiei sa selecteze 
caracterele cele mai avantajoase pentru specie. Dacă, de 
exemplu, pentru a culege majoritatea fructelor trebuie să 
avem înălţimea de minimum 1,70 m, numai persoanele 
care au atins această înălţime vor putea supravieţui, 
celelalte întâmpinând prea multe probleme în a se hrăni. 
În cazul comportamentului alimentar, în condiţii stabile, 
avantajul este de partea indivizilor endostatici, cei 
exostatici având parte de condiţii instabile. Trecerea de la 
o condiţie de aprovizionare la alta poate fi rapidă şi are loc 
în intervalul unei generaţii sau mai multora, durate care nu 
permit selectarea unei trăsături. In consecinţă, specia care 
poate în orice moment să dispună de reprezentanţi din 


cele doua profiluri ar putea sa faca fata cu rapiditate unei 
schimbări drastice între perioade de abundenta si de 
lipsuri şi să supravieţuiască mai bine în toate situaţiile. 
însă atunci când resursele alimentare sunt abundente si 
stabile, aproape mai mult decât ar fi rezonabil, aşa cum se 
întâmplă astăzi, indivizii exostatici vor fi împinşi să 
mănânce în fiecare zi mai mult decât au nevoie şi vor 
prezenta un risc mai mare de a dezvolta obezitate. 


Acumularea grăsimii 
este un program biologic subtil 


Am putea considera că acumularea de resurse energetice 
este un fenomen pasiv; că de fiecare dată când mâncăm 
mai mult decât avem nevoie organismul conservă 
surplusul, din moment ce acesta trebuie să meargă 
undeva. Dimpotrivă, stimularea activă a depozitării de 
energie este una dintre finalităţile fiziologice specifice ale 
sistemului exostatic. Ultimul nu numai că ne determină să 
mâncăm mai mult, ci ne şi orientează metabolismul în 
direcţia constituirii de rezerve. Conservarea energiei este 
aşadar un fenomen activ ce conduce la o coordonare 
impresionantă între un număr mare de organe diferite: 
bineînţeles creierul, dar şi tractul gastrointestinal, ficatul, 
pancreasul, muşchii şi țesutul adipos. 

Unul dintre sistemele biologice care asigură această 
coordonare este sistemul endocanabinoid, al cărui 
receptor principal, CB1, acţionează ca un veritabil dirijor 
orientând activitatea unui număr mare de organe spre 
acumularea de energie. Pentru a înţelege bine efectele 
sale, să observăm, organ cu organ, funcţia teoretică a 
sistemului exostatic şi s-o comparăm cu ceea ce ştim 
despre acţiunea sistemului endocanabinoid. 


La nivelul organelor de simt si al creierului, sistemul 
exostatic ar trebui, in mod ideal, să sporească senzaţia de 
plăcere oferită de mâncare si, în consecinţă, capacitatea 
sa de a ne atrage. Ar trebui de asemenea să ne poată 
determina să mâncăm şi în condiţii de satietate. Cu alte 
cuvinte, ar trebui să crească atractivitatea alimentelor prin 
inhibarea senzatiei că suntem sătui. 

Sistemul endocanabinoid acţionează deopotrivă asupra 
vederii şi simțului olfactiv pentru a creşte atractivitatea 
hranei. De exemplu, este prezent în retină, unde activarea 
sa pare să îmbunătăţească contrastul vizual şi mai ales 
vederea pe timp de noapte. De aceea, în Jamaica, pentru a 
repera mai bine peştii pe timpul nopţii, pescarii recurg la 
canabis, al cărui principiu activ, THC, stimulează 
receptorul CBI. La nivelul sistemului olfactiv, activarea 
sistemului endocanabinoid permite de asemenea sporirea 
perceperii hranei şi prin urmare atracţia şi apoi 
consumarea sa. În cele din urmă, acest sistem acţionează 
direct asupra celulelor gustative mărind perceperea 
dulcelui. 

Prin acţiunile sale coordonate, sistemul endocanabinoid 
face ca mâncarea să ne pară mai apetisantă, mai aromată 
şi mai savuroasă. Acesta îşi continuă acţiunea la nivelul 
creierului, unde poate spori plăcerea procurată de 
alimente, crescând, prin influențarea sistemului 
dopaminergic, dorința de a le consuma. Prin urmare, nu 
este prea surprinzător că unul dintre efectele cunoscute 
ale canabisului, al cărui principiu activ, THC, stimulează 
receptorul CB1, este acela de a provoca o dorință foarte 
mare de a mânca dulce. 

Sistemul endocanabinoid creşte, de asemenea, aportul 
alimentar prin acțiuni coordonate asupra hipotalamusului, 
centrul integrator al sistemului endostatic. Acest sistem 
inhibă centrii satietatii şi îi activează pe cei care ne incită 


să mâncăm; schimbă totodată unii neuroni ducând la 
producerea, în locul semnalelor de satietate iniţiale, a 
neurotransmiţătorilor care ne îndeamnă să mâncăm; şi, în 
fine, tot la nivelul hipotalamusului, sporeşte impactul 
semnalelor periferice, precum cel al hormonului grelină, 
care stimulează aportul alimentar. 

La nivelul tractului gastrointestinal, sistemul exostatic 
trebuie să crească în mod ideal absorbţia alimentelor. 

In sistemul digestiv, ingestia de hrană, în special bogată 
în grăsimi, creşte rata endocanibinoizilor. Acest proces 
antrenează o absorbţie mai importantă a alimentelor nu 
numai pentru că încetinește  motilitatea (mişcările) 
intestinului şi golirea gastrică, ci şi pentru acţiunea sa 
antiinflamatoare asupra tractului gastrointestinal: ultimul 
se află de fapt în permanenţă într-o stare de inflamare ce 
diminuează absorbţia hranei. 

La nivelul ficatului şi pancreasului, sistemul exostatic 
trebuie teoretic să faciliteze producerea de lipide plecând 
de la alimentele absorbite, deoarece sunt substanţe pe 
care le putem stoca în cantităţi mai mari. 

În afară de cele pe care le ingerăm direct împreună cu 
alimentele, ficatul poate să producă grăsimi plecând de la 
glucidele absorbite. El foloseşte pentru acest proces 
enzime care transformă glucoza în acizi graşi. 
Endocanabinoizii pot creşte producerea acestor enzime şi 
sunt capabili să facă ficatul să funcţioneze la activitatea sa 
maximă prin creşterea cantităţii de glucoză care ajunge la 
acesta printr-o diminuare a absorbției sale de către 
celulele musculare. In paralel, endocanabinoizii acţionează 
direct asupra pancreasului şi fac să sporească nivelul de 
insulină, un hormon care stimulează puternic producerea 
de lipide de către ficat. 

Cu alte cuvinte, dacă vom compara producerea de lipide 
cu o maşină, sistemul endocanabinoid creşte capacitatea 


motorului (cantitatea de enzime hepatice), se asigura ca 
exista permanent benzina in rezervor (mai multa glucoza) 
şi se asigură că acceleraţia este întotdeauna apăsată (mai 
multă insulină). 

La nivelul țesutului adipos, sistemul exostatic trebuie în 
mod teoretic să faciliteze intrarea grăsimilor în celulele 
acestuia: adipocitele. Contrar a ceea ce ne-am putea 
imagina, depozitarea de lipide în adipocite nu este un 
fenomen pasiv: necesită activarea unui transportor 
specific ce „deschide porţile”. Din nou, sistemul 
endocanabinoid joacă un rol foarte important. Deschizând 
o astfel de poartă, acest sistem permite grăsimilor să intre 
în celulele sale şi să se acumuleze şi totodată modifică 
adipocitele prin creşterea numărului şi a capacităţii de 
depozitare ale acestora. 

În fine, sistemul exostatic ar trebui în mod ideal să 
micşoreze consumul de energie, ceea ce sporeşte în mod 
mecanic depozitarea. Sistemul endocanabinoid poate face 
acest lucru în mai multe feluri. Mai întâi, inhibă sistemul 
nervos autonom, a cărui funcţie este aceea de a spori 
consumul de energie, stimulând termogeneza (producerea 
de căldură). În paralel, acţionează de asemenea prin 
diminuarea activităţii mitocondriilor, organite intracelulare 
care produc sursa noastră principală de energie, ATP-ul, 
descompunând glucidele şi lipidele. 

În cele din urmă, stocarea de grăsimi şi îngrăşarea nu 
sunt inevitabile din cauza acumulării progresive a unui 
surplus care s-ar aduna în țesutul nostru adipos la fel ca 
nişte bile la fundul unui sac. Dimpotrivă, faptul de a ne 
îngrăşa ar putea mai degrabă să fie comparat cu o formă 
de artă. Un balet cu o coregrafie foarte bună, în cursul 
căreia diferite organe acţionează la unison pentru a face 
astfel încât organismul să poată nu numai să acumuleze 


grasime, dar mai ales s-o produca din alimentele pe care 
le consuma. 


Din ce in ce mai gras: 
este normal sa nu stii sa te opresti 


Cand un sistem biologic este activat in mod repetat, 
efectele sale se diminueaza progresiv. Acest tip de 
adaptare, pe care o numim toleranţă, caracterizează de 
asemenea sistemele care reglează aportul de hrană şi 
folosirea resurselor alimentare. De exemplu, un organism 
supus în mod periodic unor niveluri ridicate de insulină 
devine progresiv insensibil şi rezistent la acest hormon. 
Mecanismul respectiv pleacă de la o „intenţie bună”, 
aceea de a ne face să suportam mai bine stimulările 
excesive, şi are cu siguranţă consecinţe pozitive pe 
termen scurt. Cu toate astea, toleranța se află adesea la 
originea mecanismelor patologice. 

In cazul acumulării de energie, toleranța se referă la 
sistemul de satietate. Altfel spus, cu cât mâncăm mai mult 
şi cu cât acumulăm mai multă grăsime, cu atât sistemul 
nostru de satietate este mai putin eficient şi cu atât ne e 
mai greu să ne oprim din mâncat. De exemplu, cu cât ne 
îngrăşăm mai mult, cu atât creierul devine mai insensibil 
la efectele hormonului leptină, care îşi pierde progresiv 
capacitatea de a inhiba aportul alimentar. 

Dacă sistemele care stimulează aportul alimentar devin 
la fel de tolerante precum cele care reglează satietatea, 
totul ar trebui să se echilibreze. Insă nu aceasta este 
situaţia. In cazul obezității, în special activitatea sistemului 
endocanabinoid nu prezintă semne de toleranţă. 
Dimpotrivă, o creştere a nivelului endocanabinoizilor din 
sânge este unul dintre markerii obezității. Însă, pe măsură 


ce efectele leptinei se diminueaza progresiv, cele ale 
endocanabinoizilor raman neschimbate sau chiar cresc. Cu 
cat va ingrasati mai mult, cu atât produceti mai multă 
grasime si cu atat mai mult endocanabinoizii va fac sa 
mâncaţi, să transformati alimentele în lipide, permitandu- 
vă de asemenea să depozitati mai mult. Este vorba despre 
un adevărat cerc vicios. 


Gras şi fericit? Rezilienţa excesului 


Este destul de interesant de constatat că persoanele 
obeze sau cele supraponderale par să fie uneori pasive, 
chiar nepasatoare cu privire la propria stare. Contrar 
părerii populare, aceasta nu este o problemă de slăbiciune 
morală sau de lipsă de voinţă. Dimpotrivă, este vorba 
despre un alt efect al sistemului exostatic şi în special al 
sistemului endocanabinoid, care provoacă acestor 
persoane o rezilienta puternică, mai ales în raport cu 
propria situaţie. 

Rezilienta este un concept foarte modern care 
invadeaza tot mai mult domeniul psihologiei. Multa vreme, 
s-a considerat ca relaţia cu experienţele noastre de viata 
este în principal pasivă. Am avut şansa să am nişte părinţi 
formidabili, nu am cunoscut agresivitate, război... Şansele 
mele de a avea un bun echilibru psihologic sunt foarte 
mari. Dacă, în schimb, trecutul meu ar fi fost presărat cu 
experienţe negative şi traumatice, aş avea şanse foarte 
mari de a dezvolta probleme psihologice. Destul de recent, 
ne-am dat seama că mulţi oameni pot să depăşească 
evenimentele negative fără a mai păstra urmele lor. 
Această rezilienta care ne conferă capacitatea de a 
rezista, de a uita suferinţele, de a ignora adversitatile este 
considerată astăzi un atu foarte mare pentru individ. 


În societatea actuală, rezilienta este uşor de înţeles. 
Dacă ati fost agresati o dată, riscurile de a fi atacați din 
nou sunt cel mai adesea foarte mici. Capacitatea de a uita 
o astfel de traumă este aşadar cu siguranţă salutar. Cu 
toate astea, sistemele noastre biologice s-au format într-o 
perioadă în care controlul pe care îl exercitam asupra 
mediului era inexistent. Amenintarile şi agresiunile nu erau 
sub nici o formă accidente izolate. In acest context, 
incapacitatea de a depăşi experienţa unui pericol din care 
am scăpat era în mod clar un avantaj, în vreme ce funcţia 
pozitivă a rezilientei este mult mai dificil de înţeles. 

Pentru a clarifica acest paradox, trebuie luat în calcul 
rolul sistemului exostatic, care este acela de a pune 
organismul într-o situaţie de exces şi de stres fiziologic, 
pentru a stimula efectuarea de rezerve. Prin urmare, nu 
este deloc surprinzător că anumite mecanisme ale acestui 
sistem încearcă să protejeze individul de pericolele la care 
îl expun acţiunile sale. 

Din acest punct de vedere, înţelegem de ce anumite 
funcţii ale sistemului endocanabinoid, care pot părea 
complet independente de efectele sale asupra stocării de 
resurse energetice, acţionează în mod indirect asupra 
acestei funcții. Activarea sistemului endocanabinoid 
diminuează senzaţia de durere, se opune stresului şi 
reduce teama. Toate aceste proprietăţi par să nu fie legate 
de posibilitatea de a stoca sau nu hrană. Totuşi, dacă ne 
gândim mai bine, un individ exostatic nu va consuma 
numai mai multe alimente atunci când le vede, ci este de 
asemenea mai motivat să le găsească. Căutarea hranei 
într-un mediu necontrolat creşte posibilitatea de a fi expus 
la situaţii periculoase cu propria doză de suferinţă şi de 
teamă. Daca resimtiti mai putin efectele stresului şi aveţi 
mai puţine angoase şi mai puţine dureri sunteţi mai 
capabili să explorati cu regularitate noi medii si, prin 


urmare, să găsiţi ceva care să va hrănească. Mai mult, 
dacă nu este cu adevărat digerabilă sau dacă este 
consumată în cantităţi mari, hrana poate provoca greață şi 
stări inflamatorii. În plus faţă de toate celelalte funcţii ale 
sale, sistemul endocanabinoid acţionează ca antiemetic, 
antivomitiv şi antiinflamator şi este prin urmare foarte util. 

In cele din urmă, asemenea plăcerii, rezilienta a fost 
probabil selectată de evoluţie pentru a ne facilita 
capacitatea de a acumula resurse interne în ciuda 
pericolelor pe care le presupunea acest lucru. In condiţiile 
unor resurse nesigure de care era nevoie pentru a culege 
sau vâna, riscul de a deveni obez era foarte limitat, iar 
capacitatea de a depăşi experienţa unui pericol era cu 
siguranţă un avantaj. In situaţia actuală, în secolul XXI, 
sistemul endocanabinoid extrem de stimulat provoacă o 
obezitate tot mai crescută şi induce de asemenea o 
anumită rezilienta fata de această stare, aşadar o 
motivaţie scăzută de a o evita. 


Şi dacă am elabora regimuri adaptate 
pentru cei care au nevoie de ele? 


Analizând obezitatea şi evoluţia sa, suntem frapati de 
două elemente. Pe de o parte, creşterea sa epidemică, iar 
pe de altă parte, incapacitatea noastră totală de a remedia 
acest lucru. Cu toate astea, problema este în principiu 
simplu de rezolvat: mâncaţi mai puţin şi veţi slăbi. În plus, 
nu sunteţi obligaţi să faceţi totul singuri, o mulţime de 
dieteticieni, de cărţi şi de bloguri vă propun o mie şi una 
de reţete pentru a da uşor jos kilogramele într-un mod 
echilibrat. Există chiar societăţi care livrează la domiciliu 
meniuri dietetice. Nu mai este nevoie să faceţi 
cumpărături sau să gatiti. 


In ciuda acestei armate binevoitoare, rezultatul nu se 
ridică la înălţimea aşteptărilor, iar numărul cazurilor de 
obezitate continuă să crească. Deoarece măsurile igienico- 
dietetice (denumire tehnică a unui regim hipocaloric 
asociat cu activitatea fizică) nu funcţionează. Bineînţeles, 
dacă mâncaţi mai puţin şi faceţi mai multă mişcare, veţi 
pierde fără îndoială din greutate. Însă, dacă măsurile 
respective nu dau rezultatele scontate, asta se datorează 
pur şi simplu faptului că oamenii nu le respectă. Prin 
urmare, este necesar să vă întrebaţi de ce majoritatea 
persoanelor obeze sunt incapabile să realizeze lucrul cel 
mai simplu din lume pentru a slăbi: să mănânce mai puţin 
şi să facă mai multă mişcare. 

Unul dintre răspunsurile la această întrebare este cel a 
conservatorilor endostatici care decretează ideea că 
obezitatea este rezultatul unui viciu, al unei slăbiciuni, al 
unei lipse de voinţă. Unii au ajuns să sugereze că 
societatea nu ar trebui să mai plătească pentru 
consecinţele sanitare ale obezității, dintre care cele mai 
importante, diabetul şi bolile cardiovasculare, ne costă 
foarte scump. Dacă nu doriţi să indepliniti cel mai simplu 
act, şi anume acela de a mânca mai puţin, nu există nici 
un motiv pentru ca noi, care facem efortul de a ne controla 
greutatea, să fim nevoiţi să vă plătim facturile pentru 
medicamente şi spitalizare. 

Această concepţie despre obezitate este greşită, dar 
perfect coerentă cu perspectiva endostatică pentru care 
obezitatea este absolut de neînțeles. Omul endostatic nu 
mănâncă decât dacă îi este foame şi numai atât cât 
trebuie pentru a reveni la o stare de echilibru. Pentru el, 
este un mister că oamenii fac excese alimentare şi îşi 
pierd sănătatea. Cu toate astea, obezitatea este o boală, o 
boală a exostazei. 


Bineînţeles, este o afecţiune ceva mai particulară 
deoarece nu este provocată de cedarea unui sistem 
biologic, ca în cazul bolilor Parkinson sau Alzheimer. În caz 
de obezitate, creierul face exact ce ar trebui să facă. Ceea 
ce nu mai funcţionează este adecvarea sa la mediul 
extrem de stabil de astăzi, mediu pentru care persoana 
obeză nu este responsabilă. 

Ce să facem, atunci? O prima etapă este aceea de a 
reexamina măsurile igienico-dietetice prin această noua 
perspectivă. lar acolo, marea surpriză: toate sunt 
structurate în jurul principiilor de reglare a sistemului 
endostatic. Prin urmare, nu este surprinzător că nu 
funcţionează. Cea mai mare parte a specialiştilor 
consideră că obezitatea este rezultatul unui defect al 
endostazei şi în special al funcţionării defectuoase a 
sistemului de satietate. Regimurile recomandate astăzi 
sunt, în consecinţă, menite să ajute un sistem endostatic 
slab, şi nu să potolească un sistem exostatic care 
funcţionează din plin. Cum vă aşteptaţi ca fiinţele umane 
cu înclinații exostatice, adică programate pentru exces, să 
poată ţine pasul cu el? Nu pot face acest lucru, întrucât 
ceea ce le determină să mănânce nu este nevoia, ca în 
cazul omului endostaticus, ci prezenţa hranei. lar 
alimentele se găsesc efectiv peste tot! 

Cum să facem? Cum ar proceda omul interstaticus, care 
nu este călăuzit de ideologie şi care vede realitatea în 
ansamblul său? Va încerca pur şi simplu să-şi imagineze 
măsurile igienico-dietetice adaptate sistemului exostatic, 
biologiei celui care trebuie să le urmeze. Cunoaştem 
destul de bine ce anume activează sistemul exostatic. Ne 
putem aşadar imagina regimuri alimentare care îi 
diminuează activitatea şi care pot determina mai uşor 
persoanele supraponderale să mănânce mai puţin. 


Care ar fi principiile generale ale acestor noi tipuri de 
măsuri igienico-dietetice? Filozofia de bază este 
bineînţeles aceea de a vă face să mâncaţi mai puţin. Insă 
în loc să vă impună o reducere a aportului caloric, scopul 
este să vă dea dorinţa de a limita cantitatea de alimente 
ingerate. Mijloacele de a ajunge aici se bazează pe trei 
întrebări fundamentale: ce anume să mâncăm, cum şi cu 
cine? 

Prima regulă pentru a reduce activitatea sistemului 
exostatic este aceea de a diminua proprietăţile care îţi 
stârnesc pofta de mâncare. Această perspectivă poate 
părea un pic tristă. Nimeni nu doreşte să fie nevoit să se 
mulţumească cu nişte feluri de mâncare puţin apetisante. 
Însă nu despre acest lucru este vorba. În schimb, putem 
încerca să evităm alimentele ale căror proprietăţi 
apetisante au fost sporite în mod artificial prin adăugarea 
a trei tipuri de substanţe chimice: zahărul, sarea şi lipidele. 
Industria agroalimentară este campioană la toate 
categoriile acestei practici. Toate produsele care conţin 
prea mult zahăr, sare şi grăsimi constituie ceea ce numim 
mâncare nesănătoasă, atât de des asociată cu obezitatea. 
De fapt, nu este vorba despre o mâncare neapărat 
dăunătoare, însă a fost concepută pentru a stimula în mod 
artificial sistemul exostatic, ceea ce ne determină să 
consumăm mai mult decât avem nevoie. Este destul de 
logic că vânzătorii de produse alimentare îndeamnă 
oamenii să mănânce mai mult şi că au găsit mijloace 
foarte eficiente de a face asta. 

Prin urmare, este necesar să interzicem toate 
mâncărurile gătite în afara casei şi, în general, toate 
preparatele industriale. Mai simplu spus, să nu mai 
cumpărăm nici o mâncare gata pregătită ce trebuie numai 
să fie încălzită, nici un sos industrial, nici un fel de carne 
procesată etc. Nu folosiţi decât produse brute, nu neapărat 


proaspete, pot fi si congelate, dar eliminati-le pe cele 
modificate de altii. 

Acest lucru ne sileste să ne punem întrebări referitoare 
la o serie de mâncăruri care nu sunt industriale, dar au 
fost pregătite uneori în condiţii artizanale: derivate din 
produse lactate, brânzeturi, unt, iaurt etc. şi uleiuri de 
origine vegetală. In mod ideal, ar trebui să renuntam şi la 
ele, chiar dacă acest lucru poate deveni foarte complicat, 
deoarece sunt de asemenea produse care au suferit o 
preparare ce vizează concentrarea conţinutului lor de 
grăsimi. Vă propun aşadar să eliminaţi toate produsele 
lactate concentrate, adică brânza sub toate formele, 
smântâna şi untul, şi să nu păstraţi decât laptele şi 
uleiurile vegetale care se numără printre grăsimile cel mai 
puţin nocive. 

Este cu adevărat important să controlăm îndeaproape 
cantităţile de zahăr, sare şi grăsimi, cei trei aditivi 
alimentari care stimulează cel mai mult sistemul exostatic 
şi care se regăsesc practic pe toate mesele şi în toate 
bucătăriile. Zahărul de masă nu este nimic altceva decât 
zaharoză în stare pură, indiferent de forma sa, nivelul de 
rafinare (zahăr alb sau brun) şi de originea sa (din trestie- 
de-zahăr sau sfeclă-de-zahăr). Acelaşi lucru este valabil 
pentru sarea de masă, care provine din depozite terestre 
sau din mare. In sfârşit, untul şi uleiurile vegetale sunt 
extracte extrem de concentrate din grăsimi. Aceşti trei 
aditivi nu constituie o problemă datorită proprietăţilor lor 
nutritionale, ci pentru că ne fac plăcere şi ne incită să 
mâncăm mai mult. Adăugarea de ulei sau de unt în cartofi 
creşte numărul de calorii, dar mai ales te încurajează să 
mai iei o portie. In fine, industria alimentară nu e singura 
care foloseşte aceste trei „bombe exostatice”, ci o facem 
şi noi în bucătărie. 


În mod ideal, pentru a evita stimularea sistemului 
exostatic şi astfel reducerea spontană a cantităţii de hrană 
ingerată, este suficient să preferam alimentele nerafinate, 
carnea, fructele şi legumele fără să adăugăm sare, zahăr 
sau grăsimi. Sunt de acord, este complicat. Şi atunci ce 
facem? În primul rând, putem să eliminăm complet zahărul 
sau cel puţin să nu îl adăugăm în alimentele care, în cea 
mai mare parte, îl contin deja. In afară de deserturi, nu-i 
vom simţi lipsa cu adevărat. Eliminarea completă a sării 
este mult mai complicată. Putem, în schimb, să adăugăm 
suficient pentru a face mâncarea gustoasă, după care să 
reducem treptat dozele. Veţi vedea că nevoia începe să 
scadă. Dar, mai ales, trebuie s-o adăugăm atunci când 
gătim şi să eliminăm sarea de la masă. In cazul grăsimilor 
(ulei sau unt), este de asemenea foarte important să le 
facem să dispară de la masă unde incită la consumarea 
unei cantităţi mai mari de pâine. Trebuie de asemenea să 
încercăm să diminuăm cantitatea de ulei, de unt sau de 
margarină în timpul preparării hranei. Acest lucru este mai 
uşor decât în cazul sării, deoarece diferitele metode de 
preparare ne permit să facem acest lucru păstrând gustul. 
O modalitate foarte eficientă este de a încheia prepararea 
alimentelor în apă până când aceasta se evaporă 
progresiv. Gustul final este exact acelaşi cu al alimentelor 
gătite exclusiv în grăsimi, însă cantitatea necesară de 
grăsime este mult mai mică. 

În cele din urmă, fiţi atenţi la sosuri, care sunt în general 
emulsii ce contin cantităţi importante din cele trei 
elemente anterioare. Trebuie sa le concentrați cât mai 
puţin posibil, punând numai atât cât trebuie, şi mai ales să 
le lăsaţi la bucătărie. 

Un alt element important este compoziţia mâncării, 
deoarece diversitatea si noutatea cresc puternic 
activitatea sistemului exostatic. In consecinţă, structura 


clasica (cu un antreu, un fel principal si un desert) ne 
îndeamnă să mâncăm mai mult de o portie. Acest 
fenomen destul de cunoscut se observă destul de bine 
atât la animale, cât şi la oameni. Dacă oferiţi oamenilor 
cantităţi nelimitate din trei feluri succesive de mâncare 
sau dacă le propuneţi acelaşi lucru de trei ori la rând, cei 
care au avut acces la o mâncare variată vor mânca mai 
mult decât ceilalţi. Acesta este un exemplu pe care l-am 
mai folosit, dar care este foarte revelator: chiar dacă 
sunteţi complet sătui la terminarea mesei, veţi găsi 
întotdeauna un mic loc şi pentru desert. De ce? Deoarece 
faptul de a-l vedea activează sistemul exostatic care ne 
face să depăşim senzaţia de satietate. În plus, structura 
clasică a mesei pare să se bazeze cu bună ştiinţă pe 
funcţionarea acestui sistem: cele trei părţi au cel mai 
adesea proprietăţi apetisante tot mai mari. Începem cu 
mâncarea cel mai puţin tentantă, o mică salată, urmată de 
carne sau peşte şi garnitură, după care încheiem cu 
brânză şi deserturi, produse artificiale bogate în sare şi 
zahăr. Dacă am începe masa cu brânza şi desertul, urmate 
de carne şi în cele din urmă de salată, ultima nu ne-ar 
atrage prea mult. 

Prin urmare, masa în cazul unui regim alimentar 
exostatic nu trebuie să fie în mod ideal alcătuită dintr-un 
singur fel. Chiar dacă aveţi mai multe alimente în farfurie, 
veţi mânca întotdeauna mai puţin decât dacă ar fi servite 
unele după altele. Ar trebui totuşi să evitati combinarea 
numai a unor alimente foarte apetisante, aşa cum sunt 
cartofii sotati cu hribi, piept de rata şi fasole verde călită în 
unt. In mod ideal, produsul cu cea mai mare putere 
apetisantă trebuie să fie însoţit de alimente cu mai puţine 
calorii. 

Este de asemenea important să pregătim farfuriile în 
bucătărie şi să evităm aşezarea în mijlocul mesei a unui 


platou din care toata lumea sa se poata servi si apoi sa 
mai ia o portie. Acest lucru se întâmplă deoarece vederea 
alimentelor activează sistemul exostatic care ne va 
îndemna sa mai luăm doar pentru că alimentele se află 
acolo, şi nu pentru că ne este foame. 

Până aici am discutat despre mâncare, dar ce trebuie să 
bem? În mod ideal, apă. Sucurile trebuie absolut interzise 
în timpul mesei sau chiar înainte de masă deoarece conţin 
multă glucoză, care este folosită de organismul nostru 
pentru a calcula cât anume suntem pe cale să mâncăm şi 
pentru a produce cantităţile de insulină necesare. 
Alimentele nerafinate contin foarte puţină glucoză: prin 
urmare, dacă adăugaţi zahăr, estimările vor fi false. 
Organismul vostru va reacţiona ca şi cum aţi fi mâncat 
mult mai mult decât în realitate şi aţi produce mult mai 
multă insulină decât este necesar. Principala problemă a 
sucurilor şi a adaosurilor de zahăr în timpul sau la 
terminarea mesei nu este legată de caloriile lor, ci de 
faptul că forţează organismul, prin intermediul producţiei 
de insulină, să transforme alimentele abia ingerate în 
grăsimi şi să le depoziteze în țesutul adipos. Dacă vreţi 
neapărat să beti suc, atunci trebuie să faceţi acest lucru 
între mese. La fel şi pentru cafeaua, laptele sau ceaiul mai 
slab sau mai concentrat de la terminarea mesei. Fie le beti 
fără zahăr, fie mai bine vă lipsiţi de ele. 

Dacă avem acum o idee clară despre ce ar trebui să 
mâncăm şi să bem, mai rămâne întrebarea cu cine să 
facem asta. Răspunsul este în principiu foarte simplu: de 
unul singur. Prezenţa altor persoane ne îndeamnă să 
consumăm mai mult. Acest comportament se regăseşte 
probabil în perioadele din vechime în timpul cărora noi şi 
semenii noştri ne aflam în competiţie pentru aceleaşi 
resurse. Ceea ce nu mâncam era luat repede de alţii. Prin 
urmare, aceştia trebuiau să fie ţinuţi la distanţă. Astăzi, 


daca urmam un regim, impartirea mesei cu cineva ne va 
face să consumam mai mult. Dacă, în plus, prietenii sau 
cei apropiaţi îşi pot umple bucuroşi farfuriile cu mâncăruri 
mult mai apetisante decât cele la care avem dreptul în 
timpul regimului nostru, riscăm pur şi simplu să ne 
aducem în pragul nebuniei sistemul exostatic şi să 
transformăm acel moment într-o veritabilă tortură. Aş 
spune că nici măcar nu se recomandă să mănânci singur 
în faţa televizorului, deoarece ne expune, desigur, într-un 
mod virtual, la alte fiinţe umane, ceea ce poate de 
asemenea îndemna sistemul exostatic să ne determine să 
mâncăm mai mult. 

Ultimul mic secret pentru a ne diminua dorinţa de a 
mânca: schimbaţi orele de masă. De fapt, consumarea 
hranei urmează un ciclu circadian cu care ne-am obişnuit 
încă din copilărie: face astfel încât corpul nostru să se 
pregătească prin creşterea, înaintea orei fatidice, a tuturor 
semnalelor biologice care ne îndeamnă să mâncăm. 
Aşadar, mutarea acestor ore ne va permite să ne reducem 
motivaţia de a mânca şi cantitatea de hrană pe care o vom 
consuma. In mod ideal, orele obişnuite de masă ar trebui 
devansate cu cel puţin o oră. Ştiu că acest lucru nu 
funcţionează întotdeauna, dar se poate realiza uneori. 

Dispuneţi acum de o serie de măsuri care va vor 
permite, dacă sunteţi exostatici, să urmaţi un regim 
alimentar fără să suferiti prea mult. Toate aceste categorii 
nu anulează in mod evident faptul că, dacă nu va reduceti 
aportul caloric zilnic, veţi continua să va ingrasati. Ele 
servesc numai pentru a vă ajuta să reduceti pofta de 
mâncare şi, în cele din urmă, să mâncaţi mai puţin. 


Obezitatea, o boală 
care nu seamănă cu celelalte 


Prin urmare, obezitatea este în principal o afecţiune a 
sistemului exostatic. Ea nu se datorează unei disfuncţii a 
acestui sistem, deoarece creierul unei persoane obeze 
funcţionează perfect. Este rezultatul unei neadaptări a 
unei părţi a biologiei noastre la mediul alimentar atât de 
abundent de care avem parte în ziua de azi. Departe de a 
fi ceva inevitabil, este urmarea revoluţiei cognitive care a 
schimbat relaţia noastră cu evoluţia. Nu mai permitem 
mediului sa selecteze indivizii cei mai adaptati, ci l-am 
transformat pentru a corespunde nevoilor noastre. Făcând 
apel la perspectiva dihotomică corp-suflet, obezitatea nu e 
o boală pe care corpul o induce esenței sale imateriale, ci 
mai degrabă o boală pe care esenţa imaterială o induce 
corpului. 

Provocarea de a găsi un tratament pentru obezitate 
este deosebit de complexă deoarece nu este vorba de a 
repara o biologie defectuoasă, ci mai degrabă de a stopa 
un sistem care funcţionează normal şi care serveşte la 
multe lucruri. O moleculă farmacologică clasică care ar 
bloca, de exemplu, sistemul endocanabinoid, unul dintre 
principalele substraturi ale exostazei, ar fi foarte complicat 
de utilizat deoarece ultimul este necesar pentru 
funcţionarea noastră normală. Efectele indezirabile ar fi, 
prin urmare, numeroase. Există însă o speranţă oferită de 
cercetări recente care au identificat molecule ce permit 
inhibarea selectivă a unei activităţi excesive a sistemului 
endocanabinoid: o nouă farmacologie care vizează excesul 
patologic, dar păstrează funcţionarea normală. 

În cele din urmă, în timp ce aşteptăm descoperirea unui 
tratament, singurul lucru care poate fi făcut este să 
urmăm sfaturile lui Homo interstaticus şi să punem la 
punct nişte măsuri igienico-dietetice adaptate funcţionării 
sistemului exostatic. Ele vor fi inevitabil mai eficiente 
decât cele preconizate în ziua de azi şi care au fost puse la 


punct pentru cine nu are nevoie de ele, adica indivizii care 
nu sunt în principal reglati de endostază. Vorbirea unei 
limbi pe care oamenii o înţeleg funcţionează în general 
mult mai bine pentru a putea transmite un mesaj. Prin 
măsuri adaptate fiziologiei lor, vom reuşi poate să-i ajutăm 
pe fraţii noştri exostatici să-şi controleze mai bine aportul 
de mâncare, aşadar să slăbească lent şi mai ales să nu se 
îngraşe. 


9. Toxicomania: 
un creier tot mai bolnav 


Toxicomania, un cancer psihosocial 


Dependenţa de droguri este un exemplu emblematic al 
zonei gri dintre viciu şi boală în care comportamentul 
uman a navigat în secolul XX şi care suscită nenumărate 
dezbateri în secolul XXI. Întâlnim şi în acest caz opoziţia 
clasică între o perspectivă endostatică şi una exostatică 
asupra vieţii. Biserica Catolică, după cum am observat 
deja, plasează dependentele printre păcatele mortale 
moderne, iar mişcările conservatoare pledează pentru 
interzicerea tuturor drogurilor. În schimb, mişcările 
progresiste şi libertariene se luptă pentru a legaliza cât 
mai multe. Aceste două concepţii opuse conduc la un 
creuzet legislativ în interiorul căruia, în funcţie de ţări şi de 
produse, găsim practic totul. Aici, consumul şi traficul cu 
droguri sunt pasibile de pedeapsa cu moartea, în timp ce 
în alte părţi aceleaşi substanţe sunt legale. Dincolo de 


situatia legislativa, chiar si intr-o tara progresista precum 
Franţa, concepţia socială asupra toxicomaniei e foarte 
contradictorie şi o mare parte din populaţie continuă să 
considere că este rezultatul unei lipse de voinţă, un viciu 
de care individul se face responsabil. 

Aproape peste tot, abuzul de droguri este privit într-un 
mod chiar mai negativ decât obezitatea. Nu pentru că 
drogurile ar face ravagii mai importante decât excesul 
alimentar (ar fi chiar invers): nu, adevăratul motiv este 
acela că privim faptul de a mânca drept un comportament 
indispensabil ce poate uneori să conducă la obezitate, dar 
de care specia noastră nu se poate lipsi. Obezitatea este 
aşadar un rău care decurge dintr-un bine necesar, un preţ 
care trebuie plătit pentru supraviețuirea propriei specii. 
Toxicomania este însă o cu totul altă poveste. Nu numai că 
drogurile dăunează, ci, în plus, nu servesc la nimic, nu au 
nici o funcţie fiziologică. Este un comportament inutil al 
cărui unic scop îl constituie plăcerea, o adevărată 
pervertire a sufletului. 

În realitate, acest argument aparent rezonabil este 
complet fals. Societatea noastră acceptă destule lucruri 
care nu servesc la nimic şi sunt riscante. Dimpotrivă, avem 
mai degrabă tendinţa de a-i venera pe reprezentanţii cei 
mai iluştri ai unor activităţi la fel de inutile pe cât de 
periculoase, precum schiatul, alpinismul, paraşutismul sau 
cursele de automobile. Nimănui nu i-ar trece prin minte să 
propună ca schiorul care şi-a rupt piciorul să nu primească 
îngrijiri deoarece a făcut acel lucru cu unicul scop de a-şi 
face o plăcere. Nimeni nu consideră că pilotul de Formula 
1 accidentat este un păcătos vicios care nu merită să 
beneficieze de ajutorul nostru. 

Nici nu este sigur că ostracizarea drogurilor e legată 
numai de capacitatea acestora de a ne face dependenţi de 
ele. La o privire mai atentă, nu combatem toate drogurile, 


ci numai pe unele dintre cele care, in alte culturi, sunt 
perfect legale si fac parte integranta din ritualurile sociale. 
Din pacate, drogurile pe care le toleram nu sunt nici mai 
putin toxice, nici nu dau dependenta intr-o masura mai 
mica, ci se numără chiar printre cele mai periculoase. 

În ceea ce priveşte toxicomania, societatea noastră a 
adoptat aşadar în secolul XX unul dintre comportamentele 
sale cele mai iraționale, şi persistă chiar şi în ziua de azi. 
Acest fapt nu este lipsit de consecinţe, dat fiind uriaşul său 
cost social. Este o problemă gravă pentru care trebuie 
găsită o soluţie. Încă o dată, vom cere ajutorul lui Homo 
interstaticus. Uitand de ideologii, vom privi realitatea în 
stereoscopie, cu cei doi ochi ai noştri şi nu doar prin 
intermediul endostazei sau al exostazei. Prin această 
abordare, dependenţa îşi dezvăluie fără ambiguitate 
adevărata sa natură. În nici un caz nu este vorba despre 
un viciu, ci pur şi simplu despre o boală. Ea poate fi mai 
gravă decât un viciu, dar o putem înţelege şi vindeca. 


De ce aproape toată lumea se droghează? 


Principalele droguri sunt organizate în cinci categorii care 
conţin substanţe destul de diferite: 

1. Produsele derivate din tutun, al căror principiu activ 
principal este nicotina. 

2. Băuturile alcoolice, a căror substanţă activă este 
alcoolul. 

3. Opioidele, dintre care cele mai cunoscute sunt 
heroina şi morfina. 

4. Psihostimulentele, dintre care cele mai răspândite 
sunt cocaina şi amfetaminele, ecstasy sau MDMA fiind cea 
mai întâlnită dintre ultimele. 


5. Canabinoizii, canabisul si derivatele sale, al caror 
principiu activ este THC, dar si produse precum K2 si Spice 
care contin canabinoizi de sinteza mult mai puternici decat 
THC. 

Toate aceste substante au structuri si forme foarte 
variate şi acţionează asupra creierului şi organismului 
uman legându-se de ţinte cu structuri şi funcţii foarte 
diferite. Ca urmare a acestei acţiuni asupra substraturilor 
biologice distincte, fiecare drog are propriile efecte. 

Considerăm droguri cele cinci familii de substanţe 
deoarece au trei proprietăţi comune: efecte plăcute care 
ne fac să le consumăm; efecte nefaste care ar trebui mai 
degrabă să ne descurajeze să le luăm; şi efecte ce ţin de 
adictie, şi anume capacitatea de a provoca dependenţă în 
cazul anumitor persoane care astfel nu mai au capacitatea 
de a alege dacă le consumă sau nu. Intensitatea acestor 
trei efecte variază puternic în funcţie de substanţe, din 
motive pe care le vom detalia mai jos. 

Drogurile acţionează asupra creierului nostru 
modificând cuplurile neurotransmitator/receptor. Nu numai 
că fiecare categorie vizează cupluri diferite, dar modul în 
care această perturbare este exercitată poate varia de la o 
familie de droguri la alta. În funcţie de tipul de 
interacţiune, putem împărţi aceste produse în două mari 
categorii: 

1. Tutunul,  opioidele şi  canabisul înlocuiesc 
neurotransmitatorii prin exercitarea unor efecte similare, 
dar mai intense asupra receptorilor. 

2. Psihostimulentele şi alcoolul intensifică efectul 
neurotransmitatorilor prin creşterea cantităţii acestora sau 
a sensibilităţii receptorilor lor. 

Datorită propriilor ţinte şi mecanisme de acţiune, fiecare 
familie de droguri oferă senzaţii plăcute specifice, care pot 


merge de la o placere intensa la alte efecte mult mai 
subtile si dificil de descris cu exactitate. 


Nicotina, opioidele si canabinoizii 
înlocuiesc neurotransmitatorii 


Nicotina, principala substanta activa din tutun, este o 
copie a neurotransmitatorului acetilcolina. Acetilcolina 
este fundamentală pentru buna funcţionare a memoriei şi 
a stării de veghe, dar şi pentru a transmite impulsuri de la 
creier spre muşchi. În absenţa sa, orice mişcare este 
imposibilă. Cand fumati, nicotina se substituie 
acetilcolinei, activează receptorul acesteia şi intensifică 
funcţiile normale ale neurotransmitatorului. Din aceasta 
cauză, fiecare ţigară dă o senzaţie de „mai mult”, de 
stimulare generală plăcută, ca şi cum totul ar fi un pic mai 
uşor de accesat în jurul nostru. De unde senzaţia că te 
trezeşte şi că te scapă de stres. 

Opioidele, precum morfina, heroina şi anumite 
analgezice, se substituie unei alte substanţe endogene 
(encefalina) care este responsabilă în principal pentru 
senzaţia de plăcere şi pentru analgezie, adică reacţia 
avută de organismul nostru pentru a reduce durerea. 
Drogurile opioide vor înlocui aşadar encefalinele 
activându-le receptorii. Prin urmare, ele stimulează într-un 
mod intens circuitele plăcerii şi provoacă un extaz 
asemănător orgasmului. Intelegem de aici care este latura 
lor atractivă. 

THC, principiul activ al canabisului, şi canabinoidele de 
sinteză prezente în Spice şi K2, se substituie în principal 
unei alte molecule endogene, anandamida, de la cuvântul 
ananda care înseamnă „fericire” în sanscrită. Anandamida 
este unul dintre elementele de bază ale sistemului 
exostatic şi joacă un rol important în plăcerea legată de 
aportul de mâncare, însă are de asemenea efecte 


relaxante si anxiolitice care diminuează perceperea 
pericolelor, ajutându-ne să uităm evenimentele negative. 
Este prin urmare logic că Spice sau canabisul sunt 
resimtite ca fiind foarte plăcute şi provoacă o stare de 
linişte, de relaxare. 


Psihostimulentele şi alcoolul 
intensifică activitatea neurotransmitatorilor 


Psihostimulentele cresc nivelul şi, prin urmare, activitatea 
unui grup de neurotransmiţători destul de cunoscuţi: 
dopamina, serotonina şi noradrenalina. În cazul în care 
cocaina, amfetaminele si ecstasy acţionează asupra 
acestor trei neurotransmitatori, fiecare drog are preferința 
sa: pentru cocaină, dopamina; pentru ecstasy, serotonina, 
iar pentru amfetamine, de o manieră similară, 
noradrenalina Şi dopamina. Funcţiile acestor 
neurotransmitatori sunt multiple şi fiecare psihostimulent 
are, aşadar, specificitatea sa. Insă toate aceste droguri au 
efecte comune. Dopamina, noradrenalina şi serotonina 
cresc vigilenta şi atenţia, precum şi anumite forme de 
memorie. Ele facilitează de asemenea motricitatea şi 
conferă energie, diminuand senzaţia de oboseală; 
totodată, induc o stare afectivă foarte pozitivă şi fac 
mediul înconjurător mai atrăgător. De aceea, cocaina şi 
amfetaminele sunt des folosite în cursul serii. Totul arată 
foarte frumos şi putem dansa până în zori. Unele dintre 
aceste substanţe, în special amfetaminele, dar şi cocaina, 
sunt la fel de prezente în unele medii profesionale şi 
studenţeşti pentru a putea munci timp de mai multe ore. 
Alcoolul acţionează asupra unui alt neurotransmitator 
(GABA), care nu îi creşte nivelul asemenea cocainei, ci 
sporeşte sensibilitatea receptorului. Principala sa funcţie 
este aceea de a inhiba activitatea creierului. Atunci când 
bem, nivelurile de GABA nu se modifică, dar efectele sale 


sunt amplificate. O intensificare a activității GABA 
antrenează o relaxare puternică, diminuează presiunea 
constrângerilor exterioare şi reduce stresul şi anxietatea. 
Prin urmare, nu este prea surprinzător că alcoolul 
reprezintă drogul folosit prin excelenţă după încheierea 
orelor de program, dând aperitivului puterea sa magică de 
a ne face să vedem lumea puţin mai roz, chiar şi după o zi 
proastă. 


Un efect atractiv comun 


Dacă aceste substanţe au consecinţe agreabile, dar foarte 
diferite, de ce să le clasăm în aceeaşi categorie, aceea de 
droguri? Pur şi simplu pentru că au şi un efect biologic 
comun care le conferă o caracteristică suplimentară, 
aceea de a ne putea aduce pe calea unei dependente. Din 
această cauză, ele sporesc puternic eliberarea de 
dopamină, ceea ce le face mai atractive. Efectul plăcut 
propriu fiecăruia dintre ele ne incită să îl căutăm. 
Dopamina dă o strălucire aparte obiectului plăcerii 
făcându-l mai atractiv şi reducând dificultăţile asociate 
adesea cu căutarea sa. 

Am văzut că o creştere a nivelului dopaminei nu este o 
caracteristică exclusivă a drogurilor. Ea ne ghidează 
creierul spre stimuli naturali, precum cumpărarea unui 
croasant dimineaţa. In aceste condiţii, de ce devenim mult 
mai rar dependenţi de produse de patiserie decât de 
droguri? În primul rând, pentru că ultimele activează în 
mod clar mai multă dopamină decât stimulii naturali. Dar 
şi pentru că eliberarea de dopamină ca reacţie la acelaşi 
stimul natural se diminuează în timp. În schimb, în cazul 
drogurilor nu slăbeşte prin repetare, ci creşte. Pentru a 
înţelege mai bine această diferenţă, trebuie să ne aducem 
aminte de un alt rol important al dopaminei în viaţa de 
toate zilele, acela de a face noii stimuli atrăgători. Un ceas 


nou, o maşină noua sau chiar un stilou nou exercită o 
atracţie foarte puternică. Cu toate astea, treptat, obiectele 
respective ne atrag atenţia din ce în ce mai puţin pe 
măsură ce producţia de dopamina care o suscita 
stagnează. 

Drogurile au, aşadar, un avantaj semnificativ: ele nu 
provoacă nici o obişnuinţă: dimpotrivă, antrenează o 
producţie tot mai crescută de dopamină prin intermediul 
unui proces de sensibilizare. Aceste substanţe sunt, prin 
urmare, comparabile cu o maşină al cărei model ar părea 
din ce în ce mai nou cu trecerea anilor. Dacă ar exista, 
acest vehicul ar ajunge foarte repede în topul vânzărilor... 
la fel ca drogurile. 


De ce artrebui să evităm drogurile? 


Consumate în mod repetat şi excesiv, drogurile au efecte 
nefaste pentru corpul nostru. Cu toate astea, e important 
să remarcăm că nu e vorba de o caracteristică exclusivă a 
acestor substanţe, ci mai degrabă de un principiu general. 
Aproape toate elementele exterioare organismului nostru 
la care ne expunem în mod excesiv şi prelungit pot avea 
consecinţe negative. Să luăm trei exemple din viaţa 
cotidiană: zahărul dă diabet, carnea roşie declanşează 
crize de gută, iar razele solare, deşi stau la baza vieţii, 
antrenează îmbătrânirea accelerată a pielii şi unele forme 
de cancer. 

Motivele pentru care toate drogurile sunt toxice, într-un 
fel sau altul, relevă un mecanism general comun şi 
mecanisme specifice în cazul fiecărei substanţe. 


Toate drogurile au o acţiune prea puternică 


Tocmai am văzut că toate drogurile modifică activitatea 
creierului substituindu-se unuia dintre neurotransmiţătorii 


săi sau intensificându-l. Cu toate astea, există diferente 
majore între modul de acţiune al drogurilor şi cel al 
neurotransmiţătorilor naturali. Neurotransmitatorii sunt 
reglati de creier într-un mod foarte strict în spaţiu si timp, 
în vreme ce drogurile sunt substanţe străine de 
organismul nostru şi, prin urmare, creierul nu ştie să 
controleze cu precizie localizarea, durata şi intensitatea 
efectelor. Această modalitate debordantă de acţiune a 
drogurilor este una dintre cauzele principale ale efectelor 
lor toxice. 

Vom încerca să înţelegem mai bine cum reglează 
creierul neurotransmitatorii şi cum acţiunea drogurilor se 
sustrage complet acestor reguli. 

În general, reacţiile noastre sunt adecvate 
constrângerilor lumii exterioare sau modificărilor ce pot 
surveni în corpul nostru. De exemplu, ne vom activa 
sistemele cerebrale de apărare şi fugă dacă ne confruntăm 
cu un leu, însă nu atunci când este servită pe masă o 
prăjitură delicioasă. Pe de altă parte, dacă mâncăm o 
parte din ea, sistemul exostatic se pune imediat în 
mişcare, producând o serie întreagă de hormoni, precum 
insulina, pentru a absorbi şi integra în celulele noastre 
grăsimile şi zahărul ingerate. Tot aşa, se întâmplă foarte 
rar să ne dezbracam după ce am mâncat o prăjitură, în 
timp ce obişnuim să dăm jos de pe noi un pulover dacă ne 
este cald. 

Nu doar că reacţia este adecvată circumstantei, ci, în 
plus, durata sa este strict reglată astfel încât să fie 
potrivită sarcinii. Nu producem aceeaşi cantitate de 
insulină după ce am mâncat o pricomigdală sau trei 
sferturi dintr-un tort. Tot aşa, nu ne adăpostim cu aceeaşi 
viteză dacă plouă uşor spre deosebire de situaţia în care 
plouă torențial. În sfârşit, dacă leul care ne urmăreşte se 


razgandeste si inceteaza sa ne mai vaneze, ne oprim si noi 
din alergat si revenim rapid la o stare normala. 

Organismul nostru va modifica în aceeaşi măsură 
activitatea în mod selectiv în zona cerebrală sau în organul 
necesar executării sarcinii, deoarece aceleaşi molecule 
chimice sunt deseori folosite de creier ca 
neurotransmitatori pentru a regla comportamentul şi 
pentru a îndeplini diverse funcţii precum reglarea 
metabolismului, a sistemului imunitar, a presiunii arteriale 
sau chiar a ritmului cardiac. In consecinţă, efectele 
moleculelor chimice produse de organismul nostru nu se 
datorează numai formei lor, ci şi locului (creierul sau un alt 
organ) în care acţionează. Din acest motiv, dopamina are 
roluri foarte diferite: în funcţie de zona din creier în care 
intervine, este responsabilă de motivare, de motricitate, 
de senzaţia de vomă sau de reglarea lactaţiei. Este aşadar 
fundamental ca secreția unui neurotransmitator să nu 
crească decât în structura implicată în sarcina ce trebuie 
efectuată. 

Pe scurt, substanţele naturale pe care creierul şi alte 
organe le produc şi le folosesc pentru a-şi modifica 
activitatea sunt puse în acţiune doar ca răspuns la un 
stimul adecvat, în cantităţile şi pentru durata de timp 
necesare, în special în structura sau în organul potrivit. 
Prin urmare, putem spune că activitatea creierului are loc 
exact atunci când trebuie, este ceea ce trebuie şi se 
petrece acolo unde trebuie. 

Dimpotrivă, vom lua droguri în situaţii care, cel mai 
adesea, nu au nimic de-a face cu cele care vor declanşa 
transmitatorii ale căror efecte le mimează aceste 
substanţe. Drogurile vor acţiona asupra creierului nostru şi 
asupra celorlalte organe într-un context neadecvat şi vor 
provoca reacţii neadaptate. După ce am fumat canabis, 
putem, de exemplu, să vedem fără să fim afectaţi cum 


rezultatele noastre scolare scad. Privirea unui obiect, chiar 
foarte frumos, ne provoaca rareori un orgasm, cu exceptia 
cazului în care tocmai am luat heroină. Discutia cu o 
persoană pe care în mod normal o evităm deoarece repetă 
în fiecare zi aceleaşi lucruri poate deveni o experienţă care 
să ne îmbogăţească puternic dacă am luat cocaină. 

Imediat ce consumam un drog, indiferent care ar fi 
modul său de absorbţie (orală, prin fumat, prin prizare sau 
injectare), el ajunge la creier şi la celelalte organe prin 
intermediul circulaţiei sangvine. Acest mod de distribuţie 
ne face să nu mai putem controla unde merg aceste 
substanţe şi în ce cantitate. Ele ajung cel mai adesea în 
acelaşi timp în toate organele din corp, în toate structurile 
creierului şi, mai mult, în cantităţi mult mai importante 
decât cele atinse de neurotransmitatorii naturali. În plus, 
aceste substanţe rămân în organism şi acţionează mult 
mai mult timp decât moleculele naturale. Din moment ce 
corpul nu le cunoaşte, nu are instrumente pentru a le 
inactiva la fel de repede ca moleculele pe care le produce 
el însuşi. 

Din cauza acestor efecte copleşitoare, consecinţele 
nefaste ale drogurilor asupra comportamentului sunt 
adesea de trei tipuri: 

1. Afectarea capacităţilor cognitive, a motivării şi 
motricitatii, care diminuează performanţa individului şi 
afectează funcţionarea normală. 

2. Afectarea judecății, cu asumarea unor riscuri şi a unor 
comportamente neadaptate la situaţie (relaţii sexuale 
neprotejate, şofat periculos, agresivitate etc.), care au 
repercusiuni negative la nivel social, juridic şi medical. 

3. Apariția unor simptome psihiatrice, precum 
anxietatea, halucinatiile şi stările maniacale si paranoice. 

Putem măsura obiectiv aceste efecte generale ale 
drogurilor prin implicarea lor în 40% dintre accidentele 


mortale de circulatie. Dintre cele peste 3.500 de decese 
petrecute pe şosele în fiecare an în Franţa, alcoolul si/ori 
canabisul s-au regăsit în 1.400 de cazuri (700 pentru 
alcool, 350 pentru canabis şi 350 pentru ambele). Celelalte 
droguri, singure sau în combinaţie cu alcoolul, reprezintă 
cauza a 70 de decese (2%). Această predominanta a 
alcoolului şi  canabisului se datorează, bineînţeles, 
prevalentei ample a acestor droguri, precum şi faptului ca 
reduc vigilenta şi coordonarea motrice cu mult mai mult 
decât poate realiza o persoană. 

Aceste efecte comune ale drogurilor se datorează felului 
în care acţionează asupra creierului şi variază mult în 
intensitate în funcţie de substanţe. Fiecare drog are efecte 
toxice specifice pe care le vom descoperi imediat. 


Fiecare drog cu efectele sale toxice 


TUTUNUL 

Tutunul reprezintă o excepţie notabilă în raport cu alte 
droguri. Nu are practic nici o consecinţă negativă asupra 
comportamentului fumătorilor adulţi. Pe de altă parte, 
efectele principiului său activ major, nicotina, sunt mai 
degrabă pozitive. Problemele nu apar decât la încetarea 
acestei intoxicari, la persoanele dependente. Ele se 
prezintă sub forma dificultăţilor de concentrare, a 
agresivităţii, a unei stări de foame excesive si a unor stări 
depresive uneori destul de severe: pe scurt, o întreagă 
serie de inconveniente care determină deseori fumătorii să 
recidiveze. 

Deşi nu este toxică pentru creierul adult, iar în unele 
cazuri este chiar protectoare pentru celulele sale 
nervoase, nicotina ucide neuronii în formare, de unde şi 
interdicţia absolută şi complet justificată de a fuma în 
timpul sarcinii. 


În sfârşit, inhalarea cu regularitate a tutunului este 
extrem de toxică pentru alte organe şi creşte puternic 
riscul de bronşită cronică, de cancer (mai ales de plămâni) 
şi de boli cardiovasculare. 

Tutunul ucide în fiecare an 0,6% dintre persoanele care 
fumează zilnic. Cu toate astea, în Franţa, estimăm că 
dintre cele 49 de milioane de persoane cu vârste cuprinse 
între 11 şi 75 de ani, 38 de milioane au fumat cel puţin o 
dată în viaţa lor şi că 13 milioane fumează zilnic. Aşadar, 
tutunul este responsabil pentru aproape 80.000 de decese 
pe an (mai mult de 250 pe zi) în Franţa şi şase milioane la 
nivel mondial. Asta înseamnă 16% din totalul deceselor 
anuale, indiferent de cauza lor. 


ALCOOLUL 

Efectele negative ale alcoolului asupra comportamentului 
depind într-o măsură foarte mare de cantitatea ingerată. 
Dacă un consum foarte moderat nu este neapărat 
dăunător pentru organism, de la câteva pahare pe zi, 
alcoolul devine fără îndoială drogul cel mai toxic. 

La nivel comportamental, această substanţă afectează 
judecata şi interferează cu interacțiunile sociale cu o 
intensitate ce sporeşte în funcţie de doza consumată. 
Facem şi spunem ceea ce nu am spune sau nu am face la 
trezie şi, în funcţie de persoană şi de circumstanţe, 
devenim prea expansivi sau agresivi. Pahar după pahar, 
coordonarea motrice se reduce, fiind asociată cu o 
diminuare a stării de veghe ce poate progresa spre 
letargie, urmată de pierderea cunostintei şi chiar de comă. 

Dacă aportul excesiv devine o regulă, alcoolul provoacă 
o degenerescenta cerebrală foarte importantă, însoţită de 
o moarte progresivă a neuronilor ce poate duce până la 
demenţă. În aceste condiţii de consum zilnic semnificativ, 
ficatul este de asemenea afectat puternic. Atacul este 
progresiv, manifestându-se mai întâi prin creşterea 


nivelului anumitor markeri ai activitatii hepatice, urmata 
de acumularea de grasimi in acest organ (steatoza), apoi 
de o moarte treptata a celulelor hepatice (ciroza) care 
conduce la decesul individului. Este de asemenea un teren 
favorabil dezvoltarii cancerului hepatic. 

Numarul total de decese atribuite alcoolului este ceva 
mai mic fata de cel cauzat de fumat, dar ucide mai multi 
consumatori zilnici decât nicotina. În Franţa, estimam ca 
dintre cele 49 de milioane de persoane cu vârste cuprinse 
între 11 şi 75 de ani, 46,7 milioane au băut cel puţin o 
dată în viaţă, iar 3,5 milioane beau în fiecare zi. Alcoolul 
ucide în fiecare an 1,4% dintre consumatorii zilnici, mai 
mult decât dublu faţă de fumat (0,6%). Aproape 50.000 de 
decese anuale (aproximativ 130 pe zi) în Franţa (trei 
milioane la nivel mondial) sunt cauzate de alcool, care 
este responsabil pentru 8% dintre decesele anuale 
indiferent de diagnostic. 


PSIHOSTIMULENTELE: COCAINA, ECSTASY ŞI 
AMFETAMINELE 

Amfetaminele si cocaina provoacă o dezorganizare 
imediată a comportamentului ce poate avea consecinţe 
destul de nefericite. Prima şi cea mai importantă este o 
afectare foarte puternică a judecății. Totul pare uşor, totul 
pare permis şi, mai presus de toate, ne simţim capabili de 
orice. Această stare de atotputernicie, asociată unei 
hiperactivitati şi unei absente a oboselii, este terenul ideal 
pentru a ne angaja în comportamente riscante, altfel spus 
pentru a face lucruri necugetate. În plus, consumatorii 
obişnuiţi pot dezvolta o stare paranoică, senzaţia că îi 
privim cu răutate, că vrem să le facem rau, ceea ce 
conduce la un comportament agresiv. În sfârşit, mai rar, 
dar posibil, adevărata criză psihotică îl aduce pe 
consumatorul de psihostimulente la camera de gardă a 
spitalelor de psihiatrie. 


Prizarea frecventă de cocaină provoacă aproape 
sistematic o lezare a septului nazal. Folosirea în comun a 
pipei pentru droguri, care nu este nimic altceva decât 
cocaină ce poate fi fumată (crack), provoacă foarte des 
leziuni ale buzelor şi degetelor, facilitând transmiterea de 
infecţii virale, în special hepatita C. De asemenea, la 
fumătorii de cocaină sub formă crack se pot produce 
convulsii de tip epileptic, precum şi complicaţii pulmonare. 

Psihostimulentele facilitează totodată moartea 
neuronilor fie în mod direct, ca în cazul drogului ecstasy, 
fie cel mai adesea în mod indirect. Cocaina si 
amfetaminele sporesc, de fapt, enorm toleranța la alcool şi 
permit consumarea unor cantităţi nebunesti fara a resimti 
efectele sedative. În consecinţă, degenerescenta cerebrală 
observată deseori la consumatorii de cocaină este mai 
mult datorată alcoolului decât cocainei în sine. 

Psihostimulentele provoacă, de asemenea, O 
vasoconstrictie care măreşte presiunea arterială, iar în 
cazul utilizatorului obişnuit, în special de cocaină, 
îngroşarea vaselor de sânge. Acest lucru poate genera 
complicaţii cardiace, dar şi accidente vasculare cerebrale. 
Un alt efect toxic grav al psihostimulentelor este sindromul 
hipertermiei maligne, un scurtcircuit al sistemului de 
reglare a temperaturii corporale, care creşte, creşte, 
creşte, uneori până la deces. 

În ciuda acestor posibile efecte indezirabile grave, 
numărul total de decese atribuite psihostimulentelor e 
relativ scăzut în Franţa: estimăm că, dintre persoanele cu 
vârste cuprinse între 11 şi 75 de ani, 4,7 milioane au 
consumat cel puţin o dată în viaţă: 2,2 milioane au 
consumat cocaină, 1,7 milioane ecstasy şi 800.000 alte 
amfetamine. Consumul cel puţin o dată pe an afectează 
450.000 de persoane care recurg la cocaină, 400.000 care 
recurg la ecstasy şi 130.000 care recurg la alte 


amfetamine (aproximativ un milion în total). În absenţa 
statisticilor referitoare la consumul zilnic sau problematic 
al acestor droguri, este dificil de estimat numărul de 
toxicomani. În total, în Franţa aproximativ 43 de decese pe 
an se datorează psihostimulentelor (28 din cauza cocainei 
şi 15 din cauza ecstasy şi a altor amfetamine). Aceste 
droguri ucid, aşadar, de 1.750 de ori mai puţin decât 
fumatul şi de 1.000 de ori mai puţin decât alcoolul. 


OPIOIDELE: HEROINA, PRODUSELE DE SUBSTITUTIE ŞI 
ANALGEZICELE 

Din nou, efectele negative depind de doză. Cu toate astea, 
nu putem controla cantităţile de heroină la fel de fin 
precum pe cele de alcool. În cazul opioidelor, consumul 
care vizează simtirea unor efecte agreabile este însoţit 
întotdeauna de o stare de sedare importantă, de o 
senzaţie de somnolenta, uneori de vomă, de ameteala şi 
de scădere a ritmului cardiac. Este aproape imposibil să 
functionezi normal sub impactul opioidelor in doze care 
creează plăcere. 

Crescând şi mai mult cantitatea, intervine pierderea 
cunostintei, apoi inhibarea centrilor motori ai respirației. 
Este un efect destul de neplăcut... şi letal. Supradozele nu 
sunt foarte rare deoarece doza letală nu este deloc 
departe de cea care creează plăcere. Este suficientă 
uneori o îmbunătăţire a purității heroinei de pe piaţă sau 
de o asociere cu alte substanţe sedative (alcool sau 
anxiolitice) pentru a declanşa supradoza. 

Opiaceele au de asemenea efecte dăunătoare indirecte 
care apar atunci când aceste droguri sunt injectate în 
sânge. Practica folosirii în comun a seringilor facilitează 
semnificativ infecțiile şi transmiterea unor boli infecțioase 
grave precum hepatita B şi C şi SIDA. 

Majoritatea deceselor legate de opioide sunt cauzate de 
un stop respirator provocat de supradoză, deoarece aceste 


droguri nu au cu adevarat alte efecte nefaste organice 
cunoscute. În Franţa, numărul lor este mult scăzut decât 
cel datorat fumatului şi alcoolului, dar superior celui 
datorat psihostimulentelor. Estimăm că, în grupa de vârstă 
11-75 de ani, 600.000 de persoane au consumat heroină o 
dată în viaţă, iar 180.000 o consumă cu regularitate. 
Există aproximativ 300 de decese în fiecare an datorate 
opioidelor, 40 heroinei, aproape 200 produselor de 
substituție (mai mult metadonei decât buprenorfinei) şi 40 
opioidelor normale folosite ca analgezice sau anestezice. 
Prin urmare, opioidele ucid în fiecare an 0,12% dintre 
indivizii care consumă cu regularitate aceste droguri, de 5 
ori mai puţin decât fumatul (0,6 %) şi de mai bine de 10 
ori decât alcoolul (1,4%). Aşadar, atunci când luăm în 
calcul numărul total de decese, opiaceele ucid de 300 de 
ori mai puţin decât fumatul şi de 186 de ori mai puţin 
decât alcoolul. 


CANABIS, SPICE ŞI K2 

Canabisul provoacă o slăbire a memoriei, tulburări de 
atenţie, dificultăţi de a duce o sarcină la bun sfârşit şi 
diminuarea  coordonării motrice. La persoanele care 
fumează cu regularitate, observăm de asemenea o lipsă 
de motivare, o stare de seninătate asociată cu un 
dezinteres pentru angajamentele obişnuite din cadrul 
societăţii. Consumul de marijuana poate fi însoţit de 
apariţia tulburărilor psihice, în special de tip depresiv, 
anxios sau psihotic. Nu se întâmplă de altfel prea rar să 
vedem sosind la camerele de urgenţă fumători de canabis 
aflaţi în crize de angoasă foarte intense sau într-o stare 
psihotică, prezentând halucinaţii şi delir. Aceste crize 
psihice acute sunt deosebit de frecvente în cazul Spice şi 
K2, deoarece principiul activ al acestor droguri este mult 
mai puternic decât cel al canabisului. Crizele de angoasa 
asociate cu marijuana sunt în general reversibile într-un 


interval de cateva ore. Crizele de halucinatii si delir pot de 
asemenea să dispară in câteva ore sau în câteva zile, dar 
cel mai adesea durează câteva săptămâni şi pot chiar 
evolua spre schizofrenie cronică. În sfârşit, mai rar, într-un 
interval de câteva zile, canabisul dă stări de vomă foarte 
puternice şi rezistenţă la medicamentele antiemetice. 

Două dintre efectele negative principale ale marijuanei 
(slăbirea memoriei şi a motivării) au consecinţe mai mult 
sau mai puţin importante în funcţie de vârsta fumătorului. 
Pentru un adolescent şi un tânăr adult, într-o perioadă a 
vieţii în care totul trebuie învăţat şi clădit, acest lucru s-ar 
putea dovedi catastrofal. Imaginati-va efectele unui drog 
care ne face să uităm ceea ce încercăm să ţinem minte şi 
care ne aduce într-o stare atât de senină, încât nu mai 
înţelegem de ce ar trebui să ne mai stresăm şi să ne 
obosim pentru a atinge un obiectiv. În aceste condiţii, 
există puţine şanse de succes. O asemenea predictie este 
confirmată de o serie de studii americane care 
demonstrează o probabilitate de zece ori mai mică de a 
obţine o diplomă după luarea bacalaureatului şi de trei ori 
mai mare de şomaj la persoanele care fumează zilnic 
canabis. Alte studii demonstrează o diminuare de 
aproximativ zece puncte a IQ-ului (coeficientului de 
inteligenţă) în cazul în care fumăm canabis cu regularitate 
încă din adolescenţă. 

Situaţia este complet diferită în rândul fumătorilor 
cvadragenari. În această grupă de vârstă, regăsim o parte 
dintre cei care fumează cu regularitate, care consumă 
canabis mai ales seara, după încheierea orelor de 
program. De-a lungul zilei, învăţarea nu constituie 
activitatea principală. La această vârstă, funcţionăm mai 
degrabă pe baza a ceea ce am achiziţionat. În plus, nu 
cucerirea unei noi frontiere este cea care ne animă viaţa 
de zi cu zi, ci mai curând gestionarea frustrărilor şi a 


problemelor. Consumul de canabis, care ne face sa uitam 
de dificultatile zilei si ne aduce liniste, este atunci mai 
mult un tratament miraculos decât o otravă periculoasă. 

Probabil că acesta este motivul pentru care decidentii 
noştri, care au trecut în general cu toţii de vârsta de 40 de 
ani, văd acest drog ca pe un produs fără efecte cu 
adevărat negative. Desigur, canabisul are poate puţine 
consecinţe negative asupra lor. Din păcate, nu ei sunt cei 
care îl consumă cel mai mult, ci persoanele cu vârste 
cuprinse între 16 şi 22 de ani. Dintre ultimii, 50% l-au 
încercat cel puţin o dată şi aproape 10% îl consumă cu 
regularitate. Însă, în societatea noastră, obişnuim să nu ne 
gândim prea mult la tineri, cu excepţia faptului de a le 
spune că ar trebui să se grăbească să crească mai repede. 
In cazul canabisului, au cu adevărat interesul să crească 
mai repede. 

Cât despre consecinţele negative asupra altor organe 
decât creierul, acestea nu au fost bine studiate şi nu sunt 
cunoscute cu certitudine. 

In ceea ce priveşte efectele fatale, canabisul este de-a 
dreptul ultimul din grup. În Franţa, estimăm că dintre 
persoanele cu vârste cuprinse între 11 şi 75 de ani, 17 
milioane l-au încercat cel puţin o dată în viaţă, 1,5 
milioane îl consumă cu regularitate şi 700.000 în fiecare zi. 
Canabisul nu ucide, în fiecare an, decât 0,002% dintre 
consumatorii zilnici, aşadar de 300 de ori mai puţin decât 
fumatul şi de 700 de ori mai puţin decât băuturile 
alcoolice. In medie, în Franţa, se înregistrează anual 15 
decese din cauza acestui produs (aproape toate din cauza 
problemelor cardiace), aşadar de 3.000 de ori mai puţine 
decât în cazul alcoolului şi de 5.000 de ori mai puţine 
decât în cazul tutunului. 


Placere pentru unii, dependenţă pentru alţii 


Printre efectele nefaste ale drogurilor, cel mai cunoscut 
este cu siguranță capacitatea lor de a provoca 
dependenţă. 

Chiar dacă vă pot face dependenţi, drogurile folosesc 
mecanisme diferite pentru a avea acest efect. Evaluăm în 
general capacitatea lor de a produce adicţie calculând 
numărul de persoane care devin dependente dintre cele 
care l-au încercat cel puţin o dată de-a lungul anului 
precedent. Campionul absolut al tuturor categoriilor este 
tutunul si în special tigarile al căror procent de 
transformare în toxicomanie este mai mare de 33%. La 
mică distanţă urmează cocaina, heroina şi băuturile 
alcoolice, care au o rată de transformare cuprinsă între 20 
şi 25%. Canabisul încheie lista cu o rată de 10%. 

Diferitele niveluri de risc ale toxicomaniei nu sunt 
legate, aşa cum am putea crede în general, de 
intensitatea sevrajului observat la încetarea consumului la 
utilizatorii cronici. Sindromul de sevraj, după cum vom 
vedea, joacă un rol neglijabil în instalarea dependenţei. 
Însă variază în funcţie de droguri. Cel mai puternic şi mai 
grav este observat în cazul alcoolului, cu halucinaţii şi 
convulsii epileptice urmate uneori de deces. Urmează cel 
provocat de heroină şi de morfină, probabil cel mai 
cunoscut, cu o stare de rău foarte puternică însoţită de 
dureri abdominale, transpiraţie, vomă etc. Sevrajul datorat 
altor droguri este mai puţin exploziv, dar nu înseamnă că e 
inofensiv. Cel al nicotinei se caracterizează prin tulburări 
cognitive foarte importante, prin agresivitate şi prin pofte 
puternice. Cel al cocainei se manifestă printr-o depresie 
foarte puternică. În vreme ce oprirea consumului de 
canabis antrenează o anxietate intensă, dificultăţi de 
alimentaţie şi o tulburare importantă a somnului. 


În sfârşit, nivelul de risc al fiecărui drog de a provoca 
toxicomania nu prezice severitatea dependenţei, care 
poate fi măsurată luând în considerare rata recidivelor 
după o primă sistare a consumului. Ultima, foarte 
asemănătoare pentru diferite droguri, se apropie de 90%. 


Drogurile legale şi ilegale: cum şi de ce 


Pornind de la ceea ce tocmai am descris, să încercăm să 
înţelegem de ce anumite droguri sunt legale, şi altele nu. 
Ne-am aştepta ca legiuitorii, în înţelepciunea lor, să fi 
autorizat produsele inofensive şi să le fi interzis pe cele 
mai periculoase. Ei bine, nici pe departe, situaţia este 
exact pe dos. 

În ceea ce priveşte toxicitatea pentru organism, în 
timpul unui consum efectuat cu regularitate, campionii 
tuturor categoriilor sunt fumatul şi băuturile alcoolice, 
urmate de cocaină, apoi de canabis şi, în cele din urmă, de 
heroină. Sunteţi surprinşi? Totuşi acesta este unul dintre 
lucrurile cel mai clar stabilite. 

Dacă nu a luat în calcul efectele negative asupra 
corpului nostru, legiuitorul s-ar fi putut baza poate pe un 
alt pericol al drogurilor: capacitatea acestora de a provoca 
toxicomanie. Însă nu a luat în considerare nici acest 
aspect. După cum am văzut mai devreme, produsul care 
creează cea mai mare dependenţă este nicotina, în timp 
ce cocaina, băuturile alcoolice şi heroina au efecte de 
adictie comparabile, iar canabisul închide lista. 

Misterul rămâne. De unde ar fi putut apărea această 
separare între drogurile legale şi cele ilegale? Este vorba 
poate de raţiuni istorice. Unele substanţe erau puternic 
înrădăcinate în cadrul societăţii şi, prin urmare, era 
imposibil să fie interzise, în timp ce în cazul altora puteam 


actiona la timp. Ei bine, nu mai este cazul, deoarece opiul 
şi cocaina, foarte folosite în anumite perioade, au fost 
interzise fără prea multe ezitări. Nici interesele economice 
nu justifică o împărţire între droguri legale şi ilegale. În 
cele două cazuri, sunt implicate industrii imense, iar 
trecerea de la trafic la economia normală se poate face 
într-o clipă. 

Priviţi ce s-a întâmplat în Statele Unite în cazul 
canabisului, unde, în doi ani, a văzut lumina zilei o 
industrie de mai multe miliarde de dolari. 

Misterul rămâne nerezolvat. În plus, dacă întrebaţi 
legiuitorul care sunt motivele liberalizării anumitor droguri, 
precum şi cele ale interzicerii altora, nu le poate explica. 

Atunci alegerea s-a realizat la întâmplare? Nu cred acest 
lucru. 

Este suficient, de fapt, sa ne uităm, fără idei 
preconcepute, la efectele drogurilor pentru a ne putea 
imagina cu uşurinţă soluţia. Aţi găsit-o? Păi da, desigur! 
Alegerea s-a efectuat pe baza efectelor comportamentale 
acute ale drogurilor şi a capacităţii acestora de a interfera 
cu menţinerea utilității sociale a indivizilor. 

O altă caracteristică importantă a acestor substanţe 
este că dau individului capacitatea de a-şi modifica starea 
interioară după cum doreşte, şi nu neapărat atunci când s- 
a adaptat din punct de vedere social. Dacă am putea avea 
orgasm fără să facem dragoste, am pierde fără îndoială 
dorinţa de a ne reproduce. Dacă faptul de a căuta lucrurile 
ne-ar părea atât de frumos încât să nu mai avem nevoie 
să le găsim, am risca să ne învârtim în loc fără să mai 
avem nici o prioritate. Pe scurt, dacă inhibarea propriilor 
impulsuri poate fi dureroasă, dezinhibarea lor nu este 
neapărat un lucru de dorit. Aceasta ne-ar putea determina 
să punem mâinile acolo unde nu ar trebui... imediat ce 
întâlnim o persoană atrăgătoare. Sau să uităm de o 


amenintare atunci cand este indispensabil sa gasim o 
solutie. 

Pentru a ne convinge ca interactiunea dintre efectele 
comportamentale si adecvarea socială este marele 
principiu ordonator, să clasificăm drogurile de la cele mai 
puţin inofensive la cele mai periculoase pe baza efectelor 
pe care le au asupra comportamentului. 

Sa începem cu substanţa care nu are nici o 
repercusiune negativă asupra comportamentului: tutunul. 
Nicotina trezeşte, diminuează stresul şi chiar apetitul. Nu 
dezorganizează prin nimic viaţa. Dimpotrivă, creşte 
capacitatea de a face faţă unor provocări. Întâmplarea 
face că acesta este drogul care a fost considerat 
acceptabil pentru cea mai lungă perioadă de timp şi pe 
care, din câte ştiu, nu l-a interzis nici una dintre religiile 
cărţii. Abia în anii 1980 şi 1990 s-a dezvoltat 
conştientizarea efectelor sale negative. Anterior, fumatul 
nu era deloc considerat o problemă, dimpotrivă. 

TUTUN 13M 79.000| 0,61% |16% 
ALCOOL 3,5M 1,4% 8% 


CANABIS 15 0,002% | 0,003% 
PSIHOSTIMULENTE 20-25% 0,008% 
OPIOIDE 0,18 M | 20-25% | 263 0,12% | 0,05% 


Populație de referință 11-75 de ani: 49 de milioane; număr de deces 
Franța: 494.000. Tutun si alcool: droguri legale; canabis: statut mixt; p 
lente si opioide: droguri ilegale. 


Populație de referință 11-75 de ani: 49 de milioane; 
număr de decese pe an în Franța: 494.000. Tutun si alcool: 
droguri legale; canabis: statut mixt; psihostimulente şi 
opioide: droguri ilegale. 

Să trecem la alcool, aflat pe locul doi în lista mea. 
Sunteti poate surprinşi deoarece efectele sale negative 
asupra comportamentului sunt bine cunoscute. Ceea ce ÎI 
diferențiază de alte droguri este posibilitatea de a măsura 
nivelurile de intoxicație si deci de a bea fără a ne imbata. 
Prin urmare, trebuie luate în considerare consecințele 
dozelor mici până la medii, cel mai des consumate. In acel 
interval, alcoolul are mai degrabă efecte anxiolitice si 
socializante. Diminuând stresul zilei, ne ajută să suportăm 
constrângerile unei societăți nedrepte. Insă dacă depasim 


un anumit nivel de consum, se schimba totul si nu mai 
suntem buni de nimic. lată de ce acest al doilea drog legal, 
a cărui istorie este mai controversată decât cea a 
tutunului, este interzis de unele religii, iar ţări precum 
Statele Unite au încercat să-l supună prohibitiei. 

Pe a treia poziţie se află canabisul, ce are efecte 
asemănătoare celor ale alcoolului, dar cu un mic defect: 
pe lângă faptul că iti permite sa tolerezi mai bine 
constrângerile sociale, te face şi un pic prea independent. 
Odată cu jointul trecem de la capacitatea sporită de a 
tolera stresul adusă de alcool la „De ce să ne mai 
obosim?”, adică la o anumită indiferenţă fata de 
constrângeri, la o stare fericită, dar mult prea senină 
pentru o societate productivă. Canabisul este primul drog 
de pe lista noastră care diminuează adaptarea socială şi 
productivitatea subiectului şi este de asemenea primul 
drog ilegal, chiar dacă nu este considerat o substanţă 
puternică. In prezent, dezbaterile care au loc în legătură 
cu legalizarea sa animă societatea noastră. 

Cocaina se află pe locul patru şi, odată cu ea, facem un 
pas mai departe. Vă surprinde? Da, este adevărat că poţi 
lucra ore în şir fără să oboseşti atunci când te afli sub 
influenţa cocainei sau a amfetaminelor. Acest efect pare 
profitabil pentru o societate centrată pe producţie. Cu 
toate astea, mica problemă este că, sub influenţa lor, 
consumatorul nu devine pur şi simplu un stahanovist 
neobosit, ci începe să se creadă de neînvins. Sub influenţa 
acestui drog, totul pare permis, nimic nu pare dificil şi 
oricine ar vrea să ne împiedice să acţionăm devine rapid 
un duşman de care trebuie să ne ferim. Cu alte cuvinte, 
cocaina induce o dezorganizare a relaţiilor sociale şi a 
ierarhiei lor, care este mult prea periculoasă pentru a 
putea fi acceptabilă. In plus, acest drog oferă plăcerea de 
a căuta fără a fi nevoie să găsim: suficient pentru a ne 


învârti în cerc şi a nu face, de cele mai multe ori, nimic, 
ceea ce este dificil de împăcat cu o societate preocupată 
de rezultate. 

Pe locul al cincilea şi ultimul se găsesc opioidele, care 
au probabil efectele cele mai periculoase asupra 
comportamentului deoarece provoacă o plăcere foarte 
intensă, prea intensă. Cum vreţi ca un individ să continue 
să joace un rol productiv în cadrul societăţii (să depună 
efort în vederea atingerii fericirii) dacă rularea unui joint, 
prizarea sau injectarea îi oferă o fericire de o intensitate 
extremă? Plăcerea de a găsi fără a fi nevoie să căutăm 
reprezintă o subminare atât de profundă a regulilor sociale 
umane, la nivelul tuturor culturilor, încât aceste substanţe 
devin practic imposibil de tolerat. 

Este amuzant, nu? Aşezând drogurile în ordinea 
efectelor lor comportamentale, nu găsim numai separarea 
dintre cele care sunt considerate legale şi ilegale, ci şi 
ordinea exactă în care clasificăm periculozitatea lor în 
imaginarul colectiv. Deşi înţelepciunea populară nu este 
lipsită de inteligenţă, deseori nu cunoaşte adevăratele 
motive ale credințelor sale. 

În ceea ce priveşte drogurile, este aşadar clar: nu ne 
temem de ele şi nu le interzicem din cauza efectelor lor 
toxice sau a capacităţii de a da dependenţă, ci pur şi 
simplu din pricina efectelor nefaste exercitate asupra 
capacităţii noastre de a funcţiona normal şi de a rămâne 
productivi. 


Cum devenim toxicomani? 
Una dintre primele concluzii cu privire la ceea ce tocmai 


am văzut este că un număr mare de persoane pot 
consuma droguri fără să devină dependente. Această 


constatare este deosebit de evidenta atunci cand ne 
gandim la substantele legale, usor accesibile si acceptate 
din punct de vedere social, exemplul cel mai emblematic 
în Franţa fiind băuturile alcoolice pe care aproape toată 
populaţia le-a încercat măcar o dată în viaţă. 

Consumul de droguri este aşadar, dincolo de orice 
consideraţie morală, un comportament normal al speciei 
noastre. Acest lucru face parte dintr-o serie întreagă de 
activităţi al căror unic scop îl reprezintă stimularea 
sistemului exostatic pentru a ne crea plăcere. Am văzut că 
lista acestor activităţi pur recreative este lungă şi cum 
unele dintre ele au antrenat dezvoltarea unor adevărate 
industrii. Acest lucru este valabil pentru multe sporturi, 
indiferent dacă sunt practicate sau pur şi simplu privite. 
Este de asemenea cazul activităţilor de petrecere a 
timpului liber legate de muzică, de interpretarea sa, de 
ascultarea sa şi de dans. Asemenea diverselor forme de 
divertisment audiovizual al căror scop este să le 
stârnească telespectatorilor emoţii intense. In cele din 
urmă, este imposibil să nu menţionăm industriile 
gastronomiei şi sexului, ale căror obiective nu pot fi reduse 
la nevoia de hrană sau de reproducere. Consumul de 
droguri face parte din aceste activităţi, la care se adaugă 
un avantaj remarcabil: are cea mai bună amprentă de 
carbon. Aceste produse permit atingerea aceluiaşi scop cu 
o creştere mult mai mică a entropiei ambientale. Un singur 
fum, o singură prizare sau ingerare dă senzaţii la fel de 
intense, dacă nu chiar mai intense, decât toate partiile de 
schi, toate meciurile de fotbal şi toate filmele de suspans 
la un loc, fără să fie nevoie să montați, să construiți sau să 
produceti ceva. 

Consumul de droguri nu este un comportament deviant, 
ci maniera în care este consumat poate deveni patologică. 
Drumul spre toxicomanie are loc în trei etape consecutive, 


dar independente. Consecutive, deoarece parcurgerea 
uneia este necesară pentru a trece la următoarea. 
Independente, deoarece atingerea unei etape ne aduce 
inevitabil la urmatoarea. 

Prima etapa este reprezentata de consumul sporadic, 
recreativ si nonpatologic. In timpul acestei faze, care 
priveste 80% din populatie daca includem substantele 
legale, consumul de droguri nu ocupa decat o mica parte 
din repertoriul comportamental al individului care îşi 
menţine un control foarte bun. Pentru că, în cazul în care 
consumi droguri numai din când în când, nu este dificil să 
te abţii. Expresia „toţi oamenii sunt dependenţi”, pe care o 
auzim adesea, este falsă; nu suntem cu toţii dependenţi. 
În schimb, luăm cu toţii droguri. 

Unii nu se opresc aici. Cea de-a doua etapă se 
manifestă printr-un consum intens şi susţinut al unui 
produs. Persoana intră apoi în ceea ce numim de obicei 
abuz de droguri care este caracterizat de o creştere a 
frecvenţei şi a cantităților consumate de fiecare dată, 
precum şi de o dificultate din ce în ce mai mare în a se 
abtine. Consumul devine foarte adesea zilnic şi încep sa 
apară problemele. Abuzul de droguri rămâne totuşi o 
condiţie patologică moderată din moment ce, în ciuda unui 
consum excesiv şi problematic, comportamentul este 
organizat şi individul e în general încă bine ancorat în 
societate. 

Mai târziu, la anumiţi subiecţi care fac abuz de droguri, 
putem vedea apărând a treia şi ultimă etapă a parcursului 
unui toxicoman. Este vorba despre forma cea mai gravă a 
bolii, care se manifestă prin pierderea controlului 
consumului. Obținerea produsului devine activitatea 
principală, invadând aproape tot timpul ocupat în mod 
normal cu alte comportamente, iar încetarea consumului 
este foarte dificilă, dacă nu imposibilă. In aceste condiții, 


degradarea vietii sociale devine inevitabila, iar recidiva, 
chiar si dupa o perioada de abstinenta prelungita, este 
practic regula. Acesta este asadar cel de-al treilea stadiu 
al bolii, pierderea controlului, pe care îl identificăm în 
general cu dependenţa. 

Trecerea de la un consum normal la unul patologic este 
aşadar marcată mai întâi de schimbări cantitative, urmate 
apoi de o modificare calitativă a comportamentului. În 
stadiul iniţial al maladiei, cantitatea de droguri consumată 
creşte, dar structura globală a comportamentului nu a fost 
modificată şi este întotdeauna posibil să duci o viaţă 
aproape normală. În ultimul stadiu al toxicomaniei, 
comportamentul se reorganizează profund, iar aportul de 
droguri devine activitatea principală, dacă nu exclusivă, a 
persoanei. 


Cum recunosc medicii dependenţa 


Aceste etape diferite sunt bine cunoscute de medici şi se 
regăsesc în manualele folosite de obicei de psihiatri. 
Aceste lucrări oferă, pentru fiecare patologie, un ansamblu 
de simptome comportamentale (numite „itemi”) care, 
dacă sunt prezente cu o anumită frecvenţă, permit 
stabilirea unui diagnostic. În ceea ce priveşte 
dependentele, în aceste manuale se găseşte o secţiune 
dedicată toxicomaniei în general, precum şi secţiuni 
specifice pentru fiecare drog. 

Unul dintre manualele cele mai folosite este DSM 
(Manual de diagnostic şi clasificare statistică a tulburărilor 
mintale), alcătuit de Asociaţia Americană de Psihiatrie, 
care măsoară severitatea bolii în funcţie de 11 criterii. 

Trei dintre aceste criterii măsoară etapa de abuz, 
evaluând apariţia problemei legate de consumul susţinut 
de droguri: 


1. Consumul repetat al produsului ce conduce la 
incapacitatea de a îndeplini obligaţiile majore la serviciu, 
la şcoală sau acasă. 

2. Consumul produsului în ciuda problemelor 
interpersonale sau sociale, persistente sau recurente, 
provocate sau exacerbate de efectele produsului. 

3. Consumul repetat al produsului în situaţiile în care 
acest lucru poate fi periculos din punct de vedere fizic. 

Şase itemi măsoară pierderea controlului prin evaluarea 
reorganizării comportamentului în jurul consumului de 
droguri: 

1. Produsul este luat deseori într-o cantitate mai 
importantă sau în timpul unei perioade mai prelungite 
decât se intenţiona. 

2. Există o dorinţă persistentă sau eforturi nereuşite 
pentru a diminua sau controla consumul produsului. 

3. Subiectul se confruntă cu starea de craving (poftă), o 
dorinţă intensă de a consuma produsul. 

4. Se petrece mult timp în activităţi necesare pentru a 
obţine produsul, pentru a-l consuma sau pentru a se 
recupera de pe urma efectelor sale. 

5. Activități sociale, ocupaţionale sau recreative 
importante sunt abandonate sau reduse din cauza 
consumului produsului. 

6. Consumul produsului este continuat chiar dacă 
persoana ştie că are o problemă psihologică sau fizică 
persistentă ori recurentă care ar putea să fie provocată 
sau exacerbată de această substanţă. 

Ultimele două criterii care se referă la adaptări 
fiziologice nu trebuie luate în considerare dacă subiectului 
i se administrează un drog în scopuri terapeutice: 

1. Apariţia tolerantei. 

2. Apariţia sindromului de sevraj în momentul opririi 
consumului. 


Gradul de severitate al tulburării este acum estimat în 
funcţie de numărul de criterii observate la o persoană: de 
O la 1, consum nonpatologic; de la 2 la 3, lejer; de la 4 la 
5, moderat; 6 sau mai mult, sever. 

Analizând criteriile DSM, putem spune că, pentru un 
medic, adaptările fiziologice la drog (toleranța şi sevrajul), 
ceea ce numim de obicei dependenţă fizică, nu 
caracterizează toxicomania din moment ce aceste două 
fenomene nu sunt necesare pentru a identifica consumul 
patologic. Apoi, consumul drogului în sine nu este o 
tulburare, iar caracterul legal sau ilegal al consumului nu 
este luat în considerare în stabilirea diagnosticului. În cele 
din urmă, tulburările de comportament legate de 
consumul de stupefiante au o severitate variabilă, cele 
mai putin grave caracterizându-se printr-un consum 
excesiv, iar cele mai grave prin pierderea controlului 
asupra consumului. 


Cum recunoaştem un caz de dependenţă 
dacă nu suntem medici 


Dacă ne îndepărtăm de practicile profesiei medicale 
pentru a defini o dependenţă şi ne îndreptăm spre 
concepţiile pe care le au nespecialiştii despre această 
boală, lucrurile devin, paradoxal, mult mai complicate. De 
fapt, prin enumerarea definiţiilor actuale, găsim o mulţime 
de lucruri. Asta iti dă amețeli si, mai ales, te face să 
doreşti să cauţi în altă parte. Şi totuşi, multe dintre 
noţiunile invocate de obicei pentru a caracteriza o 
dependenţă (plăcerea, dorinţa sau nevoia) au sens şi nu 
par lipsite de logică. Problema este că 90% dintre aceste 
pretinse definiții sunt în realitate descrieri ale 
dependentelor. 

Ştiu, am uitat cu toţii putin diferenţa dintre definiţie si 
descriere (şi este normal): confuzia dintre cele două este 


unul dintre principalele rele ale societatii noastre. De cele 
mai multe ori, se afla chiar la baza discutiilor interminabile 
dintre experţi. Gândiţi-vă la unele dezbateri televizate în 
cursul cărora avem uneori impresia că protagoniştii nu 
ajung să se pună de acord deoarece discută despre lucruri 
diferite pe care le numesc în acelaşi mod. Cum e posibil? 
Este destul de simplu: folosesc descrieri, şi nu definiţii. 

Definiţia este ansamblul atributelor unui lucru care ne 
permite să-l recunoaştem chiar dacă nu l-am mai văzut 
niciodată până acum. Aşadar definiţia este unică şi este 
imposibil să ai una şi aceeaşi pentru două lucruri diferite. 
Intr-un astfel de caz, înseamnă că avem de-a face cu o 
descriere, şi nu cu o definiţie. Descrierea este un catalog 
mai mult sau mai puţin complet de atribute ale unui lucru, 
însă multe subiecte sau obiecte diferite au atribute în 
comun şi pot să fie descrise în acelaşi fel. Un alt neajuns al 
descrierilor este acela că oferă o perspectivă parţială, 
permiţând fiecăruia să aleagă atributele unui fenomen 
care îi reflectă cel mai bine punctul de vedere şi 
perspectiva culturală sau ideologică. Cu alte cuvinte, 
folosirea descrierii în locul definiţiei este una dintre 
modalităţile cele mai eficiente de a îmbrăca păreri 
preconcepute şi false în mantia adevărului. Toxicomania 
nu face excepţie de la acest flagel, ci este chiar una dintre 
principalele sale victime. 

Pentru a înţelege mai bine pericolul subtil pe care îl 
prezintă folosirea descrierii în locul definiţiei, să luăm un 
exemplu din viata actuală. ÎI rugaţi pe vărul vostru din 
Paris, aflat în vizită la Bordeaux, să cumpere o chocolatine. 
Când vă întreabă de care, îi spuneţi că este vorba despre 
un produs de patiserie din foietaj, de formă pătrată, 
umplut cu cremă de ciocolată, pe care copiii îl adoră. De 
fiecare dată, se va întoarce cu un pachet de biscuiţi cu 
cremă „Petit Ecolier” de la LU. Este normal, i-ati făcut o 


descriere, si nu i-ati dat o definitie a produsului. Definitia 
sa e mai degrabă următoarea: „Este un produs de 
patiserie din foietaj rulat şi uşor aplatizat, de formă mai 
curând rectangulară, de culoare auriu-maronie şi care 
conţine la interior două dungi de ciocolată pe care le 
putem zări la capete ca două mici pătrate”. Aţi înţeles, 
este vorba despre pain au chocolat, care la Bordeaux sunt 
numite cu obstinatie chocolatine. Odată oferită definiţia 
bună, vărul vă va aduce o chocolatine, desi el, fiind 
parizian, o numeşte pain au chocolat. 

Mi se pare aşadar cu adevărat important să trec de la 
descrierile actuale ale dependenţei (folosite de unii şi de 
alţii) la o definiţie simplă a acestei boli. Cum procedam? 
Facem acest lucru în două etape. Mai întâi curatam şi apoi 
vedem ce a mai rămas, extrăgând ceea ce este cu 
adevărat unic şi ne permite să definim această patologie. 


PUŢINĂ CURĂŢENIE: NEVOIA, DORINȚA ŞI PLĂCEREA NU 
DEFINESC DEPENDENTELE 

Cand ne gândim la dependențe, ne vin imediat în minte 
trei lucruri: nevoia, dorinţa şi plăcerea. Cu toate astea, la o 
analiză atentă, nici una dintre ele nu este necesară pentru 
a dezvolta o dependenţă faţă de droguri şi nu are, în 
consecinţă, locul său în cadrul unei definiţii. 

Nevoia. Nivelul de necesitate al organismului nostru 
variază enorm, în funcţie de elementele de care suntem cu 
adevărat dependenţi. Putem fi dependenţi de unele 
produse indispensabile pentru supravieţuire, precum 
hrana, sau de altele a căror necesitate pentru organismul 
nostru este mai puţin clară, precum cocaina. 

Un exemplu surprinzător al disocierii dintre nevoie şi 
dependenţă este vitamina C. Dacă nu mâncaţi suficiente 
alimente care o conţin, vă veţi îmbolnăvi de scorbut. 
Această boală, care începe cu pierderea dinţilor şi 
sângerări, duce în cele din urmă la deces. Ea făcea ravagii 


în urmă cu câteva secole, cand marinarii erau privaţi de 
fructe si legume (principalele surse de vitamina C) în 
timpul lungilor peripluri pe oceane. Şi totuşi, nici o alarmă 
interioară nu ne incită s-o consumăm în fiecare zi. Nici 
măcar nu simţim o apetenta mai aparte pentru alimentele 
bogate în acest element şi nici cea mai mică plăcere de a 
o consuma atunci cand se instalează carenta. Pe scurt, nu 
avem nici o dependenţă de vitamina C, care este 
indispensabilă pentru supraviețuirea noastră si de care 
avem absolută nevoie. 

Dorința. Dependența nu mai este corelată cu 
intensitatea dorinţei noastre. Imaginati-va următoarele: vă 
uitaţi la televizor şi, dintr-odată, aveţi un chef nebun de 
popcorn. Acest lucru vă aduce aminte de propria copilărie, 
de acel miros foarte aparte de pâine caldă şi sare. Deja 
salivaţi. Siguri că veţi găsi un pachet în dulap, îl deschideţi 
şi acolo... nimic. Căutaţi apoi peste tot, dorinţa dă aripi 
speranţei voastre, dar nimic, nu există popcorn. De-a 
lungul căutării voastre, ochii vi se îndreaptă spre punga de 
chipsuri. O înşfăcaţi, vă uitaţi la ea ţinând capul înclinat, 
apoi vă întoarceţi în fata televizorului pentru a rontai în 
linişte. În câteva clipe, aţi uitat de popcorn într-o aşa 
măsură, încât nici măcar nu va figura pe lista de 
cumpărături pe care o veţi face mâine. Ce s-a petrecut cu 
dorinţa anterioară, care era totuşi atât de intensă? Ce 
reflectă această schimbare totală de poziţie? O problemă 
de memorie? Nici pe departe: este un semn că nu suferiti 
de vreo dependenţă de popcorn. In schimb, daca, în 
momentul în care deschideţi pachetul aflat pe masă, vă 
daţi seama că nu v-a mai rămas decât o singură ţigară, aţi 
putea să parcurgeti uşor şi 15 kilometri după o zi lungă de 
muncă pentru a vă reaproviziona, chiar dacă în acel 
moment nu vă încearcă o dorinţă puternică. 


Plăcerea. Daca nu este vorba despre nevoie şi nici 
despre dorinţă, atunci trebuie să fie plăcerea. Cu alte 
cuvinte, devenim dependenţi de lucrurile care ne aduc 
multă satisfacţie, şi nu de cele care nu ne procură aşa 
ceva. Din nefericire, nu se întâmplă mereu astfel. Cel mai 
bun exemplu al disocierii dintre plăcere şi dependenţă 
este poate încă o dată tutunul. Frunzele acestei plante, 
care nu sunt prea frumoase odată ce s-au uscat, constituie 
drogul care dă cea mai mare dependenţă. Cu toate astea, 
fumatul unei ţigări nu ne oferă nici un fel de senzaţie pe 
care am putea s-o numim plăcere în sens obişnuit. Este 
chiar destul de complicat să definim exact ce anume 
simţim atunci când fumăm. 

Oarecum similar, dacă vom compara ciocolata cu o 
pâine baghetă, senzaţia de plăcere este în mod evident în 
favoarea celei dintâi (dacă nu vă place ciocolata, o puteţi 
înlocui cu căpşuni cu frişcă sau cu ceea ce doriţi, în funcţie 
de preferinţele pe care le aveţi). Indiferent de alimentul 
ales, rareori locuitorii unui sat invadează altul pentru a-şi 
procura ciocolată sau frişcă, pe când dacă nu mai au grâu 
pentru a face pâine, chiar şi cei mai paşnici vor porni un 
război, astfel încât să aibă acces la acest produs care nu 
este foarte savuros, dar e vital. 


DEPENDENŢA ÎNSEAMNĂ MAI MULT DECÂT UN 
COMPORTAMENT IREPRESIBIL 

Dependenţa nu este aşadar o formă de dorinţă extremă, 
motivată de o plăcere intensă şi menită să ducă la 
obţinerea unor elemente indispensabile. Situaţia poate 
părea puţin complicată. Dacă necesitatea, dorinţa şi 
plăcerea nu ne pot îndruma, cum să ştim dacă ne aflăm 
sau nu într-o stare de dependenţă? Ei bine, vă pot linişti 
imediat, eliminarea acestor trei noţiuni nu complică deloc 
lucrurile, ci le simplifică. Este mai uşor să găseşti 


destinatia pe un drum nemarcat decat pe un drum cu 
indicatoare care te trimit in directia gresita. 

Cum sa facem? Secretul, la fel ca intotdeauna in astfel 
de cazuri, consta in faptul de a nu observa decat 
comportamentele. Potrivit unei zicale foarte adevarate, 
„oamenii mint tot timpul, dar acţiunile lor rareori fac acest 
lucru”. Aşadar, să ignorăm, în primă instanţă, motivele pe 
care le avansăm pentru a explica tipurile de dependenţă, 
acest „de ce” care nu este neapărat lămuritor. Să uităm de 
ideile preconcepute şi de diversele interpretări, mai mult 
sau mai puţin orientate, ale cauzelor acţiunilor noastre. În 
caz contrar, am risca să plecăm de la dorinţă şi plăcere şi 
să ajungem foarte rapid la Diavol, care ne face să 
consumăm droguri pentru a ne îndepărta de la drumul 
drept şi a ne pune stăpânire pe suflet. 

Aşadar, decât să teoretizăm despre dependenţă, mai 
bine sa încercăm să învăţăm pur şi simplu s-o 
recunoaştem analizând comportamentul toxicomanilor, 
fără să le vorbim şi fără să le adresăm întrebări. Să 
încercăm să evităm fraze precum „Dependenţa începe 
atunci când dorinţa se transformă în acţiune”. Este drăguţ, 
sună destul de bine şi pare să descrie în mod corect o 
dependenţă. Cu toate astea, dorinţa nu ţine de 
comportament, ci este una dintre interpretările sale. Nu 
vedem dorinţa, ci acţiunile care îi sunt atribuite, fie de noi 
înşine prin corelarea stării noastre interioare cu ceea ce 
facem, fie ascultând ceea ce ne spun alţii atunci când îi 
întrebăm. Interpretările actelor noastre sunt deosebit de 
nesigure deoarece, într-un număr foarte mare de cazuri, 
actionam fără sa fim conştienţi de motivele care ne 
îndeamnă să ne comportăm într-un anumit fel. Cortexul 
cerebral este cel care dă o explicaţie acţiunilor noastre 
odată ce acestea au început deja să se manifeste, iar 
acest organ se înşală uneori. 


Daca ne limitam la observarea comportamentului unei 
persoane dependente, uitând interpretările, vom vedea 
foarte repede că există o trecere de la consumul normal 
de droguri la un consum patologic atunci când 
comportamentele care vizează obţinerea substanţei devin 
din ce în ce mai invazive şi mai irepresibile. Invazive 
deoarece persoana ajunge să consume din ce în ce mai 
mult produs şi face într-o măsură din ce în ce mai mică 
alte alegeri. lrepresibile, deoarece acţiunile care vizează 
obţinerea drogului nu pot fi stopate multă vreme nici de 
drogul în sine, nici de obstacolele exterioare, atât timp 
când sunt surmontabile din punct de vedere fizic. 

Aşadar iată o definiţie foarte simplă care vă permite să 
aflaţi cu uşurinţă dacă sunteţi pe cale de a trece de la un 
consum normal de droguri la o stare de dependenţă. Este 
suficient să observați dacă propriul comportament devine 
invaziv şi irepresibil. Consumul de vin este o experienţă 
sporadică peste care puteţi trece cu uşurinţă 
(comportament normal), sau devine din ce în ce mai 
frecvent şi va este tot mai greu să vă abtineti (abuz), sau 
ajunge să constituie activitatea principală în jurul căreia se 
organizează întreaga voastră viaţă, iar renunţarea este pur 
şi simplu imposibilă (dependenţă). Pare să funcţioneze! 
Veţi vedea: cu cât verificaţi mai mult această definiţie, cu 
atât veţi fi mai convinşi de eficacitatea sa. 


Modificările cerebrale care conduc la toxicomanie 


Lungul marş de la vulnerabilitate la droguri 


Între secolele XX şi XXI, explicaţiile ştiinţifice ale 
mecanismelor cerebrale care conduc de la consumul 
normal de droguri la dependenţă au progresat enorm. 


In secolul XX, teoriile stiintifice dominante erau centrate 
pe produs si considerau că schimbările provocate 
creierului de consumul cronic de droguri erau principalele 
elemente responsabile pentru dependenţă. Era vorba, de 
fapt, de un grup de teorii din moment ce efectele 
drogurilor asupra creierului sunt numeroase, iar diferiţi 
autori au pus accentul pe modificări distincte. De exemplu, 
adaptările cerebrale aflate la baza dezvoltării tolerantei, a 
sensibilizarii, a  condiţionării, a  sevrajului sau a 
impulsivitatii au fost considerate, la rândul lor, hotărâtoare 
în cadrul tranziţiei spre toxicomanie. Indiferent care ar fi 
evenimentul biologic esenţial, conform tuturor teoriilor 
respective, oricine consumă droguri în mod cronic devine 
toxicoman din cauza unuia dintre aceste efecte exercitate 
asupra creierului. 

La începutul secolului XX, a început să vadă lumina zilei 
o explicaţie diferită ce punea accentul pe vulnerabilitatea 
anumitor persoane în faţa drogurilor. Unul dintre primele 
articole ştiinţifice pe acest subiect este cel pe care l-am 
publicat (în timpul studiilor mele postdoctorale împreună 
cu Michel Le Moal) în revista Science, în 1989. Este o 
schimbare la 180 de grade faţă de punctul de vedere 
precedent din moment ce, de această dată, toxicomania 
nu este o consecinţă inevitabilă a consumului de droguri, 
ci o reacţie patologică pe care n-am observa-o decât la 
anumiţi indivizi vulnerabili. Această descoperire a suscitat 
o opoziţie extrem de puternică din partea majorităţii lumii 
ştiinţifice a epocii. 

Acceptarea existenţei unei vulnerabilitati fata de droguri 
a necesitat practic 20 de ani de cercetări intense. Un astfel 
de parcurs lung ar putea părea paradoxal din moment ce 
această existenţă nu făcea nimic altceva decât să 
întărească ceea ce toţi clinicienii şi epidemiologii ştiau 
deja: numai un număr restrâns de consumatori dezvoltă 


dependenţă. De ce atunci acest refuz? În esenţă, deoarece 
la vremea respectivă, în lumea ştiinţifică, perspectiva 
dominantă cu privire la comportament era cea a 
psihologiei comportamentale. Conform acestei abordări, 
apărată în special de şcoala behavioristă americană şi 
engleză, diferenţele dintre indivizi sunt doar rezultatul 
diferenţelor de învăţare. Caracteristicile creierului nostru 
înainte de a întâlni stupefiantele (propriile 
„Vvulnerabilităţi”) nu aveau nici o importanţă, din moment 
ce, în condiţii adecvate, toată lumea poate învăţa să facă 
orice, inclusiv să devină dependent de droguri. Din cauza 
acestui mod de gândire, observaţiile epidemiologice nu 
erau reflectarea unei vulnerabilităţi biologice, ci a unei 
prejudecăţi sociale. Condiţiile diferite de viaţă, accesul mai 
mare la droguri şi presiunea socială majoră de a le 
consuma i-ar determina pe unii indivizi să dezvolte mai 
uşor dependenţă. 

Lovitura de graţie dată acestei perspective dogmatice şi 
eronate referitoare la toxicomanie, care ignoră pur şi 
simplu creierul uman, provine mai ales din studiul 
comportamentului animal. Cercetările au arătat în mod 
clar că consumul voluntar de droguri şi adevărata 
dependenţă nu sunt proprii speciei umane, ci le regăsim 
de asemenea la mai multe specii de animale. Asemănarea 
nu se opreşte aici. După cum s-a constatat în cazul 
fiinţelor umane, numai un număr limitat de animale 
evoluează mai întâi spre un consum excesiv şi apoi spre 
pierderea controlului. Rozatoarele care deveneau 
dependente aveau exact acelaşi acces la droguri şi 
consumau iniţial aceleaşi cantităţi precum cele care nu 
deveniseră dependente. Prin urmare, a fost eliminată 
influenţa oricărei prejudecăţi „sociale” care ar oferi o 
oportunitate diferită anumitor indivizi. Vulnerabilitatea 


anumitor persoane nu ar putea fi explicata acum doar prin 
diferentele biologice. A ramas sa le identificam... 

Între 1990 si 2010, cercetările fundamentelor biologice 
ale vulnerabilitatii individuale ne-au permis să identificam 
cel puţin două surse diferite şi independente. Prima 
facilitează dezvoltarea abuzului de droguri, iar a doua 
conduce la pierderea controlului. 

Un sistem dopaminergic hiperactiv şi un cortex 
prefrontal deficitar figurează printre factorii responsabili 
pentru trecerea de la consumul recreativ la abuzul de 
droguri. Aceste modificări fac ca substanţele respective să 
provoace o eliberare mai importantă de dopamina la 
anumite persoane, care, astfel, le consideră deosebit de 
atractive şi tind să le consume într-o măsură mai mare. 
Această  hipersensibilitate dopaminergica se poate 
manifesta spontan, probabil datorită configurației genetice 
specifice, sau poate fi provocată de experienţele de viaţă. 
Am văzut în capitolul dedicat stresului cum hormonii 
glucocorticoizi îi pot face pe unii indivizi mai vulnerabili 
faţă de droguri, stimulându-le sistemul dopaminergic. 

Pierderea controlului ar părea influenţată de factori 
foarte diferiţi şi mai ales de un defect de plasticitate 
sinaptică pe care îl găsim la persoanele vulnerabile după 
un consum prelungit de droguri. Plasticitatea sinaptică nu 
este altceva decât capacitatea pe care o au neuronii de a 
întări sau de a slăbi conexiunile. Este o funcţie 
fundamentală din moment ce permite trecerea de la un 
comportament la altul. Atunci când expunem animale, de 
exemplu, la cocaină, toate îşi pierd iniţial plasticitatea 
sinaptică. Însă majoritatea, cele care îşi păstrează 
controlul, îşi pot recupera plasticitatea normală deşi 
continuă să ia drogul. În schimb, dependentii nu au 
această capacitate de adaptare. Comportamentul lor 


devine monolitic, se cristalizeaza in jurul acestui consum, 
care va deveni excesiv de dificil de atenuat. 

Prin urmare, individul vulnerabil nu are o reacţie 
patologică în plus, ci o reacţie normală în minus. l-ar lipsi o 
rezistenţă biologică la droguri, cea care permite celei mai 
mari părţi a populaţiei să inverseze efectele sale nefaste şi 
să-şi recupereze plasticitatea sinaptică normală. 

Astăzi, toată lumea recunoaşte că toxicomania derivă 
din întâlnirea dintre anumite substanţe farmacologice, 
drogurile, şi anumiţi indivizi care sunt vulnerabili la ele. In 
plus, behavioriştii americani au dispărut practic din 
domeniul adictiilor, iar cei englezi au început în sfârşit sa 
studieze diferenţele individuale. 


Pierderea plasticitatii şi voinţa 


Descoperirea faptului că pierderea controlului se 
datorează unei pierderi a plasticităţii sinaptice exclude 
ipoteza lipsei de voinţă. Anterior, pierderea controlului era 
considerată în principal o formă de impulsivitate, 
incapacitatea de a ne abtine mai ales în ceea ce priveşte 
consumul de droguri. Cu alte cuvinte, toxicomania era 
prezentată ca o tulburare a circuitelor care inhibă 
comportamentul. Această perspectivă era traducerea 
biologică a lipsei de voinţă care ne conduce la viciu. Din 
punct de vedere spiritualist, sufletul e cel care, din cauza 
lipsei de voinţă, nu ştie cum să reziste în faţa drogurilor. 
Din punct de vedere medical, eşecul s-ar datora anumitor 
regiuni ale cortexului cerebral. 

Implicarea plasticitatii sinaptice în pierderea controlului 
indică faptul că voinţa, spirituală sau biologică, nu are 
nimic de-a face cu dezvoltarea dependenţei. Toxicomanul 
nu mai pare ca nu se poate abtine de la consumul de 
droguri. Dimpotrivă, am putea să-l privim ca pe un 
prizonier care nu reuşeşte să scape de acest 


comportament care a pus stăpânire pe el. 
Comportamentul său nu este aşadar impulsiv, ci cristalizat 
în jurul consumului de stupefiante. 

Pentru a înţelege mai bine acest concept al 
„cristalizării” comportamentului, imaginati-va creierul ca 
pe un rezervor plin cu apă şi comportamentele ca pe nişte 
cilindri de înălţimi şi forme variabile. Atunci când acest 
organ funcţionează corect, este uşor să scoatem un 
cilindru pentru a imersa un altul şi, astfel, să putem 
schimba comportamentul în funcţie de situaţie. Cu toate 
astea, dacă apa îngheaţă şi se cristalizează (pierdere de 
plasticitate sinaptică din cauza consumului de droguri), 
blocul de gheaţă blochează cilindrul care a fost imersat în 
acel moment. Persoana se trezeşte apoi prinsă în acest 
comportament, fără a putea să se schimbe. Cu puţin 
ajutor, eforturi şi durere (perioada iniţială a oricărei terapii 
de dezintoxicare), va ajunge să extragă cilindrul din blocul 
de gheaţă. Însă orificiul rămas va fi imposibil de umplut cu 
un alt cilindru de comportament. Când un comportament 
s-a cristalizat, trebuie să învăţăm să trăim cu acest spaţiu 
vid din interior. Însă este posibil ca, în funcţie de 
împrejurări, să existe o tentatie foarte puternică de a 
umple orificiul din nou cu singurul cilindru care îi poate 
corespunde, şi anume consumul de droguri (recidivă 
rapidă spre toxicomanie, chiar şi după o perioadă de 
abstinenta prelungită). Este clar ca daca apa „cristalizată” 
s-ar putea topi din nou, comportamentul şi-ar regăsi 
plasticitatea iniţială. Din nefericire, acest lucru pare să se 
petreacă numai în cazul unui număr foarte restrâns de 
persoane, toxicomania fiind o patologie cronică la care 
observăm recidivă în 90% dintre cazuri. 


Toxicomania este o adevărată tulburare 
comportamentală 


Descoperirea existenţei unei vulnerabilitati individuale fata 
de droguri a schimbat profund locul toxicomaniei în mintea 
profesiei medicale. Când ideea de dependenţă era 
călăuzită în principal de teoriile centrate pe droguri, 
această patologie comportamentală era de facto 
considerată o boală iatrogenă, adică indusă de un 
medicament. Această definiţie este în general folosită 
pentru a descrie problemele care apar în urma 
administrării de reţete pentru tratamentul unor boli acute 
sau cronice. De obicei, efectele secundare ale 
medicamentelor, cele descrise în prospectul 
medicamentului, sunt boli iatrogene. 

In cadrul teoriilor centrate pe droguri, clasificarea 
toxicomaniei ca boală iatrogenă ar părea adecvată din 
două motive deosebit de importante. În primul rând, 
drogurile sunt compuşi farmacologici care se consumă 
(asemenea medicamentelor) datorită unei acţiuni dorite şi 
au un efect secundar major, cel de a putea provoca 
dependenţă. In al doilea rând, majoritatea drogurilor au 
fost iniţial introduse pentru proprietăţile lor terapeutice, 
aşa cum este cocaina ca anestezic local sau morfina ca 
analgezic. Dimpotrivă, canabisul folosit iniţial mai ales ca 
drog este acum prescris în anumite condiţii în scopuri 
terapeutice. 

Faptul că dependenţa s-ar datora unei vulnerabilitati 
individuale ne conduce la clasificarea toxicomaniei printre 
celelalte boli psihiatrice. De fapt, cele mai multe dintre ele 
sunt asociate cu stimuli în general inofensivi pentru 
populaţia globală, dar care sunt foarte patogeni pentru o 
subcategorie de persoane vulnerabile. Exemplele evidente 
sunt depresia, tulburările de anxietate sau tulburările de 


stres posttraumatic. Astfel, principalele cauze ale depresiei 
reactive în Franţa sunt divorturile si mutările, tot atâtea 
evenimente cărora cea mai mare parte a oamenilor le 
supraviețuiesc în general fără prea multe sechele. De 
asemenea, unele tulburări de anxietate pot fi asociate cu 
stimuli precum expunerea la păianjeni, şerpi sau la 
călătoria cu avionul, care nu provoacă reacţii patologice la 
cea mai mare parte a oamenilor, chiar daca pot fi resimtite 
ca neplăcute. In final, chiar şi experienţele cele mai 
traumatizante sunt gestionate eficient de 80% dintre noi, 
numai o mica parte dintre persoane dezvoltând tulburări 
de stres posttraumatic. 

Acum când ştim că consumul de droguri nu este o 
condiţie suficientă pentru a induce toxicomania si că 
ultima nu se dezvoltă decât la anumiţi indivizi vulnerabili, 
nu mai există nici un motiv pentru a refuza să clasificăm 
dependenţa printre celelalte boli psihiatrice. Cu atât mai 
mult cu cât este practic singura patologie 
comportamentală ale cărei mecanisme biologice abia 
începem să le înţelegem. 


Cum să combatem toxicomania? 


Adaptarea abordărilor la realitate 


În secolul XX, toxicomania era considerată de către medici 
o boală provocată exclusiv de un consum cronic de 
droguri, o afecţiune iatrogenă, atribuită de unii lipsei de 
voinţă. Un punct de vedere ştiinţific care, în ultimă 
instanţă, susţinea o abordare conservatoare. 

Interpretarea toxicomaniei ca boală iatrogenă ne-a 
determinat să facem un anumit număr de recomandări 
pentru a o combate. Mai întâi, concentrarea eforturilor de 


cercetare asupra identificarii modificarilor cerebrale induse 
de expunerea la droguri. Apoi, favorizarea reducerii 
expunerii la aceste produse fie prin măsuri de reprimare, 
fie prin acţiuni de prevenire. În mod normal, atunci când 
un medicament demonstrează că are efecte secundare 
grave, răspunsul adecvat este să se oprească 
comercializarea sa, să se atentioneze publicul cu privire la 
pericolele sale şi să se interzică accesul la el. Prin urmare, 
nu mi se pare complet nejustificat să luăm măsuri 
represive nu numai împotriva celui care vinde droguri, ci şi 
a celui care le consumă. 

Aceste recomandări corespund în mod exact măsurilor 
pe care le-a stabilit societatea noastră pentru a lupta 
împotriva toxicomaniei în decursul secolului XX şi pe care 
continuă să le aplice şi astăzi în majoritatea statelor. Cea 
mai mare parte a fondurilor publice a fost consacrată fie 
măsurilor represive şi preventive, fie unei cercetări a 
efectelor avute de consumul cronic de droguri asupra 
fiziologiei creierului. În definitiv, în majoritatea acestor ţări, 
toxicomanul nu este considerat o persoană care are o 
patologie  psihiatrică, ci mai degrabă un om cu un 
comportament adictiv datorat lipsei de voinţă. Prin 
urmare, e oarecum de aşteptat că soarta pe care o 
rezervăm toxicomanilor diferă destul de mult de cea a 
persoanelor cu boli psihiatrice precum depresia sau 
schizofrenia. În ultimul caz, chiar şi persoanele care au 
comis crime grave vor fi îndrumate spre instituţii 
psihiatrice pentru a putea fi tratate acolo, şi nu la 
închisoare, după cum se poate întâmpla cu un toxicoman. 

Descoperirea, de la începutul secolului XX, că 
toxicomania e rezultatul unei vulnerabilitati individuale la 
efectele drogului şi că nu e, prin urmare, diferită de alte 
patologii comportamentale ar fi trebuit să schimbe 
lucrurile. Acest nou punct de vedere cere cercetării să se 


concentreze pe identificarea unor baze biologice ale 
vulnerabilitatii fata de droguri, în scopul de a trata 
dependenta. Din punct de vedere social si politic, masurile 
din domeniul sănătăţii şi cercetarea ar trebui sa fie 
încurajate. Nu urmărim să interzicem divorţurile şi 
războaiele, nici să eliminăm păianjenii, serpii sau 
avioanele. Însă acest lucru ne-ar permite să diminuăm 
foarte mult frecvenţa depresiei, anxietatii şi stresului 
posttraumatic. Sugerarea acestor căi de acţiune ca 
principal mijloc pentru a lupta împotriva unor astfel de 
afecţiuni psihiatrice ar fi considerat probabil un lucru 
ridicol. Însă ele sunt exact tipurile de recomandări pe care 
le rezervăm pentru toxicomanie. 

Pe baza acestor noi cunoştinţe, abordarea societală faţă 
de toxicomanie ar trebui aşadar să se schimbe profund. 
Considerăm pacienţii cu depresie nişte persoane leneşe, 
care nu vor să meargă la serviciu, sau pe cei cu tulburare 
de stres posttraumatic nişte indivizi cărora le lipseşte 
curajul? Cu siguranţă că nu. Ei sunt susținuți de sisteme de 
sănătate finanţate de stat, concediile lor medicale sunt 
compensate financiar, iar tratamentele lor, rambursate. 
Foarte rar îi vedem ajungând la închisoare. De ce? 
Deoarece credem că aceste persoane suferă de boli reale 
şi, prin urmare, este imposibil să le blamăm pentru asta. 
Un tratament similar ar trebui să fie aplicat şi 
toxicomanilor, care sunt de asemenea bolnavi. 

În numeroase ţări (precum Franţa), toxicomanii sunt 
bine îngrijiţi din punct de vedere medical, dar opinia 
societăţii noastre cu privire la ei este extrem de negativă. 
Mişcările endostatice conservatoare continuă să susţină 
că, deşi acceptăm că dependenţa de droguri nu este un 
viciu în sens strict, e în orice caz o patologie atinsă de 
viciu. La urma urmei, cei care consumă droguri pentru 
prima dată ştiu că există probabilitatea de a deveni 


dependenti. Cu alte cuvinte, nu ar fi o boala reala 
deoarece ar rezulta din asumarea unui risc. 

O modalitate adecvată de a reflecta asupra acestui 
argument este să ne întrebăm dacă refuzăm să 
considerăm drept boli „reale” bolile care sunt rezultatul 
unor comportamente mai mult sau mai puţin periculoase. 
Răspunsul este în mod clar nu, deoarece un număr mare 
de afecțiuni deriva din comportamente riscante. 
Numeroase patologii foarte grave, precum bolile 
metabolice, cardiovasculare, infecțioase şi traumatice, ar 
putea fi evitate prin schimbarea stilului de viaţă al unor 
pacienţi. În plus, cum putem justifica faptul că, în Franţa, 
consumul recreational al anumitor droguri, precum 
alcoolul, e încurajat din punct de vedere social? Această 
dezbatere nu este aşadar raţională, ci polarizată, şi nu ne 
va putea ajuta în găsirea unei soluţii. 


Ar fi suficient să abordam toxicomania 
la fel ca pe alte boli 


Acum că ne-am făcut o imagine clară cu privire la 
adevărata natură a toxicomaniei, putem să renuntam la 
dezbaterile sterile şi să găsim soluţii la această problemă? 
Răspunsurile se află în faţa noastră, este suficient să le 
privim cu ochii unui Homo interstaticus. Toxicomania este 
fără îndoială o boală. Răspunsul societăţii noastre ar trebui 
să fie pur şi simplu identic celui stabilit pentru alte 
patologii şi care a dat rezultate bune. 

Prima măsură logică ar fi să dedicăm o serie de eforturi 
consecvente pentru a identifica terapiile, din moment ce 
practic nu dispunem de aşa ceva. În prezent, aceste 
eforturi sunt ridicole, cel puţin în ţările europene. În 
Franţa, de exemplu, cheltuim aproximativ 1,5 miliarde de 
euro în lupta împotriva toxicomaniei, însă numai 18 
milioane se îndreaptă spre cercetare. Adică 1,2% din 


efortul nostru global national este dedicat dependenţei! În 
ceea ce priveşte Uniunea Europeană, în programul actual 
nu există nici o solicitare specifică în vederea cercetării 
dependenţei. Când văd ce sunt capabili să facă 
cercetătorii francezi cu 18 milioane de euro pe an, nici nu 
îndrăznesc să-mi imaginez descoperirile pe care le-ar 
putea face dacă o parte semnificativă a efortului naţional 
împotriva drogurilor (să fim nebuni şi să zicem 20%) le-ar 
fi fost dedicate. Cu 300 de milioane de euro pe an, 
probabil că am fi găsit deja terapiile potrivite, deoarece 
înţelegerea pe care o avem despre biologia vulnerabilitatii 
faţă de droguri ne permite acum să coordonăm acele 
studii de cercetare cu speranţe mari de reuşită. Putem, de 
exemplu, să încercăm să identificăm mijloacele de a 
corecta reacţiile patologice faţă de droguri la persoanele 
vulnerabile. Putem, de asemenea, să încercăm să 
înţelegem ce anume se petrece cu subiecţii care sunt 
rezistenți la droguri şi să găsim mijloacele de a transfera 
această capacitate persoanelor vulnerabile. Grupul meu 
de cercetare a identificat, de exemplu, un hormon produs 
de creier atunci când este expus la o cantitate prea mare 
de canabis şi care blochează efectele. Apoi l-am modificat 
pentru a-l face mai stabil şi mai absorbabil. Acest nou 
medicament este testat în prezent pe oameni şi ar putea 
reprezenta un prim tratament al dependenţei de canabis. 
Posibilităţile sunt nenumărate, iar soluţia se află la 
îndemâna noastră, ar trebui numai să se pună la dispoziţie 
mijloacele prin care să fie realizată. 

A doua măsură ar fi modificarea perioadei de 
intervenţie, deoarece în prezent actionam prea devreme 
sau prea târziu. O treime dintre resursele dedicate luptei 
împotriva toxicomaniei este cheltuită prea devreme, 
deoarece urmăreşte evitarea consumului de droguri de 
către francezi. Aceste aşa-numite măsuri de prevenire 


constau, in esenta, in a le explica oamenilor, si mai ales 
tinerilor, ca anumite substante nu sunt deloc bune pentru 
sănătate. Ele sunt foarte costisitoare si nu sunt nici pe 
departe eficiente. Cel putin în Franţa, mesajele de 
prevenire au un efect neglijabil în ceea ce priveşte ratele 
de consum. Două treimi din bani sunt orientati spre îngrijiri 
medicale şi sunt cheltuiţi deseori prea târziu. De ce? 
Pentru că, în general, începem să ne ocupăm de 
toxicomani atunci când afecțiunea lor este deja foarte 
avansată şi, prin urmare, mult mai dificil de tratat. Este 
cumva ca şi cum am aştepta ca un tip de cancer să dea 
metastaze pentru a începe să luăm măsuri. Or toată lumea 
ştie că, cu cât se intervine mai tărziu, cu atât vindecarea 
este mai puţin probabilă. In plus, marile progrese din 
domeniul oncologiei nu se datorează numai descoperirii de 
noi medicamente mai eficiente, ci şi depistării precoce a 
maladiei. 

În cazul toxicomaniei, ar trebui să facem exact acelaşi 
lucru: să ne concentrăm eforturile de prevenire asupra 
detectării primelor semne de evoluţie ale 
comportamentului spre patologie. Să-i învăţăm pe 
consumatori nu numai să renunţe la această deprindere, ci 
şi să identifice rapid momentul în care alunecă spre 
patologie. Nu interzicem oamenilor să mănânce deserturi, 
ci în schimb măsurăm glicemia pentru a depista apariţia 
diabetului. În paralel, ar trebui să orientăm atenţia 
sistemului nostru de îngrijiri medicale nu spre cazurile cele 
mai grave, ci, dimpotrivă, spre cazurile uşoare de 
dependenţă, spre începutul abuzului de droguri, care este 
cu siguranţă mai uşor de tratat. Cu alte cuvinte, să 
redirecţionăm eforturile pe care le facem dinspre 
prevenirea consumului spre depistarea maladiei şi să 
facem astfel încât sistemul de sănătate să intervină cât 
mai devreme posibil, fără să aşteptăm etapa în care se 


ajunge la pierderea controlului. La fel ca în cazul 
cancerului, putem spera la rezultate mult mai bune. 

Rămâne să discutăm poate punctul cel mai sensibil, cel 
care separă conservatorii de progresişti: folosirea banilor 
pe care îi alocăm pentru măsurile represive. Ar trebui să 
continuăm să cheltuim o treime importantă din resursele 
totale dedicate toxicomaniei pentru a lupta împotriva 
traficului de droguri şi pentru a judeca şi apoi pentru a 
trimite la închisoare traficantii şi uneori consumatorii? 
Privind lucrurile la nivel superficial, am putea fi tentaţi să 
răspundem afirmativ fără prea multă ezitare. Şi aceasta 
deoarece drogurile ilegale sunt mai puţin consumate şi 
prin urmare fac mai puţine pagube în total. 

Cu toate astea, în practic toate societăţile, măsurile 
represive nu privesc decât anumite droguri, ceea ce ne 
oferă o clarificare interesantă cu privire la această 
problemă. Dacă ne uităm la substanţele care sunt în 
continuare interzise în prezent, ne dăm rapid seama că, în 
majoritatea țărilor occidentale, inclusiv în Franța, 
legalizarea lor este aproape o problemă de nişă, mai puţin 
extinsă decât am putea crede. Dacă luăm ca exemplu 
Europa, Statele Unite, Australia şi Canada, dintre cele cinci 
clase de droguri, două sunt legale (tutunul şi alcoolul), în 
timp ce canabisul este fie legal, fie în mare parte tolerat şi, 
prin urmare, legalizat de facto. Intrebarea nu se adresează 
cu adevărat decât psihostimulentelor şi opioidelor, al căror 
consum rămâne în prezent mult inferior celui al altor trei 
produse, unii ar spune că din cauza interzicerii lor. Care ar 
fi riscul dacă le-am legaliza? 

Prima consecinţă nefastă la care ne-am putea aştepta 
ar fi creşterea numărului de toxicomani, din cauza tuturor 
tipurilor de droguri. Această probabilitate nu pare prea 
ridicată. Pe baza datelor actuale, acest număr ar trebui să 


rămână constant, însă ar putea să aibă loc o deplasare de 
la un drog la altul. 

De exemplu, în Statele Unite, am observat o modificare 
a curbei consumatorilor de tutun şi de canabis care indică 
din ce în ce mai puţini fumători de ţigări şi din ce în ce mai 
mulţi fumători de canabis. Cu toate astea, substanţele încă 
ilegale sunt mult mai puţin toxice decât alcoolul şi nicotina 
şi ele ucid un număr mult mai mic dintre consumatorii lor. 
În mod paradoxal, legalizând heroina şi psihostimulentele, 
dacă o parte dintre toxicomanii care recurg la alcool sau la 
țigări se îndreaptă spre aceste substanţe, ne-am putea 
aştepta la o reducere a costului drogurilor pentru 
societate. 

In momentul în care adăugăm acestor consideraţii 
faptul că drogurile ilegale sunt, în ultimă instanţă, uşor 
accesibile, iar comercializarea lor generează sume 
considerabile care sunt sustrase din economia reală, am 
putea să ne întrebăm de fapt de ce toate aceste droguri 
nu sunt legale. Cred că această decizie este îngreunată de 
faptul că nu dispunem de terapii cu adevărat eficiente 
împotriva tipurilor de dependenţă. Prin urmare, nu este 
acceptabil din punct de vedere psihologic să decidem 
expunerea populaţiei la riscul de a se îmbolnăvi de o 
maladie gravă şi în prezent incurabilă. Dacă am şti să 
tratăm dependentele, cred că legalizarea tuturor 
drogurilor (ceea ce ar permite reducerea criminalităţii care 
le este asociată si probabil ar creşte putin PIB-ul) ar fi 
singurul lucru logic de făcut. 

In concluzie, pentru a combate toxicomania, societatea 
noastră, încă o dată implicată în războiul permanent dintre 
endostază şi exostază, nu face nici pe departe ceea ce ar 
trebui să facă. Soluţia este totuşi evidentă: toxicomania 
este o boală, astfel încât ar trebui să nu mai luptăm 
împotriva ei şi să începem s-o tratăm. Pentru a ne 


convinge, este suficient sa privim realitatea cu cei doi ochi 
pe care îi avem cu toţii, cei ai lui Homo interstaticus. A 
sosit cu adevărat timpul să începem să ne facem auziti. 


Epilog 
Nimic nu s-a schimbat cu adevărat, însă 
totul e diferit 


Unii dintre voi se vor întreba cum am ajuns să scriu 
această carte, ce motivații profunde pot aduce un suflet în 
situaţia de a-şi dori să-şi piardă natura imaterială pentru a 
se incarna într-un corp perisabil ale cărui limite sunt 
cunoscute integral. 

Nu este vorba nici despre masochism şi nici despre 
vreun nihilism autodistructiv. Această carte e pur şi simplu 
una dintre consecinţele unui hobby obişnuit pentru mine şi 
pe care îl recomand cu multă căldură: acela de a privi în 
jur ca şi cum aţi fi un extraterestru care tocmai a sosit pe 
Pământ, de a observa specia noastră prin ochii unei fiinţe 
care vine din altă parte, fără vreo ideologie sau vreo idee 
preconcepută. Pur şi simplu fac un pas înapoi. 

Spectacolul pe care îl oferă fiinţele umane este absolut 
sfâşietor. Insă cine este această specie permanent 
afectată de războaie şi de masacre în numele unor idei 
sacrosancte sau pentru a elimina diferenţele 
imperceptibile? Cine sunt aceste fiinţe care practică 
distrugerea sistematică a unei planete fără de care nu au 
cum să supravieţuiască? Cine cheltuieşte mai mulţi bani 
pentru a concepe mai degrabă avioane de luptă decât 
pentru a identifica noi surse de energie sau noi tratamente 
pentru vechile boli? 


Ca sa nu mai vorbim de disputele necontenite dintre 
solutiile contradictorii care nu satisfac pe nimeni. Am ajuns 
într-un moment în care, datorită democraţiei secolului XX, 
omul modern pretinde că toate punctele de vedere, chiar 
şi atunci când sunt diametral opuse, sunt valoroase şi 
importante. Ca şi cum realitatea nu ar exista sub nici o 
formă, ca şi cum simplul fapt de a te gândi la ceva face 
acel lucru să fie adevărat. Această multitudine de 
perspective poate părea un avantaj extraordinar, dar de 
fapt conduce la o generaţie de oameni care nu ajung să se 
pună de acord în nici o privinţă şi la nişte societăţi care, de 
fapt, nu înregistrează prea multe progrese. 

Din nefericire, nici voi şi nici eu nu suntem extratereştri 
şi nu putem adopta singura strategie care ar putea face 
faţă fiinţelor umane: fuga. Suntem obligaţi să rămânem 
aici. Tot ceea ce putem face este să ne întrebăm care sunt 
cauzele acestor comportamente nebunesti. 

Timp de milenii, ne-am considerat o specie unică care, 
contrar tuturor celorlalte, nu este alcătuită numai din 
materie. Fiinţele umane sunt speciale, sunt singurele care 
au un suflet imaterial şi un corp material. Desigur, ideea 
este frumoasă, ne confirmă calităţile deosebite, însă atunci 
când o privim cu atenţie, ne dăm seama că nu prezintă 
numai avantaje. Corpul şi sufletul sunt în mare parte 
incompatibile şi trag fiinţele umane în direcţii cel mai 
adesea opuse. Acesta este cel mai vechi caz de dublă 
personalitate! În plus, sufletul, care nu este alcătuit din 
materie, nu o respectă prea mult pe ultima. Este normal: 
materia fiind perisabila şi sufletul neavând limite, 
masacrele şi distrugerea planetei nu sunt decât un detaliu, 
din moment ce, până la urmă, nu ne aflăm aici decât în 
trecere. În fine, lipsa de materialitate nu urmează regulile 
materiei, în condiţiile în care nu este predictibilă şi nici 
măcar cognoscibilă. Prin urmare, o putem face să spună şi 


să justifice orice, inclusiv cele mai îngrozitoare 
extremisme. 

Şi dacă ne-am înşelat? Nimeni nu a văzut vreodată 
sufletul imaterial şi nu a reuşit să demonstreze existenţa 
sa. Dacă nu e decât o legendă? Până la sfârşitul secolului 
XX nu exista cu adevărat o alternativă la această ipoteză. 
Tot ceea ce ştiam despre corp, despre biologia sa, totul 
pur şi simplu nu se potrivea cu sufletul. Fără a invoca 
măcar religia sau psihanaliza, era doar o chestiune de bun- 
simţ. Apoi a sosit secolul XXI, şi totul s-a schimbat: 
descoperim că biologia nu este aşa cum credeam noi, că 
regulile sale sunt compatibile cu cele ale sufletului. Este 
posibilă o nouă abordare care nu mai reduce sufletul la 
materie, dar care foloseşte materia pentru a explica 
sufletul, pentru a ne înţelege în cele din urmă. 

Biologia ne permite acum să înţelegem inutilitatea, 
materialismul sau spiritualismul şi merge chiar până acolo 
încât să dea un sens vieţii. Ea ne determină chiar să ne 
schimbăm punctul de vedere cu privire la unii lideri politici, 
intelectuali, asceti şi profeti care timp de milenii ne-au 
atras către extreme. Nu ne mai par fiinţe superioare, 
exemple de urmat, ci, dimpotrivă, rezultatul unei biologii 
dezechilibrate; adică persoane care nu sunt capabile să 
perceapă decât una din cele două dimensiuni hedonice 
umane: fericirea echilibrului sau plăcerea excesului. 
Creierul nostru preistoric avea nevoie de aceste fiinţe 
extreme pentru a supravieţui şi cu siguranţă ne vor fi în 
continuare de folos. Însă nu este sigur că ar fi cele mai 
potrivite pentru a ne îndruma specia spre viitor. 

lată sufletul nostru întrupat şi, odată cu el, o nouă 
perspectivă asupra fiinţei umane. Insă acest lucru serveşte 
oare la ceva? Sau este pur şi simplu o altă teorie care nu 
va schimba nimic? 


Aceasta noua perspectiva asupra fiintei umane ne 
determină sa propunem schimbarea anumitor reguli 
sociale, ne orientează spre noi alegeri tehnologice. Este 
utilă. Merge până acolo încât ne sileşte să ne imaginăm 
noi regimuri alimentare. Ne îndeamnă chiar să schimbăm 
persoanele cu care ne întâlnim, să renuntam la vechii idoli 
şi să descoperim noi prieteni. 

Cea mai frumoasă întâlnire este cu siguranţă cea a lui 
Homo interstaticus. Fiinţa umană completă care cunoaşte 
atât echilibrul, cât şi excesul, care poate alterna între 
plăcere şi fericire. El este cel care, datorită perspectivei 
sale stereoscopice, vede întreaga realitate şi cel care ne-a 
oferit noi soluţii la probleme care păreau de nerezolvat. Se 
spune adesea că în centru nu se află nimic, şi este 
adevărat că interstaticus nu vorbeşte prea mult. De fapt, 
probabil că în centru se aflau toate răspunsurile. Nu le-am 
găsit încă, deoarece pur şi simplu nu le-am căutat 
niciodată. 

In final, este greu să tragem o concluzie fără să ne 
întrebăm ce anume putem face cu sufletul. Îi datorăm 
măcar atâta lucru! Se află alături de noi de milenii. 
Această carte nu îi neagă existenţa, ci doar o face să fie 
depăşită. Nimeni nu l-a văzut vreodată şi a încetat să mai 
fie necesar, iar probabilitatea existenţei sale devine dintr- 
odată destul de redusă, oarecum asemănătoare câştigului 
la loto. Faptul de a juca având speranţa că ai să câştigi 
este greu de criticat. Cu toate astea, dacă după ce ai 
completat biletul de loterie, fără certitudinea ca vei 
câştiga potul cel mare, îţi cumperi un castel, două maşini 
Ferrari şi un iaht, am spune că ţi-ai pierdut minţile. Din 
nefericire, este exact ceea ce facem când ucidem şi 
suntem ucişi convinşi de existenţa unui suflet nemuritor. 
Cel mai bine ar fi să-l aşezăm la locul său. La fel ca tot ce 
nu mai este necesar, ar trebui să-l punem pe o etajeră sau 


tn fundul unui sertar. Procedand astfel, am ajunge probabil 
să-l uităm. Numai atunci, uniţi si eliberaţi de mirajul 
imaterialitatii, am putea să începem să trăim aici şi acum, 
acceptând şi respectând viaţa în loc s-o distrugem. 


Scurtă recapitulare a unor concepte din 
biologie 

Pentru cutezătorii care vor 

să navigheze prin meandrele ştiinţei 


A BEA (de ce, când, cum) comportament care reglează 
ingestia de apă, unul dintre cele trei elemente care ne 
sunt indispensabile pentru a rămâne în viaţă. Acest lichid 
nu este distribuit în mod omogen precum aerul: rezervele 
de apă au o localizare stabilă în spaţiu şi în timp. Noi nu 
putem face rezerve de apă, însă corpul nostru conţine o 
cantitate mare, iar autonomia pe care o avem este de 
câteva zile. In consecinţă, putem bea apă numai atunci 
când avem nevoie, adică atunci când cantitatea de apă din 
corp scade. 

Există două mecanisme fundamentale care detectează 
o diminuare a cantităţii de apă în organism şi care 
declanşează nevoia de a bea. Primul măsoară concentraţia 
de sare din lichidul aflat la exteriorul celulelor şi ne 
îndeamnă să căutăm apă atunci când această concentraţie 
creşte. Al doilea măsoară volumul de sânge şi ne 
determină să consumăm lichide atunci când acesta scade. 
In cele două cazuri, diminuarea cantităţii de apă din corp 
declanşează o stare foarte neplăcută, setea, care devine 
din ce în ce mai dureroasă odată cu lipsa apei. Motivația 


noastră principală de a bea este suprimarea senzatiei 
negative de sete care este asociata cu 0 senzatie pozitiva. 
Faptul de a bea atunci când suntem insetati este ceva de 
vis. Însă această senzaţie devine rapid neplăcută daca 
vom continua să bem şi după ce senzaţia de sete ne-a 
trecut. 


Reglarea concentraţiei de sare 


Apa din corpul uman nu conţine numai molecule de H20, ci 
şi sare, a cărei concentraţie trebuie să rămână constantă 
pentru ca totul să funcţioneze bine. Această concentraţie 
este deosebit de importantă pentru ca apa din interiorul 
celulelor (70% din total) şi de la exteriorul acestora să se 
păstreze în proporţii adecvate. Atunci când transpirăm - 
unul dintre mecanismele principale care ne fac să pierdem 
apă - nu ne eliminăm lichidele corporale într-un mod 
echilibrat. Pierdem mai întâi apa prezentă la exteriorul 
celulelor şi mai multe molecule de H2O decât molecule de 
sare, ceea ce determină mărirea concentrației 
extracelulare a sării. Este o situație foarte periculoasă 
pentru organismul nostru deoarece, pentru a încerca 
diluarea acestui exces de sare, apa conținută în interiorul 
celulelor noastre va ieşi, ceea ce poate conduce la oprirea 
totală a activităţii celulare. De aceea, într-una dintre 
zonele creierului (partea anterioară a hipotalamusului) 
există un grup de neuroni pe care Îi numim pe bună 
dreptate neuronii senzatiei de sete. Dacă aceştia 
detectează o creştere a concentrației de sare la exteriorul 
celulelor, declanşează căutarea si ingerarea de apa. Alte 
semnale periferice, precum uscarea mucoasei bucale si a 
faringelui, contribuie de asemenea la activarea ei. Nevoia 
de a consuma apă se opreşte imediat odată cu hidratarea 
mucoaselor, cu distensia stomacului provocată de acest 
lichid si cu restabilirea unei concentrații adecvate de sare. 


Reglarea volumului sangvin 


În alte situaţii, precum cea a unei hemoragii, pierdem 
simultan atât molecule de H20, cât şi de sare. Dispunem 
de neuroni capabili să detecteze variaţii ale volumului de 
apă prin măsurarea presiunii sangvine. Unele sunt la 
nivelul creierului, lângă neuronii senzatiei de sete din 
hipotalamus, alţii sunt situaţi în inimă. Când volumul de 
sânge scade, celulele nervoase vor activa neuronii 
senzatiei de sete, care ne îndeamnă să bem. Diminuarea 
volumului sangvin va declanşa, de asemenea, un al doilea 
mecanism de compensare ce reduce eliminarea apei de 
către rinichi. Această antidiureza este efectuată de un 
hormon numit vasopresină, care este produs de creier, dar 
şi de rinichi datorită unui alt sistem de detectare a 
volumului sangvin propriu acestui organ. In plus, 
vasopresina sporeşte constricţia vaselor periferice. Acest 
lucru nu rezolvă problema pierderii de apă, dar dă 
asigurări că în creier se află suficient sânge cât mai mult 
timp posibil pentru a putea găsi apa, a o bea şi a restabili 
situaţia. Odată refăcut echilibrul hidric, centrii hipotalamici 
îi inhibă pe cei ai senzatiei de sete. Semnale inhibitoare 
vin si de la organele periferice. De exemplu, inima produce 
un hormon numit ANF (factorul natriuretic atrial) ca reacţie 
la o dilatare excesivă datorată unei creşteri a volumului 
sangvin. Acest hormon acţionează la nivel renal prin 
sporirea eliminării apei şi, totodată, la nivelul centrului 
setei din hipotalamus prin inhibarea sa. 


A MÂNCA (de ce, când, cum) comportament care 
reglează consumul de alimente, una dintre cele trei 
resurse necesare vieţii. Ne extragem hrana din alte fiinţe 
vii. În consecinţă, până la dezvoltarea agriculturii şi a 
creşterii animalelor cu 15.000 de ani în urmă, era dificil de 
prevăzut disponibilitatea sa în spaţiu şi timp. De aceea, 


am dezvoltat capacitatea de a stoca (in principal sub 
forma de lipide) resursele energetice provenite din 
alimente. Acest lucru ne oferă o autonomie de câteva 
săptămâni în care putem să nu mâncăm. Avem două 
sisteme independente şi interconectate care decid când şi 
de ce mâncăm. Primul, pe care îl numim endostatic, are o 
funcţionare similară celui care gestionează consumul de 
apă: se activează şi ne îndeamnă să ne hrănim ca reacţie 
la o scădere a resurselor energetice circulante, o stare de 
lipsă care generează o senzaţie neplăcută, foamea 
(echivalentă setei). Al doilea sistem, pe care îl numim 
exostatic, serveşte în principal la creşterea nivelurilor 
rezervelor noastre şi ne determină să mâncăm de fiecare 
dată când vedem mâncare, independent de nevoile 
imediate ale organismului. În acest caz, caracteristicile 
apetisante ale felurilor de mâncare şi plăcerea de a le 
consuma constituie principala noastră motivaţie. 


Reglarea endostatică 


Centrul de control al reglării endostatice a consumului de 
hrană este situat într-o parte a hipotalamusului, în cadrul 
structurii numite nucleu caudat, unde găsim neuronii care 
stimulează hrănirea. Aceste celule nervoase sunt activate 
de o scădere a glucozei din sânge şi, de asemenea, de un 
hormon gastric (grelina) care este stimulat de post. Atunci 
când mâncăm, ca reacţie la activarea acestui sistem, 
dilatarea stomacului va stimula fibrele nervoase care îl 
înconjoară, cele ale nervului vag, trimițând spre creier 
primul semnal de satietate. Corespondentul nervului vag 
nu este hipotalamusul, ci o structură aflată mai jos la 
nivelul creierului, nucleul tractului solitar, care este situat 
în bulb în vecinătatea centrilor care reglează respiraţia. 
Activarea neuronilor din acest nucleu va inhiba consumul 
de hrană. Trecerea mâncării prin tractul gastrointestinal va 


activa şi hormoni, printre care se află colecitochinina: 
acest hormon transmite un al doilea semnal de satietate 
fie mergând direct în creier, fie acţionând asupra nervului 
vag. In cele din urmă, un al treilea semnal de satietate se 
datorează insulinei, care este eliberată ca răspuns la o 
creştere a nivelului de glucoză din sânge. Insulina permite 
folosirea zahărului de către muşchi şi semnalează 
creierului că scăderea nivelului de glucoză a încetat. 
Semnalele hormonale de saţietate converg spre un alt 
grup de neuroni din nucleul caudat, care inhibă consumul 
de hrană. Funcționarea reglării endostatice a consumului 
de hrană este completată de un al doilea mecanism care 
acţionează ca un reostat şi comunică detectorului de 
glucoză nivelul de rezervă al lipidelor, intensificând 
activitatea sa dacă aceste rezerve sunt reduse. Este vorba 
despre hormonul leptină secretat de țesutul adipos. Când 
aveţi rezerve bune de grăsime, leptina are două efecte 
principale: pe de o parte, diminuează activitatea 
neuronilor care vă fac să mâncaţi ca reacţie la semnalele 
de foame; pe de altă parte, intensifică activitatea 
neuronilor care inhibă aportul alimentar ca reacţie la 
semnalul de satietate. Aşadar, leptina va schimba, într-un 
fel, punctul de echilibru al sistemului endostatic. Dacă 
aveţi grăsime puţină şi un nivel scăzut de leptină, veţi fi 
mai sensibili la reducerea nivelului de resurse şi, prin 
urmare, veţi merge să căutaţi hrană mai frecvent. În 
acelaşi timp, veţi fi mai puţin sensibili la semnalele de 
satietate, astfel încât veţi mânca mai mult. În schimb, 
dacă rezervele lipidice sunt mari, nivelul de leptină este şi 
el mare şi, printr-un mecanism invers, veţi mânca mai rar 
şi în cantităţi mai mici. 


Reglarea exostatică 


Placerea pe care o suscită alimentele este principalul 
mecanism  neurobiologic folosit de sistemul exostatic 
pentru a ne determina să mâncăm. Există două grupe de 
structuri cerebrale responsabile de plăcere: cele care o 
generează şi cele care o integrează. Primele sunt situate 
spre baza creierului şi sunt ceea ce numim structuri 
subcorticale. Este vorba în principal de nucleul accumbens 
şi de palidul ventral. In nucleul accumbens, doi 
neurotransmitatori (encefalina sistemului opioid şi 
anandamida sistemului endocanabinoid) provoacă 
senzaţia de plăcere. A doua structură, palidul ventral, nu 
are numai capacitatea de a genera o astfel de senzaţie, ci 
şi de a o suprima, dacă este lezată. Una dintre structurile 
ce integrează senzaţia de plăcere se află în regiunea 
anterioară a creierului, spre baza care se sprijină pe 
orbitele oculare: cortexul orbitofrontal. La om, această 
parte a cortexului se activează ca reacţie la practic toate 
senzațiile plăcute: hrană, faptul de a bea când ne este 
sete, relaţii intime şi chiar muzică. Cu toate astea, acest 
cortex nu pare să genereze senzaţia de plăcere. De fapt, 
în caz de leziune, subiecţii par să rămână sensibili la toate 
formele de plăcere naturală. Dacă plăcerea este motorul 
principal al consumului exostatic de hrană, acest sistem 
coordonează o întreagă serie de activităţi biologice care 
ne determină să mâncăm mai mult decât avem nevoie şi 
să facem rezerve. Unul dintre dirijorii exostazei este 
sistemul endocanabinoid care este prezent cam peste tot 
în organismul nostru. La nivelul creierului şi al organelor 
de simţ, endocanabinoizii sporesc proprietăţile senzoriale 
ale hranei şi o fac mai atractivă, stimulează neuronii 
foamei, îi inhibă pe cei ai satietatii şi au chiar şi efecte 
antiemetice. La nivel periferic, endocanabinoizii inhibă 
folosirea glucozei de către muşchi prin faptul ca determina 
ficatul să îi transforme în lipide care apoi facilitează 


depozitarea in tesutul adipos. Datorita exostazei, excesul 
nu mai este un derapaj al comportamentului nostru, ci o 
functie biologica foarte elaborata care ne-a permis sa 
facem rezerve si sa supravieţuim mai bine în timpul 
perioadelor de sărăcie alimentară. 


A RESPIRA (de ce, când, cum) comportament care 
reglează consumul de aer din care extragem oxigenul (Oz), 
unul dintre cele trei elemente indispensabile pentru a 
rămâne în viaţă. Acest gaz are o entropie ridicată şi este 
distribuit omogen pe planetă. Din acest motiv, nu facem 
niciodată rezerve, însă ne aprovizionăm cu el datorită unui 
comportament automat care se activează într-un mod 
ritmic pentru a ne furniza cantităţile necesare înainte de a 
simţi această nevoie. Respirația se bazează în principal pe 
activitatea unui grup de neuroni situaţi în partea cea mai 
de jos a creierului, bulbul rahidian, localizat sub cerebel şi 
chiar în faţa măduvei spinării. Aceşti neuroni au o 
activitate ritmică, independentă de orice semnal extern, 
care îi face să oscileze în mod automat între o stare de 
activare şi una de repaus. În timpul fazei de activitate, 
neuronii respiratori ai bulbului produc contractarea 
muşchilor intercostali şi a diafragmei care declanşează 
inspiraţia. După câteva secunde, atunci când activitatea 
acestor neuroni se opreşte, muşchii intercostali şi cei ai 
diafragmei se relaxează şi apare expiratia. La câteva 
secunde dupa expiratie, neuronii bulbului redevin activi si 
ciclul reîncepe. La nivelul cavităţii toracice, receptorii 
mecanici întrerup de asemenea inspiraţia dacă dilatarea 
devine prea puternică. De aceea, este imposibilă umplerea 
plămânilor, fie şi în mod voluntar, dincolo de un anumit 
nivel. Frecvența ritmului neuronilor respiratori poate fi 
modulată de mai mulţi factori dintre care cei mai 
importanţi sunt oxigenul şi CO2. Cantitatea în care se 


găsesc în corpul nostru este evaluată de receptori 
specializaţi prezenţi în creier la nivelul bulbului, precum şi 
la periferie în regiunea aortei. Diminuarea cantităţii de 
oxigen (sub 75-95 mm coloană de mercur) şi creşterea 
cantităţii de CO; (peste 32-42 mm coloană de mercur) vor 
spori ritmul şi volumul respirator. Putem de asemenea 
modula respiraţia în mod voluntar, dar nu o putem bloca 
total. Când nivelurile de CO; cresc peste un anumit nivel 
sau cele de oxigen coboară prea mult respirăm oriunde 
ne-am afla. Aceasta este cauza a numeroase accidente 
care se produc în timpul scufundărilor libere, când 
scafandrul inspiră în mod automat înainte de a ajunge la 
suprafaţă şi se îneacă. 


ADN (acid dezoxiribonucleic) macromoleculă formată 
printr-o succesiune de patru molecule elementare: 
nucleotidele. Fiecare nucleotidă este constituită dintr-un 
zahar ce conţine cinci atomi de carbon (dezoxiriboza) care 
leagă de o parte o moleculă de fosfat şi de cealaltă parte 
una dintre cele patru baze nucleice ce dau numele 
nucleotidelor: adenozină (A), citozină (C), guanina (G) şi 
tiamină (T). Nucleotidele se leagă unele de altele prin 
intermediul grupelor de fosfat care creează punti între 
dezoxiriboze. Această punte de sulfat le permite 
nucleotidelor să formeze lanţuri lungi - de la câteva 
milioane la câteva miliarde de nucleotide - pe care le 
numim catene de ADN. ADN-ul se găseşte în nucleul 
celulelor, organizate ca o dublă elice formată din două 
lanţuri răsucite unul în jurul celuilalt. Aproximativ 40% din 
ADN-ul total constituie cele 25.000 de gene ale speciei 
umane. Rolul restului de 60% nu este cunoscut în mod 
clar; acest ADN este în mare parte alcătuit din secvenţe 
care seamănă cu reziduurile de virus şi care sunt capabile 
să se reproducă. La nivelul genelor, ordinea în care sunt 


dispuse nucleotidele determina codul genetic, permitand 
producerea proteinelor. Mai exact, fiecărei triplete de 
nucleotide, ATG de exemplu, îi corespunde unul dintre cei 
22 de aminoacizi folosiţi pentru a forma proteine. Ceea ce 
numim mutație genetică nu este altceva decât substituirea 
unei nucleotide cu alta, lucru care schimbă codul tripletei 
şi, prin urmare, aminoacidul proteinei corespunzătoare. 
Uneori schimbarea nu este semnificativă, alteori funcţia 
proteinei este extrem de afectată. În plus, unele mutații 
generează triplete cărora nu le corespunde nici un 
aminoacid, conducând la proteine trunchiate care îşi pierd 
complet funcţiile. 


ADRENALINĂ principalul hormon produs de partea 
medulară a glandei suprarenale, celălalt fiind 
noradrenalina. Adrenalina are o structură foarte similară 
celei a noradrenalinei, din care derivă, şi face parte 
împreună cu ultima din categoria catecolaminelor, un grup 
de molecule căruia îi aparţine şi dopamina. Eliberarea de 
adrenalină este una dintre principalele reacţii la stres. 
Creşterea cantităţii sale modifică ritmul cardiac, presiunea 
arterială, dilatarea bronhiilor şi pregăteşte organismul 
pentru luptă sau fugă. Adrenalina acţionează şi ca 
neurotransmitator în neuronii sistemului nervos autonom 
simpatic, ce reglează, în afara conştiinţei noastre, 
funcţionarea organelor periferice precum inima, plămânii 
sau ochii. 


ALOSTAZĂ ajustare a punctului de echilibru homeostatic 
care urmează după expunerea organismului la perioade 
prelungite de stimulări intense. Această reajustare face ca 
starea de hiperstimulare să fie considerată de către 
organism ca o stare normală. In consecinţă, când perioada 
de stimulare puternică încetează, organismul revine la 


starea precedenta care, anterior normala, este atunci 
resimtita ca fiind patologica. Un semn clasic de reajustare 
alostatică este sindromul de sevraj care urmează dupa o 
întrerupere bruscă a anumitor tratamente farmacologice 
sau melancolia concediului pe care o putem observa după 
perioade de stres prelungit. 


ANANDAMIDĂ unul dintre cei doi neurotransmitatori 
principali ai sistemului endocanabinoid, cel de-al doilea 
fiind 2-arahidonoilglicerol. Aceste două molecule sunt 
lipide care se leagă de receptorii canabinoizilor, CB1 si 
CB2. Anandamida joacă un rol important în reglarea 
regimului alimentar şi a plăcerii. 


ARN (acidul ribonucleic) macromolecula foarte similară 
cu ADN-ul, constituită dintr-o succesiune de patru 
nucleotide unite pentru a forma molecule liniare lungi. 
Fiecare nucleotidă de ARN este alcătuită dintr-un zahar cu 
cinci atomi de carbon (riboză) care leagă de o parte o 
moleculă de fosfat şi de cealaltă parte una dintre cele 
patru baze nucleice care dau numele nucleotidelor: 
adenozină (A), citozină (C), guanină (G) şi uracil (U). 
Nucleotidele se leagă unele de altele prin intermediul 
grupelor de fosfat care creează punți între riboze, ceea ce 
le permite formarea de lanţuri de câteva zeci până la 
câteva mii de nucleotide. Există mai multe tipuri de ARN 
dintre care cel mai cunoscut este ARN-ul mesager (ARNm), 
care nu e altceva decât o copie „portabilă” de ADN. ARNm 
permite informaţiei conţinute în secvenţa codificată a unei 
gene (care se găseşte în nucleul celulelor) să fie 
transportată în partea celulei (situată la exteriorul 
nucleului) unde se găseşte maşinăria celulară ce adună 
aminoacizii pentru a forma proteinele. Informaţia conținută 
în ARN serveşte drept strat material pentru a asambla 


proteinele. Mecanismele destul de complexe care regleaza 
copierea ADN-ul in ARN permit, de asemenea, producerea 
mai multor proteine plecand de la aceeasi gena. Cum? In 
ultimă instanţă, este destul de simplu: prin recopierea în 
ARN a fragmentelor de ADN care constituie secvenţa 
codificantă a unei gene într-o ordine diferită prin crearea 
de ARN-uri diferite plecând de la acelaşi ADN si, în 
consecinţă, de proteine diferite plecând de la secvenţa 
codificantă a unei gene. 


ATP Adenozin trifosfat este o moleculă organică de mici 
dimensiuni alcătuită din adenozina şi trei fosfati care îi 
sunt atasati. Cand ATP-ul pierde unul dintre fosfati, 
eliberează energia care este folosită nu numai pentru a 
face să funcţioneze celulele noastre, ci şi pentru a le 
regenera prin producerea de noi proteine. 


AXON prelungire a neuronilor folosită pentru a transmite 
mesaje celorlalte celule nervoase. Fiecare neuron are un 
singur axon, dar, datorită multiplelor legături ale acestuia, 
poate intra în legătură cu mii de alti neuroni. In general, 
axonul unui neuron se leagă de dendritele unui alt neuron 
în zonele specializate pe care le numim spini dendritici 
unde se formează sinapsele, un adevărat loc de 
comunicare între celulele nervoase. Axonii au lungimi 
variabile şi pot fi foarte lungi, chiar şi de zeci de 
centimetri, pentru a conecta neuronii aflaţi foarte departe 
unii de alţii. 


COMUNICARE CELULARĂ bază a funcţionării unui 
organism pluricelular precum cel al unui mamifer. Corpul 
nostru este alcătuit dintr-o multitudine de organe care la 
rândul lor sunt compuse din miliarde de celule. Celulele de 
la interiorul unui organ au nevoie de comunicare între ele 
pentru a se sincroniza, iar organele trebuie să comunice 


între ele pentru a-şi coordona activitatea şi a răspunde 
nevoilor organismului. Acest schimb de informaţii are loc 
datorită unui sistem universal format de cuplul 
mediator/receptor. Mediatorii sunt mici molecule chimice 
eliberate de celulă care trimit mesajul, iar receptorii sunt 
un tip de proteine situate pe celula care primeşte mesajul. 
Mediatorii se leagă de receptorii lor printr-un mecanism 
foarte apropiat celui prin care o cheie recunoaşte o 
broască. Datorită formei sale, mediatorul se leagă de 
receptorul său specific (cheia intră în broască) şi îi 
schimbă forma (cilindrul se rasuceste în broască), 
provocând o modificare a activităţii celulei care conţine 
receptorul (uşa se deschide). 


COMUNICARE SINAPTICĂ schimb de informaţii între doi 
neuroni numită de obicei şi transmitere sinaptică. Această 
comunicare, ce are loc la nivelul sinapselor, începe atunci 
când un neurotransmitator, eliberat de axonul celulei care 
transmite mesajul, se leagă de un receptor prezent la 
suprafaţa dendritei neuronului care îl primeşte. Această 
„unire” schimbă conformatia receptorului decodificând 
informaţia. Receptorii sinaptici sunt în principal de două 
tipuri. Cei din primul tip, numiţi canale sau inotropi, 
servesc mai ales la propagarea foarte rapidă a mesajului 
către următorul neuron. Cei din al doilea tip, pe care i-am 
putea numi receptori de transductie (mult mai des numiţi 
receptori metabotropi), au ca rol principal înregistrarea lor. 
Legătura dintre ultimii cu un neurotransmitator va 
declanşa, în interiorul celulei, activarea în cascadă a unei 
serii de proteine care, la capătul lanţului, activează factori 
de transcripție. Ultimii intră apoi în nucleu si, legându-se 
de secvențele de reglare ale ADN-ului, activează sau 
reprimă genele şi proteinele corespondente. 


CORTIZOL principalul glucocorticoid al speciei noastre. 
La rozătoare, găsim, de exemplu,  corticosteron. 
Glucocorticoizii sunt produşi de glandele suprarenale şi 
distribuiţi la nivelul întregului organism. 

Au un număr mare de efecte prin legarea de receptorul 
GR (receptorul glucocorticoid) care este un factor de 
transcriptie. Aceşti hormoni joacă un rol important în 
reglarea metabolismului, facilitandu-ne si energizandu-ne 
actiunile, precum si reglandu-ne raspunsul la stres. 


DENDRITĂ prelungire a neuronilor care primesc mesaje 
de la celelalte celule nervoase. Fiecare neuron are un 
număr mare de dendrite care formează un fel de firişoare 
de păr dispuse în jurul său. De-a lungul dendritelor 
observăm mici ridicături, spinii dendritici, pe care se aşază 
axonii provenind de la alţi neuroni. La acest nivel se 
formează sinapsele dintre axoni şi dendrite şi este locul 
unde are loc de fapt comunicarea dintre două celule 
nervoase. Dendritele unui neuron se pot conecta cu un 
mare număr de axoni şi astfel pot să integreze informaţiile 
provenind de la mai mulţi neuroni. 


DOPAMINĂ neurotransmitatorul sistemului 
dopaminergic, un grup de neuroni situaţi la baza creierului 
care transmit predicții unui număr mare de structuri 
cerebrale. Din punct de vedere structural, dopamina este 
o catecolamină precum adrenalina şi noradrenalina. În 
funcţie de regiunea din creier unde este eliberată 
dopamina, acest neurotransmitator influenţează memoria, 
miscarile si motivatia pentru a atinge un scop. Este in 
special responsabila de efectul atragator al noilor stimuli si 
al drogurilor. 


ENCEFALINĂ unul dintre neurotransmitatorii sistemului 
opioid endogen constituit în principal din neuroni situaţi în 


mai multe regiuni din creier si din măduva spinării. 
Encefalina este o peptidă, adică o proteină foarte mică 
alcătuită din numai câţiva aminoacizi. În funcţie de 
structura in care este eliberat, acest neurotransmiţător 
poate avea mai multe funcţii. Cele mai cunoscute sunt 
analgezia şi plăcerea. 


ENDOCANABINOIZI mediatori ai sistemului biologic 
care au acelaşi nume. Cei doi principali endocanabinoizi 
sunt anandamida şi 2-arahidonoilglicerol (2AG). La nivelul 
creierului, acţionează ca neurotransmitatori şi pot avea 
diferite efecte în funcţie de structura cerebrală în care 
sunt eliberaţi. Cei mai cunoscuţi sunt stimularea 
consumului alimentar, modularea memoriei, analgezia şi 
plăcerea. Endocanabinoizii se regăsesc de asemenea în 
multe organe periferice (ficat, pancreas, muşchi, ţesut 
adipos) unde reglează metabolismul facilitând acumularea 
de grăsimi. Din cauza acestor acţiuni coordonate, 
endocanabinoizii sunt consideraţi principalii mediatori ai 
sistemului exostatic. 


ENDOSTAZĂ unul dintre mecanismele homeostaziei. 
Sistemul endostatic este activat în general de lipsa unei 
resurse interne, de exemplu apa sau glucoza, şi ne 
determină să căutăm această resursă în mod activ. Însă 
odată cu suplinirea lipsei, activitatea sa este inhibată. 
Lipsa ce activează sistemul exostatic este însoţită cel mai 
adesea de o senzaţie neplăcută (setea), iar satisfacerea 
acestei lipse este asociată cu o senzaţie agreabilă ce 
semnalează revenirea echilibrului. Dimensiunea hedonică 
a sistemului endostatic este comparabilă cu cea a fericirii, 
din moment ce nu e generată de stimul în sine, ci de 
starea de echilibru pe care ne permite s-o atingem. De 
aceea, în cazul în care continuăm să consumăm o resursă 


reglata endostatic, de exemplu daca bem fara sa ne fie 
sete, senzatia devine neplacuta. 


ENTROPIE măsură a dezordinii sau a disipării energiei. 
Aceste două concepte sunt înrudite, din moment ce cu cât 
folosim mai mult o sursă de energie, cu atât disipăm mai 
multă materie din care o extragem şi, prin urmare, cu atât 
generăm mai multă dezordine. Sporirea entropiei se află în 
centrul celui de-al doilea principiu al termodinamicii, 
conform căruia entropia nu poate decât să crească. Din 
această cauză, dacă diminuăm entropia într-un loc, o 
facem obligatoriu să crească şi mai mult în altă parte. 


ENZIMĂ proteină ce are ca rol catalizarea unei reacţii. 
Enzimele facilitează transformarea altor molecule chimice 
sau a altor proteine, cel mai adesea prin adăugarea de 
fragmente sau prin tăierea lor. Am putea vedea enzimele 
ca pe nişte mici maşinării moleculare care ne pun corpul în 
mişcare. 


EPIGENETICĂ ramură a biologiei care studiază unul 
dintre mecanismele prin care experienţele de viaţă şi 
mediul înconjurător, în sens larg, pot să ne modifice. 
Factorii epigenetici sunt proteine care vor modifica ADN-ul 
astfel încât să permită sau să inhibe activarea unei gene 
pentru a produce o proteină. Aceste modificări sunt în 
general durabile şi, în unele cazuri, pot fi transmise de la o 
generaţie la alta. Cu toate astea, nu factori epigenetici, ci 
factorii de transcripție sunt cei care activează sau inhibă 
activitatea genelor. În cazul în care comparăm genomul cu 
un instrument muzical, factorii epigenetici determină tipul 
de instrument (chitară, pian, saxofon), iar factorii de 
transcripție sunt degetele muzicianului care cântă la ele. 


EXOSTAZĂ unul dintre mecanismele homeostaziei. 
Acest sistem vizează gestionarea resurselor rare, a căror 
disponibilitate în spaţiu şi timp este imprevizibilă, făcând 
rezerve pentru a compensa o posibilă lipsă pe viitor. Din 
această cauză, sistemul exostatic este activat de prezenţa 
unei resurse independent de nevoia pe care o poate avea 
organismul. Ne permite, de asemenea, să ne alimentăm 
chiar si în stare de satietate. Dimensiunea hedonică 
asociată activării sale este plăcerea ce rezultă din 
expunerea la anumiţi stimuli, care permite depăşirea 
disconfortului generat de îndepărtarea de echilibrul 
endostatic. Acest sistem ne ajută să supravietuim atunci 
când resursele alimentare sunt instabile şi rare, aşa cum a 
fost cazul speciei noastre în timpul celei mai lungi 
perioade a evoluţiei sale. În schimb, activitatea sa poate 
conduce la obezitate în condiţii de supraabundenta a 
resurselor alimentare la anumite civilizaţii moderne. 


FACTORI DE TRANSCRIPŢIE unul dintre mecanismele 
prin intermediul cărora experienţele de viaţă şi mediul în 
sens larg ne pot modifica biologia. Factorii de transcripție 
sunt proteine capabile să se lege de secvențele de reglare 
ale unei gene şi să activeze sau să inhibe producerea 
proteinei corespunzătoare. Cu toate astea, nu factorii de 
transcripție sunt cei care determina care genă dintr-o 
celulă este activabilă sau nu. Acesta este rolul factorilor 
epigenetici. În cazul în care considerăm că genomul este 
un instrument muzical, iar factorii epigenetici determină 
tipul de instrument (chitară, pian, saxofon), atunci factorii 
de transcripție sunt degetele muzicianului care cântă la el. 


FEEDBACK NEGATIV ŞI POZITIV mecanism de 
autoreglare a sistemelor biologice. Feedbackurile pozitive 
sunt destul de rare în biologie, unde observăm mai curând 


feedbackuri negative: intensificarea unui semnal va 
provoca inhibarea producerii sale sau a efectelor sale. Un 
exemplu clasic este funcţionarea sistemului endostatic: îmi 
este foame, mănânc şi ceea ce ingerez îmi va inhiba 
foamea, determinându-mă să mă opresc din mâncat. 
Feedbackurile pozitive sunt în schimb circuite de 
amplificare în care intensificarea unui semnal va provoca o 
sporire ulterioară a activităţii sale. Feedbackul pozitiv este 
esenţial pentru buna funcţionare a sistemului exostatic 
deoarece prezenţa mâncării este cea care îl activează: cu 
cât mâncăm mai mult, cu atât sistemul exostatic trebuie 
să se activeze pentru a putea consuma cât mai mult timp 
posibil şi pentru a face rezerve maxime. Din acest motiv, 
sistemul endocanabinoid, unul dintre principalele sisteme 
exostatice, este reglat de feedbackuri pozitive. 


GENE parte a ADN-ului care serveşte la producerea 
proteinelor. Fiintele umane au aproximativ 25.000. Fiecare 
genă este constituită din două parti: o secvenţă 
codificantă şi una de reglare. Secvența codificantă, cea la 
care ne referim în general atunci când ne gândim la o 
genă, conţine informaţia necesară pentru construirea unei 
proteine specifice. Ceea ce înseamnă că este constituită 
din secvenţe de triplete de nucleotide care determină 
ordinea în care aminoacizii proteinei corespunzătoare ar 
trebui să fie dispuşi. Secvența de reglare, pe care practic 
numai specialiştii o cunosc, are alte secvenţe de 
nucleotide care servesc la legarea factorilor de 
transcripție, proteine care au rolul de a activa sau de a 
inhiba producerea unei proteine de câtre secvenţa 
codificantă. In cazul în care considerăm genomul ca un 
instrument muzical, secvențele codificante sunt 25.000 de 
corzi care permit producerea notelor (proteinele), iar 
secvenţa de reglare, claviatura la care se cântă. Numai 3% 


din ADN-ul care compune o genă este folosit de secventele 
codificante, restul este dedicat secventelor de reglare. In 
consecinţă, dacă ne imaginăm că cele 25.000 de corzi ale 
instrumentului nostru muzical ocupă un etaj al unui imobil, 
ne-ar trebui încă treizeci şi două de etaje pentru a găzdui 
claviatura şi mecanismul său. 


GLANDE SUPRARENALE una dintre principalele 
componente ale sistemului endocrin al organismului 
nostru, situate în partea superioară a rinichilor. Sunt 
alcătuite din două părţi: medulosuprarenala la interior şi 
zona corticală la exterior. Medulosuprarenala este reglată 
de sistemul nervos autonom şi produce în principal 
adrenalină. Zona corticală secretă anumiţi hormoni steroizi 
dintre care cei mai cunoscuţi sunt glucocorticoizii. Prin 
urmare, aceste glande joacă un rol important în reacţia la 
stres, în condiţiile în care adrenalina este responsabilă de 
alertarea şi senzaţia neplăcută care semnalează pericolul, 
în timp ce glucocorticoizii (care au efecte plăcute) sunt 
mai degrabă o reacţie compensatoare care ne protejează 
organismul de efectele dureroase ale stresului şi ne 
permite să îi facem faţă mai bine. 


GLUCOCORTICOIZ cortizolul la ființele umane si 
corticosteronul la rozătoare sunt hormoni steroizi produşi 
de glandele suprarenale. Aceştia au efecte multiple asupra 
organismului nostru, cele mai cunoscute fiind o reglare a 
sistemului imunitar, a metabolismului glucozei şi a 
răspunsului la stres. Cu toate astea, una dintre funcţiile lor 
principale este aceea de a ne pregăti de acţiune prin 
furnizarea de energie pentru activităţile noastre zilnice. 
Din aceste motive, nivelul hormonilor respectivi creşte 
înainte de trezire şi la ora mesei, având un nivel mai mic în 


timpul noptii. Efectele lor psihologice sunt cu precadere 
placute datorita activarii sistemului dopaminergic. 


GRELINĂ hormon peptidic, adică o proteină mica, 
secretată în principal de stomac şi care are ca rol 
stimularea consumului alimentar. Nivelul său creşte atunci 
când stomacul este gol, şi scade pe măsură ce acesta se 
umple. Odată produsă, grelina trece în circulaţia sangvină 
şi va acţiona la nivelul hipotalamusului asupra receptorilor 
specifici exprimati la suprafaţa neuronilor care 
declanşează comportamentul alimentar. Grelina poate, de 
asemenea, să stimuleze circuitele de recompensă sporind 
atracţia şi sentimentul plăcut provocat de mâncare. În cele 
din urmă, acţionând asupra hipocampului, grelina poate să 
mai faciliteze memoria şi învăţarea. 


HIPOCAMP structură a creierului care face parte din 
cortexul cerebral şi care joacă un rol foarte important în 
reglarea memoriei. În particular, hipocampul înregistrează 
elementele spaţiale asociate cu un eveniment permiţând 
contextualizarea acestuia. Pentru a reacţiona adecvat la o 
experienţă, este important să înregistrăm nu numai ce, 
adică tipul de eveniment şi consecinţele sale, ci şi unde, 
adică locul unde se poate produce un anumit eveniment. 
Datorită contextualizarii, putem sa ne plimbăm prin 
Grădina Luxembourg fără a ne fi teamă că vom fi atacați 
de un leu, în vreme ce o plimbare pe jos prin savană ne 
umple de frică. 


HIPOFIZĂ glandă de mici dimensiuni situată la baza 
creierului. Este controlată direct de o structură cerebrală 
situată chiar dedesubt, hipotalamusul, una dintre funcţiile 
sale fiind aceea de a integra informaţiile care conduc la 
declanşarea stării de stres. Sub impulsul hipotalamusului, 
o parte din hipofiză produce şi eliberează în circulaţia 


sangvină proteine foarte mici (pe care le numim peptide) 
inducând sinteza hormonilor steroizi de către glandele 
suprarenale, ovare şi testicule. 


HIPOTALAMUS structură cerebrală situată la baza 
creierului compusă din mai multe  substructuri 
independente pe care le numim nuclei şi care au roluri 
distincte. O funcţie importantă a hipotalamusului este 
aceea că permite creierului să controleze producerea 
principalilor hormoni prin intermediul unei mici glande 
care îi este ataşată: hipofiza. Hipotalamusul mai 
controlează sistemul nervos autonom şi un număr 
important de funcţii comportamentale, printre care ritmul 
trezire-somn, consumul de hrană şi reproducerea. 


HOMEOSTAZIE mod de funcţionare comun practic 
tuturor sistemelor fiziologice care descrie tendinţa de a 
menţine un nivel de activitate „ideal” numit punct de 
echilibru homeostatic. Un sistem homeostatic poate 
bineînţeles să se adapteze la schimbările din mediu prin 
creşterea sau diminuarea activităţii sale. Insă această 
îndepărtare de punctul de echilibru este întotdeauna 
trecătoare, iar un sistem biologic homeostatic va avea 
tendinţa să revină la stadiul respectiv cât mai repede 
posibil. La mamifere, observăm cel puţin trei tipuri de 
mecanisme homeostatice: prestaza, care previne apariţia 
unei lipse iminente, endostaza, care corectează o lipsă 
internă prezentă, şi exostaza, care ne pregăteşte să facem 
faţă unei posibile lipse externe viitoare. 


HORMONI categorie de mediatori pe care celulele îi 
foloseşte pentru a comunica între ele. Anumiți hormoni 
sunt produşi de organe specializate, glandele, aşa cum 
este, de exemplu, insulina secretată de pancreas, 
cortizolul, de suprarenale, sau ACTH (adrenocortitrofina), 


de hipofiza. Alti hormoni pot, de asemenea, sa fie produsi 
de celule specializate care se gasesc in interiorul altor 
organe, ca de exemplu grelina in stomac, leptina in tesutul 
adipos sau progesteronul si testosteronul în ovare si 
testicule. Hormonii pot fi de diferite tipuri. Exista mici 
molecule organice precum adrenalina, peptide precum 
ACTH-ul ori insulina sau steroizi precum cortizolul si 
progesteronul. Indiferent care ar fi structura lor, ele 
acţionează în vederea modificării activităţii receptorilor 
specifici care se găsesc în celula-tinta la care ajung în 
general prin intermediul circulaţiei sangvine. 


LEPTINĂ hormon produs de țesutul adipos care 
informează centrii foamei şi  saţietăţii situaţi in 
hipotalamus asupra stării rezervelor de grăsime. Când 
aceste rezerve sunt suficiente, țesutul adipos produce 
multă leptină, care va diminua consumul de hrană, 
deoarece acel hormon inhibă centrul foamei şi stimulează 
centrii satietatii. Dacă rezervele de grăsimi sunt reduse, 
țesutul adipos produce foarte puţină leptină, iar consumul 
de hrană creşte. Prin urmare, leptina acţionează oarecum 
ca un reostat care ne determină să mâncăm mai mult sau 
mai puţin în funcţie de grăsimea deja acumulată. 
Modificările efectelor leptinei în condiţii de obezitate sunt 
un bun exemplu de toleranţă. De fapt, cu cât facem mai 
multe rezerve de lipide, cu atât țesutul adipos va produce 
mai multă leptină. Hipotalamusul se adaptează devenind 
din ce în ce mai puţin sensibil la efectele acestui hormon, 
o toleranţă ce are ca efect, în cazul persoanelor obeze, 
diminuarea senzatiei de satietate şi a capacităţii de a 
inhiba ingestia de hrană. 


MEDIATOR moleculă chimică folosită de celule pentru a 
transmite mesaje şi pentru a comunica între ele. Fiecare 


mediator se leaga de unul sau de mai multi receptori 
specifici pe care îi recunoaşte datorită formei sale. Există 
mai multe categorii de mediatori dintre care cei mai 
cunoscuţi sunt neurotransmitatorii, produşi de neuroni, şi 
hormonii eliberaţi de glande. Celulele folosesc o mare 
diversitate de molecule organice pentru sintetizarea 
mediatorilor: (1) mici proteine numite peptide, precum 
insulina, encefalina sau grelina; (2) mici molecule chimice, 
precum aminele biogene, dintre care cele mai cunoscute 
sunt dopamina, serotonina, adrenalina şi GABA; (3) lipide, 
dintre care endocanabinoizii şi steroizii sunt bune 
exemple. Pentru a trece de la o celulă la alta, mediatorii 
parcurg distanțe foarte variabile. De exemplu, 
neurotransmitatorii nu trebuie să parcurgă decât câteva 
zeci de milionimi de milimetru pentru a conecta doi 
neuroni. In schimb, anumiţi hormoni care merg dintr-un loc 
în altul al corpului parcurg şi distanţe de până la un metru. 


MEZENCEFAL structură îngustă şi alungită care 
constituie baza creierului. Mezencefalul este foarte 
cunoscut specialiştilor în neurostiinte deoarece conţine 
neuroni dopaminergici. 


MITOCONDRIE organit care se găseşte în interiorul 
aproape tuturor celulelor din corpul nostru. Ea este 
rezultatul unei simbioze cu o protobacterie ce a avut loc în 
urmă cu aproximativ două miliarde de ani. Din această 
cauză, structura sa este foarte similară celei a unei 
bacterii. Miticondria are o membrană dublă externă, 
propriul ADN şi se reproduce prin mitoză, adică în două 
copii identice, independent de celula care o conţine. 
Funcţia principală a mitocondriilor este de a produce ATP, 
combustibilul celular universal, din glucoză. 


NEUROTRANSMITATOR mediator folosit de neuroni 
pentru a comunica între ei. Neurotransmiţătorii sunt 
eliberaţi la nivelul sinapsei de neuronul care trimite 
mesajul şi care se numeşte neuron presinaptic. Aceştia 
traversează fanta sinaptică şi se vor lega de receptorii 
situaţi la suprafaţa neuronului care primeşte mesajul şi 
care se numeşte neuron postsinaptic. Legătura 
neurotransmitatorului cu receptorul schimbă conformatia 
activând sau  inhibând neuronul care îl conţine. 
Neurotransmitatorii sunt mici molecule de diferite tipuri: 
mici proteine precum encefalina, mici molecule organice 
precum aminele biogene (dopamina, noradrenalina, 
serotonina şi GABA) sau aminoacizi precum glutamatul. 
Unii neurotransmitatori sunt chiar si lipide precum 2AG si 
anadamida sistemului endocanabinoizilor. 


NORADRENALINA  neurotransmiţător care face parte din 
categoria catecolaminelor împreună cu dopamina şi 
adrenalina. Neuronii  noradrenergici, care eliberează 
noradrenalina, sunt situaţi în partea de jos a creierului şi 
comunică cu un număr mare de structuri cerebrale. 
Aceştia joacă un rol important în trezire şi atenţie. 
Noradrenalina este de asemenea unul dintre 
neurotransmiţătorii sistemului nervos autonom simpatic 
care reglează presiunea arterială, ritmul şi contracția 
cardiacă. Noradrenalina poate de asemenea să fie 
secretata de partea medulara a glandelor suprarenale, 
însă într-o cantitate mai mica decât adrenalina, si poate sa 
actioneze ca un hormon. 


NUCLEOTIDE elemente de baza care constituie ADN-ul, 
nucleotidele sunt în număr de patru: adenozina (A), 
citozina (C), guanina (G) si tiamina (T). Nucleotidele au 
capacitatea de a se lega unele de altele, ceea ce le 


permite sa formeze lanturi lungi care constituie moleculele 
de ADN. Ordinea în care sunt dispuse nucleotidele 
determina codul genetic, permiţând producerea 
proteinelor. Mai exact, fiecărei triplete de nucleotide, ATG, 
de exemplu, îi corespund unul dintre cei 22 de aminoacizi 
folosiți pentru formarea proteinelor. Ceea ce numim 
mutație genetică nu este altceva decât o substituire a unei 
nucleotide cu alta, ceea ce schimbă codul tripletei şi deci 
aminoacidul proteinei corespondente. Uneori schimbarea 
nu este foarte semnificativă, alteori funcţionarea proteinei 
este extrem de afectată. În plus, unele mutații generează 
triplete care nu corespund nici unui aminoacid, de unde 
proteinele trunchiate, care îşi pierd complet funcţiile. 


OBISNUINTA/TOLERANTA folosiți deseori ca sinonime, 
aceşti doi termeni definesc capacitatea organismului şi a 
creierului nostru de a se adapta reactionand din ce în ce 
mai puţin la stimulările care se repetă. Este vorba despre 
o formă simplă de învăţare ce ne permite să ignorăm 
stimulii externi lipsiţi de importanţă. În cazul drogurilor, 
toleranța se manifestă prin nevoia de a lua cantităţi din ce 
în ce mai importante de substanţe toxice pentru a obţine 
aceleaşi efecte. 


PLASTICITATE SINAPTICĂ capacitate pe care o au 
neuronii de a-şi consolida sau slăbi conexiunile sinaptice. 
Există două tipuri principale. Primul, numit potentializare 
pe termen lung sau PTL, întăreşte semnalul transmis de o 
sinapsa. Al doilea, numit depresie pe termen lung sau DTL, 
slăbeşte transmiterea sinaptică. Alternanţa dintre PTL şi 
DTL este văzută ca unul dintre mecanismele fundamentale 
care permit un comportament plastic şi adaptabil. Când 
sunteţi angajaţi într-un comportament, sinapsele reţelelor 
neuronale de care sunt responsabile sunt potentializate. 


Când vreţi sa va schimbaţi comportamentul, este 
important să puteţi inhiba aceste reţele neuronale, 
punându-le în DTL, şi să le întăriţi, punându-le in PTL, pe 
cele ale comportamentului următor. Aşadar, prin 
alternanţa dintre PTL si DTL, putem trece de la un 
comportament la altul şi ne putem adapta la 
constrângerile mediului înconjurător. 


PRESTAZĂ unul dintre mecanismele homeostaziei care 
gestionează furnizarea de resurse cu entropie ridicată care 
sunt omniprezente şi mereu disponibile, precum oxigenul 
din aer. Un bun exemplu de mecanism prestazic este 
respiraţia care, urmând un ritm predefinit, involuntar şi 
automat, nu reacţionează la o nevoie, ci funcţionează 
autonom pentru a o preveni. 


PROTEINE constituenți ai organismului nostru care 
determină în cea mai mare măsură ce suntem. Unele 
dintre ele, proteinele structurale, sunt responsabile de 
forma corpului nostru. Altele, enzimele, determină ce 
anume este capabil să realizeze organismul nostru. Toate 
proteinele au aceeaşi structură de bază constituită de o 
succesiune de 22 de aminoacizi legaţi între ei. Diferenţele 
dintre ele sunt determinate de ordinea în care sunt dispuşi 
aminoacizii. Această ordine este stabilită de secvenţa de 
triplete de nucleotide de ADN, deoarece fiecare tripleta 
codifică unul dintre cei 22 de aminoacizi. Aşadar, codul 
genetic nu este altceva decât informaţie despre ordinea în 
care trebuie să fie plasați aminoacizii în cadrul unei 
proteine. Una dintre clasificările cele mai folosite ale 
proteinelor se bazează pe localizarea lor în celulă. Există 
patru mari familii: proteinele din membrană, din 
citoplasmă, din nucleu şi din mitocondrii. 


Proteinele din membrană sunt situate în peretele care 
separă interiorul de exteriorul celulei. Funcţia lor principală 
este aceea de a asigura comunicarea între cele două medii 
sau de a lega celulele între ele. 

Proteinele din citoplasmă se găsesc în spaţiul dintre 
membrana celulară şi nucleu. Unele dintre ele formează 
un eşafodaj care da forma sa celulei şi permite 
transportarea proteinelor, oarecum ca nişte şine, dintr-un 
loc în altul. Altele, plecând de la instrucţiunile conţinute în 
ARN, formează noi proteine. În cele din urmă, unele se 
ocupă de reciclare: ele descompun componentele 
îmbătrânite ale celulei în fragmente elementare, astfel 
încât să poată fi reutilizate. 

Proteinele din nucleu sunt, de asemenea, de mai multe 
tipuri, având roluri diferite. Unele dintre ele servesc drept 
tambur, în jurul căruia se pliază ADN-ul, formând bucle 
strânse atunci când este inactiv sau bucle largi dacă 
genele sale pot fi activate. Alte proteine servesc la 
reglarea activităţii genelor, cu alte cuvinte inhibă sau 
activează o secvenţă de reglare, care stabileşte dacă gena 
este sau nu copiată în ARN. Alte proteine mai servesc şi la 
producerea ARN-ului care, odată transportat în citoplasmă, 
va servi la generarea proteinelor. 

Proteinele din mitocondrii se formează în interiorul 
acestor structuri asemenea unor linii de asamblare care 
produc moleculele ce furnizează energia necesară 
supravieţuirii celulei. 

Acum ştim că aceeaşi proteină se poate regăsi în mai 
multe compartimente celulare, schimbându-şi funcţia 
potrivit locului în care se află. 


RECEPTORUL CB1 principalul receptor al sistemului 
canabinoid. Aparține marii familii a receptorilor 
metabotropi (sau receptori de transductie). Receptorii CB1 
sunt probabil receptorii cel mai exprimati din creier si sunt 


de asemenea prezenţi în număr mare în alte organe, 
precum ficatul, muşchii, pancreasul, țesuturile adipoase şi 
tractul gastrointestinal. Activarea acestor receptori de 
către endocanabinoizi,  anandamide şi 2AG (2- 
arahidonoilglicerol) reprezintă unul dintre principalele 
mecanisme ale exostazei, deoarece asigură organismului 
cele mai bune condiţii pentru a mânca mai mult decât e 
necesar şi pentru a face rezerve. Activarea receptorului 
CB1 este, de asemenea, responsabilă pentru efectele 
canabisului, din moment ce principiul activ al acestui drog 
se substituie endocanabinoizilor si  supraactivează 
receptorii CB1. 


RECEPTORUL GR  (gluococorticoid) aparţine familiei 
receptorilor nucleari si este un factor de transcripție 
activat de hormonii glucocorticoizi. Este vorba despre un 
receptor omniprezent, deoarece se regăseşte în aproape 
toate organele. Activarea sa este responsabilă pentru un 
mare număr de efecte ale glucocorticoizilor, precum 
reglarea sistemului imunitar, a metabolismului glucozei, a 
reacției la stres si a pregătirii pentru acţiune. Receptorul 
glucocorticoid este de asemenea ţinta unui tip de 
medicamente pe care le-am luat practic cu toţii cel puţin o 
dată de-a lungul vieţii: antiinflamatoarele puternice 
precum  cortizonul (a nu se face confuzie cu 
antiinflamatoarele nesteroidiene, AINS). Când este activat 
de aceste tratamente în cadrul celulelor sistemului 
imunitar, receptorul glucocorticoid inhibă puternic 
răspunsul inflamator si imunitar, blocând producerea unui 
grup de proteine care se activează de fiecare dată când 
organismul trebuie să facă față unei agresiuni din exterior. 
Cu toate astea, receptorul glucocorticoid se găseşte de 
asemenea într-un număr important de alte ţesuturi, 
precum creierul, ficatul si țesutul adipos. Din acest motiv, 


daca suntem nevoiti sa luam antiinflamatoare steroidiene 
un timp indelungat, vom avea parte de o intreaga serie de 
efecte secundare. În creier, activarea receptorilor 
glucocorticoizi are în mod normal efecte stimulatoare: ea 
ne intensifică activitatea şi creşte atractivitatea hranei. 
Totuşi, dacă receptorul glucocorticoid este supraactivat de 
cortizon, poate duce la iritabilitate, insomnii şi chiar, în 
unele cazuri, la o adevărată stare maniacala. In ficat, 
supraactivarea acestui receptor sporeşte sinteza glucozei, 
creşte riscul de a face diabet şi, în țesutul adipos, de a 
acumula grăsime în partea mediană a corpului. Aceste 
efecte indezirabile sunt dovada concretă că aceeaşi 
proteină, receptorul glucocorticoid, are efecte complet 
diferite în funcţie de tipul celulei în care se găseşte. 


RECEPTORI CANALE SAU RECEPTORI IONOTROPI 
sunt alcătuiți din mai multe proteine, numite subunități, 
care se unesc pentru a forma canale de-a lungul 
membranei plasmatice. În absenţa mediatorului, canalul 
este închis, însă legătura cu mediatorul îl deschide, 
asigurând comunicarea dintre interiorul şi exteriorul celulei 
şi permiţând trecerea moleculelor cel mai adesea 
încărcate electric. Exact deschiderea respectivă a 
receptorilor de acest tip este cea care generează curentul 
electric ce permite zonelor îndepărtate ale creierului să 
comunice rapid între ele. Unii receptori ai 
neurotransmitatorilor acetilcolina, GABA şi glutamat sunt 
receptori de tip canale. 


RECEPTORI CELULARI proteine care se gasesc la 
suprafaţa sau la interiorul unei celule şi a căror funcţie 
este aceea de a lega mediatorii liberi de alte celule. 
Legătura mediatorului cu receptorul, care se realizează cu 
ajutorul unui mecanism de blocare, provoacă o schimbare 


a formei receptorului care modifica in cascada activitatea 
celulară. Efectele activării receptorului variază in funcţie 
de structura acestuia. Anumiți receptori sunt canale care 
permit asigurarea comunicării între exteriorul şi interiorul 
celulei, alţii activează enzimele care modifică activitatea 
celulei, în vreme ce alţii sunt factori de transcripție care 
vor schimba activitatea genelor. 


RECEPTORI DE TRANSDUCTIE SAU METABOTROPI 
proteine care traverseaza membrana celulara. Partea lor 
externa serveste la legarea mediatorului, in timp ce partea 
lor internă leagă alte proteine însoţitoare şi care sunt în 
general enzime. Legătura acestui tip de receptor cu 
mediatorul său va activa una sau mai multe dintre aceste 
proteine insotitoare declanşând o cascadă de reacţii 
enzimatice care modifică activitatea celulară şi uneori 
sinteza proteică prin activarea anumitor factori de 
transcripție. Receptorii neurotransmitatorilor adrenalină, 
noradrenalină, dopamină, serotonină şi ai 
endocanabinoizilor sunt receptori metabotropi. 


RECEPTORI NUCLEARI proteine care se găsesc în 
interiorul celulei şi în general în nucleu. Sunt factori de 
transcripție activati de legătura cu mediatorul lor. Astfel, 
permit unui mediator să schimbe în mod direct producerea 
de proteine în cadrul unei celule. Receptorii hormonilor 
steroizi şi ai anumitor vitamine, precum vitamina A (acidul 
retinoic), sunt receptori nucleari. 


SENSIBILIZARE capacitate a organismului şi a creierului 
de a se adapta reactionand din ce în ce mai mult la 
stimulările care se repetă. Sensibilizarea este o formă 
simplă de învăţare ce ne permite să răspundem mai rapid 
şi cu o intensitate mai mare la stimulii externi importanţi 
pentru supraviețuirea noastră. În cazul drogurilor, 


sensibilizarea se manifesta prin intensificarea anumitor 
efecte pe masura consumarii substantei. 


SEROTONINA mediator ce apartine familiei 
monoaminelor şi aminelor biogene, serotonina poate 
acţiona ca neurotransmitator la nivelul creierului, dar şi ca 
hormon local în tubul digestiv. Am putea considera 
serotonina inversul comportamental al  dopaminei, 
deoarece prima forţează organismul să menţină o situaţie 
care îi este favorabilă, iar a doua, dimpotrivă, să caute noi 
stimuli. În balanţa  endostază/exostază, serotonina 
favorizează fericirea endostatică, în timp ce dopamina ne 
împinge către fericirea exostatică. 


SINAPSĂ mică structură celulară unde are loc 
comunicarea dintre doi neuroni. În general, sinapsele se 
formează între axonul unui neuron, care transmite 
informaţia, şi dendrita unui alt neuron, care o primeşte. 
Cele mai cunoscute sunt sinapsele chimice alcătuite dintr- 
un versant presinaptic, cel al axonului neuronului care 
transmite mesajul, şi un versant postsinaptic, cel al 
dendritei neuronului care îl primeşte. Versanții pre- şi 
postsinaptici sunt din punct de vedere fizic separați de un 
spaţiu pe care îl numim fantă sinaptică. Partea 
presinaptică a sinapsei conţine toată maşinăria celulară 
capabilă să producă si să elibereze neurotransmitatori 
care, traversând fanta sinaptică, se leagă de receptorii 
versantului postsinaptic şi, activându-i, propagă mesajul 
neuronal. 


SISTEM NERVOS AUTONOM numit şi sistemul nervos 
visceral sau vegetativ, acest sistem reglează funcţiile 
corpului care nu pot fi supuse unui control voluntar. 
Controlează, de exemplu, muschiul cardiac, majoritatea 
glandelor şi muşchii netezi care determină contracția 


vaselor de sange si miscarile intestinului. Este alcatuit in 
principal din doua sisteme cu efecte opuse: sistemul 
simpatic, ce foloseste noradrenalina si adrenalina ca 
neurotransmitator, si cel parasimpatic, care apeleaza la 
acetilcolina. 


SISTEME/PROCESE OPUSE două sisteme biologice care 
au funcţii opuse, dar care lucrează concertat pentru a 
regla un comportament sau o funcţie fiziologică. Este 
vorba despre un principiu de funcţionare fundamental al 
organismului nostru care, cel mai adesea, îi reglează 
funcţiile nu numai prin activarea sistemelor de care este 
responsabil, ci şi a celor care i se opun. Aşadar, prin 
activarea în paralel a muşchilor flexor şi extensor ne 
reglăm mişcările în acelaşi fel în care ne reglăm reacţiile la 
stres prin eliberare de adrenalină şi de glucocorticoizi, una 
pregătindu-ne pentru a fugi, iar cealaltă facilitându-ne 
căutarea lucrurilor care ne interesează. 


SPINI DENDRITICI mici ridicături situate de-a lungul 
dendritelor pe care se aşază terminatiile axonilor ce provin 
de la alti neuroni. Locul specific al spinilor dendritelor unde 
are loc comunicarea între doi neuroni este sinapsa. 


STEROIZI tip de lipide care au un nucleu central 
comun alcătuit din patru inele de atomi de carbon (trei 
hexagonali şi unul pentagonal). Unul dintre cele mai 
cunoscute este colesterolul care, dacă este prezent în 
exces, poate provoca o îngroşare a vaselor de sânge. Însă 
plecând de la colesterol, în mitocondrii sunt sintetizati 
hormonii steroizi indispensabili pentru funcţionarea 
organismului: steroizii sexuali (progesteron, estrogen şi 
testosteron), glucocorticoizii (cortizolul şi corticosteronul) 
şi mineralocorticoizii, dintre care cel mai important este 


aldosteronul care regleaza excretia de potasiu si sodiu de 
catre rinichi si, astfel, volumul sangvin. 

